
Nord  for  Limfjorden,  helt  oppe  ved  Skagerak 
og  nær  ved  hinanden  ligge  to  af  Jyllands 
ældste  Herregaarde,  Asdal  og  Odden.  Almuen 
benævnede  dem  i  gamle  Dage:  Odden  hin  olde 
og  Asdal  hin  bolde.  Deraf  syntes  at  fremgaa, 
at  Odden  har  været  den  ældste  af  de  to  Gaarde, 
Asdal  den  anseligste.  Men  hvordan  det  end  for- 
holder sig  dermed,  saa  have  de  sikkert  begge  i 
fordums  Tider  været  befæstede,  dog  mindre  imod 
ydre  Fjender  end  imod  indre.  Hele  Middelalde- 
ren igennem  var  Vendsyssel  jo  Oprørsaandens 
sande  Hjemstavn  og  Vendelboerne  haardnakkede 
Skattenægtere.  Lige  fra  Aaret  1086,  da  Kong 
Knud  den  Hellige  maatte  flygte  fra  Vendsyssel 
og  satte  Livet  til,  fordi  han  vilde  paatvinge 
Folket  Tiendeskatten,  og  langt  ind  i  det  15de 
Aarhundrede,     fulgte    det    ene    Oprør    efter    det 

andet,  hver  Gang  en  myndig-,  ærgerrig  eller  ødsel 
Konge  krævede  Ekstraskat. 

Dog  var  der  i  Aaret  1440,  paa  hvilket  Tids- 
punkt denne  Fortælling  begynder,  roligt  i  Lan- 
det, men  ikke  fordi  Bønderne  vare  blevne  besej- 
rede og  undertvungne.  De  havde  tværtimod  i 
de  sidste  Par  Aar  besejret  Kongens  Lensmænd 
og  hærjet  Landet  langt  Syd  paa,  mens  Kong 
Erik  af  Pommern  mistede  Fodfæstet  og  tilsidst 
flygtede  ud  af  Landet.  Og  den  nyvalgte  Konge, 
Kristoffer  af  Bayern,  var  saa  optagen  af  at  be- 
fæste sin  Magt  i  Sverrig,  at  han  hidtil  ikke 
havde  faaet  Stunder  til  at  tage  sig  af  de  op- 
rørske Vendelboere. 

Bønderne  stode  imidlertid  rede  til  at  genop- 
tage Kampen  imod  deres  adelige  Undertrykkere, 
thi  skønt  det  væsentligt  var  en  Skattestrid  mod 
Kronen,  havde  Bønderne  dog  nærmest  at  gøre 
med  Kronens  Tjenere,  de  adelige  Lensmænd, 
som  benyttede  enhver  Lejlighed  til  at  underkue 
dem.  Og  da  det  var  Rigsraadet  og  den  høje 
Adel,  som  havde  fordrevet  Kong  Erik  og  indsat 
Kong  Kristoffer,  saa  tænkte  Bønderne,  at  det 
sidste  vilde  blive  værre  end  det  første,  hvorfor 
de  nu  rejste  Kong  Eriks  Fane  og  i  det  mindste 
gav  det  Udseende  af,  at  de  vilde  byde  Kong 
Kristoffers  Mænd  Spidsen.  — 


Asdal  og  Odden  havde  tidligere  været  ad- 
skilte og  hver  havt  sine  Ejere,  men  først  i 
Aarhundredet  vare  de  blevne  samlede  paa 
een  Haand  hos  den  rige  Hr.  Anders  Niel- 
sen. Han  tilhørte  en  anseet  og  forhen  talrig 
Familie,  der,  som  de  fleste  adelige  Familier  i 
Middelalderen,  ikke  brugte  noget  Slægtnavn,  men 
som  senere  er  bleven  kaldt  Panter,  fordi  den 
førte  dette  drabelige  Dyr  i  sit  Vaaben.  Der  var 
to  Linier,  en  sjællandsk  og  en  jydsk,  hvis 
Stamfædres  Anseelse  fremgaar  deraf,  at  de 
begge  vare  giftede  ind  i  den  grevelige  Familie 
Gleichen  paa  Rygen.  Men  den  sjællandske  Li- 
nie var  nær  ved  at  uddø  med  den  gamle  barn- 
løse Hr.  Niels  Knudsen  paa  Svanholm,  og  den 
jydske  Mandslinie  var  uddød  med  den  omtalte 
Hr.  Anders  Nielsen,  som  i  Aaret  1406  var  gaaet 
til  sine  Fædre.  Men  han  havde  efterladt  sig  en 
Datter,  Fru  Johanne,  som  nu  sad  paa  Asdal  og 
raadede  for  alle  de  store  Ejendomme,  som  hen- 
des Fader  havde  efterladt  hende,  uagtet  hun 
hverken  var  ugift  eller  Enke.  Hun  var  bleven 
meget  tidlig  gift  og  faa  Aar  derefter  Enke,  men 
hun  havde  hurtigt  giftet  sig  igen  og  hendes 
anden  Mand,  Niels  Banner,  var  i  Live,  men 
for  Tiden  langt  fra  Danmark.  Han  var  draget 
til   det  hellige   Land  i  Selskab  med  sin   Broder 


Peder  Eriksen,  og  det  lod  ikke  til,  at  Fru  Jo- 
hanne tog  sig  det  nær.  Med  en  Mands  stærke 
Vilje  styrede  hun  sit  Hus  og  sine  egne  Godser 
og  de  Len,   som  vare  hendes  Husbond  betroede. 

Uagtet  deres  P'orbindelse  ikke  havde  været 
nogen  Hjertesag,  blev  Ægteskabet  dog  ikke 
ulykkeligt.  De  levede  roligt  sammen  i  en  Række 
af  Aar  og  avlede  adskillige  Børn. 

Men  en  Uoverensstemmelse  havde  der  dog 
fra  første  Færd  af  været  imellem  dem.  Fru  Jo- 
hanne havde  fra  sin  Slægt  taget  i  Arv  Hen- 
givenhed for  Dronning  Margrethe  og  Kong  Erik, 
hvorimod  Hr.  Niels  og  hans  Slægt  hørte  til  den 
gamle  Kongestammes  Modstandere.  Fru  Johanne 
saa  derfor  mildt  til  Bønderne,  som  rejste  Kong 
Eriks  Fane,  og  hun  aabnede  endogsaa  sit  Hus 
for  en  af  deres  Anførere,  Henrik  Tageson  af 
Ætten  Reventlov,  hvilket  i  høj  Grad  vakte  hen- 
des Husbonds  Vrede  og  bidrog  til,  at  det  ikke 
faldt  ham  saa  svært  for  en  Stund  at  forlade 
Hjemmet. 

Men  efterhaanden  som  Bøndernes  Misgernin- 
ger paa  deres  Hærgningstog  rygtedes,  og  da  det 
viste  sig,  at  den  store  Hob  af  den  vilde  Adelen 
til  Livs,  ingen  Øvrighed  taale  over  sig  og  ikke 
svare  nogen  Skat,  saa  skiftede  Fru  'Johanne 
Sind   og  blev   en   ivrig   Modstanderske   af  Bøn- 

dernes  Sag,  thi  der  gaves  i  Landet  ikke  nogen 
mere  ætstolt  Kvinde  end  hende.  Og  dog  havde 
hun  af  Naturen  et  varmt  Hjerte,  og  hendes 
Ungdom  var  begyndt  med  et  Kærlighedseven- 
tyr. Det  skulde  ingen,  som  ikke  vidste  det, 
ane  ved  nu  at  betragte  hendes  ranke,  stolte 
Skikkelse  og  faste  Ansigtstræk.  Det  var  ogsaa 
sjældent,  at  hendes  Fortidsminder  bleve  levende 
og  brød  igennem  det  Panserdække,  som  over 
tyve  Aars  Oplevelser  og  Erfaringer  havde  lagt 
om  hendes  Hjerte.  Dog  kunde  det  ske,  og  om 
et  af  disse  svage  Øjeblikke,  som  altid  vakte 
Strid  i  hendes  Hjerte  og  gjorde  hende  splid- 
agtig med  sig  selv,   ville  vi  nu  fortælle. 

En  Morgenstund  i  September  Maaned  1440 
sad  hun  i  Fruerstuen  paa  Asdal  med  alle  sine 
Døtre  og  Møer  eller  Terner,  som  havde  Hæn- 
derne fulde  af  Arbejde.  Nogle  spandt  paa  Haand- 
tene,  andre  vandt  Garn,  strikkede  eller  brugte 
Naalen,  alt  under  Tilsyn  af  Karen  Madsdatter, 
Fru  Johannes  Kammerpige  og  meget  betroede 
Jomfru. 

Hun  var  en  fager  og  blomstrende  Pige  paa 
tyve  Aar,  kraftigt  bygget  og  vel  skabt,  med 
Sjæl  i  sine  store  blaa  Øjne  og  Smilehuller  i  de 
friske  Kinder,  som  ombølgedes  af  hendes  gule 
Haar.     Det  Ansigt  sagde  meget,   selv  naar  hun 


ikke  talte.  Hendes  Klædedragt  kunde  ikke  maale 
sig  i  Stadselighed  med  Husets  Døtres,  men  den 
viste  dog,  at  hun  stod  et  Trin  højere  end  de 
andre  Terner.  Hendes  blaa  Klædes  Kjortel 
var  af  et  finere  Stof,  og  det  Bælte,  hun  bar 
om  Livet,  sammenholdtes  af  et  temmelig  kost- 
bart gyldent  Spænde. 

Jomfru  Anne,  Fru  Johannes  ældste  Datter, 
der  var  nogle  Aar  yngre  end  Karen,  saa  snarere 
ældre  ud.  Uskøn  var  hun  ikke,  men  hendes 
Træk  vare  skarpe,  hendes  Skikkelse  mager  og 
Blikket  fra  hendes  graa  Øjne  hvast,  især  naar 
hun  saa  paa  Karen.  Den  Myndighed,  der  var 
tillagt  Karen,  mishagede  hende  aabenbart,  thi 
hun  gav  nu  og  da  Ternerne  Befalinger,  som 
vare  Karens  stik  modsatte,  hvad  denne  dog 
taalmodigt  fandt  sig  i. 

Fruen  tog  ikke  Del  i  Arbejdet.  Hun  sad 
for  sig  selv  i  en  Hyndestol  i  den  øverste  Ende 
af  Stuen  med  en  lille  Tavle  i  sin  Haand,  hvor- 
paa  hun  opskrev  Tal.  Dog  lod  hun  af  og  til 
Blikket  glide  ned  ad  Pigernes  Række,  som  om 
hun  iagttog  deres  Færd,  men  hun  hørte  aaben- 
bart ikke,  hvad  der  blev  talt,  thi  ellers  vilde 
hun  ved  fiere  Lejligheder  grebet  ind  med  sin 
husmoderlige  Myndighed.  Hendes  Tanker  vare 
langt    borte,    til    stor   Skade   for  det    Regnskab. 


som  hun  var  i  Færd  med  at  opgøre.  Pigerne 
skønnede  det  og  benyttede  sig  deraf,  men  ingen 
af  dem  anede,  hvor  de  Tanker  bar  hen,  eller 
hvad  der  havde  givet  dem  den  Retning,  de 
toge.  Karen  omtalte  paa  Foranledning  af  en 
af  Pigerne,  at  det  var  Sankt  Mauritius  Dag, 
den  22de  September.  Da  fæstede  Fru  Johanne 
sit  Blik  paa  hende  og  blev  siddende  som  i 
Drømme,  mens  Tavlen  sank  ned  i  hendes  Skød. 
Sankt  Mauritius  Dag  var  en  Mærkedag  i 
hendes  Liv,  og  Mindet  om  den  Dag  drog  hen- 
des Tanker  tilbage  til  hendes  bevægede,  skæbne- 
svangre Ungdom.  Det  var  naturligvis  skeet  før, 
men  stedse  sjældnere  og  længe  ikke  saa  levende, 
som  i  dette  Øjeblik.  Aarsagen  var  den,  at  Ka- 
ren i  det  samme  saa  hen  for  sig  med  et  straa- 
lende  Smil.  Hvorfor  Karen  var  saa  glad,  det 
vidste  hendes  Frue  ikke,  men  som  hun  sad  der 
med  det  Smil  paa  Læben  mindede  hun  levende 
om  sin  for  længst  hensovede  Moder,  Fru  Inger 
Jensdatter  Dyre,  som  havde  været  Fru  Johannes 
Legesøster  og  dyrebare  Veninde.  Saa  førte  da 
Mindernes  Genius  ved  det  Smil  paa  Karens 
friske  Læber  Fru  Johannes  Tanker  tilbage  til 
hendes  Ungdoms  Glæder  og  Smerter.  En  Række 
Syner  drog  forbi  hendes  indre  Blik,  men  i  bro- 
get   Blanding   og    ikke  i  den    Orden,    i    hvilken 


Begivenhederne  foregik  og  som  de  nu  skulle 
blive  fortalte. 

Fru  Johannes  Fader  døde,  da  hun  var  fire 
Aar  gammel.  Hun  huskede  naturligvis  ikke  me- 
get om  ham,  men  havde  dog  bevaret  det  Ind- 
tryk af  hans  Væsen,  at  han  var  en  god  og 
venlig  Mand.  Til  at  skærpe  hendes  Hukom- 
melse bidrog  meget  det  Omslag,  som  nu  fore- 
gik i  hendes  Tilværelse,  thi  hendes  Moder,  Fru 
Ide  Lydersdatter  af  Slægten  Holk,  som  var 
meget  yngre  end  hendes  Fader  og  hans  anden 
Hustru,  giftede  sig  snart  med  en  ung  Mand, 
Hr.  Lyder  Kabel  fra  Lolland,  og  han  blev  ikke 
nogen  god  Stiffader  og  Formynder  for  Johanne. 
Da  Hr.  Anders  Nielsens  første  Ægteskab  med 
Regitze  Lunge  havde  været  barnløst,  blev  Jo- 
hanne eneste  Arving  til  Faderens  Rigdomme. 
Men  Stiffaderen  var  raadelysten  og  pengegrisk, 
Fru  Ide  kunde  ikke  hamle  op  med  ham,  og 
han  tilrev  sig  da  Myndigheden  baade  over  God- 
set og  Stifdatteren.  Dog  gik  det  ikke  af  uden 
Sammenstød  mellem  Ægtefolkene,  og  Johanne 
havde  en  levende  Erindring  om  de  Trætter  og 
Skænderier,   hvorunder  hun  var  opvokset. 

En  Trøst  for  hende  i  Barndomsaarene  var 
dog  den  jævnaldrende  Ingerd  Jensdatter  af  Ætten 
Dyre,    som    var   kommen    til   Asdal    allerede   da 


Johanne  kun  var  tre  Aar  gammel,  altsaa  i  hen- 
des Faders  Levetid.  Ingers  Fader,  Hr.  Jens, 
boede  paa  Tirsbæk  helt  nede  ved  Vejle,  men 
han  havde  Ejendomme  paa  Mors  og  i  Thy,  og 
der  mødtes  han  undertiden  med  sin  gamle  Ven, 
Anders  Nielsen  af  Asdal,  som  ogsaa  ejede  Strø- 
gods i  de  Egne.  Da  saa  hans  Hustru  døde, 
gav  han  det  sidstfødte  Barn  i  Fru  Ides  Hænder 
og  sendte  det  til  Asdal,  hvor  det  var  saa  meget 
mere  velkomment,  som  Fru  Ide  ønskede  Sel- 
skab til  sin  egen  lille  Datter.  Der  blev  saa 
Ingerd,  indtil  hun  var  seksten  Aar,  da  blev 
hun  kaldt  hjem. 

Johanne  var  dengang  kun  lidt  over  fjorten 
Aar,  men  betragtedes  dog,  lige  saa  vel  som 
hendes  Veninde  som  en  giftefærdig  Jomfru.  Der 
indfandt  sig  da  ogsaa  Bejlere,  men  Hr.  Lyder 
afviste  dem  alle,  snart  under  det  ene,  snart 
under  det  andet  Paaskud.  Han  kunde  ikke  be- 
kvemme sig  til  at  slippe  Taget  og  give  Raadig- 
heden  over  sin  Stifdatters  og  Myndlings  Godser 
fra  sig. 

Men  omsider  meldte  der  sig  en  Bejler,  som 
det  ikke  var  saa  ganske  let  at  afvise,  nemlig 
Bonde  Jensen,  Arvingen  til  Hovedgaarden  Torp 
oppe  i  Thy.  Han  hørte  til  den  gamle  Due-Æt, 
hans   Fader,    Hr.  Jens,    var   anseet,    Rigets    Hof- 

mester  og  Kong  Eriks  tro  Mand.  Det  var  alt- 
saa  en  fuldkommen  jævnbyrdig  Bejler,  men  han 
var  rigtignok  ikke  nær  saa  rig,  som  Jomfruen, 
og  paa  Grund  af  denne  Ulighed  i  Formuevilkaar 
blev  han  dog  sluttelig  afvist. 

Johanne  fik  ikke  talt  mange  Ord  med  Bonde 
Due,  men  hun  saa  dog  nok  af  ham  til  skønne, 
at  han  var  en  Yngling  med  et  venligt,  ligeligt  og 
muntert  Sind.  Hun  blev  da  meget  opbragt  paa 
sin.Stiffader,  fordi  han  havde  vist  Bonde  Vinter- 
vejen, og  da  Fru  Ide  i  denne  Sag  stod  paa 
Datterens  Side,  gav  det  Anledning  til  heftige 
Optrin.  Johanne  truede  endogsaa  med  at  løbe 
sin  Vej,  og  Enden  paa  det  blev  da,  at  Hr. 
Lyder  lod  hende  spærre  inde. 

Da  skete  det.  at  Ingerds  Broder  Iver  kom 
til  Asdal,  og  nu  fik  Johanne  for  første  Gang 
siden  Skilsmissen  Efterretninger  fra  sin  kære 
Veninde,  og  de  var  meget  mærkelige.  Hun 
havde  nemlig  givet  sin  Tro  til  en  ufri  Mand, 
Mathias  Torbenssøn.  Rigtignok  tilhørte  han  en 
gammel  Slægt,  som  havde  ført  et  Vildsvinehoved 
i  sit  Vaaben,  og  den  var  maaske  ældre  end  baade 
Dy  rernes  og  Duernes,  men  de  store  Udskriv- 
ninger ved  Kong  Eriks  Krige  i  Sønderjylland 
gik  over  Torbens  Evne.  Han  havde  derfor  op- 
givet Adelskabet   og  var   nu  slet  og  ret  Bonde, 

og  hans  Søn  var  da  heller  ikke  andet.  Dog 
ejede  de  blandt  andet  den  lille  Hovedgaard  Slette 
i  Hjortdal  Sogn  oppe  ved  Stranden  og  var  alt- 
saa  velhavende  Selvejerbønder.  løvrigt  skildrede 
Iver  Jensen  Matthias,  eller  Mads,  hvad  han  oftest 
blev  kaldt,  som  en  smuk  og  høvisk  Mand,  saa 
at  han  nok  kunde  forstaa,  at  hans  Søster  havde 
kastet  sine  Øjne  paa  ham ;  hun  traf  ham  paa 
Ullerup  eller  Wollerup,  som  var  den  nordligste 
af  de  Gaarde,  hendes  Fader  ejede  i  Thy,  og 
hvor  Mathias  var  bleven  antaget  som  Gaard- 
foged. 

Saaledes  var  han  og  Ingerd  kommen  i  Be- 
rørelse  med  hinanden,  men  gamle  Hr.  Jens  blev 
jo  ikke  glad  ved  at  erfare,  hvilken  Vending  For- 
holdet havde  taget.  Dog  elskede  han  sin  eneste 
Datter  højt,  og  da  hun  erklærede,  at  hun  hellere 
vilde  dø,  end  ægte  nogen  anden  Mand  end  Mat- 
thias Torbernsen,  saa  gav  hendes  Fader  omsider 
sit  Samtykke  til  Forbindelsen.  Ægteskaber  mel- 
lem adelige  og  bondefødte  Personer  vare  heller 
ikke  dengang  ganske  uhørte,  skønt  sjælden  naar 
det  gjaldt  Individer  af  en  saa  stor  og  anseet 
Slægt  som  Dyrerne. 

Brylluppet  skulde  saa  staa  nede  paaTirsbæk; 
men  nu  erfarede  Hr.  Jens  til  sin  Ærgrelse,  at 
næsten    ingfen    af  Frænderne  vilde  bivaane  det. 

Under  forskellige  Paaskud  undskyldte  de  sig,  og 
ingen  af  Frænkerne  vilde  rede  eller  pynte  Bruden. 

Hr.  Jens  bestemte  da,  at  Brylluppet  skulde 
staa  oppe  paa  Wollerup  og  foregaa  i  al  Stilhed. 
Der  drog  de  altsaa  op,  men  Ingerd  sørgede  over, 
at  hendes  Bryllup  skulde  blive  saa  æreløst,  og 
derfor  havde  hun  formaaet  sin  Broder  til  at  drage 
over  til  Asdal  og  indbyde  Herskabet  der.  Hun 
haabede,  at  hendes  fordums  Plejemoder  eller  i 
det  mindste  Johanne  vilde  komme  og  rede  hende 
som  Brud. 

Dette  var  altsaa  Iver  Dyres  Ærinde,  som 
vakte  stor  Forundring  paa  Asdal  og  hos  Hr. 
Lyder  Kabel  selv  afgjort  Mishag.  Han  und- 
skyldte sig  altsaa  og  brugte  som  Paaskud  for 
sin  Hustrus  og  Stifdatterens  Vedkommende  Be- 
sværlighederne ved  den  lange  Rejse.  Men  Fru 
Ide  selv  afviste  ikke  Indbydelsen  saa  bestemt, 
og  Johanne  kunde  ikke  skjule  sin  jublende  Glæde 
ved  Udsigten  til  at  slippe  fra  Asdal  og  gense 
sin  dyrebare  Veninde.  At  Ingerd  havde  valgt 
en  ufri  Mand,  forundrede  hende  nok,  men  gjorde 
dog  ikke  noget  stærkt  Indtryk  paa  hendes  unge, 
af  Standsfordomme  endnu  kun  lidet  berørte  Sind. 

Da  Iver  Dyre  mærkede,  at  han  havde  Kvin- 
derne paa  sin  Side,  hastede  han  ikke  med  at 
drage  bort,  men  blev  paa  Asdal  i  over  en  Uge, 

i  det  Haab,  at  Hr.  Lyder  kunde  betænke  sig. 
Men  denne  Herre  var  af  de  stædige,  som  aldrig 
opgive  et  fattet  Forsæt,  og  intet  kunde  være 
hans  aristokratiske  Følelse  mere  imod,  end  ved 
sin  og  sin  Hustrus  Nærværelse  at  godkende  en 
saa  ulige  Forbindelse  som  Ingerd  Dyres  med 
Mads  Torbernsøn.  Der  vilde  altsaa  næppe  være 
blevet  noget  af  den  Rejse,  hvis  ikke  et  uventet 
Besøg  havde  klaret  Sagen. 

Johannes  Faster,  eller  rettere  sagt  hendes 
Faders  Søskendebarn,  Fru  Ide  Lavesdatter  fra 
Klausholm,  indtraf  netop  i  de  Dage  til  Asdal 
med  sin  unge  Søn,  Esge  Brok.  Hun  havde  tid- 
ligere af  og  til  aflagt  Besøg  paa  Asdal,  men  i 
de  senere  Aar  levet  stille  og  tilbagetrukken, 
nemlig  siden  hun  var  bleven  Enke  ved  sin  Hus- 
bond, Jens  Broks  voldsomme  Død.  Han  var 
raget  i  Strid  med  Jens  Løvenbalk  til  Avensbjerg 
og  var  bleven  dræbt  af  ham.  De  Brokker  plejede 
ellers  at  overvinde  deres  Modstandere,  hvorfor 
dette  Nederlag  harmede  Slægten  svært,  uagtet 
Drabsmanden  havde  maattet  give  al  mulig  Op- 
rejsning og  betale  svære  Bøder.  Men  særligt 
havde  Drabet  af  Faderen  forbitret  Sønnens  Sind 
og  gjort  ham  endnu  mere  myndig  og  barsk, 
end  han  var  af  Naturen,  og  dog  havde  han  i 
den  Retning  meget  at  slægte  paa. 

Esge  havde  fyldt  sit  sekstende  Aar  og  var 
bleven  gjort  værgagtig.  Han  optraadte  derfor 
med  en  voksen  Mands  Dristighed  og  gav  sig 
straks  i  Lag  med  Johanne.  Men  hans  Moder 
lagde  heller  ikke  Skjul  paa,  hvad  hendes  Mening 
var  med  at  fore  Sønnen  til  Asdal.  Hun  sagde 
det  ligefrem  til  Hr.  Lyder,  at  hun  vilde  skaffe 
sin  Søn  en  god  Hustru  og  hun  fandt  ingen 
bedre  end  den  rige  Arving  til  Asdal. 

Der  kom  Hr.  Lyder  i  Klemme,  thi  at  afvise 
et  Tilbud  fra  de  rige  og  mægtige  Brokker,  det 
var  saa  sin  Sag,  og  det  var  ingen  Spas  at 
komme  paa  Kant  med  dem.  Han  gav  altsaa 
sit  Samtykke,  og  hans  Hustru  gjorde  ingen  Ind- 
vending mod  det.  Johanne  blev  altsaa  lovet 
bort,  som  det  hedte,  men  hun  viste  en  saa  af- 
gjort Uvilje  imod  den  barske  Bejler,  at  det 
alligevel  saa  temmelig  haabløst  ud  for  ham. 
Men  hans  snilde  Moder  vidste  at  hitte  paa  Raad, 
thi  da  hun  hørte  om  Indbydelsen  til  Wollerup, 
og  at  Johanne  havde  stor  Lyst  til  den  Fart, 
sagde  hun  til  Hr.   Lyder : 

«Lad  hende  kun  rejse!  Jeg  vil,  om  I  saa 
synes,  selv  ledsage  hende.  Ingerds  Fader  var 
en  god  Ven  af  min  Husbond,  saa  at  det  vil  for- 
nøje ham  at  se  mig  og  trøste  ham  lidt  for  Fræn- 
dernes Modvilje.     Jeg   skal    vogte   paa  Johanne, 

som  var  hun  mit  eget  Barn,  og  Esge  vil  være 
hende  til  Opvartning  paa  Rejsen,  og  saa  slaar 
jeg  for,  at  naar  det  stakkels  Bryllup  er  gjort, 
da  følger  hun  med  os  til  Klausholm  og  bliver 
der  for  det  første.  Der  vil  Esge  have  hende 
for  sig  selv,  hun  vil  vænne  sig  til  ham,  og  da 
vil  det  nok  gaa.» 

Hr.  Lyder  fandt,  at  dette  var  klogt  udtænkt, 
og  hans  Hustru  gjorde  ingen  Indvending  deri- 
mod. Sandt  at  sige  var  det  dem  en  Lettelse  at 
blive  Datteren  kvit  for  en  Stund.  Og  Johanne 
higede  kun  efter  at  komme  bort  fra  Hjemmet 
og  nyde  større  Frihed.  Om  den  hemmelige  Ar- 
tikel i  Aftalen  med  sin  Faster,  at  hun  skulde 
føres  til  Klausholm,  havde  hun  jo  ingen  Anelse. 
Hun  modtog  altsaa  Tilbudet  med  Glæde,  og  et 
Par  Dage  efter  gik  Rejsen  for  sig. 

Ved  Minderne  om  selve  Rejsen  og  Esge 
Broks  nærgaaende  og  pinlige  Opvartning  dvæ- 
lede Fru  Johanne  ikke;  hvad  der  senere  skete 
havde  lagt  et  Slør  over  alt  det.  Men  hvad  der 
stod  levende  for  hendes  Erindring,  det  var  den 
hjertelige  Modtagelse,  hun  fik  af  Ingerd  og 
hendes  Forældre,  og  den  herlige  Frihed,  hun 
nød  i  de  Dage,  som  gik  forud  for  Ingerds  Bryl- 
lup,   idet    hun    vandrede  alene  med  sin  Veninde 

i  Lunden  ved  Gaarden,  mens  Iver  fartede  med 
Esge  Brok  ud  paa  Jagt  og  Fiskeri. 

At  han  gjorde  det  med  Forsæt,  og  at  der 
stak  et  Komplot  under  det,  anede  Johanne  ikke, 
førend  en  Morgenstund,  da  hun  og  Ingerd  sad 
paa  en  Græsbænk  i  Lunden,  to  unge  Mænd 
pludselig  traadte  frem  af  Krattet  og  nærmede 
sig  dem.  Den  ene  var  Ingerds  Hjertenskær, 
den  anden  Bonde  Due,  hvis  Tilsynekomst  fik 
Johannes  Hjerte  til  at  banke. 

«Er  du  nu  glad?»  spurgte  Ingerd  sin  Veninde 
smilende. 

Johanne  mindedes  endnu,  saa  mange  Aar 
efter,  levende  den  blandede  Følelse  af  Fryd, 
Skræk  og  Forvirring,  som  i  hint  Øjeblik  greb 
hende.  Det  var  en  fuldstændig  Overrumpling. 
Vel  vidste  hun,  at  Duernes  Gaard  Torp  kun  laa 
et  Par  Mile  fra  Wollerup,  men  Iver  havde  for- 
sikret hendes  Stiffader  om,  at  der  ikke  herskede 
Venskab  eller  fandt  nogen  Omgang  Sted  mellem 
Herskaberne  paa  Torp  og  Wollerup,  og  det  var 
ogsaa  sandt  for  de  gamles  Vedkommende,  men 
ikke  ganske  for  de  unges.  Men  selv  om  Hr. 
Lyder  havde  vidst  dette,  vilde  han  dog  ikke 
tænkt  sig  Muligheden  af,  at  Bonde  Due  efter 
den  grundige  Afvisning,  han  havde  faaet,  vilde 
kunne  bekvemme  sig  til  at  komme  igen  og  forny 

sin  Bejlen.  Desuden  var  Johanne  med  sin  Faster 
ved  sin  Side  og  bevogtet  af  Esge  Brok  i  sikre 
Hænder  —  og  dog  stod  nu  Bonde  Due  der, 
der  var  ingen  mellem  ham  og  den  Jomfru,  til 
hvem  hans  Hu  stod,  og  foruden  den  venlige 
Ingerd  ingen  andre  Vidner  til,  hvad  han  havde 
at  sige  hende,  end  Skovens  Fugle.  Hun  erindrede 
endnu  grant  de  første  Ord,   som  faldt. 

«Ser  I  mig  gerne,  lille  Jomfru  ?»  spurgte  han 
med  et  lyst  Smil  og  et  kækt  Blik. 

« Hjertens  gerne !»  svarede  hun  med  barnlig 
Oprigtighed  og  Glæde,  og  saa  gik  Samtalen  af 
sig  selv.  Hun  fik  at  vide,  at  han  ikke  alene 
var  gode  Venner  med  Iver,  men  ogsaa  havde 
kendt  Mathias  Torbernsøn  fra  Barnsben  af.  Hjul- 
pen af  dem  havde  han  vovet  sig  hid,  og  nu  tog 
det  en  saadan  Fart  med  Elskovsrusen,  at  inden 
de  skiltes,  gav  hun  ham  sin  Tro,  og  Pagten 
blev  beseglet  med  et  Kys.  Men  pludseligt  rev 
Johanne  sig  løs  og  udbrød: 

«Ved  I,  at  Esge  Brok  er  her?» 

«Ja  vel,»  svarede  Bonde  Due  med  stor  Sindsro, 
«men  baade  for  ham  og  hans  Moder  er  vi  sikre 
i  nogle  Dage.  Han  kommer  ikke  med  til  Brude- 
færden i  Morgen,  al  den  Stund  han  i  Morges 
forvred  sin  Fod  paa  Jagten,  og  hans  Moder 
sidder   hos   ham   og  plejer   ham.     Jeg   er   ellers 

Bondebruden.  2 

ikke  ræd  for  den  Hvalp,  men  dog  maa  jeg  til- 
staa,  at  Lykken  der  har  været  os  god.  Lad 
os  nu,  mit  Hjerte,  gribe  til  og  nytte  Lejlig- 
heden,  mens  den  er  der». 

« Hvortil?«   spurgte  Johanne  ængsteligt. 

«Nu,  nu,»  svarede  Bonde  Due  smaaleende, 
«I  skal  blot  lidt  op  at  age.» 

«I  vil  voldføre  mig?»  udbrød  Johanne  for- 
skrækket.     « Hvorhen  ?» 

«Til  det  bedste  og  sikreste  Sted,  jeg  kender, 
min  Fædrenegaard. » 

Og  nu  fik  hun  at  vide,  at  baade  hans  Fader 
og  hans  Stifmoder  vidste,  hvad  han  havde  i 
Sinde  og  billigede  det,  naar  det  kunde  ske  med 
det  gode  og  Jomfruen  selv  samtykkede  deri. 
Desuden  undte  de  hendes  hovmodige  Stiffader 
denne  Ydmygelse. 

«Min  Fader, »  sagde  han  tilsidst,  «ønskede 
mig  en  god  og  rig  Brud,  men,  lille  Jomfru,  da 
jeg  havde  staaet  Aasyn  til  Aasyn  med  eder,  da 
skønnede  jeg,  at  eders  Person  er  mere  værd, 
end  eders  Gods». 

«0,»  udbrød  Johanne  med  barnlig  Ivrighed, 
«alt  mit  Gods  skal  være  eder  vel  undt.» 

Det  Svar  havde  hun  senere  i  en  modnere 
Alder  tænkt  paa  og  undret  sig  over.  Siden 
havde  hun   faaet  sit  Gods   for  kært  til,    at  hun 

kunde  sige  sligt,  men  hendes  Barndom  afslut- 
tedes jo  egentlig  ikke  førend  med  hendes  første 
Ægteskab. 

Bortførelsen  gik  for  sig  paa  Sankt  Mauritius' 
Dag  paa  en  snild  Maade.  Ingerd  foregav,  at 
hun  vilde  se  til  sin  gamle  Amme,  som  laa  syg 
i  Hillerslev,  hun  tog  Johanne  med,  Mads  Tor- 
bernsen  besørgede  Kørekarlen  drukken  under 
Bordet,  Bonde  Due  krøb  i  Karlens  Klæder  og 
agerede  Kusk.  Først  da  de  vare  komne  afsted 
og  Bonde  Due  vendte  sig  om,  skønnede  Johanne, 
hvad  det  gjaldt. 

«Nu,  Jomfru  Johanne, »  spurgte  saa  Bonde 
Due,    «skal  Rejsen  saa  gaa  til  Torp?» 

«I  Jesu  Navn,  lad  det  ske!»  svarede  Johanne, 
idet  hun  for  sammen. 

«Og  du  løber  herfra  uden  dine  Stadsklæder 
og  Smykker?*  udbrød  Ingerd,  idet  hun  lo.  «Men 
se,  jeg  har  tænkt  derpaa,  det  er  her  altsam- 
men, »  og  saa  pegede  hun  paa  en  stor  Bylt, 
som  laa  under  Sædet.  «Nu  kan  jeg  gøre  Gen- 
gæld for  den  Tjeneste,  du  viste  mig  i  Gaar  og 
rede  dig  til  Brud  paa  Torp,  thi  efter  dette  maa 
dit  Bryllup  staa  snarest. » 

Og  det  skete  ogsaa  virkelig  til  Trods  for 
Faster  Ides  og  Hr.  Lyders  Forbitrelse.  Men  alt 
hvad   der  fulgte  efter,    gled  forbi  Fru  Johannes 

Erindring  som  i  Taage.  Med  et  Suk  lod  hun 
Mindet  om  sit  første  Ægteskab  fare.  Det  var 
lige  saa  kort,  som  det  var  lykkeligt.  Allerede 
tre  Aar  efter,  141 9,  faldt  Bonde  Due  under 
Kong  Eriks  Felttog  paa  Femern,  og  da  hans 
Fader,  gamle  Hr.  Jens,  kort  efter  døde,  stod 
Fru  Johanne  ganske  alene  og  hjemfalden  til 
hendes  Stiffaders  Værgemaal.  Og  for  at  und- 
gaa  den  Kalamitet,  kastede  hun  sig  i  Armene 
paa  den  første  Bejler,  som  meldte  sig,  og  det 
var  hendes  nuværende  Husbond,  Niels  Andersen 
Banner. 

Nu  først  begyndte  hun  at  udvikle  sig  til  at 
blive  den  selvstændige  og  viljestærke  Kvinde, 
hun  nu  var,  og  hendes  Syn  paa  Livet  foran- 
dredes efterhaanden.  Hun  levede  under  vanske- 
lige Forhold,  men  hidtil  havde  hun  hævdet  sin 
Stilling  som  den  raadende. 

Der  var  Splid  i  hendes  Hus,  thi  hendes  Søn 
af  første  Ægteskab,  Mikkel  Due,  forligedes  ikke 
godt  hverken  med  sin  Stiffader  eller  med  sine 
Halvsøskende,  navnlig  ikke  med  den  ældste, 
Anne  Banner,  som  nu  var  en  Pige  paa  tyve 
Aar. 

Og  saa  var  der  Karen,  Ingerd  Dyres  eneste 
Barn,  som  havde  havt  den  Vanskæbne  at  miste 
sin  Moder,    da   hun  var  fire  Aar   gammel.      Fru 

Johanne  havde,  da  hun  forlod  Torp  for  at  drage 
tilbage  til  Asdal,  seet  ind  paa  Slettegaard  og 
der  fundet  sin  Veninde  paa  Sygelejet  og  be- 
kymret for  sin  lille  Datters  Skæbne,  hvis  hun 
døde.  Da  havde  Fru  Johanne  trøstet  den  syge 
ved  at  love  hende,  at  hvis  hun  døde,  vilde  hun 
tage  Karen  til  sig  og  behandle  hende  som  en 
af  sine  egne  Børn.  Og  Karens  Fader  havde 
billiget  det,  da  han  mente,  det  vilde  i  enhver 
Henseende  være  til  Datterens  Fordel. 

Det  var  Tanken  om  dette  Løfte,  der  saa 
underligt  kom  over  Fru  Johanne  i  denne  Stund, 
og  Nævnelsen  af  Dagens  Navn  fremdrog  Min- 
dernes Række  og  erindrede  hende  om,  hvad 
hun  skyldte  Karens  Moder.  Havde  hun  holdt 
Løftet?  Ja  og  nej.  Hun  havde  behandlet  Karen 
godt,  men  visselig  ikke  stillet  hende  paa  lige 
Fod  med  sine  egne  Døtre.  Hun  var  vel  ikke 
bleven  behandlet  som  en  simpel  Tjenestepige, 
men  dog  som  en  Mø,  det  vil  sige  en  tjenende 
Jomfru,  en  Kammerpige,  som  Fruen  brugte  til 
sin  personlige  Opvartning.  Hun  blev  altsaa 
yndet  af  sin  Frue,  men  Husets  Døtre  vare  i  høj 
Grad  skinsyge  paa  hende,  ringeagtede  hende, 
fordi  hun  var  en  ufri  Mands  Datter  og  benyt- 
tede enhver  Lejlighed  til  at  ydmyge  hende.  Fru 
Johanne  saa  det  ikke  altsammen,  skønt  dog  nok 

til,  at  hun  burde  skredet  ind,  men  Aarsagen 
til,  at  hun  undlod  det,  var  den,  at  hun  var 
bleven  gjort  opmærksom  paa,  at  hendes  ældste 
Søn,  Mikkel  Due,  syntes  at  have  et  godt  Øje 
til  Karen.  Tanken  om  at  faa  en  ufri  Kvinde 
til  Sønnekone  var  hendes  ætstolte  Sind  haardt 
imod,  saa  forskellig  var  den  otte  og  tredive- 
aarige  Johanne  fra  den  fjortenaarige,  der  med 
Glæde  havde  redet  sin  Veninde  Ingerd  til  Brud, 
da  denne  ægtede  en  ufri   Mand. 

Men  hun  var  ogsaa  bleven  styrket  i  sin 
Stolthed  og  forhærdet  af  sin  første  Mands  Søster, 
Mette  Due  og  hendes  Gemal,  der  ingen  anden 
var,  end  Stiffaderen,  den  myndige  Hr.  Lyder 
Kabel.  Saa  besynderligt  var  det  nemlig  gaaet. 
at  da  hendes  Moder,  Fru  Ide,  var  død,  havde 
den  meget  yngre  Hr.  Lyder  ægtet  Bonde  Dues 
Søster,  saa  nu  var  han  bleven  hendes  Svoger, 
og  da  han  var  gode  Venner  med  hendes  Gemal, 
Hr.  Niels,  kom  han  hende  undertiden  nær  nok 
paa  Livet  og  blandede  sig  i  Familiens  Anlig- 
gender. Men  værst  var  dog  den  hovmodige  Fru 
Mette,  som  havde  fattet  et  formeligt  Nag  til 
Karen,  fordi  denne  nogle  Gange  med  Held  havde 
sat  hende  Stolen  for  Døren. 

Pludselig  blev  Fru  Johanne  vækket  af  de 
dybe  Tanker,   hvori  Opgørelsen  af  hendes  Sam- 

vittigheds  Regnskab  havde  nedsænket  hende, 
mens  hun  lod  Husholdningsregnskabet  ligge.  Der 
lød  Larm  og  Hundeglam  i  Gaarden,  hun  for 
sammen,  og  Karen  sprang  op  og  saa  ud. 

«Du  skal  se,  at  Mikkel  er  i  Farvandet,  og 
at  hun  der  ved  noget  derom, »  hviskede  Jomfru 
Anne  til  sin  Søster  Ide,  som  sad  ved  Siden  af 
hende. 

Og  enten  nu  Karen  vidste  noget  derom,  eller 
ikke,  saa  forholdt  det  sig  dog  saa.  Men  der 
var  ikke  noget  overraskende  deri,  fordi  Mikkel, 
uagtet  han  egentlig  boede  paa  sin  Fædrenegaard 
Torp,  hvor  hans  Faders  Stifmoder,  der  endnu 
var  i  Live,  styrede  hans  Hus,  dog  af  og  til 
kom  over  til  Odden  for  efter  hans  Moders  Ønske 
under  Hr.  Niels  Fraværelse  at  se  Gaardfogden 
der  paa  Fingrene.  Derfor  kom  han  ogsaa  nær- 
mest nu,  men  hvad  der  vakte  Fru  Johannes  For- 
undring og  Mishag,  var  at  han  kom  i  Selskab 
med  Bondevennen  og  Oprøreren  Henrik  Tage- 
søn, som  begærede  at  hilse  paa  hende.  Det 
havde  hun  mindst  af  alt  ventet.  Pinligt  maatte 
for  hende  Gensynet  med  den  Mand  være,  som 
i  sin  Tid  havde  været  hendes  første  Ægtefælles 
Meningsfælle  og  Ven  og  for  ikke  længe  siden  i 
hendes  Øjne  havde  været  en  ridderlig  Helt,  ud- 
mærket   ved    urokkelig   Troskab    mod    sin    land- 

flygtige  Herre,  Kong  Erik.  Følelsen  af  al  Tings 
Omskiftelighed,  og  at  hun  selv  havde  været  den 
Lov  underkastet,  greb  hende,  men  hun  tog  sig 
sammen  og  gik  ud  i  Hallen  for  at  tage  imod 
den  uvelkomne  Gæst. 


ANDET   KAPITEL. 
Store  Planer. 


Henrik  Tagesøns  Tilsynekomst  var  Fru  Johanne 
dobbelt  uvelkommen,  fordi  han  havde  ytret 
Tilbøjelighed  for  Husets  ældste  Datter  Anne  og 
ikke  fra  først  af  var  bleven  helt  afvist.  I  og 
for  sig  maatte  han  jo  ogsaa  være  velkommen 
som  Dattermand,  thi  han  var  baade  af  høj  Byrd 
og  velstaaende.  Hans  Fader  hørte  til  den  gamle 
Slægt  Reventlows  fynske  Linie  og  i  hans  Mo- 
ders Aarer  flød  Hvidernes  Blod.  Hr.  Tage 
Henriksen  havde  nemlig  ægtet  Jomfru  Ingeborg, 
Datter  af  Anders  Ovesøn  Hvide  og  Else  Krog- 
nos,  og  derved  fik  Sønnerne  Henrik  og  Ove 
Part  i  Hvidernes  gamle  Ejendom,  Bjørnsholm 
paa  Mols.  Men  der  fandt  Henrik  Tagesøn  in- 
tet Tilhold,  thi  hans  Moder,  Fru  Ingeborg  havde 
giftet  sig  igen  og  ægtet  den  rige  og  ansete  Hr. 
Otte  Nielsen  Rosenkrantz,  der  siden  som  Rigets 
Hofmester  kom  til  at  spille  saa  fremragende  en 

Rolle  og  allerede  var  den  øverste  i  Rigets  Raad. 
Men  han  var  en  afgjort  Fjende  af  Kong  Erik 
og  lige  saa  hadsk  mod  enhver,  der  tog  den 
fordrevne  Konges  Parti,  som  Hr.  Lyder  Kabel. 
I  disse  to  Herrers  Øjne  var  Henrik  Tagesøn  en 
ligefrem  Oprorer,  og  derfor  var  han  lige  saa 
ilde  set  paa  Bjørnsholm,  som  nu  paa  Asdal. 
Og  da  han  ikke  havde  giftet  sig  og  sat  Bo, 
var    han    hjemløs  og   førte    et  omflakkende  Liv. 

De  eneste  Steder,  hvor  han  fandt  Tilhold, 
var  Vingegaard  ved  Tjele,  som  hans  Broder 
Ove  havde  tilgiftet  sig  og  levede  der  roligt  med 
sin  Hustru,  Anne  Juul,  og  han  delte  ikke  sin 
ældre  Broders  høje,  ærgerrige  Stræben.  Der- 
næst Torp,  hvor  han  allerhelst  dvælede,  dels 
paa  Grund  af  de  lyse  Minder  fra  Bonde  Dues 
Tid,  dels  fordi  Oldemoder,  som  gamle  Fru  Ane 
Jensdatter  kaldtes,  var  ham  god.  Saaledes  fik 
han  en  afgørende  Indflydelse  paa  unge  Mikkels 
Udvikling,  saa  at  denne  gik  i  sin  hensovede 
Faders  Spor  og  tilsidst  ganske  blev  vunden  for 
Kong  Eriks  og  Bøndernes  Sag. 

De  kom  nu  begge  fra  Torp,  hvor  Henrik 
Tagesøn  havde  tilbragt  nogen  Tid,  efter  at  han 
havde  rejst  omkring  i  Landet  for  at  vinde  Til- 
hængere,   og   nu  vilde    han    gøre   et    sidste  For- 

søg  med  Fru  Johanne,  skønt  Mikkel  spaaede 
ham  kun  ringe  Held  med  det. 

«Nu,  det  vil  blive  værst  for  hende  selv,» 
sagde  Henrik  med  den  urokkelige  Tro  paa  sin 
egen  Dygtighed  og  den  Sag,  der  havde  gjort 
ham  til  den  Mand,   han  var. 

Mens  Mikkel  gav  sig  Ærinde  i  Laden  og 
Stalden,  gik  Henrik  alene  op  i  Hallen,  hvor 
han  fandt  P>u  Johanne  siddende  i  sin  Hynde- 
stol, rede  til  at  modtage  ham.  Han  havde 
nemlig  for  en  Sikkerheds  Skyld  ladet  sig  melde 
ved  Hushovmesteren  og  faaet  det  Svar,  at  Fruen 
vilde  modtage  ham  der. 

Frejdigt  traadte  han  ind,  og  det  kendtes 
paa  Udtrykket  i  Fru  Johannes  Aasyn,  at  hun 
ikke  blev  ubevæget  ved  at  gense  hans  kraftige, 
statelige  Skikkelse  og  føle  hans  baade  kloge  og 
ildfulde  Blik  hvile  paa  sig  Men  straks  spredte 
et  indtagende  Smil  den  Alvor,  som  hvilede 
over  hans  Aasyn  ved  Indtrædelsen,  han  traadte 
nærmere  og  hilste  med  megen  Anstand.  Ikke 
for  intet  havde  han  været  Kong  Eriks  Hofsinde, 
og  uagtet  han  nu  var  en  Mand  paa  over  fyrre- 
tyve Aar,  var  Hofskikken  ikke  gaaet  af  ham 
endnu. 

«I  havde  nok  mindst  ventet  at  se  mig,   ædle 

FYue,»  sagde  han,  idet  han  saa  op  med  et  spør- 
gende Blik. 

« Unægteligt, »  svarede  hun,  men  tilføjede 
venligt,  «dog  siden  I  nu  engang  er  her,  saa  tag 
Sæde  og  beret  mig,  hvorledes  I  selv,  eders  gode 
Broder  Ove  og  hans  Hustru  lider.  I  kommer 
vel  fra  Vingegaard?» 

«Ja,  der  har  jeg  været,  men  sidst  kommer 
jeg  fra  Torp  i  Følge  med  Mikkel,  som  er  her, 
men  han  gav  sig  i  Snak  med  Gaardfogden,  og 
saa  gik  jeg  alene  herop.  Ellers  har  jeg  flakket 
viden  om  i  Kong  Eriks  Ærinde,  men  det  er 
ikke  noget  for  eders  Øren  nu,  da  I  er  ander- 
ledes til  Sinds,  end  I  var  forhen.« 

«Nej,  Henrik,  lad  mig  helst  blive  udenfor 
eders  store  Planer.  Eders  Broder  gaar  vel  hel- 
ler ikke  med  til  det?» 

« Ingenlunde,*  svarede  Henrik.  « Ove  og  hans 
Hustru,  de  have  kun  Sans  for  deres  Stude,  Svin 
og  Korn.» 

«Det  have  de  vel  dog,»  bemærkede  Fru  Jo- 
hanne i  en  skarp  Tone,  «men  eders  Broder  vil 
ikke  knække  sin  Hals  paa  en  haabløs  Sag.  Gør 
som  Ove,  sæt  Bo,  tag  eder  en  Hustru  og  hold 
eder  stille !» 

«Det  Raad  lyder  som  Spot  i  mine  Øren, 
naar    det    kommer    fra    eder, »    svarede    Henrik 

Tagesøn  i  en  bitter  Tone,  « eftersom  I  selv  har 
modsat  eder,  at  den  Jomfru  blev  mig  givet,  til 
hvem  min  Hu  stod.» 

«Hvad,  tænker  I  endnu  paa  Anne!» 

« Visselig  gør  jeg  det,  kære  Frue!  Jeg  er 
kommen  i  Dag  for  at  faa  sluttelig  Svar  og  Be- 
sked af  eder.s 

«Men  I  maa  da  kunne  sige  eder  selv,»  sva- 
rede Fru  Johanne  i  en  utaalmodig  Tone,  «at 
det  kan  I  ikke  faa  af  mig.  Sagen  afhænger  af 
Annes  Fader.  I  maa  vente,  indtil  min  Hus- 
bond kommer  hjem.» 

«Aa  hvad,  kære  Frue,  I  har  ikke  været  saa 
betænkelig  i  andre  Sager.  Siden  eders  Hus- 
bond drog  bort,  har  I  gjort  al  Ting  egenmæg- 
tigt af,   om  Mikkel  da  ikke  lyver.« 

«Ej,  ej  1 »  udbrød  Fru  Johanne  med  et  spodsk 
Smil,  «saa  I  har  holdt  Samraad  med  min  Søn 
og  udspurgt  ham  om  min  Gøren  og  Laden !  Nu, 
deraf  er  I  ikke  bleven  meget  klog,  eftersom  jeg 
ikke  har  misbrugt  min  Myndighed,  hverken  af- 
hændet nogen  Gaard,  eller  lovet  nogen  af  mine 
Døtre  bort.  Men  jeg  vil  gaa  ærligt  til  Værks 
og  tilstaa,  at  selv  om  jeg  havde  turdet,  vilde 
jeg  ikke  gjort  det.» 

«Saalunde  lød  ikke  eders  Tale  fra  først  af, » 
udbrød  Henrik  heftigt. 


3Q 

«Nej,  thi  den  Gang  var  I  ikke  kommen  saa 
dybt  i  med  Bønderne,  og  jeg  havde  tænkt  mig, 
at  I  vilde  skilt  eder  fra  dem,  da  det  viste  sig, 
at  Maalet  ingenlunde  var  at  genindsætte  vor 
kære  fordrevne  Herre,  men  at  afskaffe  alt  Her- 
skab og  ganske  fritages  for  Skat.  Anderledes 
kan  deres  Mening  ikke  være,  saaledes  som  de 
have  hærjet  Landet,  myrdet,  skændt  og  brændt. 
De  ville  være  Herrer,  og  alle  gode  Mænd  skulle 
nedtrykkes  til  at  være  deres  Tjenere,  men  paa 
den  Vis  maa  Riget  gaa  under. » 

«Det  er  en  svær  Beskyldning,  I  der  rejser 
mod  Bønderne, »  svarede  Henrik  roligt  og  fast. 
«Men  jeg  kan  forsikre  eder  om,  at  skønt  der 
findes  Misgerningsmænd  blandt  Bønderne,  saa 
dog  ikke  flere  end  blandt  de  gode  Mænd.  Hel- 
ler ikke  fare  disse  mere  læmpeligt  frem,  naar 
de  føre  Krig.  Og  Bønderne  have  hidtil  ikke 
hærjet  i  deres  Hjemstavn.  Ingen  af  eders  Gaarde 
er  bleven  hærjede.» 

«Ja,»  udbrød  Fru  Johanne,  «jeg  maa  prise 
min  Lykke,  at  jeg  er  en  Vendelbokvinde,  men 
mon  det  frier  mig,  naar  det  næste  Gang  gaar 
løs?  Jeg  haaber  endnu,  at  det  vil  blive  und- 
gaaet,  ikke  alene  for  min  og  mine  liges  Skyld, 
men  ogsaa  for  eders  og  Bøndernes  Skyld.  Ri- 
gets Raad  og  alle  gode  Mænd  staa  nu  omkring 

Kong  Kristoffer  som  en  Mur,  og  det  vil  blive 
farligt  at  løbe  Panden  mod  den.» 

«Nu,»  svarede  Henrik  koldsindigt,  «der  er 
dog  Huller  i  den  Mur.  Der  sidder  gamle  Axel 
Tott  ovre  paa  Varberg,  Peder  Bille  paa  Lyng- 
bygaard  i  Skaane,  saa  og  Peder  Oxe  paa  Kro- 
gen og  Iver  Dyre  paa  Korsør  —  alle  disse  have 
holdt  deres  Ed  til  Kong  Erik  og  ere  bleven 
ham  tro. » 

«Ak,  Henrik,  de  Hjælpere  ere  vidt  spredte 
og  langt  borte,  men  længst  borte  er  Kong  Erik 
selv.  Lad  ham  komme  til  Stede  og  stille  sig  i 
Spidsen  for  sine  Tilhængere,  da  vilde  der  være 
Mening  i  Tingen,   men  nu?» 

«Lid  paa,  at  han  vil  komme, »  svarede  Hen- 
rik fortrøstningsfuldt,  «men  ikke  førend  vi  have 
skaffet  ham  fast  Grund  under  Fødderne  og  Øje- 
blikket er  gunstigt.  Og  det  vil  nok  naaes.  Vi 
har  mægtigere  Hjælpere  end  I  drømmer  om, 
men  hvad  gavner  det  at  tale  med  eder  derom  ? 
Hellere  vil  jeg  minde  eder  om  eders  gode  før- 
ste Husbond,  hvis  Sjæl  nu  længe  har  været  hos 
Gud.  Havde  han  endnu  været  i  Live,  da  vilde 
han  sikkert  staaet  paa  samme  Side,  som  jeg, 
først  fordi  han  var  Kong  Erik  oprigtigt  hengiven, 
dernæst  fordi  han  var  en  god  og  billigt  tæn- 
kende Mand,    som    aldrig   fortrykte   sine    under- 

givne.  Han  vilde  skønnet,  at  den  hele  Uret 
ingenlunde  er  paa  Bondens  Side  og  at  Bonden 
ofte  er  bleven  skammeligt  forurettet,  saa  at  det 
er  med  god  Grund,  at  han  har  grebet  til  Vaa- 
ben  for  at  værne  om  sine  Rettigheder.  Men 
eders  nuværende  Husbond  har  et  andet  Sind, 
og  hører  han  end  ikke  til  de  værste,  saa  har 
han  dog  mangen  haard  og  uretfærdig  Handling 
paa  sin  Samvittighed.  Det  kendes  paa  eder, 
ædle  Frue,  at  I  har  levet  sammen  med  ham  i 
over  tyve  Aar  —  tilgiv  mig,  at  jeg  siger  deti» 
«Nu,  Henrik,»  sagde  Fru  Johanne  roligt  og 
med  et  stolt  Smil,  «i  denne  Afskedsstund,  da  I 
gør  op  med  mig,  skal  I  have  frit  Sprog.  Li- 
det vigtigt  er  det  nu  for  mig,  hvad  Dom  I  fæl- 
der over  mig,  men  jeg  vil  dog  sige  eder,  at  I 
tager  fejl.  Mit  Tankesæt  er  ikke  skabt  af  min 
nuværende  Husbond,  hvem  jeg  ogsaa  kalder 
god,  men  fremvokset  af  mit  eget  Indre  under 
Tidernes  Paavirkning.  Og  det  tør  jeg  nok  sige, 
at  havde  min  første  kære  Husbond  end  været  i 
Live,  da  vilde  han,  belært  af  Erfaringen,  fanet 
bedre  Forstand  end  I  og  ikke  sat  alt  paa  Spil 
for  en  Konges  Skyld,  som,  hvor  god  og  huld- 
salig han  end  kunde  være,  dog  med  sit  udue- 
lige Regimente  og  sin  Egenraadighed  har  bragt 
alt  i  Forvirring-. » 

«Jeg  vil  ikke  strides  med  eder  om  det,» 
sagde  Henrik,  i  det  han  afvisende  løftede  Haan- 
den,  «men  hellere  give  eder  Svar  paa  det,  I 
før  sagde,  at  naar  gode  Mænd  undertrykkes,  da 
vil  Riget  gaa  under.  Jeg  frygter,  i  Modsætning 
til  eder,  at  det  snarere  vil  ske,  naar  Almuen 
bliver  mishandlet  og  forkuet,  thi  Bonden  er  dog 
Landets  Marv,  af  ham  nærer  vi  os,  og  berøve 
vi  ham  al  Frihed,  da  lægges  Landet  øde.» 

«Saa  I  mener  virkelig,  at  Bønder  egne  sig 
til  at  styre  Land  og  Rige?» 

«Ja,  de  bedste  af  dem.  Lad  os  ikke  hov- 
mode os  alt  for  meget,  men  mindes,  at  fra  først 
af  ere  vi  dog  alle  komne  af  Bonderod. » 

«Ej  hør!»  udbrød  Fru  Johanne,  idet  hun 
slog  Hænderne  sammen.  «Hvor  I  er  bleven 
vis  ved  at  færdes  blandt  Bønder.  I  har  Ret, 
Adam  var  vor  alles  fælles  Fader,  og  skal  vi 
regne  saa  langt  som  op  til  ham,  da  bliver  vi 
alle  lige.  Ja,  jeg  er  ikke  lærd  nok  til  at  ud- 
lægge alt  det  for  eder,  men  det  tykkes  mig 
uundgaaeligt,  at  der  siden  blev  Forskel  og  at, 
hvad  der  fra  først  af  havde  været  en  liden 
Plante,   blev  et  stort  og  mægtigt  Træ.» 

«Saamænd,  den  Lignelse  er  ikke  ilde,  men 
jeg  vil  føje  til,  at  intet  Træ  er  saa  stort  og 
mægtigt,  at  Øxen  ikke  kan  fælde  det  eller  Stor- 

Bondebruden.  3 


34 

men  ikke  knække  det.  Med  andre  Ord,  kære 
Frue,  betænk  Bøndernes  store  Magt  for  Tiden. 
Hertug  Kristoffer,  hvem  I  kalde  Konge,  har  in- 
gen Hær  rede,  og  her  er  nu  ingen  anden  Be- 
falingsmand Norden  for  Fjorden,  end  Bondepla- 
geren Hr.  Esge  Brok,  som  sidder  paa  Aalborg 
Hus  med  et  Par  hundrede  Landsknægte,  mens 
vi  er  mindst  tyve  Tusinde  Mand.  Hvad  kan 
Hr.  Esge  stille  op  imod  en  saa  vældig  Over- 
magt? Skøn  da,  hvorledes  det  vil  gaa  eder  og 
eders  Gods,  naar  det  atter  bryder  løs,  hvis 
I  ikke  gaar  med  Bønderne! 

«Og  I  skal  vel  være  Fører  for  denne  væl- 
dige Hær?» 

« Efter  al  Sandsynlighed  ja,  men  flere  gode 
Mænd  ville  staa  ved  min  Side,  blandt  andre 
eders  egen  Søn. » 

«Det  vil  jeg  dog  først  se,  Henrik  Tage- 
søn ! » 

«I  skal  faa  det  at  se,  Frue,  og  det  er  en 
Grund  mere  til,  at  I  gør  fælles  Sag  med  os. 
Giv  mig  eders  Datter,  og  I  vil  blive  bjærget, 
thi  I  vil  da  i  mig  have  en  tro  Ven  og  Beskær- 
mer. Ingen  skal  da  røre  eder,  eller  noget,  som 
eders  er,  hverken  Godser  eller  Len.» 

Fru  Johanne  rejste  sig,  rettede  sin  anseelige 
Skikkelse  og  svarede  med  et  stolt  Smil : 

«Jeg  takker  eder  for  det  gode  Tilbud,  mæg- 
tige Herre,  men  vid,  at  kommer  jeg  i  Fare,  da 
vil  jeg  værge  for  mig  til  det  yderste,  og  jeg 
har  mere  end  een  stærk  Borg,  hvor  jeg  kan 
hytte  mig,  Hellere  vil  jeg  gaa  til  Grunde  end 
befatte  mig  med  dette  skammelige  Oprør. » 

« Betænk  eder  vel,  ædle  Frue.  Jeg  har  for- 
nemmelig eder  og  eders  Børns  Vel  for  Øje.  Og 
for  at  aabne  en  Mulighed  for  Enighed  imellem 
os,  vil  jeg  bede  eder  om  een  Ting  —  lad  mig 
komme  til  Orde  med  eders  Datter  og  faa  min 
Dom  af  hendes  egen  Mund.» 

Fru  Johanne  studsede,  tænkte  et  Øjeblik  ef- 
ter,  men  sagde  saa: 

«Nu,  det  er  vel  bedst  at  det  sker,  for  at  vi 
kunne  komme  ganske  til  Ende  med  denne  Sag. 
Men  I  vil  kun  faa  ringe  Glæde  af  det,  thi  hun 
mener  ved  Guds  Moder  ligesom  jeg,  at  vi  ikke 
ere  komne  af  Bonderod. » 

Derpaa  gik  hun  ud  af  Hallen  og  Henrik 
maatte  vente  en  god  Stund,  men  endelig  aab- 
nedes  Døren  og  Anne  traadte  ind.  Han  gik 
hende  frimodigt  i  Møde,  thi  han  havde  jo  kendt 
hende  fra  hun  var  Barn,  skønt  han  rigtignok 
ikke  havde  vekslet  mange  Ord  med  hende  i  de 
sidste  Par  Aar. 

« Hjertens   Tak,    fordi    I    kom,    kære   Jomfru 

Anne!»  sagde  han,  idet  han  greb  hendes  Haand, 
som  hun  vel  lod  ham  tage,  men  trak  den  dog 
straks  til  sig  igen.  « Nødigt  vilde  jeg  gaa  her- 
fra uden  at  have  faaet  min  Dom  af  eders  egen 
Mund.  I  ved  jo,  hvad  det  gælder,  og  eders 
Moder  var  mig  fra  først  af  god,  men  nu  har 
hun  skiftet  Sind.  Min  Hu  staar  dog  lige  fuldt 
til  eder,  og  jeg  beder  eder  om  at  give  mig 
eders  Tro.  Eders  Moder  har  vel  sagt  eder, 
hvorledes  min  Stilling  er.  Jeg  er  nu  en  mæg- 
tig Mand  og  kan  om  føje  Tid  blive  det  end 
mere.  I  kan  trygt  give  eder  i  min  Varetægt. 
Det  vil  gavne  ogsaa  eders  Moder,  naar  Fejden 
gaar  løs  og  Bønderne  kommer  over  eder.» 

«Spar  de  mange  Ord,  Henrik  Tagesøn, » 
svarede  Anne  koldt  og  fast.  «Min  Moder  har 
meddelt  mig,  hvilket  Svar  hun  har  givet  eder. 
Hun  drister  sig  ikke  til  egenmægtigt  at  give 
mig  bort,  I  faar  bie,  indtil  min  Fader  kommer 
hjem  og  se,  hvad  Svar  I  faar  af  ham.» 

«I  driver  Spot  med  mig,  Jomfru  Anne,»  ud- 
brød Henrik  rød  af  Vrede.  «I  mener  at  vide, 
hvorledes  det  Svar  vil  komme  til  at  lyde,  det 
lader  jeg  nu  staa  hen.  Men  hvad  I  med  Sikker- 
hed maa  vide,  det  er,  at  eders  Moder  ikke  vilde 
give  eder  til  mig,  selv  om  hun  turde.  I  maa 
da  raade    eder   selv  og  selv   tage  Beslutningen, 

og  det  kan  I  trygt  gøre,  naar  I  stiller  eder  un- 
der min  Beskyttelse.  Det  er  heller  ikke  utæn- 
keligt, at  eders  Fader,  om  han  nu  var  her 
og  vidste,  hvorledes  Sagerne  staar,  vilde  give 
Køb. » 

«0,  jeg  forstaar!»  udbrød  Anne.  «I  vil  have 
mig  til  at  løbe  af  Gaarde  med  eder,  hvem  jeg 
aldrig  havde  kær. » 

«Da  var  I  dog  forhen  mild  nok  imod  mig,» 
sagde  Henrik,  idet  han  sendte  hende  et  bebrej- 
dende Blik. » 

«Ja»,  svarede  hun,  «da  jeg  var  Barn  og  ikke 
vidste,  hvad  jeg  gjorde  og  heller  ikke  kendte 
den  Galenskab,  som  stak  i  eder.  Men  siden  I 
endelig  har  villet  det,  da  skal  I  nu  faa  at  høre 
min  Beslutning,  som  er  urykkelig.  Aldrig,* 
vedblev  hun,  idet  hun  hævede  sit  Hoved  og 
sendte  ham  et  Blik  som  et  Lyn,  « giver  jeg  mig 
hen  til  en  Mand,  som  har  svoret  til  den  usse- 
lige Kong  Eriks  Fane,  som  har  skilt  sig  ud 
fra  Standen  og  holder  til  med  Bønder  og  Skæl- 
mer. » 

«Ak,  Jomfru  Anne,  hvor  kan  I  dømme  saa 
overilet  og  ubilligt.  Det  er,  som  om  jeg  hørte 
eders  Fader  tale.  I  har  ingen  Vilje  mere  selv. 
Jeg  havde  større  Tanker  om  eder.» 

«Det    er    mig    nu    lige    godt,    Henrik   Tage- 

søn,  enten  eders  Tanker  om  mig  er  store  eller 
smaa.  Men  I  maa  ikke  forglemme,  at  ikke 
alene  min  Fader,  men  ogsaa  min  Moder  viser 
eder  af,  og  Aarsagen  dertil  er  gyldig  nok,  skønt 
dog  ikke  krænkende  for  eders  Person. » 

«Nu, »  udbrød  Henrik  forbitret,  «jeg  tæn- 
ker, at  I  er  rede  til  at  kaste  eder  hen  til  den 
usleste  Stymper,  som  eders  Flader  udpeger, 
naar  han  blot  har  bøjet  Knæ  for  Hertug  Kri- 
stoffer og  kysset  hans  Naades  Haand.  Tænkelig 
har  en  saadan  alt  stukket  mig  ud.» 

«I  er  ganske  fejl  paa  det, »  svarede  Anne 
med  et  medlidende  Smil,  som  tirrede  Henrik- 
mere  end  hendes  Heftighed  før.  « Ingen  har 
bejlet  til  mig,  og  jeg  er  ingen  elskovssyg  Jom- 
fru. Om  jeg  tør  sige  det,  da  undrer  det  mig 
højligt,  at  I  med  alle  eders  store  Planer  kan 
tænke  paa  sligt  Narreværk  og  vil  belemre  eder 
med  en  Hjærtenskær.  Lad  det  bie,  indtil  I  har 
vundet  de  Laurbær,  I  tragter  efter  og  Kong 
Erik  sidder  fast  i  Sædet. » 

«Jeg  kunde  godt  bie, »  svarede  Henrik  mere 
sagtmodigt,  «om  eders  dyrebare  Person  kunde 
blive  Lønnen  for  min  Taalmodighed.  Jeg  har 
ingen  Jomfru  truffet  paa  min  Vej,  som  har  huet 
mig  bedre  end  I.» 

«Det  er  jo  en  stor  Ære   for   mig,»    svarede 

Anne  med  et  lille  Kniks.  «Men  mon  den  vilde 
bleven  mig  til  Del,  hvis  jeg  havde  været  fat- 
tig og  mine  Forældre  uden  Magt  og  Anseelse? 
Jeg  tænker,  at  I  har  villet  styrke  Bøndernes 
Sag  ved  en  Forbindelse  med  os.  Se  ikke  saa 
vredt  paa  mig,  fordi  jeg  siger  det,  thi  derved 
stiger  I  i  min  Agtelse.  Kun  paa  den  Vis  bli- 
ver der  nogen  Forstand  i  eders  Adfærd. » 

«I  vil  engang  komme  til  at  angre,  at  I  har 
vist  mig  saa  haansk  af, »  svarede  Henrik  med 
Bitterhed. 

«Det  skulde  gaa  sært  til, »  sagde  Anne,  men 
hun  tilføjede  i  en  mildere  Tone,  «dog  ønsker 
jeg  eder  kun  godt,  Henrik  Tagesøn !  det  skal 
glæde  mig,  om  I  kan  bjærge  eders  Person,  og 
det  ikke  ender  med  Undergang  for  eder.» 

«Lad  det  nu  være  nok, »  sagde  Fru  Jo- 
hanne, som  kom  tilbage.  «Gaa  med  Gud, 
Henrik  Tagesøn,  og  sig  ikke,  at  I  er  kommen 
uadvaret  herfra. » 

« Eders  Hovmod  er  uden  Grænser,«  udbrød 
han  forbitret,  «men  saa  sandt  jeg  lever,  det 
skal  blive  stækket!* 

Derpaa  vendte  han  sig  brat,  forlod  Hallen, 
gik  ud  i  Gaarden,  fik  sin  Hest  sadlet  og  red 
derfra,  men  efterlod  dog  den  Besked  tilMikkel, 
at  han  vilde  oppebie   ham  paa  Odden. 


TREDIE  KAPITEL. 
Mikkel  Due  faar  fuld  Besked  af  sin  Moder. 

ens  Elskovsguden  led  et  saa  forsmædeligt 
Nederlag  oppe  i  Hallen,  fejrede  han  en 
stor  Triumf  nede  i  Urtegaarden.  Der  havde 
Mikkel  Due  og  Karen  fundet  hinanden.  De  sad 
fortroligt  sammen  paa  en  Bænk  og  vekslede 
baade  Ord  og  Kys. 

«Hvilken  Fryd  atter  at  mødes,  Karen, »  ud- 
brød Mikkel. 

«Ja,»  svarede  Karen,  hvis  Kinder  blussede. 
<Det  er  nu  to  Maaneder  og  tre  Dage  siden,  vi 
taltes  ved  i  Enrum.  Sidste  Gang  var  Mariæ 
Magdalenæ  Dag.» 

«Ej,  har  du  holdt  saa  nøje  Regnskab  med 
Tiden,   mit  Hjerter« 

«Ja,  Mikkel !  De  Dage,  der  have  været  os 
til  Fryd  og  Gammen,  kunne  snart  tælles.  Der- 
for bankede  mit  Hjerte  for  lidt  siden,  da  jeg 
sad  i  Fruerstuen    og    hørte    Hovslag   i  Gaarden. 


41 

Efter  det  Budskab,  du  sendte  mig  i  Gaar  med 
Torkild,  maatte  jeg  tro,  at  det  var  dig,  der 
kom,  og  det  var  godt,  at  du  varede  mig  ad, 
thi  ellers  vilde  jeg  ikke  løbet  herud. » 

«Jeg  er  en  slet  Søn,  Karen,  jeg  listede  mig 
herud  uden  først  at  byde  min  Moder  Goddag. 
Dog  bad  jeg  Henrik  Tagesøn  sige,  at  jeg  snart 
vilde  komme. » 

«Og  jeg  er  en  slet  Plejedatter,*  sagde  Karen, 
«al  den  Stund  jeg  blev  glad,  da  jeg  hørte,  at 
Henrik  Tagesøn  var  med,  thi  saa  kunde  jeg 
slutte,  at  min  Frue  fik  andet  at  tænke  paa,  end 
tage  vare  paa  os.» 

«Der  regnede  du  endnu  rigtigere,  end  du 
troede,  thi  vid,  at  Henrik  er  kommen  for  at 
begære  Anne  af  Moder.* 

«Ej,  ej,  har  han  nu  endelig  dristet  sig  til  at 
tage  Bladet  fra  Munden !  Men  jeg  spaar  ham 
kun  ringe  Held  dermed.  Han  er  god  nok  i  og 
for  sig,  men  han  lugter  dog  nu  for  meget  af 
Bønder,   ligesom  jeg. » 

«Og  dog, »  udbrød  Mikkel  i  stor  Harme, 
«var  din  Moder  af  adelig  Rod,  og  din  Fader 
fik  Frihedsbrev  og  Adelsskjold.» 

<Ikke  Alverdens  Breve  eller  nylavede  Skjolde, » 
svarede  Karen,  «kan  i  din  Moders  Øjne  veje  Byr- 
den op.» 

«Ja,  ja,»  udbrød  Mikkel,  «saa  højes  Barn  af 
sin  Byrd,  som  Hjorten  af  sine  Takker.  Saaledes 
bør  det  og  være.  Men  i  dette  Tilfælde  tykkes 
det  mig  rigtignok,  at  den  store  Taknemmelig- 
hedsgæld, hvori  min  Moder  stod  til  din,  burde 
kunnet  bøde  paa,  at  der  ikke  er  fuldt  Bevis  for 
din  gode  Byrd  til  Stede.  Jeg  finder  det  rent 
ud  sagt  skammeligt,  at  hun  har  behandlet  dig 
som  en  Tjenestekvinde. » 

«Det  har  dog  været  til  mit  bedste, »  svarede 
Karen  roligt.  «Jeg  har  lært  at  gøre  Gavn,  ikke 
alene  i  Fruerstuen,  men  ogsaa  i  Køgerset  og 
Bryghuset,  og  det  er  dog  bedre  at  være  den 
første  blandt  Møerne,  end  et  Skumpelskud  blandt 
Husets  Døtre. » 

«Du  skal  blive  en  Pryd  for  det  Hus,  hvor 
jeg  fører  dig  ind  som  min  Hustru !»  udbrød 
Mikkel. 

«Ak,   Ven,  naar  vil  det  ske?» 

«Maaske  førend  du  tænker  det,  men  ganske 
sikkert,  om  Gud  Herren  ellers  vil,  naar  Kong 
Kristoffer  er  bleven  jaget  af  Landet  og  alle 
hans  Bondeplagere  tugtede.  Da  vil  der  blive 
Enighed  og  Forstaaelse  mellem  gode  Mænd  og 
Bønder,  og  Moder  vil  komme  til   Besindelse. » 

«Da  maa  her  blive  som  i  Paradis, »  sagde 
Karen,    i   det   hun   saa   hen   for  sig.      «Men   det 

bæres  mig  for,  at  det  aldrig  vil  blive  til  no- 
get med  Ligelighed  her  i  Verden,  nogle  ville 
stedse  være  ovenpaa  og  andre  blive  undertryk- 
kede.* 

»Ej,  saa  her  sidde  I  to  og  sladre, »  sagde 
pludselig  en  myndig  Stemme  bagved  dem,  de 
sprang  op  og  stod  Ansigt  til  Ansigt  med  Fru 
Johanne,  hvis  Aasyn  var  blegt  af  Harme.  «Jeg 
havde  dog  tænkt  bedre  om  dig,  Mikkel,  end 
at  du  vilde  sætte  denne  stakkels  Pige  Fluer  i 
Hovedet. » 

«Det  agter  jeg  ingenlunde,  Moder;  lige  saa 
lidt  som  Karen  vil  holde  mig  for  Nar.  Hvad 
vi  to  have  lovet  hinanden,  det  er  ærlig  meent 
og  vil  blive  ubrødeligt  holdt. » 

« Mikkel, »  udbrød  Fru  Johanne,  «havde  din 
Fader  været  i  Live,  han  vilde  aldrig  billiget 
dette. » 

«Nu,  Moder,  det  maa  I  vide  bedre  end  jeg, 
som  kun  var  en  liden  Purk,  da  min  Fader  lod 
sit  Liv  paa  Valen.  Men  Farmoder  siger,  at  han 
var  en  billigt  tænkende,  vennesæl  Mand,  som  ikke 
hovmodede  sig  over  nogen  og  ikke  mente,  at 
hans  undergivne  vare  Krager,  fordi  han  selv 
førte  en  Ørn  i  sit  Skjold.« 

«Du  kan  ikke  tale  for  godt  om  din  Fader, 
men   dog   tyder  det,    du    der   sagde,    paa   Ufor- 


44 

stand.  Ak,  hvilke  Tider  vi  maa  opleve!  Bøn- 
derne rejse  sig  mod  deres  Herskab,  og  Børnene 
sætte  sig  op  imod  deres  Forældre!« 

«Glem  ikke  at  føje  til,  at  Mand  og  Hustru 
skilles  i  Vrede, »  sagde  Mikkel  med  et  spodsk 
Smil. 

Fru  Johanne  blev  rød  og  sendte  sin  Søn  et 
forbitret  Blik.  Men  hun  genvandt  hurtigt  sin 
Fatning. 

« Hvorfor  disker  du  nu  op  med  det?»  sagde 
hun  roligt.  «Du  ved  jo  godt,  hvoraf  det  kom, 
ene  og  alene  fordi  din  Stiffader  faldt  fra  Kong 
Erik,  hvem  min  Fader  og  vor  Slægt  har  hyldet 
og  tjent  med  Troskab  lige  siden  Fru  Margrethe 
Valdemarsdatters  Dage.  Gud  glæde  hende  i 
Himmelen!  Hun  signede  mig  og  lagde  sin 
Haand  paa  mit  Hoved,  da  min  Moder  var  i 
Viborg,  hvor  hun  blev  stedet  for  Dronningen  og 
tog  mig  som  Barn  med  sig  derud.  Og,  ser  du, 
saa  længe  jeg  troede,  at  Henrik  Tagesøn  kun 
havde  det  for  Øje,  at  føre  Kong  Erik  tilbage, 
da  holdt  jeg  paa  ham,  men  siden  din  Stiffader 
forlod  os  og  rejste  bort,  har  det  mere  og  mere 
vist  sig,  at  Bønderne  løbe  med  Henrik,  og  at 
Maalet  er  den  fri  Mands  Ødelæggelse,  og  derfor 
har  jeg  nu  givet  ham  op.    Og  Anne  har  nu  og 

vist  ham  Vintervejen,  at  du  ved  det!  Saa, 
Mikkel,  nu  har  du  faaet  fuld  Besked!  Drag 
Lære  deraf  og  skil  din  Sag  fra  Henrik  Tage- 
søns ! » 

«Nej,  Moder,  aldrig  i  Evighed  gør  jeg  det. 
Vi  ere  svorne  Venner  og  ville  følges  ad,  enten 
Vejen  saa  gaar  til  Hæder  og  Lykke  eller  til 
Fald  og  Død.» 

«Gud  og  alle  Hellige,  se  i  Naade  til  dig, 
Søn,  saa  forblindet  du  er!  Men  hvad  du  end 
gør,  saa  skal  du  ikke  faa  Held  til  at  drage 
hende  der  med  dig  ned  i  Elenden.  Hun  er 
dog,  naar  alt  kommer  til  alt,  for  god  til  det. 
Jeg  maa  derfor  bede  dig  for  en  Stund  at  holde 
dig  fra  Odden.  Jørgen  Foged  kan  mageligt 
styre  Krammet  uden  dig. » 

«Saa  I  viser  mig  af  Gaarde,  Moder, »  ud- 
brød Mikkel  forbitret. 

«Nej,»  svarede  Fru  Johanne,  «det  gør  jeg 
dog  ikke.  Vil  du  mig  noget,  saa  kom  du  kun 
til  mig!  Jeg  skal  for  Fremtiden  bedre  tage 
Vare  paa  mine  Møer.  —  Kom  saa,  Karen ! » 
tilføjede  hun,  i  det  hun  greb  Karen  i  Armen. 

Karen,  som  havde  staaet  med  korslagte  Arme 
og  hørt  stum  paa  denne  Ordveksel  mellem  Moder 
og  Søn,  idet  hendes  Blik  vandrede  fra  den  ene 

til    den    anden,     for    nu    sammen    og    genvandt 
Mælet. 

« Venlig  Hilsen  til  Henrik  Tagesøn, »  raabte 
hun  efter  Mikkel,  som  nu  var  i  Færd  med  at 
gaa,    «og  lid  selv  vel,   indtil   vi  atter  sees!» 

«Hvad  betyder  det,  Karen !»  udbrød  Fru 
Johanne.    « Vil  du  sætte  dig  op  imod  mig?» 

« Nødigt,  Plejemoder, »  svarede  Karen,  «men 
som  I  farer  frem,   da  kan  det  ende  dermed. » 

«Nu,  min  Dukke, »  svarede  Fru  Johanne 
med  et  barskt  Smil,  «jeg  skal  nok  vide  at  faa 
Bugt  med  dig,  og  hvad  Mikkel  angaar,  da  er 
det  at  haabe,  at  han  snart  faar  løbet  Linen  ud 
og  kommer  til  Fornuft. » 

«Ikke  skulde  man  tro,»  udbrød  Karen  djærvt, 
«at  I,  da  I  var  ung,  satte  eder  op  imod  eders 
Forældre  og  lod  eder  voldføre  af  eders  Hjer- 
tenskær. » 

Det  var  en  anden  Sag, »  svarede  Fru  Jo- 
hanne, « efterdi  Bonde  Due  og  jeg  vi  vare  jævn- 
byrdige. Men  løb  du  kun,  Karen,*  vedblev 
hun  med  tirrende  Rolighed,  «jeg  skal  nok  sørge 
for,  at  du  ikke  kommer  til  at  sidde  som  Frue 
paa  det  Sted,  hvor  jeg  dengang  løb  hen.» 

«Det  bliver,  som  Gud  Herren  vil,  Frue!  I 
evner  ikke  mere,   end  hvad  han  tillader.« 

«Sandt  nok,  Karen!  Vi  kende  ikke  Guds 
Vilje.  Maaske  vil  han,  at  vi  alle  til  Hobe  skulle 
gaa  til  Grunde.  Men  saa  vidt  mine  Øjne  kunne 
se,  da  venter  der  Mikkel  og  dig  Undergang  paa 
den  Bane,   I  har  betraadt.» 

Karen  gav  intet  Svar,  men  hendes  Blik  og 
Holdning  viste,  at  hendes  Frues  Visdomsord  ikke 
havde  gjort  mindste  Indtryk  paa  hende. 

Da  de  naaede  op  paa  Gaarden,  havde  Mikkel 
været  der  og  var  allerede  reden  derfra  ad  Odden 
til.  Der  traf  han  saa  Henrik  Tagesøn,  og  de 
to  Venner  samtalede  om  den  Medfart,  de  begge 
havde  faaet  paa  Asdal.  Det  viste  sig,  at  mens 
Mikkel  var  ved  godt  Mod,  havde  den  dobbelte 
Afvisning,  som  Henrik  havde  faaet  af  Moder 
og  Datter  gjort  et  stærkt  Indtryk  paa  ham, 
men  Grunden  dertil  var  ikke,  som  hans  unge 
Ven  troede,  Sorg  over  Tabet  af  Anne.  Den 
Sikkerhed,  hvormed  begge  Kvinderne,  baade 
den  ældre  og  den  unge,  vare  optraadte,  gav 
ham  en  pinlig  Følelse  af  det  'herskende  Partis 
Modstandskraft.  Fru  Johannes  Mening  og  Hold- 
ning havde  større  Betydning  for  ham  end  mange 
Mænds. 

Han  beholdt  imidlertid  disse  Tanker  for  sig 
selv. 

De  to  Venner  blev  ikke  længer  paa  Odden, 
end  til  den  næste  Dag.  Da  red  de  ned  til 
Kjetterup,  hvor  Henrik  havde  sat  flere  af  de 
nærmest  boende  Bondeførere  Stevne,  og  hvor 
han  haabede  at  træffe  en  indflydelsesrig  Ven  af 
Kong  Eriks  Sag. 


FJERDE  KAPITEL. 
To  Korsriddere. 


Efter  at  Mikkel  Due  og  Henrik  Tagesøn  vare 
dragne  bort,  blev  der  stille  paa  Asdal.  Der 
hvilede  et  Tryk  paa  Husmoderen,  som  gav  sig 
til  Kende  ved  en  for  hende  usædvanlig  Usik- 
kerhed og  Ordknaphed. 

Men  sagde  Fru  Johanne  ikke  meget,  saa 
tænkte  hun  desto  mere.  Hun  gjorde  sig  selv 
adskillige  Spørgsmaal,  som  kun  Tiden  og  Be- 
givenhedernes Udvikling  kunde  besvare. 

Havde  hun  gjort  klogt  i  saa  bestemt  at  af- 
vise Henrik  Tagesøn?  Det  var  dog  tænkeligt, 
at  Bønderne  kunde  sejre  og  Kong  Erik  vende 
tilbage.  Henrik  Tagesøns  Henvisning  til  hendes 
første,  kære  Husbonds  Tankesæt,  havde  gjort 
et  stærkere  Indtryk  paa  hende,  end  hun  lod  sig 
mærke  med.  Hun  maatte  tilstaa  for  sig  selv, 
at  det  var  højst  sandsynligt,  at  Bonde  Due 
vilde  gjort  fælles  Sag  med    Henrik  Tagesøn  og 

Bondebruden.  a 

sluttet  sig  til  dem,  der  arbejdede  paa  at  faa 
Kong  Erik  tilbage,  og  at  han  ingenlunde  vilde 
skyet  Makkerskabet  med  Bønderne,  men  at  han 
tillige  ved  sin  større  Anseelse  vilde  gavnet  Sa- 
gen mere,  end  Henrik  Tagesøn  formaaede.  Imid- 
lertid vilde  det  dog  forundret  hende,  om  hun 
havde  faaet  Indblik  i  Sagerne  og  vidste,  med 
hvor  stor  Klogskab  og  Ihærdighed  Henrik  Tage- 
søn havde  arbejdet  paa  sine  store  Planers  Virke- 
liggørelse. Men  han  havde  ikke  turdet  indvie 
hende  i  det.  Hendes  mod  ham  og  Almuen 
fjendtlige  Sindelag  havde  udelukket  hende  fra 
hans  Fortrolighed. 

Endelig  lød  der  i  hendes  Samvittighed  en 
sagte  Røst,  som  tilhviskede  hende,  at  hun  var 
uretfærdig  imod  Bønderne.  Hun  vidste  nok  om 
Undertrykkelse  og  Mishandling  af  Almuesfolk 
til  at  kunne  skønne,  at  de  havde  havt  god 
Grund  til  at  rejse  Oprørsfanen.  Hverken  hendes 
Stiffader  eller  nuværende  Husbond  havde  holdt 
sig  ganske  fri  for  det,  men  tilladt  sig  Ting,  som 
Bonde  Due  aldrig  vilde  indladt  sig  paa.  Rigtig- 
nok forholdt  det  sig  saa,  at  det  ikke  var  kom- 
met saa  vidt  endnu  med  Almuens  Undertryk- 
kelse i  Jylland,  som  paa  Øerne,  hvilket  mest 
skyldtes  den  jydske  Selvejerbondes  Fasthed  og 
Selvstændighedsfølelse,    og    der    var    flere   Selv- 

ejerbønder  og  færre  Fæstere  i  Jylland  end  i 
andre  Dele  af  Riget.  Men  den  jydske  Bonde 
var  klog  nok  til  at  skønne,  hvorhen  Udviklin- 
gen bar,  og  at  han  vilde  komme  til  at  dele 
Skæbne  med  sine  Standsfæller  paa  Øerne,  hvis 
han  ikke  i  Tide  viste  Brodden. 

Og  nu  grublede  Fru  Johanne  over,  hvorledes 
det  vilde  gaa,  naar  hendes  egen  Søn,  som  det 
tegnede  til,  blev  inddragen  i  Fejden  og  stillede 
sig  i  det  Parti,  som  hun  maatte  ønske  Under- 
gang? Hvad  kunde  hun  gøre  for  at  frelse 
ham?  Hun  kunde  ikke  mere  have  Tillid  til 
ham.  Hun  turde  ikke  lade  ham  have  Ind- 
seende hverken  med  sine  Ejendomme  eller  de 
Len,  som  vare  hendes  Husbond  betroede,  og 
som  hun  under  hans  Fraværelse  havde  styret, 
bistaaet  af  Mikkel.  Dette  gjaldt  da  især  Kongs- 
gaarden  Aggersborg.  Faldt  denne  vigtige  Be- 
siddelse ved  Uforsigtighed  i  Bøndernes  Hænder, 
det  vilde  i  hendes  Husbonds,  Kong  Kristoffers 
og  hans  Mænds  Øjne  være  en  Synd,  som  aldrig 
vilde  blive  tilgivet. 

Medens  Fru  Johanne  saaledes  plagedes  af 
Usikkerhed  og  Tvivl,  harmedes  hun  paa  den 
ene  Side  over  den  ukloge  Overlegenhed,  hvor- 
med Anne  tog  Sagernes  Stilling,  uagtet  hun 
dog  selv  havde  gjort  sit  til  at  fremkalde  denne 

Stemning  hos  Datteren,  medens  hun  paa  den 
anden  Side  forargedes  over  den  slet  dulgte 
Triumf,  som  laa  i  Karens  straalende  Blik  og 
hele  Væsen  —  kort  sagt,  den  ellers  saa  vilje- 
stærke og  beslutsomme  Frue  paa  Asdal  var 
kommen  paa  Kant  med  sig  selv  og  følte  sig, 
maaske  for  første  Gang  i  sit  Liv,  usikker  og 
vanmægtig.  Hendes  Overvejelser  og  Grublerier 
endte  gerne  med  det  Suk  —  gid  min  Husbond 
vilde  komme  hjem  og  dele  Ansvaret  med  mig ! 
Det  skulde  imidlertid  vare  to  Maaneder, 
inden  det  Ønske  blev  opfyldt,  men  omsider 
skete  det  dog.  —  Omtrent  en  Uge  før  Jul,  en 
skøn,  klar  Vinteraften,  lød  Portgemmerens  Horn 
og  straks  ved  de  første  skrattende  Toner  rejste 
Fru  Johanne  sig  og  ilede  til  Karens  og  alle  de 
andre  Møers  Forundring  selv  ned  ad  Taarntrap- 
pen  for  at  se,  hvem  det  var,  der  kom  saa 
silde.  Rejsende  maatte  det  sikkert  være,  og 
der  viste  sig  da  ogsaa  to  i  Hættekapper  indhyl- 
lede Ryttere,  som,  ledsagede  af  et  Par  Svende, 
red  over  den  nedladte  Vindebro  ind  i  Gaarden. 
Hun  gik  nogle  Skridt  frem,  og  hendes  Anelse 
bedrog  hende  ikke,  thi  ved  Synet  af  hende 
sprang  den  ene  Rytter  af  Sadlen,  kastede  Tøjlen 
til  sin  Svend  og  ilede  hende  i  Møde.  Det  var 
Hr.  Niels  selv,  og  den  anden  Rytter,  som  kom 

mere  sindigt  af  Sadlen,  var  hans  Broder  og 
Ledsager  fra  Pilegrimsfarten,   Hr.  Erik. 

«Vel  mødt,  Johanne, »  raabte  Hr.  Niels,  idet 
han  omfavnede  sin  Hustru.  «Gud  og  alle  Hel- 
lige være  priset,  at  du  er  her  igen, »  sagde 
hun,  idet  hun  gav  ham  Velkomstkysset.  «Jeg 
har  imødeset  din  Hjemkomst  med  stor  Læng- 
sel. » 

Nu  kom  Anne,  fulgt  af  sine  yngre  Søskende, 
Karen  og  Møerne,  dernæst  Hushovmesteren, 
Gaardfogeden  og  flere  af  det  mandlige  Tyende 
for  at  byde  deres  Husbond  velkommen  tilbage 
til  Hjemmet,  saa  at  han  snart  var  omringet  af 
en  stor  Skare.  Det  saas  af  de  glade  Ansigter, 
at  en  ond  Husbond  var  Hr.  Niels  ikke.  Kun 
et  Aasyn  forblev  alvorligt  og  ubevæget,  og  det 
var  Karen  Madsdatters. 

Mens  Fru  Johanne  bød  sin  Svoger,  Hr.  Erik, 
velkommen,  fløj  Anne  sin  Fader  om  Halsen, 
og  han  kærtegnede  de  andre  Børn. 

«Ved  alle  Hellige,«  udbrød  Hr.  Erik,  «det 
er  værdt  at  drage  langt  bort  fra  Hjemmet  blot 
for  at  faa  en  saadan  Velkomst.  Og  saa  har 
Niels  indbildt  sig,  at  han  ikke  blev  savnet  i 
Hjemmet. » 

«Nej,  værre  end  det, »  sagde  Hr.  Niels,  «sna- 

rere,  at  jeg  var  en  Anstødssten  og  en  Hindring, 
du  ved  selv  bedst  for  hvad,  Johanne ! » 

«Ak  ja,»  svarede  hun  med  Alvor,  «men 
meget  har  forandret  sig  i  de  to  Aar,  mens  du 
har  været  borte,  og  jeg  har  skiftet  Sind.  Jeg 
indser  min  Fejltagelse  og  staar  nu  ganske  paa 
samme  Side,  som  du.« 

«Ved  min  Helgen, »  udbrød  Hr.  Niels,  «en 
bedre  Tidende  kunde  jeg  ikke  faa,  og  forbliver 
alt  saa  stille  og  fredeligt  her  i  Landet,  som  det 
er  nu,  da  tænker  jeg,  mit  Hjerte,  at  vi  skulle 
komme  til   at   leve  et    Herreliv  med   hinanden. » 

Men  Fru  Johanne  stemmede  ikke  i  med  og 
gav  intet  Svar  paa  denne  forhaabningsfulde  Ud- 
talelse. Hun  vilde  ikke  drøfte  Sagernes  Stilling 
med  sin  Husbond  i  de  andres  Overværelse.  Men 
Hr.  Niels,  der  havde  et  let  og  muntert  Sind, 
agtede  ikke  paa  den  Alvor,  der  lyste  ud  af 
hans  Hustrus  kloge  Øjne.  Han  blev  ved  med 
at  kærtegne  sine  yngre  Børn,  hilste  paa  flere 
af  Svendene  og  Pigerne.  Han  kneb  Karen  i 
Kinden  og  sagde:  «Ej,  Karen,  du  blomstrer  jo 
som  en  Rose  i  Maj!»  hvilket  bevirkede,  at  hun 
genvandt  noget  af  den  Farve,  som  hun  havde 
mistet  ved  Synet  af  Mikkels  Stiffader  og  nu 
svarede  bedre  til  Lignelsen  end  før. 

De  gik  nu  alle  ind  og  varmede  sig  ved  den 

gode  Ild,  som  blussede  i  Kaminen.  Snart  sad 
de  ved  et  vel  besat  Bord,  som  i  en  Fart  blev 
dækket,  i  Nærheden  af  den  blussende  Ild  i 
Hallen  og  styrkede  sig  ved  Mad  og  Drikke, 
mens  Tyendet  paa  en  lignende  Maade  blev  for- 
frisket nede  i  Borgstuen. 

Velbefindendet  ved  atter  at  være  i  Hjemmet 
steg,  og  Hr.  Erik  blev  snart  lige  saa  munter 
som  hans  Broder,  thi  han  havde  hverken  havt 
Hustru  eller  Børn  at  efterlade  i  sit  Hjem,  Win- 
strup  ovre  paa  Sjælland,  og  derfor  havde  han 
ikke  havt  nogen  Betænkning  ved  at  følge  sin 
Broder  helt  op  til  Asdal.  Tungebaandene  løstes, 
og  de  to  Jorsalafarere  fortalte  vidt  og  bredt  om 
deres  Oplevelser  paa  den  lange  Rejse.  Dog 
dvælede  de  især  ved  Æresdagen,  da  de  begge 
i  Jerusalem  vare  blevne  slagne  til  Riddere  af 
den  hellige  Grav,  og  saaledes  som  Korsriddere 
havde  opnaaet  en  Ære,  som  kun  ganske  faa  af 
deres  Landsmænd  kunde  gøre  dem  stridig. 

Den  mindst  opmærksomme  Tilhører  til  Be- 
retningen om  alle  disse  mærkelige  Hændelser, 
det  var  Husets  Frue;  hendes  Tanker  vare  andre 
Steder.  Men  de  unge  lyttede  med  spændt  Op- 
mærksomhed og  ligesaa  Tyendet,  hvem  man 
paa  denne  Glædesdag  ikke  vilde  formene  Ad- 
gang   til    Hallen.     Saa   snart    baade   Svende  og 


56 

Piger  hver  paa  sit  Sted  havde  tilfredsstillet  de- 
res værste  Hunger,  kom  de  og  sluttede  saa  tæt 
Kreds  omkring  Bordet,  at  de  opvartende  Dug- 
svende havde  vanskeligt  ved  at  forrette  deres 
Gerning.  Den  aandelige  Føde  havde  i  dette 
Øjeblik  større  Værdi  for  dem  end  den  legem- 
lige. 

Men  omsider  fik  Maaltidet  Ende,  og  de  to 
Riddere  forlod  Hallen  for  at  søge  den  Hvile, 
de  nok  kunde  trænge  til.  Men  den  blev  ikke 
straks  Hr.  Niels  til  Del,  thi  saa  snart  han  var 
kommen  ind  i  Soverummet  med  sin  Hustru, 
gav  hun  sig  straks  til  at  lette  sit  Hjerte  for  alt 
det,  der  tyngede  det.  Nu  kom,  som  Hr.  Niels 
siden  sagde,  det  sure  oven  paa  det  søde.  Han 
blev  underrettet  om  Henrik  Tagesøns  Besøg  og 
hans  Bejlen  til  Anne,  om  hans  truende  Hold- 
ning og  Pukken  paa  sin  store  Magt,  endelig 
om  Mikkels  Vedhængen  ved  Henrik  Tagesøn, 
hans  Elskov  til  Karen  og  Pigens  aabenbare  Op- 
sætsighed. 

Hr.  Niels  blev  i  det  første  Øjeblik  ganske 
overvældet  ved  at  høre  alt  dette. 

«Ved  Gud  og  alle  Hellige,  det  var  dog  i 
urette  Tid,  at  jeg  forlod  Hjemmet, »  udbrød  han, 
idet  han  sank  om  paa  den  Løjbænk,  som  stod 
nærmest   ved    Sengestedet.     Men   da  hans   lette 

Sind    var    parret    med    Mod    og    Raadsnarhed, 
genvandt  han  snart  sin  Fatning. 

«Vi  maa  drøfte  dette  nøje,  Johanne, »  sagde 
han,  «og  se  at  skille  Skallen  fra  Kærnen.  At 
Henrik  Tagesøn  er  en  Oprører,  som  holder  til 
med  Bønder  og  Pak,  det  vide  vi.  Ogsaa  at 
han  gerne,  om  han  kunde,  vilde  føre  tilbage 
den  usselige  Herre,  som  han  har  tjent;  som 
løb  af  Landet  med  sin  Frille  og  Rigets  Kle- 
nodier, og  som  nu  sidder  paa  Visborg  og  plyn- 
drer fredelige  Skippere.  Men  tænk  ikke,  at  der 
er  nogen  Mulighed  for,  at  han  kan  sætte  det  i 
Værk,  og  det  ved  han  vist  godt  selv.  Jeg  var 
paa  Oprejsen  inde  paa  Rjørnsholm  og  talte  med 
Otte  Nielsen,  som  meddelte  mig,  at  den  eneste 
Hjælper,  som  Bønderne  havde  at  haabe  paa, 
Hertug  Adolf,  er  falden  fra  og  har  slaaet  sig 
til  Taals,  fordi  han  har  faaet  Slesvig  som  et 
arveligt  Len,  hvilket  var  det,  han  begærede. 
Og  nu,  da  Kong  Kristoffer  er  hyldet  baade  af 
Rigets  Raad  og  paa  Tinge  og  Kong  Eriks  Parti 
ganske  slaaet  til  Jorden,  tror  du  da,  at  Henrik 
Tagesøn  i  Spidsen  for  en  Hob  Bønder  evner  at 
rejse  det  igen?  Men  han  er  en  gudsforgaaen 
Karl,  en  Helvedes  Brand  og  tror  at  kunne  fiske 
i  rørte  Vande.  Saaledes  har  han  nu  villet  be- 
nytte sig   af  Lejligheden  og   min  Fraværelse  til 

at  kyse  dig  og  tilliste  sig  en  rig  Brud.  Men 
takket  være  din  Klogskab  og  Annes  Fasthed  er 
det  strandet  for  ham,  han  er  vist  af,  og  dermed 
er  den  Sag  til  Ende.» 

«Lad  os  haabe  det,»  svarede  Fru  Johanne, 
idet  hun  saa  hen  for  sig  med  et  tankefuldt 
Blik,  «men  jeg  føler  mig  ikke  sikker  og  vis 
paa  det.  Du  gør  Henrik  Tagesøn  ringere,  end 
han  er,  og  jeg  frygter  tillige,  at  du  undervur- 
derer Bøndernes  Magt.  Tyve  tusind  ere  de  i 
Tallet,  som  staa  væbnede,  sagde  Henrik.  Hvad 
kan  vi  stille  op  imod  saa  stor  en  Hær?» 

«Lad  os  trække  det  halve  fra,  og  saa  er  det 
endda  kun  sammenløbet  Pak,»  sagde  H-r.  Niels. 
«Men  jeg  kan  mærke,  mit  Hjerte, »  føjede  han 
til,  «at  Henrik  Tagesøn  har  været  i  Lag  med 
dig. » 

Fru  Johanne  brød  sig  ikke  om,  at  dette  blev 
sagt  i  en  lidt  spydig  Tone. 

«Nu,  Niels, »  svarede  hun  med  Alvor,  «lad 
Henrik  Tagesøn  være  den,  han  er.  Jeg  tiltror 
mig  ikke  Indsigt  til  at  kunne  dømme  om  al 
hans  Færd,  men  det  ved  jeg,  at  det  ikke  er 
klogt  at  ringeagte  sine  Modstandere,  og  han 
har  i  hvert  Fald  Magt  til  at  gøre  Ulykker.  Du 
glemmer  saa  og  ganske,  at  han  har  smittet 
Mikkel  med  sin  Galskab,  saa  han  løber  af  med 

ham,    og  sætte  vi    ikke  en   Stopper  derfor,    saa 
gaar  nok  Karen  samme  Vej.» 

« Børnestreger  det  med  Mikkel  og  Karen, » 
sagde  Hr.  Niels  raskt  væk.  «Vi  kan  forpurre 
det  ved  at  spærre  hende  inde.  Og  hvad  Mikkel 
angaar,  da  skal  jeg  snart  drage  over  til  ham  og 
snakke  ham  til  Rette.  Vær  kun  rolig!  Nu,  da 
jeg  er  her,  og  vi  ere  enige,  skal  alt  snart  komme 
i  Lave  igen.» 


FEMTE  KAPITEL. 
Niels  Banners  Rundrejse. 


Da  Hr.  Niels  havde  holdt  Jul  i  Hjemmet,  og 
det  nye  Aar  var  oprundet,  drog  han  ud 
for  at  gæste  sine  Venner,  melde  dem  sin  Hjem- 
komst og  undersøge  Tilstanden  i  Landet.  Men 
hans  vigtigste  Ærinde  var  dog  at  se  over  til 
Stifsønnen  for  at  vide,  hvorledes  det  egentlig 
ijavde  sig  med  ham. 

Da  han  ikke  tvivlede  om,  at  Mikkel  var  at 
finde  i  sit  Hjem,  styrede  han  først  Kaasen  langs 
Kysten  ad  det  nordlige  Thy  til,  hvor  Torp  jo 
laa.  Det  var  ingen  kort  Rejse,  men  da  Frosten 
havde  gjort  Vejene  faste  og  et  tyndt  Lag  Sne 
dækket  over  Ujævnhederne,  gik  Ridtet  let  nok 
for  ham  og  den  halve  Snes  væbnede  Svende, 
som  ledsagede  ham. 

Det  første  Bedested,  som  laa  paa  hans  Vej, 
var  Børglum  Kloster,  hvor  han  gæstede  sin 
gode  Ven  Biskop  Gert  af  Ætten  Gyldenstjerne. 

Børglum  var  ikke,  hvad  det  havde  været  for  to 
hundrede  Aar  siden  under  Oluf  Glob  og  atter 
skulde  blive  omtrent  et  Aarhundrede  senere,  en 
Lastens  Hule,  men  dog  en  Verdslighedens  Pav- 
lun,  hvor  man  lagde  større  Vægt  paa  denne 
Verdens  Goder  end  paa  Himlens  Glæder.  Rig- 
tignok var  Kapitlet  blevet  hædret  for  sin  Hel- 
lighed af  Dronning  Margrethe  ved  en  stor  og 
kostbar  Gave,  en  Guldkrone  til  Jomfru  Marias 
Billede,  men  til  Tak  for  den  Skat  maatte  de 
gejstlige  Herrer  læse  saa  mange  Messer,  at 
deres  Taalmodighed  blev  sat  paa  en  haard  Prøve. 

Hr.  Geert  var  imidlertid  en  venlig  og  om- 
gængelig Mand.  Han  følte  oprigtig  Glæde  ved 
at  gense  Niels  Banner  og  lykønskede  ham 
hjerteligt  til  den  lykkelige  Hjemkomst  fra  Pile- 
grimsfærden  og  den  erhvervede  Ridderværdig- 
hed. Spurgte  saa  til  Broderen,  Hr.  Erik  og 
fik  at  vide,  at  denne  var  fulgt  med  herop,  men 
at  han  foreløbig  havde  faaet  nok  af  at  rejse  og 
derfor  var  bleven  paa  Asdal  for  at  holde  Fru 
Johanne  med  Selskab. 

«Jeg  derimod  maatte  afsted,  jeg  er  draget 
ud  i  et  bestemt  Ærinde, »  sagde  Hr.  Niels,  og 
denne  Ytring  efterfulgtes  af  Forklaringer,  som 
førte  Samtalen  hen  paa  Sagernes  Stilling  i  det 
hele   taget,    og   det   viste   sig   da,    at  Biskoppen 

ikke  følte  sig  sikker.  Han  var  nemlig  bekendt 
som  en  ivrig  Forkæmper  for  Tiendens  Ind- 
førelse i  dens  fulde  Udstrækning,  og  denne 
Kirkeskat  havde  jo  i  Aarhundreder  været  Bøn- 
derne særlig  forhadt. 

«Rejse  de  sig  igen,»  sagde  han,  «da  kaste 
de  sig  sikkert  over  Børglum.  De  andre  Gange 
havde  de  Ærinde  Syd  paa  for  at  staa  deres 
Fæller  der  bi,  og  der  var  ingen  sikker  Ledelse, 
men  I  skal  se,  at  næste  Gang  vil  det  blive 
anderledes.  De  ville  begynde  med  at  rydde 
Grunden  her  hjemme. » 

«Ej  hvad  næste  Gang,»  udbrød  Hr.  Niels, 
idet  han  slog  ud  med  Haanden,  «jeg  tænker, 
at  der  er  længe  til.  De  Vildbasser  have  nu 
udraset  og  ere  trætte.  Ingen  Hund  løber  gal  i 
femten  Aar,   som  man  siger. » 

«Det  kan  dog  ske,»  svarede  Biskoppen, 
«naar  Hunden  ikke  bliver  bunden  og  tugtet. 
Det  huer  mig  ikke,  at  denne  Henrik  Tagesøn 
endnu  er  paa  Færde  og  spøger  her  omkring  i 
Distriktet.  Man  siger  endogsaa,  at  han  under 
eders  Fraværelse  har  været  paa  Odden,  men 
derom  er  I  sagtens  ikke  vidende  ?» 

«Vel  er  jeg  det, »  sagde  Hr.  Niels,  «og  jeg 
kan  lade  eder  vide,  at  han  endogsaa  har  været 
paa  Asdal  og  gæstet  min  Hustru. » 

«Ej  saal»  udbrød  Bispen  med  en  betænkelig 
Mine.»  Der  ser  I  Følgen  af,  at  I  saa  hoved- 
kulds forlod  Hjemmet,  hvad  jeg  maa  laste,  var 
end  eders  Mening  med  den  Pilegrimsfart  gude- 
lig og  god  » 

«Ak  eders  Naade, »  sagde  Hr.  Niels  oprigtigt, 
«ros  mig  ikke  for  den  Sags  Skyld!  Jeg  frygter 
saare,  at  det  mest  var  Æresyge  og  Lyst  til 
Eventyr,  som  drev  mig  afsted. » 

«Nu,  nu,»  svarede  Biskoppen,  «selv  om  I 
ikke  har  været  ganske  klar  paa  Tingen,  saa 
bliver  Gerningen,  den  lange  møjsommelige  Rejse, 
der  dog.  Men  I  burde  betænke,  at  eders  Frue 
stedse  har  været  Kong  Erik  og  hans  Tilhængere 
god,  det  Sindelag  er  jo  en  Arv  fra  hendes 
Fædre,  og  nu  har  sagtens  denne  Oprører  be- 
nyttet sig  af  eders  Fraværelse  til  at  indsmigre 
sig  hos  hende. » 

«Det  har  han,»  sagde  Hr.  Niels  med  et  Nik, 
«men  han  blev  glat  afvist,  thi  I  maa  vide,  at 
min  Hustrus  Hjerte  ganske  har  vendt  sig  fra 
Kong  Erik  og  Bønderne.  Hendes  Forstand  har 
sagt  hende,  at  deres  Sag  er  dødsdømt,  og  at 
der  kun  er  Ulykke  og  Undergang  at  hente  ved 
at  befatte  sig  med  dem.» 

«Det    er    sandelig   vel!»    udbrød    Biskoppen. 

«Men  sig  mig  dog,  hvad  Ærinde  havde  Henrik 
Tagesøn  da  paa  Asdal?» 

«Nu,  jeg  ser  ingen  Grund  til  at  forholde 
eder  Kundskab  derom, »  svarede  Niels.  «Han 
kom  for  at  begære  min  Datter  Anne  til  Hustru, 
men  han  blev  til  Gavns  afvist,  ikke  alene  af 
Annes   Moder,   men  ogsaa  af   Anne  selv.» 

«Den  frække  Karl !»  udbrød  Bispen,  hensank 
et  Øjeblik  i  Tanker  og  sagde  derpaa:  «Kære 
Hr.  Niels,  se  nu  at  holde  baade  Asdals  og 
Aggersborgs  Befæstning  i  forsvarlig  Stand,  thi 
nu  har  I  faaet  en  Dødsfjende  i  Henrik  Tagesøn, 
og  faar  han  Magt  dertil,  da  vil  han  forsøge  at 
hævne  sig.» 

«Ej,  der  ser  Eders  Naade  Spøgelser, »  udbrød 
Hr.  Niels.  «Tro  mig,  der  er  ingen  Fare  paa 
Færde. » 

« Sligt, »  svarede  Biskoppen  med  Alvor, 
« kommer  gerne  som  en  Hurrelvind  efter  Vind- 
stille.)) 

Den  næste  Morgen  red  Hr.  Niels  videre 
Vester  paa,  snart  langs  det  brølende  Hav,  snart 
længere  ind  i  Landet,  naar  Vejen  mellem  Klit- 
terne blev  ufarbar.  Han  tilbagelagde  de  otte 
Mile,  han  havde  tilbage,  i  tre  Dage  og  tog  ind 
hos  et  Par  Selvejerbønder,  hvor  han  overnattede. 

Den  første  var  Lars  Smaltesøn,  der  var  ham 

bekendt  som  en  sindig,  fornuftig  Mand,  der 
ikke  løb  med  Sladder.  Paa  Forespørgsel  sva- 
rede Lars,  at  « hvorvel  der  endnu  herskede 
nogen  Gæring  og  efter  hans  Mening  grundet 
Misfornøjelse  blandt  hans  Standsfæller,  havde 
han  dog  ikke  hørt  Tale  om  nogen  ny  Rejsning. 
«Men,»  føjede  han  til,  «hvis  den  nye  Konge 
driver  det  for  vidt  med  Indkrævning  af  Ekstra- 
skat,  da  svarer  jeg  ikke  for  noget. » 

Denne  ærlige  Erklæring  lød  mindre  bero- 
ligende, men  Hr.  Niels  bestyrkedes  dog  ved 
den  i  den  Tro,  at  der  ikke  var  Tale  om  nogen 
ny  Rejsning. 

Bedre  Trøst  fik  han  i  sit  sidste  Nattekvarter 
hos  Selvejerbonden  Blankert,  som  boede  i  Ud- 
kanten af  Rær  Sogn.  Denne  snu  Mand  gæt- 
tede, hvad  Ridderen  helst  vilde  høre  og  ind- 
rettede sin  Tale  derefter.  Der  var  ikke,  sagde 
han,  saa  vidt  han  vidste,  i  hele  Thy  en  eneste 
Odelsbonde,  som  ønskede  Rejsning  og  Øde- 
læggelse. Det  havde  de  faaet  nok  af  og  fore- 
trak nu  at  leve  i  Fred,  dyrke  deres  Jorder  og 
fede  deres  Stude. 

Ganske  usand  var  den  Tale  ikke,  baade 
Thyboerne  og  Morsingerne  vare  fredeligere  Folk 
end  Vendelboerne,  men  der  var  dog  urolige 
Hoveder    iblandt    dem.       Det    havde    nylig    vist 

sig  paa  Thy  Bything,  hvor  en  Herre  var  kommen 
til  Stede,  som  Blankert  ikke  kendte  og  som 
uden  Foranledning  havde  givet  sig  til  at  for- 
mane Folket  til  Rolighed  og  Lydighed,  hvorved 
de  tilstedeværende  havde  følt  sig  krænkede  og 
det  havde  endt  med,  at  den  fremmede  var 
bleven  bortvist  fra  Thinge.  Men  den  Sag, 
mente  Blankert,  havde  ikke  videre  at  sige  og 
vilde  ikke  drage  Følger  efter  sig.  Hr.  Niels 
maatte  efter  det  meddelte  være  af  samme  Me- 
ning og  forlod  Blankert  med  den  bedste  Mening 
ogsaa  om  denne  Mands  Ærlighed  og  Oprigtig- 
hed og  beroliget  med  Hensyn  til  Stemningen  i 
Distriktet. 

Det  var  en  skøn,  klar  men  kold  Vinteraften 
at  han  nærmede  sig  Torp.  Han  havde  paa 
Vejen  i  Aanden  udarbejdet  en  Tale,  som  han 
agtede  at  holde  for  sin  vildfarende  Stifsøn,  og 
som  han  haabede  vilde  gøre  Indtryk  paa  ham, 
men  ved  efter  længere  Tids  Forløb  at  gense 
Duernes  stolte  Fædrenegaard,  opildnedes  han 
end  mere.  Der  laa  den  i  den  dalende  Sols  røde 
Skær  med  sine  knejsende  Gavle  og  Tinder  og 
omgiven  af  sin  stærke  Vold  saa  skønt  ved  Fo- 
den af  de  skovbevoksede  Bakker,  ikke  langt  fra 
det  storladne,  fiskerige  Hav.  Hr.  Niels  vidste, 
hvor  megen  Agerjord,  Skov  og  Bøndergods  der 

hørte  under  Torp,  og  han  tænkte  —  hvor  er  det 
muligt,  at  en  Mand,  som  er  Herre  til  en  saa 
herlig  Ejendom,  vil  befatte  sig  med  Oprør  og 
Fejde,  blot  fordi  nogle  Bønder  ere  blevne  kru- 
sede i  deres  Hoveder  ? 

Der  stod  en  Mand  henne  ved  Borgeledet 
udenfor  Vindebroen  og  stirrede  ud.  Hr.  Niels 
studsede  ved  Synet  af  ham,  red  hen  til  ham  og 
raabte: 

«Ej,  Hr.  Lyder,  er  det  muligt,  at  det  er 
eder  ? » 

Jo,  det  var  Lyder  Kabel,  Fru  Johannes  for- 
henværende Stiffader  og  nuværende  Svoger,  for 
Tiden  kongelig  Lensmand  paa  Kongsgaarden 
Lund  nede  paa  Mors. 

«Jeg  skulde  mene, »  svarede  Hr.  Lyder  med 
et  spodsk  Smil,  «at  jeg  med  større  Aarsag 
kunde  rette  det  Spørgsmaal  til  eder,  hvem  jeg 
troede  mange  hundrede  Mile  herfra. » 

«Saa  I  har  intet  hørt  om  min  Hjemfart? 
Jeg  kom  kort  før  Jul.  Men  ærlig  talt  havde  jeg 
paa  min  Side  mindst  ventet  at  træffe  eder  her 
paa  Torp. » 

« Formedelst  det  Kævleri,  der  var  mellem 
Mette  og  Mikkel?  Nu,  Hr.  Niels,  vi  vare  heller 
ikke  forhen  de  bedste  Venner,  men  lad  os  nu 
glemme  det!     Vær  velkommen  paa  Torp!» 

Nu  havde  rigtignok  Hr.  Lyder  paa  sin  Hu- 
strus Vegne  Part  i  Torp,  men  han  var  dog 
ikke  Herre  der,  og  derfor  saa  Hr.  Niels  en  An- 
masselse i  dette   « velkommen«. 

«Jeg  takker,«  svarede  han  stift,  «men  jeg 
vilde  helst  høre  Velkomstordet  af  Manden  selv. 
Er  min  Stifsøn  ikke  til  Huse?» 

«Ih,  Gud  bedre  det  nej, »  svarede  Hr.  Lyder, 
idet  han  gjorde  et  Kast  med  Hovedet.  <Han 
har  ikke  været  her  i  snart  tre  Maaneder.  Han 
kom  farende  en  skøn  Dag  i  Efteraaret  fra  Od- 
den med  Henrik  Tagesøn,  siger  Oldemoder. 
Men  de  blev  her  kun  et  Par  Dage,  saa  for  de 
af,  Fanden  maa  vide  hvorhen,  og  siden  have 
de  ikke  været  her.  Men  rid  nu  ind  og  se  at 
komme  af  Hesten  og  ind  i  den  lune  Stue.  Saa 
skal  I  faa  Rede  paa,  hvordan  det  hænger  sam- 
men med  Mettes  og  min  Nærværelse  her.» 

Det  gjorde  da  Hr.  Niels  ufortøvet,  mere  dre- 
ven af  Nysgerrighed  end  af  Kulde,  og  faa  Øje- 
blikke efter  stod  han  i  Hallen  og  kyssede  Olde- 
moder paa  Haanden  og  Fru  Mette  paa  Kinden. 
Ane  Jensdatter,  forlængst  afdøde  Hr.  Jens  Dues 
Efterleverske,  var  trods  sin  Ærestitel  Oldemoder, 
ikke  saa  gammel  endda,  thi  hun  havde  været 
Hr.  Jens'  anden  Hustru  og  meget  yngre  end 
han.      Hun    havde    nu    levet    paa    Torp    i    over 

tredive  Aar  og  styret  Huset  i  al  den  Tid,  thi 
den  unge  Fru  Johanne  havde  ikke  taget  Nøg- 
lerne fra  hende  i  hendes  korte  Ægteskabstid, 
og  da  hun  var  bleven  Enke,  drog  hun  tilbage 
til  Asdal. 

Fru  Mette  var  en  trivelig  Kvinde  i  sine 
bedste  Aar,  livlig  og  raptunget,  og  det  blev  da 
ogsaa  hende,  som  meddelte  Hr.  Niels  de  nær- 
mere Omstændigheder  ved  deres  Rejse  op  til 
Torp,  mens  Hr.  Lyder  selv  kun  nu  og  da  gav 
et  Ord  med  i  Laget. 

«Der  kom  Bud  og  Brev  fra  Hans  Naade 
Kongen  til  Lyder  om,»  fortalte  Fru  Mette,  «at 
han  skulde  begive  sig  op  i  Landet,  undersøge 
Tilstanden  og  tale  Bønderne  til  Rette,  om  de 
viste  sig  urolige.  Og  saa  kom  jeg  i  Tanker 
om,  at  det  kunde  være  paa  Tiden  for  mig 
engang  at  se  ind  paa  min  Fædrenegaard  og 
forhøre  om,  hvorledes  det  stod  til  her.  Der 
gik  sære  Rygter  om  Mikkel,  som  vare  komne 
os  for  Øre,  og  ganske  rigtig,  da  vi  kom  herop, 
fandt  vi  Gaarden  tom,  Fuglen  var  bortfløiet  og 
Oldemoder  sad  her  alene  med  Jesper  Gaard- 
foged. » 

«En  stor  Skælm  og  Bedrager, »  faldt  Hr. 
Lyder  ind,  «hvis  Aarsag  jeg  da  ogsaa  har  vist 
ham  af  Gaarde    og    slaaet    ham  med-  Bagdøren. 

Jeg  agter  at  blive  her  en  Stund  og  selv  styre 
Krammet.  Tykkes  eder  ikke,  at  det  er  rigtigt 
og  ret,  naar  Manden  løber  fra  det  hele,  saa  det 
gaar  ud  ikke  alene  over  hans  egen  men  ogsaa 
over  hans  Fasters,  min  Hustrus  og  hans  Far- 
broder Lasses  Velfærd?  Jeg  har  skikket  Bud 
til  Thorsø  og  bedet  Lasse  om  at  Umage  sig 
herop,  for  at  vi  med  hinanden  kunne  overveje, 
hvad  der  er  at  gøre.» 

«Nu,»  sagde  Hr.  Niels,  «siden  I  har  været 
saa  betænksom  at  tilkalde  Lasse  og  I  ikke  vil 
handle  egenmægtigt,  har  jeg  intet  at  sige  der- 
til. Hvorledes  I  vil  klare  eder  med  Mikkel, 
naar  han  kommer  tilbage,  det  faar  blive  eders 
egen  Sag.  Men  lad  mig  dog  nu  vide,  hvor- 
ledes det  er  gaaet  eder  med  Bønderne  ?» 

«Nu,»  svarede  Hr.  Lyder  med  en  fortræde- 
lig Mine,  «i  Førstningen  vare  de  fredsommelige 
nok  og  hørte  roligt  paa  mine  Formaninger,  men 
saa  kom  Mads  Torbernsen,  han,  Karens  Fader, 
og  han  har  jo  et  Horn  i  Siden  paa  mig  fra 
fordum,  da  jeg  vilde  modsætte  mig  Johannes 
Maskepi  med  hans  Hustrus  og  hans  Datters  An- 
bringelse paa  Asdal,  og  han  ophidsede  Folke- 
hoben imod  mig,  saa  de  alle  lunede  og  skreg 
og  ikke  vilde  høre  mig  mere.  Var  jeg  ikke 
fortrukken,    vilde   jeg    bleven   skamslaaet.     Men 

jeg  skal  huske  Mads  Torbernsen  det.  Jeg  faar 
vel  engang  Ram  til  ham ! » 

«Det  er  sært  nok,»  sagde  Hr.  Niels,  «Blan- 
kert  i  Rær,  hos  hvem  jeg  overnattede,  jeg 
kommer  lige  fra  ham,  talte  om  det  Thingmøde 
og  om  en  fremmed  Herre,  som  der  havde  været 
til  Stede  og  talt  med  Folket.  Det  har  altsaa 
været  eder.  Han  omtalte  Sagen  som  en  Ube- 
tydelighed,  der  ikke  vilde  drage  Følger  efter  sig. » 

«Jeg  kender  ikke  den  Blankert,»  svarede 
Hr.  Niels  skarpt,  «men  har  han  fremført  slig 
Usandhed,  da  siger  jeg,  at  han  er  en  Løgner 
og  en  Skælm.« 

«Nu,»  mente  Hr.  Niels,  « Manden  kan  dog 
for  saa  vidt  have  Ret,  som  at  Sagen  kun  har 
noget  at  betyde  som  et  Mellemværende  mellem 
eder  og  Mads  Torbernsens  og  ikke  er  et  Ud- 
slag af  Oprørskhed.» 

« Forklar  det,  som  I  vil, »  svarede  Hr.  Lyder 
barskt,  «men  et  er  sikkert  og  vist,  nemlig  at 
jeg  ikke  oftere  befatter  mig  med  at  prædike 
Fred  for  Bønderne.  Jeg  bliver  roligt  her  paa 
Torp,  i  det  mindste  indtil  Lasse  er  indtruffen. » 
«Vi  ville  haabe,  at  Mikkel  selv  kommer 
først, »  sagde  Oldemoder,  som  ikke  var  glad 
ved  den  myndige  Hr.  Lyder  og  hans  snilde 
Frues  Regimente    og  Indblanding  i  Husførelsen. 

«Det  er  ikke  at  lide  paa,»  sagde  Hr.  Niels. 
«Det  er  mig  kært,  at  I  blive  her,  og  det  vil 
ogsaa  være  en  Beroligelse  for  Johanne. » 

«Ja,  Gud  være  priset,»  udbrød  Fru  Mette, 
«nu  staa  vi  bedre  til  hinanden  end  forhen.  Og 
lad  mig  saa,  kære  Hr.  Niels,  give  eder  et  godt 
Raad.  Se  at  faa  Karen  Madsdatter  ud  af  eders 
Hus.  Paa  den  Vis  faar  I  bedst  Ram  til  hendes 
frække  Fader.  Jeg  led  aldrig  Karen.  Jeg  har 
stedse  seet  en  Ulykkesfugl  i  hende. » 

Hr.  Niels  lovede  at  overveje  Sagen,  men 
fortalte  viseligt  intet  om  Mikkels  Forhold  til 
Karen  og  vovede  sig  ikke  ud  paa  at  give  et 
Løfte,  som  han  ikke  vilde  se  sig  i  Stand  til  at 
holde.  Han  forudsaa,  at  det  vilde  holde  haardt 
om  hans  Hustru  skulde  jage  Karen  bort. 

Saaledes  undgik  han  lykkeligt  al  Ordveksel 
om  den  kildne  Sag  og  skiltes  venligt  fra  Hr. 
Lyder  og  Fru  Mette,  som  vare  meget  tilfredse 
med  at  være  komne  paa  en  god  Fod  med 
Niels.  Men  Oldemoder  sukkede  og  sagde: 
« Havde  vi  blot  Mikkel  her  igen!» 

«Vær  tryg,  gamle, »  svarede  Hr.  Niels,  «han 
kommer  saamænd  nok  igen,  maaske  før  I 
venter  det.» 


SJETTE  KAPITEL. 

Hr.  Niels  drager  videre  og  oplever  en  ny 
Overraskelse. 


Allerede  den  næste  Dag  forlod  Hr.  Niels  Torp, 
tilfreds  med  at  være  befriet  for  alt  Ansvar 
i  Anledning  af  hans  Stifsøns  Fraværelse  og  be- 
roliget med  Hensyn  til  Bøndernes  Stemning. 
Det  var  aabenbart  et  Misgreb  af  Kongen  eller 
snarest  af  Rigets  Raad,  som  vistnok  var  Mester 
for  det,  at  pudse  Hr.  Lyder  paa  Bønderne. 
Man  bør  aldrig  forurolige  den  slumrende  Løve. 
I  godt  Lune  red  han  altsaa  tilbage  Vester 
paa,  men  ikke  ad  Hjemmet  til.  Han  vilde  gøre 
et  Slag  Sønder  paa  og  se  til  sit  Len,  Kongs- 
gaarden  Aggersborg  nede  ved  Aggersund,  hvor 
Limfjorden  er  smallest,  og  hvor  der  var  Over- 
fart til  Udskibningsstedet  til  Løgstør,  eller  Løg- 
sted Øre,  som  det  dengang  kaldtes.  Da  han 
havde  passeret  Bygholms  Vejle,  den  Arm  af 
Limfjorden,    som    skyder    længst   Nord    paa,    og 

han  var  naaet  ned  til  Landsbyen  Kliim,  bøjede 
han  af  og  red  Syd  paa  over  Gjettrup  ad  Aggers- 
borg  til.  Ogsaa  paa  den  Fart  gæstede  han 
flere  Bønder,  og  overalt  blev  han  gæstfrit  mod- 
taget og  beroliget  med  fredelige  Forsikringer. 

«Jeg  tror  ikke  længer  paa  den  Snak  om  en 
ny  Rejsning,  som  Henrik  Tagesøn  løber  om 
med,»  sagde  Hr.  Niels  til  sin  Livsvend  Ove, 
som  nød  den  Ære  at  ride  ved  hans  Side.  « Hel- 
er Fred  og  ingen  Fare.  Ej  see,  hvor  skønt 
Solen  lyser  paa  Borgens  Taarne  og  Tinder !» 

Han  sagde  dette,  idet  han  pegede  derhen, 
mens  de  red  over  Bakkkerne  ned  til  Stranden, 
hvor  Slottet  laa  lige  overfor  Øen  Borgholm. 

«Ja,  Herre, »  svarede  Ove,  «en  stolt  og  stærk 
Borg  er  det,  og  min  Morfader,  gamle  Anders, 
sagde  ofte,  at  det  gamle  Aggersborg,  som  blev 
svedet  af  under  Oprøret,    var  intet  imod  dette. » 

«Ja,  Ove,  denne  Borg  lader  Bønderne  vel 
staa,  selv  om  de  skulde  rejse  sig  igen,  hvad 
jeg  dog  maa  tro,  at  de  lade  fare.» 

«Man  skulde  tykkes  det,  Herre.  Og  laa 
Aggersborg  i  vor  Fødeegn  paa  Sjælland,  da 
vilde  jeg  kavere  for  den.  Men  Vendelboerne 
ere  et  vildt  Folkefærd  og  dertil  lumske.  Se 
eder  vel  for,  Herre !» 

« Tak  for  Advarslen,   Ove, »   svarede  Hr.  Xiels 

med  et  Smil.  «Men  jeg  mener  dog  i  Jens  Jep- 
søn  at  have  en  tro  Befalingsmand,  og  at  jeg 
kan  lide  paa  Besætningen.  Jens  er  da  i  hvert 
Fald  ingen  Vendelbo.« 

Nej,  det  var  han  ikke,  og  heller  ikke  nogen 
Bonde.  Han  var  en  Adelsmand  af  Ætten  Grøn, 
som  førte  det  drabelige  Skjoldmærke,  en  Ulv, 
der  springer  over  tre  Floder,  men  det  var  i 
Tidernes  Løb  gaaet  slemt  tilbage  for  den  Slægt, 
saa  at  det  kun  til  Nød  var  lykkedes  den  at  op- 
retholde Adelskabet.  Jens  Jepsøns  Forældre 
boede  paa  en  lille  Gaard  nede  ved  Ringkjøbing, 
hvor  de  var  henviste  til  at  omgaaes  Bønderne 
omtrent  som  deres  Ligemænd.  Men  Jens  var 
ærgerrig  og  vilde  frem  i  Verden,  skønt  dog 
fornuftig  nok  til  at  indse,  at  han  maatte  be- 
gynde fra  neden  af  og  lod  sig  derfor  fæste  som 
Gaardfoged  paa  Urup  hos  Peder  Kristensen 
Skram,  hvem  han  tjente  i  flere  Aar  og  skik- 
kede sig  saa  vel,  at  da  Peder  Skram  af  Grunde, 
som  siden  skulle  blive  meddelte,  forlod  Dan- 
mark, anbefalede  han  Jens  Jepsøn  saa  vel  til 
Niels  Banner,  at  denne  uden  Betænkning  an- 
satte ham  som  Gaardfoged  paa  Aggersborg. 
Paa  denne  vigtige  Post,  som  var  at  ligne  med 
en  Underbefalingsmands  Stilling,    havde  han  nu 

holdt  sig  i  syv  Aar  og  i  høj  Grad  vundet  sin 
Foresattes  Tillid  og  Yndest. 

s  Vi  komme  bag  paa  Jens,»  sagde  Hr.  Niels, 
da  de  nærmede  sig  Borgen.  «Nu  skulle  vi  see, 
om  han  har  sine  Ting  i  Orden. » 

Det  havde  Jens.  Vindebroen  var  optrukken 
og  Portvagten  paa  sin  Post.  Først  da  Hr.  Niels 
ved  Raab  havde  givet  sin  Nærværelse  til  Kende, 
blev  Broen  nedhejset  og  han  indladt  med  sit 
Følge. 

«Ret  saa,  Jens  Jepsøn,»  sagde  han.  «Saa- 
ledes  bør  det  være,  enddog  her  for  Tiden  ikke 
er  Fejde  i  Landet. 

Jens  bukkede  smilende,  udtalte  levende  sin 
Glæde  og  Forundring  over  saa  uventet  at  gense 
sin  Herre  og  ønskede  ham  velkommen  tilbage 
til  Danmark.  Hr.  Niels  tvivlede  ikke  i  mindste 
Maade  paa  sin  Tjeners  Oprigtighed  og  Sanddru- 
hed. Dertil  havde  han  ingen  Grund.  Men  dog 
forholdt  det  sig  saa,  at  Jens  Jepsøn  havde  faaet 
Nys  om  sin  Herres  Hjemkomst  og  ventede  ham 
hver  Dag.  Havde  det  ikke  været  Tilfældet, 
da  vilde  det  nok  kunnet  hænde,  at  Hr.  Niels 
vilde  fundet  Vindebroen  nedladt  og  Borgen  slet 
bevogtet,  idet  en  stor  Part  af  Svendene  vare 
ude  paa  Landet  og  muntrede  sig  hos  Bønderne 
i  Omegnen. 

Fristeren  havde  nemlig  i  Henrik  Tagesøns 
Skikkelse  været  hos  Jens  i  Efteraaret  og  ud- 
malet ham  den  glimrende  Lod,  der  ventede 
ham,  hvis  han  oplod  Kongeborgen  for  Kong 
Eriks  Mænd  og  Bønderne,  som  sikkert  tilsidst 
vilde  faa  Overtaget,  og  desuden  var  det  højst 
tvivlsomt,  om  hans  Herre  nogen  Sinde  vendte 
hjem  fra  Jerusalem.  Der  var  ikke  kommen 
mindste  Tidende  fra  ham. 

Jens  følte  sig  svært  fristet,  men  han  var  dog 
for  klog  til  at  binde  sig  ved  noget  Løfte.  Han 
vilde  først  se,  hvad  Vending  Sagerne  tog,  men 
da  han  saa  dog  ikke  helt  afviste  Opfordringen, 
betragtede  Henrik  Tagesøn  ham  som  vunden, 
og  han  blev  da  ogsaa  fra  den  Dag  af  sløj  i 
Opfyldelsen  af  sine  Pligter,  forsømte  at  varetage 
Lensmandens  Interesser  og  lagde  mest  Vægt 
paa  at  staa  sig  godt  med  Bønderne. 

Hr.  Niels  vilde  uden  Tvivl  kommen  efter, 
hvorledes  det  havde  sig  med  Jens  Jepsøn,  hvis 
han  havde  faaet  Tid  og  Ro  til  en  grundig 
Undersøgelse  af  Gaardfogdens  Styrelse,  men  det 
forhindredes  ved  et  uventet  Besøg  allerede  Da- 
gen efter  af  en  gammel  Ven,  Peder  Kristensøn 
Skram  til  Urup  og  Voldbjerg  nede  ved  Ring- 
kjøbing,  altsaa  Jens  Jepsøns  forhenværende  Herre. 

Det  var  syv  Aar  siden  de  to  Venner  havde 

seet  hinanden,  og  da  de  i  al  den  Tid  ingen 
Forbindelse  havde  havt  med  hinanden,  kom 
Gensynet  nu  højst  overraskende.  Da  Niels  Ban- 
ner jo  havde  været  fraværende  i  de  sidste  Par 
Aar,  vidste  han  ikke,  at  Peder  Skram  var  kom- 
men hjem  fra  Udlandet,  og  Peder  troede  paa 
sin  Side,  at  Niels  endnu  var  ude  paa  sin  Pil- 
grimsfart, hvorom  han  var  bleven  vidende  ved 
sin  Hjemkomst. 

Men  Hr.  Niels  erindrede  kun  altfor  tydeligt 
den  skæbnesvangre  Tildragelse,  som  havde  dre- 
vet hans  Ven  i  Landflygtighed.  Peder  Skram 
var  nylig  bleven  gift  og  levede  lykkeligt  paa 
Urup  med  sin  unge  Hustru,  Ellen  Nielsdatter 
Krag,  da  hun  en  Dag  under  hans  Fraværelse 
blev  overrumplet  af  Naboen,  Ebbe  Mogensen 
Galt  fra  Tyrrestrup  og  krænket  saa  grovt  af 
ham,  at  hun  af  Græmmelse  derover  tog  sig 
selv  af  Dage.  Hendes  Husbond  havde  da  god 
Grund  til  at  undsige  Ebbe  Mogensen,  og  en 
Dag,  da  han  red  hjem  fra  Horsens,  mødtes  de. 
Ebbe,  hvis  væbnede  Følge  var  det  største,  for 
straks  løs  paa  sin  Modstander,  men  Peder  var 
en  drabelig  Stridsmand,  og  Tanken  om  den 
hans  afdøde  elskede  Hustru  tilføjede  Krænkelse 
opildnede    ham,    saa    at    han    vandt    Sejr    over 

Ebbe  Mogensen,  der  faldt  for  hans  hævnende 
Sværd  og  hans  Svende  bleve  fordrevne.  Men 
Galts  mægtige  Frænder  troede  ikke  paa  Sand- 
heden af  Peder  Skrams  Beskyldning  og  lode  sig 
ikke  forsone,  saa  at  Peder  Skram  blev  erklæret 
for  fredløs  og  maatte  flygte  til  Udlandet,  hvor 
han  var  flakket  om  i  fem  Aar  og  var  først 
kommen  hjem  kort  efter  at  Niels  Banner  var 
draget  til  Palæstina. 

De  to  Venner  havde  altsaa  meget  at  fortælle 
hinanden,  men  Niels  Banners  Nysgjerrighed  efter 
at  faa  at  vide,  hvorledes  det  var  lykkedes  hans 
Ven  at  vende  tilbage  og  faa  Fred,  var  størst, 
og  den  blev  da  ogsaa  først  tilfredsstillet.  Peder 
Skram,  der  lige  saa  lidt  som  hans  berømte 
Sønnesøn,  Danmarks  Vovehals,  der  siden  skulde 
vise  sig  at  være  en  værdig  Ætling  af  ham, 
var  nogen  Ven  af  mange  Ord,  fortalte  kortelig 
og  uden  Pral,   hvorledes  det  var  gaaet  til. 

Han  havde  bjærget  sig  ved  at  tjene  som 
Landsknægt  i  flere  Fyrsters  Sold,  men  da  han 
erfarede,  at  Hertug  Kristoffer  af  Bayern  var 
bleven  indkaldt  af  Rigets  Raad  til  Danmark  og 
udset  til  at  beklæde  den  ledige  Trone,  fik  han 
Lyst  til  at  prøve  sin  Lykke  og  drage  hjem  i 
den    vordende  Konges  Følge.     Han    lod  sig  da 

hverve  og  blev  optaget  i  Hertugens  Livvagt 
under  et  paataget  Navn. 

Lykken  var  ham  god,  thi  da  Hertugen 
vilde  gaa  i  Land  ved  Gedsør,  svigtede  Brædtet, 
som  var  lagt  ud  fra  Bryggen,  og  han  faldt  i 
Vandet.  Hans  Naade  vilde  sagtens  være  druknet, 
hvis  ikke  Peder  Skram,  som  stod  paa  Vagt  ved 
Landingsstedet,  var  sprunget  ud  og  havde  red- 
det ham.  Hertugens  Taknemmelighed  var  na- 
turligvis stor  og  ved  nøje  at  udspørge  sin  Red- 
ningsmand, fik  han  at  vide,  hvem  denne  kække 
Landsknægt  egentlig  var  og  Aarsagen  til,  at 
han  havde  maattet  forlade  Danmark  og  var 
bleven  fredløs. 

«Den  Misgerning,  der  var  bleven  udøvet 
mod  min  stakkels  Hustru, »  sluttede  Peder  Skram 
sin  Fortælling,  « vakte  Hertugens  dybeste  Harme. 
Han  for  op  og  erklærede,  at  han  vilde  straffe 
Gerningsmanden,  men  jeg  bad  ham  lade  det 
fare.  Han  var  lovlig  ny  i  Sædet  til  at  holde 
streng  Justits  og  jeg  ønskede  ikke,  at  han  skulde 
komme  i  nogen  Forlegenhed  for  min  Skyld. 
Han  tog  mig  ikke  min  Frimodighed  ilde  op  og 
vilde  nu  overvælde  mig  med  Gunstbevisninger. 
Men  jeg  sagde,  at  naar  han  blot  kunde  skaffe 
mig  Fred,  saa  at  jeg  kunde  være  her,  saa  havde 
jeg  faaet  Løn  nok  og  vilde  være  ham  stor  Tak 


skyldig.  Nu,  det  gjorde  Hans  Naade.  Hans 
Mellemkomst  bevirkede,  at  Ebbes  Frænder  lod 
sig  nøje  med  en  maadelig  Drabsbøde  og  dermed 
var  saa  Sagen  til  Ende.» 

Efter  at  have  sluttet,  blev  Peder  Skram  sid- 
dende i  Taushed  og  stirrede  mørkt  hen  for  sig 
igen.  Niels  Banner  sad  og  tænkte  over,  hvor- 
ledes han  bedst  skulde  trøste  og  opmuntre  sin 
sorgfulde  Ven. 

«Det  tykkes  mig  dog,»  sagde  han  omsider, 
«at  du  handlede  noget  overilet  i  saa  brat  at 
afvise  Hans  Naades  Tilbud  om  Gunstbevisninger. 
Du  er  endnu  ung  og  — » 

«Ti  helst  med  det,»  faldt  Peder  Skram  ind. 
«Jeg  gætter,  hvad  det  var,  du  vilde  sige.  Vid 
Ven,  at  jeg  er  led  ved  Livet.  Ofte  ønskede 
jeg  at  blive  paa  Valen,  da  jeg  fægtede  nede  i 
Tyskland;  men  Døden  skyr  jo  gerne  den,  der 
søger  den.  Aldrig  kan  jeg  glemme  den  Stund, 
da  jeg  kom  hjem  og  fandt  min  kære  Hustru 
mishandlet  og  som  Lig.» 

«Ja,  ja,»  udbrød  Niels  Banner,  «det  maa  være 
svært  at  komme  over,  men  du  bør  dog  forsøge 
det.  Du  er,  som  jeg  før  sagde,  endnu  ung,  og 
jeg  kan  tilføje,  fuld  af  Liv  og  Kraft.  Du  kan 
finde  dig  en  anden  Hustru  og  blive  lykkelig 
med    hende,    og    du   kan  endnu  tjene  dit  Føde- 

Bondebruden.  " 

land.  Kong  Kristoffer  vil  sikkert,  naar  han  er 
kommen  i  rolig  Besiddelse  af  Riget,  sætte  dig 
ind  i  Raadet.» 

Da  Peder  Skram  ikke  svarede  et  Ord  paa 
den  Tale,  tav  Niels  Banner,   men  udbrød  tilsidst: 

«Ej,  sig  mig  dog,  hvorledes  er  det  gaaet 
til,   at  du  er  kommen  herop ?» 

«Nu,»  svarede  Peder,  «det  er  snart  fortalt. 
Da  jeg  var  kommen  hjem,  agtede  jeg  at  se  op 
til  dig,  men  erfarede  saa,  at  du  var  dragen  til 
det  hellige  Land  og  havde  været  borte  i  to 
Aar.  Da  bandede  jeg  min  Skæbne,  som  først 
havde  berøvet  mig  min  Brud,  saa  min  bedste 
Ven.  Dog  slog  jeg  mig  en  Stund  til  Taals, 
men  tilsidst  blev  jeg  dog  led  ved  at  sidde  ene 
i  det  øde  Hjem  og  tog  den  Beslutning  at  ride 
herop  for  at  spørge  nyt  fra  dig.  Jeg  drog  da 
herhid  over  Holstebro  og  Skive,  og  da  Aggers- 
borg  laa  lige  paa  min  Vej,  red  jeg  herned  for 
at  erfare,  om  Jens  Jepsøn  var  her  endnu  og  af 
ham  faa  den  ønskede  Underretning,  og  se,  saa 
skal  jeg  træffe  dig  selv!» 

«Nu,  kære  Peder, »  udbrød  Hr.  Niels,  «lad 
os  i  dette  uventede  Møde  se  et  Glimt  af  Lyk- 
kens Solskin.  Drag  nu  hjem  med  mig  og  bliv 
paa  Asdal,  saa  længe  det  behager  dig  der. » 

«Tak,    Niels, »    svarede  Peder  uden  Betænk- 

ning,  «det  gør  jeg  hjertensgerne.  Og  det  skal 
glæde  mig  at  gense  din  Hustru,  der  er  som  et 
Mønster  paa  en  Kvinde.  Jeg  mindes  hende 
grant. » 

«Og  hende  vil  det  glæde  at  gense  en  gam- 
mel Ven,»  sagde  Hr.  Niels  og  vedblev  livligt: 
«Og  saa  skal  vi  bede  Dyr  i  Skoven  og  jage 
Ulve  paa  Heden,  muligt  kan  jeg  endogsaa  for- 
nøje dig  med  en  Bjørn. » 

«Her  rindes  ellers,*  svarede  Peder  med  et 
barskt  Smil,  « værre  Dyr  heroppe  end  Ulve  og 
Bjørne,  nemlig  gale,  mordbrænderiske  Bønder. 
Mon  de  ville  lade  os  jage  i   Fred?» 

«Med  dem  har  det  ingen  Fare  mere,  Peder. 
Her  er  nu  ganske  stille  i  Landet. » 

«Nu,  Niels,  det  skulde  ikke  fortryde  mig, 
om  Vendelboerne  rejste  sig  igen,  saa  jeg  kunde 
faa  Brug  for  mit  Sværd.  Jeg  tørster  efter  Daad 
og  under  de  opsætsige  Bønder  og  den  elendige 
bortrømte  Konges  Tilhængere  det  værste.* 

De  blev  nogle  Dage  paa  Aggersborg,  hvis 
Befæstning  Peder  Skram  tog  i  Øjesyn  og  erklæ- 
rede, at  det  var  en  fast  Borg,  som  Bønderne 
nok  skulde  lade  være  at  tage,  naar  den  var  i 
gode,  trofaste  Hænder. 

«Det  mener  jeg,  at  den  er  hos  Jens  Jepsøn,» 
svarede   Hr.    Niels.      «Men    iøvrigt   er   det   min 

Agt,  om  her  skulde  blive  Ufred  her  i  Landet, 
at  drage  herned,  selv  overtage  Befalingen  og 
bjærge  mig  her  med  Hustru  og  Børn.» 

De  forlod  saa  Aggersborg,  men  ikke  for  at 
drage  lige  til  Asdal. 

«Jeg  ønsker  at  gæste  nogle  Venner  paa 
Vejen,  om  du  intet  har  derimod, »    sagde  Niels. 

«Vist  ikke,»  svarede  Peder,  «saa  mange  du 
vil.  Alt  er  bedre  end  at  være  ledig,  sidde 
stille  og  gruble. » 


SYVENDE  KAPITEL. 

En  Kreds  af  gode  Mænd,  forbundne  ved 
Frændskab  og  Venskab. 

Det  første  Maal  for  de  to  Venners  Rejse  var 
Aagaard  oppe  i  Kjetterup  Sogn,  hvor  de 
agtede  at  gæste  Niels  Pedersen  Gyldenstjerne, 
Bisp  Geerts  Broder.  Paa  den  Fart  kom  de  gen- 
nem Husby  og  red  langs  Foden  af  Sankt  Jør- 
gens Bjærg,  Egnens  højeste,  skønt  ikke  meget 
betydelige  Bakke,  hvorfra  der  var  en  vid  Udsigt 
over  Egnen.  Den  var  meget  søgt,  fordi  der  ved 
dens  Fod  flød  en  helbredende  Kilde,  og  Sankt 
Hans  Aften  blev  der  tændt  Blus  paa  Højene. 
Iøvrigt  laa  der  paa  disse  to  lyngklædte  Højder 
en  halv  Snes  Kæmpehøje  spredte,  Vidnesbyrd 
om,  at  ogsaa  i  Oldtiden  havde  Fædrene  levet 
og  færdedes  her.  Derom  gjorde  dog  de  to  forbi- 
ndende Herrer  sig  ingen  Tanker.  De  saa  ikke 
derop;    men    da    lød    der    pludselig    over    deres 

Hoveder  en  skingrende  Latter,  som  fik  dem  til 
at  standse  deres  Heste. 

«Det  er  Troldene  deroppe,  som  slaa  sig  løs,» 
raabte  en  af  Niels  Banners  Svende. 

«Vist  ikke,»  sagde  en  af  de  andre,  «det  var 
Tosse-Marie,  som  lo.  Jeg  saa  et  Glimt  af  hen- 
des røde  Skørt,  da  hun  smuttede  ind  mellem 
Højene. » 

«Lad  os  ride  efter  hende,  binde  og  fugtle 
hende,  den  lede  Heks, »  sagde  den  første  Svend. 
«Naar  hun  skoggerler  saaledes,  da  ved  hun  om 
noget  ondt,  som  skal  ske.  Hun  er  i  Ledtog 
med  Fanden. » 

«Vi  kan  spare  os  den  Umage, »  sagde  en 
anden  af  Svendene.  «Hun  løber  som  en  Hare, 
og  indhente  vi  hende,  da  svinder  hun  bort  som 
en  Dunst  over  Lyngen.* 

«Nu  Folkens, »  sagde  Hr.  Niels  omsider,  «ker 
eder  ikke  om,  at  den  Heks  lo!  Lad  os  nu  ride 
til,  at  vi  inden  Natten  kan  naa  op  til  Aagaard 
og  komme  under  Tag. » 

Det  gjorde  de  da.  Men  Svendene  vedbleve 
at  smaasnakke  om  Tosse-Maries  Ondskab,  og  en 
af  dem  paastod,  at  hun  havde  noget  at  hævne. 
Hun  var  nemlig  engang  i  Sommerens  Løb  bleven 
kaldet  til  Asdal  for  at  se  til  nogle  syge  Krea- 
turer,   men  Fru  Johanne  vilde   ikke   taale  hende 

der  og  havde  ladet  hende  jage  bort.  Men  det 
vidste  den  dengang  fraværende  Herre  naturlig- 
vis intet  om. 

Da  de  kom  ud  for  Kjetterup  By,  standsede 
Hr.  Niels  igen  sin  Hest.  Skøndt  Mørket  be- 
gyndte at  falde  paa,  kunde  han  dog  se,  at  der 
var  Røre  ved  en  af  de  yderste  Gaarde,  som  til- 
hørte en  Mand  ved  Navn  Villads  Andersen,  og 
Folk  gik  ind  og  ud,  men  den  Mand  havde  ikke 
det  bedste  Lov  paa  sig.  Hr.  Niels  talte  med' 
Peder  Skram  derom  og  sagde,  at  han  vilde  ride 
derover  og  se,  hvad  der  var  paa  Færde,  men 
Peder  bad  ham  lade  det  fare,  siden  det  var 
blevet  saa  silde,  og  det  var  desuden  ikke  værdt 
at  rode  sig  ind  i  noget,  som  ikke  kom  dem 
ved.  Dog  sendte  Hr.  Niels  en  af  sine  Svende 
derover  for  at  høre,  hvad  det  var,  men  Svenden 
kom  tilbage  med  den  Besked,  at  det  ikke  var 
andet  end  et  Grandestævne,  altsaa  et  Møde  af 
Bønderne,   som  drøftede  Byens  Anliggender. 

Ved  at  se  Aagaards  knejsende  Tinder,  Volde 
og  Grave,   udbrød  Peder  Skram : 

«Ved  du  hvad,  Niels,  I  ere  min  Tro  vel 
rustede  heroppe.  Aggersborg  og  Aagaard,  det 
er  to  Nødder,  som  Bønderne  skulle  have  svært 
ved  at  knække. » 

«Ja,»  svarede  Niels,  « derfor  have  de  heller 
ikke  hidtil  prøvet  derpaa. » 

De  fik  en  hjertelig  Modtagelse  af  Niels  Pe- 
dersen Gyldenstjerne  og  hans  Hustru,  Pernille 
Mogensdatter  Munk. 

«Ved  Gud  og  alle  Hellige, »  udbrød  Niels 
Gyldenstjerne,  idet  han  rakte  hver  af  sine  Gæster 
en  Haand,  «have  vi  nu  længe  levet  paa  Sulte- 
føde her  Norden  for  Fjorden,  hvad  Gæsteri 
angaar  og  ikke  skuet  en  Vens  Aasyn  i  lange 
Tider,  saa  faa  vi  nu  Erstatning.  Og  I  ere 
sjældne  Gæster,  thi  I  komme  langvejs  fra.  Lad 
os  nu  gaa  op  til  Pernille,  hun  vil  blive  glad  ved 
at  se  eder. » 

Det  gjorde  hun  og  anstrengte  sig  til  det 
yderste  for  at  beværte  dem  godt  og  sørge  for 
deres  Velbefindende.  Og  mens  de  nu  sad  og 
pokulerede  i  Hallen,  blev  der  talt  meget  om 
de  onde  Tider  og  Bøndernes  Hovmod  og  Op- 
rørskhed. 

Det  kendtes  da  af  Niels  Gyldenstjernes  Tale, 
at  han  hørte  til  de  strenge  Herrer,  der  ringe- 
agtede deres  Bønder  og  behandlede  dem  haardt. 
Af  hans  Mund  talte  den  ny  Tids  Aand,  som 
var  i  Færd  med  at  bryde  frem,  af  den  gamle 
Tids  Billighed  var  der  ikke  meget  i  ham.    Ved 

enhver  Lejlighed  hudflettede  han  saaledes  Dron- 
ning Margrethes  Minde. 

« Margrethe  Valdemarsdatter, »  sagde  han,  «var 
som  en  Kræftskade  paa  Landet.  Hvad  gjorde 
hun  andet  end  at  rive  Borge  ned,  bringe  mange 
gode  Mænd  til  Tiggerstaven  og  mædske  Munke 
og  Præster?  Under  Kong  Kristoffer  vil  der  op- 
rinde bedre  Tider  for  os.  * 

Derom  vare  de  tre  gode  Mænd  saare  enige. 

«Jeg  har  seet  nok  af  ham,»  sagde  Peder 
Skram,  « til  at  vide,  at  i  ham  faa  vi  en  god, 
føjelig  Herre. » 

«Det  vil  da  gaa  ud  over  Ronden, »  dristede 
Fru  Pernille  sig  til  at  sige.  «Nu,  Bonden  er 
faret  for  grumt  frem,  det  tilstaar  jeg,  men  det 
skete  ikke  uden  Aarsag.  Kong  Kristoffer  skulde 
dog  se  sig  vel  for;  Bonden  er  ikke  til  at  spøge 
med . » 

«Nej,  det  er  vist!»  sagde  hendes  Husbond 
barskt;  «thi  giver  man  ham  en  Finger,  da  tager 
han  hele  Haanden.  Kvinderaad  due  ikke  i  Fejde- 
tid, Pernille!* 

Fru  Pernille  tog  sagtmodigt  imod  den  Til- 
rettevisning. Ikke  for  intet  havde  Folket  givet 
hende  Tilnavnet:  «den  gode»,  i  Modsætning  til 
hendes  to  Søstre,  Fru  Gertrud,  hvem  man  paa 
Grund    af  hendes   heftige  Sind    kaldte   «den  ild- 

onde»,  og  Fru  Anna,  som  bar  Tilnavnet  «den 
hofmodige ».  De  havde  nu  ogsaa  faaet  noget  at 
slægte  paa  i  Retning  af  Hovmod,  thi  de  var 
Døtre  af  den  stolte  Kirsten  Thott,  der  endnu 
var  i  Live  og  sad  paa  Boller  som  Enke  efter 
den  gæve  Mogens  Munk,  der  for  mere  end 
tredive  Aar  siden  havde  ladet  sit  Liv  i  Krigen 
i  Sønderjylland.  Fru  Kirsten  nærmede  sig  nu 
sit  Livs  sidste,  stolte  Drøm,  nemlig  Haabet  om, 
at  hendes  Yndlingsdatter  Annas  Søn,  Knud 
Gyldenstjerne,  kunde  blive  Konge  i  Danmark. 
Men  der  var  dog  nogle  Aar  til,  at  den  Tanke 
dukkede  op,  uagtet  Gyldenstjernerne  allerede 
vare  saa  rige  og  mægtige,  at  kun  en  eneste  Æt 
til  Nød  kunde  maale  sig  med  dem,  nemlig  Rosen- 
krantzernes. 

Niels  Gyldenstjernes  Udtalelser  om  Tilstanden 
i  Landet  lød  da  ogsaa  beroligende,  og  han  lo 
kun  af  Fortællingen  om  Tosse-Maries  Spøgeri 
mellem  Kæmpehøjene  paa  Sankt  Jørgensbjærg 
og  Grandestævnet  hos  Villads  Andersen. 

«Det  har  sikkert  ikke  været  andet, »  sagde 
han.  «Hvad  end  Bønderne  kunne  hitte  paa,  saa 
driste  de  sig  dog  næppe  til  at  samles  i  Skok 
og  sidde  og  spinde  Rænker  saa  nær  ved  Aa- 
gaard. » 

Men  skøndt  Niels  Banner  befandt  sig  saa  vel 

paa  Aagaard,  lod  han  sig  dog  ikke  fastholde 
der  ret  længe.  Han  havde  i  Sinde,  inden  han 
vendte  hjem,  at  gæste  Esge  Brok  paa  Aalborg- 
hus, som  i  Aarenes  Løb  var  bleven  hans  gode 
Ven.  Hr.  Esge  havde  nemlig  snart  forvundet 
sin  Harme  over  det  Nederlag,  han  havde  lidt  i 
sin  Bejlen  til  Johanne  Andersdatter  og  lykønsket 
sig  selv  til,  at  han  var  sluppen  for  at  faa  en 
saa  egensindig  og  viljestærk  Kvinde  til  Hustru, 
som  Fru  Johanne  havde  vist  sig  at  være.  Han 
havde  faaet  blidere  Kaar  i  sit  Ægteskab  med 
Niels  Gyldenstjernes  Søster  Elline.  Han  var  alt- 
saa  Svoger  til  Herren  paa  Aagaard,  men  tillige 
i  Slægtskab  med  hans  Hustru,  Fru  Pernille,  som 
i  sit  første  Ægteskab  havde  været  gift  med 
Esges  Broder,  Lave  Brok  til  Klausholm.  Og  da 
nu  tillige  den  Børglum  Bisp  Geert  var  Broder 
til  Niels  Gyldenstjerne  paa  Aagaard,  mens  Lyder 
Kabel  var  Lensmand  paa  Mors,  saa  kunde  Niels 
Banner  med  Grund  sige,  at  en  Kreds  af  gode 
Mænd,  forbundne  ved  Frændskab  og  Venskab, 
og  som  alle  vilde  det  samme,  nu  raadede  i  disse 
Egne  og  nok  skulde  vide  at  holde  Bønderne  i 
Ave. 

Niels  Gyldenstjerne  besluttede  at  ledsage  sine 
Gæster  til  Aalborg,  og  derhen  drog  de  da,  men 
saa  dog  paa  Vejen  ind  til  Niels  Godskesen  paa 

Kokkedal,  som  lod  sin  Nabo  og  Ven  paa  det 
nærliggende  Frejstrup,  Niels  Ovesen,  hente,  og 
disse  to  brave  Mænd,  som  ingenlunde  saa  lyst 
paa  Tingene,  følte  sig  beroligede  ved  Niels  Ban- 
ners tillidsfulde  Udtalelser.  Dog  sagde  Niels 
Godskesøn : 

«Jeg  havde  forgangen  Nat  en  ilde  Drøm. 
Det  var  atter  brudt  løs,  og  Bønderne  sved  Gaar- 
den  af  over  mit  Hoved. » 

«Ej  hvad,  »sagdeNiels  Gyldenstjerne, «Drømme 
ere  Indbildninger,  de  kommer  gerne  af  en  daar- 
lig  Mave.      De  ere  Skygger  ligest.» 

« Drømme  kunne  dog  være  Sandhed, »  mente 
Niels  Ovesen,  «og  de  ere  som  Skygger,  de 
kommende  Begivenheder  kaste  foran  sig.» 

«Drag  med  til  Aalborg,*  sagde  Niels  Banner, 
«der  sidder  en  Mand,  som  hverken  er  ræd  for 
Varsler  eller  Skygger. » 

Det  gjorde  de,  og  de  fem  Gæster  bleve  mod- 
tagne af  Esge  Brok  med  saa  megen  Venlighed, 
som  denne  barske  Herre  var  i  Stand  til  at  ud- 
folde, mens  Fru  Elline  glædede  sig  oprigtigt 
ved  at  gense  sin  Broder  fra  Aagaard,  men  be- 
klagede, at  den  gode  Pernille  ikke  var  kommen 
med. 

cEj,  Elline, »  sagde  Hr.  Niels,  «du  ved  jo, 
at    det    nu   til   Dags  sinker   svært  at   rejse   med 

Kvinder,  eftersom  de  ere  blevne  for  magelige  til 
at  sidde  ret  længe  paa  en  Hesteryg  og  ville  age 
i  Karme. » 

Det  var  nu  sandt  nok  for  de  store  Fruers 
Vedkommende,  men  den  egentlige  Aarsag  til,  at 
Fru  Pernille  ikke  havde  gjort  noget  Forsøg  paa 
at  komme  med,  var  dog  den,  at  hun  ikke  led 
sin  barske  Svoger  og  altid  forargedes  ved  at 
høre  ham  tale  ilde  om  sine  Undergivne,  og  FYu 
Elline  gav  ham  ikke  stort  efter  i  det  Stykke. 

En  over  al  Maade  myndig  og  streng  Herre 
var  Esge  Brok,  ingen  Mand  i  Jylland  var  saa 
forhadt  af  Bønderne  som  han,  men  hans  Stolt- 
hed var  ikke  parret  med  Dumhed.  Han  saa  med 
et  skarpt  Blik  paa  Forholdene,  og  hans  Gæster 
mærkede  snart,  at  han  ingenlunde  delte  deres 
Tryghed.  Han  var  ikke  tilbøjelig  til  at  vinde 
Bønderne  ved  Eftergivenhed,  men  mente  tvært- 
imod, at  de  maatte  bøjes  dybere,  inden  der  blev 
Fred  i  Landet. 

«Vi  faa  en  Dyst  endnu  at  bestaa  med  dem, 
skal  I  faa  at  se, »  sagde  han.  «Der  er  flere 
Kendetegn  paa  det.  Men  ske,  hvad  der  vil,  jeg 
er  beredt!* 

Niels  Banner  erindredes  ved  disse  Ord  om 
den  ildevarslende  Kendsgerning,  at  Henrik  Tage- 
søn havde  været  paa  Asdal  og  var  løben  af  med 


94 

Mikkel,  men  han  fandt  det  klogest  at  tie  med 
det.     Peder  Skram  derimod  udbrød: 

«Ja,  Hr.  Esge,  her  kan  I  sidde  trygt!  Denne 
Borg  er  baade  ved  sin  Befæstning  og  sin  Belig- 
genhed Sønden  for  Fjorden  den  fasteste  Plads, 
jeg  endnu  har  set  heroppe. » 

«Og  Esge  er  Mand  for  at  holde  den,»  sagde 
Niels  Gyldenstjerne. 

«Vist  saa, »  svarede  Niels  Banner.  «Men  Bøn- 
derne vove  ikke  at  komme  her. » 

«Jeg  ønsker  intet  hellere,  end  at  de  vilde,  % 
sagde  Esge,  og  hans  Venner  tvivlede  ikke  om, 
at  det  var  hans  oprigtige  Mening. 

De  blev  en  hel  Uge  hos  Esge  Brok,  i  hvis 
Selskab  de  gæstede  flere  af  de  rige  Købmænd, 
med  hvem  de  selv  stod  i  Handelsforbindelse. 
Aalborg  var  jo  dengang  næst  Ribe  Landets  stør- 
ste Handelsby  og  havde  allerede  i  tre  hundrede 
Aar  havt  livlig  Forbindelse  med  Norge.  Køb- 
mændene gjorde  sig  da  til  af  deres  Bys  Ælde 
og  Betydning,  og  da  dertil  kom  deres  Rigdom, 
gave  de  ikke  Adelsmændene  stort  efter  i  Stolt- 
hed. Men  de  modtog  dem  dog  med  Ærbødig- 
hed, navnlig  Esge  Brok,  ikke  alene  fordi  han 
var  Befalingsmand  paa  Slottet,  men  paa  Grund 
af  den  Anseelse,  han  havde  vundet  baade  hjemme 
ogf   i   Udlandet.     Han  havde  for  fem  Aar  siden 

ledet  Fredsunderhandlingerne  med  Hansestæderne 
i  Lybek,  og  at  et  saa  vigtigt  Hverv  betroedes 
ham,  viste,  at  han  var  et  fremragende  Medlem 
af  Rigets  Raad.  Men  han  var  derved  tillige 
bleven  en  af  de  faa  danske  Adelsmænd,  som 
vare  ret  kendte  og  agtede  blandt  de  hanseatiske 
Købmænd  og  Handelsverdenen  i  det  hele  taget. 
Og  derved  havde  han  tillige  faaet  Lejlighed  til 
at  vurdere  Købmændenes  Betydning  højere,  end 
han  ellers  vilde  gjort.  Kort  sagt,  trods  sit  stri- 
dige Sind  kom  han  dog  godt  ud  af  det  med 
dem.  De  vare  desuden  tilfredse  med,  at  de  i 
disse  urolige  Tider  havde  en  saa  myndig  og 
modig  Befalingsmand  til  at  værne  om  Byens 
Sikkerhed.  Dog  sagde  en  af  dem  til  Peder 
Skram : 

«Hr.  Esge  er  god  nok  og  vel  bedre  end  de 
fleste,  men  han  vejer  dog  ikke  en  Hær  op.  Hans 
Stridsmagt  er  for  ringe,  og  skulde  de  gale  Ven- 
delboere rejse  sig  paa  ny,  da  ser  jeg  vor  bedste 
Sikkerhed  deri,  at  vi  have  Fjorden  mellem  dem 
og  os.» 

Omsider  brød  Vennerne  op,  Niels  Gylden- 
stjerne drog  med  sine  to  Naboer  Vester  paa, 
Niels  Banner  og  Peder  Skram  red  Nord  paa  og 
et  Par  Dage  efter  naaede  de  to  sidste  Asdal. 

Der  vakte  deres  Ankomst  saa  meget  større 
Glæde,  fordi  Hr.  Niels  Broder  Erik  stod  i  Begreb 
med  at  rejse  hjem,  da  han  havde  faaet  Bud  om, 
at  hans  Gaardfoged  var  død,  saa  at  hans  Nær- 
værelse paa  Vinstrup  var  nødvendig.  Men  nu 
fik  de  Erstatning  i  Peder  Skram,  hvis  Tilsyne- 
komst overraskede  dem  meget  og  lovede  Tid- 
kort. Vel  var  den  barske  og  tungsindige  Mands 
Selskab  ikke  oplivende,  og  skøn  elier  indtagende 
var  han  heller  ikke,  men  hans  ulykkelige  Skæbne 
vakte  Kvindernes  Deltagelse. 

Imidlertid  mishagede  de  Efterretninger,  Fru 
Johannes  Husbond  bragte  fra  Torp,  hende  høj- 
ligt. At  Mikkel  ikke  var  vendt  tilbage  til  sit 
Hjem,  det  syntes  hende  at  være  ildevarslende, 
men  især  harmede  det  hende,  at  Lyder  Kabel 
og  Fru  Mette  nu  sad  paa  Torp  og  raadede  for 
Gaarden.  Men  Hr.  Niels  tog  den  Sag  let,  og 
Jomfru  Anne  syntes  fuldkommen  ligegyldig  for, 
hvorledes  det  gik  hendes  Halvbroder.  Ingen  af 
dem  sagde  meget  om  den  Sag. 

Hvem  der  slet  intet  sagde  men  følte  desto 
mere,  det  var  Karen.  Det  glade  Smil  forsvandt 
fra  hendes  Læber,  og  mens  hun  lyttede  til  sin 
Husbonds  ringeagtende  Udtalelser  om  Bønderne 
og   deres    fuldkomne    Magtesløshed,     fik    hendes 

Øjne  et  spændt  Udtryk.  Hørte  hun  nogen 
uventet  Larm  i  Gaarden,  sprang  hun  op  og 
ilede  ud,  men  vendte  hver  Gang  skuffet  tilbage; 
hvad  det  saa  var  hun  ventede,  saa  kom  der 
ingen  og  der  skete  intet. 


Bondebruden. 


OTTENDE  KAPITEL. 
Grandestævnet. 


Hvis  Niels  Banner  havde  fulgt  sin  første  Ind- 
skydelse og  var  reden  hen  til  Villads  An- 
dersens Gaard  for  at  undersøge,  hvad  det  var, 
som  foregik  der,  saa  vilde  maaske  meget  af 
det,  som  senere  skete,  blevet  anderledes.  Og 
da  vilde  han  forstaaet,  hvorfor  Tosse-Marie  lo 
saa  skingrende.  Hun  var  nemlig  alt  andet  end 
tosset  og  vidste  god  Besked  om,  hvad  Menin- 
gen var  med  dette  saakaldte  Grandestævne,  som 
egentlig  skulde  været  holdt  allerede  i  Efteraaret, 
men  dengang  var  strandet  paa  fiere  Forhindrin- 
ger, og  som  ikke  var  blevet  tilstrækkeligt  for- 
beredt. Ved  begge  Lejligheder  var  Tosse-Marie 
bleven  brugt  som  Bud  til  flere  af  Bønderne,  og 
dertil  egnede  hun  sig  særligt,  naar  det  skulde 
gøres  hemmeligt,  thi  som  Spaakvinde  og  klog 
Kone  havde  hun  sin  Gang  alle  Vegne. 

I  Willads  Andersens  Borgstue  med  det  lave 

Bjælkeloft  sad,  dels  paa  Bænke  langs  Væggene, 
dels  omkring  et  stort  Bord  midt  i  Stuen,  om- 
trent et  halvthundrede  alvorsfulde  Mænd,  af 
hvilke  flere  vare  komne  langvejs  fra.  De  drøf- 
tede ikke  Sognets,  men  Nørrejyllands,  ja  hele 
Rigets  Anliggender. 

Var  Niels  Banner  uventet  traadt  ind  ad  Dø- 
ren, da  vilde  han  til  sin  Forundring  her  fundet 
sin  forsvundne  Stifsøn,  Mikkel  Due,  Henrik 
Tagesøn  og  flere  Adelsmænd,  saaledes  Henriks 
Fætter  Knud  Joachimsen  fra  Fyn,  dernæst  Brø- 
drene Helle,  Herluf  og  Anders  Holst,  alle  af 
den  lavere,  forarmede  Adel  og  flere  af  den  Sort, 
som  kun  havde  lidt  at  tabe  men  meget  at  vinde 
ved  en  Omvæltning.  Men  den  største  Part  af 
Forsamlingen  bestod  af  en  Skare  af  Vendsyssels 
og  Thys  rigeste  Selvejerbønder  og  nogle  enkelte 
fra  Mors.  Flere  af  disse  Folkets  Mænd  gav 
ikke  nogen  Adelsmand  stort  efter  i  Værdighed 
og  Anstand  Klædedragten  var  naturligvis  simp- 
lere, men  tydede  dog  paa  Velstand  og  Sans 
for  det  klædelige.  Flere  af  Bønderne  røbede 
dog  baade  ved  deres  Tale  og  Adfærd,  at  der 
raader  en  mere  glubsk  og  vild  Aand  i  dem. 

Men  hvad  der  allermest  vilde  forbavset  Niels 
Banner,  det  var  Synet  af  en  trivelig,  glatraget 
Herre  med  en  sort  Fløjels  Hue  paa   sit  Hoved, 

som  sad  for  Bordenden  imellem  Henrik  Tagesøn 
og  Lars  Smaltesøn,  den  ældste  af  de  tilstede- 
værende Bønder.  Det  var  nemlig  ingen  ringere 
end  Biskoppen  af  Viborg,  Nordmanden  Thorlaf, 
en  Herre  med  en  overlegen  Mine  og  et  snu 
Blik. 

For  seks  Aar  siden  havde  han  været  Provst 
i  Bergen,  da  Kong  Erik  fik  ham  ophøjet  til  Erke- 
biskop  i  Upsala.  Men  der  blev  han  ikke  sid- 
dende længe,  han  blev  fordreven  under  det  Op- 
rør, som  rejstes  i  Sverrig  af  Engelbrecht.  Han 
tyede  da  ned  til  sin  gamle  Herre,  som  anden 
Gang  tog  sig  af  ham  og  hjalp  ham  til  Bispe- 
stolen i  Viborg. 

Han  var  da  sin  kongelige  Velynder  oprigtig 
hengiven  og  rede  til  at  vove  alt  for  at  faa  Kong 
Erik  i  Sædet  igen.  Som  Nordmand  stod  han 
frit  og  var  ikke  hildet  af  Hensyn  til  Forholdene 
i  Danmark.  Det  var  ham  ligegyldigt,  ved  hvis 
Hjælp  Kongens  Sag  blev  fremmet.  Dog  følte 
han  sig  mere  draget  til  de  for  deres  Selvstæn- 
dighed kæmpende  Bønder  end  til  de  overmodige 
Adelsmænd.  Kong  Erik  havde  vedligeholdt  sin 
Forbindelse  med  ham  og  gennem  ham  med  sin 
fordums  Hofsinde  og  tro  Tilhænger,  Henrik 
Tagesøn,  hvem  Kongens  Skrivelser  stadig  holdt 
i  Aande.      Og  nu,    da  Kong  Kristoffer  var  fra- 

værende  og  stærkt  optaget  af  de  svenske  An- 
liggender, var  Biskoppen  og  Henrik  Tagesøn 
bleven  enige  om,  at  Øjeblikket  var  kommet  til 
en  ny  Rejsning,  men  det  skulde  være  noget 
andet  end  de  tidligere  planløse  Hærgninger. 
Meningen  var,  at  Bønderne  tidligt  paa  Foraaret 
pludseligt  skulde  rejse  sig  og  tage  Tyren  ved 
Hornene,  idet  de  vilde  kaste  sig  over  Aalborg- 
hus og  gøre  det  af  med  Esge  Brok. 

Den  Plan  havde  Henrik  Tagesøn  ikke  alene 
drøftet  med  Biskop  Thorlaf,  men  ogsaa  med 
Hertug  Adolf  nede  i  Haderslev,  saa  langt  havde 
Henrik  Tagesøn  og  Mikkel  Due  været.  Rigtig- 
nok havde  den  snu  Hertug  naaet  sit  Maal,  idet 
Sønderjylland  var  bleven  ham  overdraget  som 
et  arveligt  Len,  men  han  stolede  ikke  rigtig 
paa  Varigheden  af  det  nuværende  Regimente  i 
Danmark,  hvorfor  han  vedblev  at  ruste  sig  og 
vedligeholdt  i  Smug  Forbindelsen  med  de  op- 
rørske Bønder.  Mange  venlige  og  opmuntrende 
Ord  havde  Henrik  Tagesøn  at  bringe  Bønderne 
fra  Hertugen,  og  Biskoppen  oplæste  en  Skri- 
velse fra  Kong  Erik,  hvori  denne  priste  Bøn- 
derne for  deres  Mandsmod  og  bad  dem  holde 
ud,  saa  skulde  han  nok  til  sidst  komme  selv 
og  hjælpe  dem  med  at  gøre  det  af  med  Her- 
tug Kristoffer    og  Rigets  Raad.      I   det   mindste 

oplæste  Biskoppen  noget  saadant,  og  Bønderne 
troede  blindt  derpaa.  Det  var  da  intet  Under, 
at  de  blev  opildnede  og  straks  gik  ind  paa  at 
foranstalte  en  ny  Rejsning. 

Men  ligesom  de  vare  i  Færd  med  et  drøfte 
Sagen,  kom  Willads  Andersens  Gaardskarl  ha- 
stigt ind  og  meldte,  at  to  Herrer  med  et  Følge 
af  en  halv  Snes  Svende  var  kommen  ridende 
og  havde  gjort  Holdt  ude  paa  Vejen,  som  om 
de  tænkte  paa  at  ride  ind. 

«Hvo  kan  det  være,  hvad  skulle  vi  gøre?» 
udbrød  Biskop  Thorlaf,   idet  han  rejste  sig. 

« Helst  intet,  eders  Naade,»  sagde  gamle 
Lars  Smaltesøn  koldsindigt.  «Lad  os  forblive 
roligt  i  Huset,  men  gaa  du  ud  Willads  og  se, 
hvem  det  er.» 

Det  gjorde  Willads,  og  han  naaede  til  Gaard- 
ledet  lige  som  den  af  Niels  Banner  udsendte 
Svend  indtraf.  Denne  fik  saa  den  før  omtalte 
Besked,  at  det  var  et  Grandestævne,  som  blev 
holdt  paa  Gaarden,  men  blev  saa  udspurgt  af 
Willads  om,  hvad  det  var  for  Herrer,  han  red 
med,  hvor  de  kom  fra,  og  hvor  de  agtede  sig 
hen.  t  Spørgerens  fuldkomne  Rolighed  og  Vil- 
lighed til  at  indlade  sig  i  Samtale  gjorde  Sven- 
den tryg. 

«Det    er    Hr.    Niels    fra   Asdal.    som    holder 

der  henne  med  sin  Ven,  Peder  Skram  fra  Vold- 
bjerg.    Han  kom  til  os  paa  Aggersborg. » 

«Saa  der  har  I  været, »   udbrød  Willads. 

«Ja,»  vedblev  Svenden,  «men  vi  har  strejfet 
langt  videre  om.  Først  var  vi  paa  Børglum 
og  saa  langt  Vester  paa,    helt  ude   paa  Torp.» 

«Ej  saa!     Hvad  vilde  din  Herre  mon  der?» 

«Jeg  maa  tro,  at  han  søgte  sin  Stifsøn  Mik- 
kel, som  for  et  Par  Maaneder  siden  løb  af  Lan- 
det med  Henrik  Tagesøn,  den  Galgenfugl;  men 
Herren  fandt  ham  ikke,  derimod  hans  Faster, 
Fru  Mette  og  hendes  Gemal,  Hr.  Lyder  Kabel, 
som  nu  have  slaaet  sig  ned  paa  Torp  og  styre 
Gaarden  i   Mikkels  Fraværelse.* 

«Ej  saa!»  udbrød  Willads.  «Nu,  din  Her- 
res Anliggenger  rager  jo  ikke  os.  Men  det 
forundrer  mig,  at  han  ikke  kan  lade  Hvile  falde 
paa  sig  og  blive  til  Huse  nu,  da  han  har  rejst 
saa  langt  og  nylig  er  vendt  tilbage  fra  sin  Jor- 
salafærd.     Men  nu  agte  I  Eder  vel  hjem?» 

«Paa  det  Lav  nej,»  svarede  Svenden.  «Vi 
skulle  først  op  paa  Aagaard,  og  jeg  hørte  min 
Herre  i  Gaar  lade  falde  et  Ord  om,  at  han  mu- 
ligt vil  ud  til  Aalborg  og  gæste  Hr.  Esge.» 

«Nej,  ser  man  det!»  udbrød  Willads.  «Din 
Herre  er  ikke  længe  om  at  gøre  en  Vending. 
Men  rid   nu   med  Gud,    Søn,    det  er    kendeligt, 

at  din  Herre  venter  paa  dig  med  Utaalmodig- 
hed. » 

Da  Willads  var  kommen  tilbage  og  havde 
aflagt  Beretning  om  Samtalen  med  Niels  Ban- 
ners Svend,  udbrød  Biskop  Thorlaf: 

«Det  gjorde  du  snildt,  Willads.  Det  var 
vel,  at  vi  slap  for  det  Besøg. » 

«Aa  hvad,»  sagde  Vendelbo- Bonden  Gamper 
barskt,  «var  de  to  Herrer  komne  herind,  saa 
kunde  vi  nappet  dem  og  gjort  det  af  med 
dem.» 

Gamper  var  en  haard  Hals  og  havde  været 
en  af  de  værste  til  at  myrde  og  brænde  paa  de 
foregaaende  Tog. 

«Hvad  skulde  derved  være  vundet  ?»  spurgte 
gamle  Lars  Smaltesøn.  «Af  Niels  paa  Asdal 
have  vi  ikke  meget  at  frygte.  Han  er  desuden 
en  Lollik,  fuld  af  Pral  og  Skryderi,  det  faldt 
mig  let,  da  han  gæstede  mig  paa  Udrejsen,  at 
sætte  ham  en  Voksnæse  paa!  Ja,  havde  det 
været  Hr.  Esge  i  Aalborg,  da  vilde  det  været 
en  anden  Sag.» 

«Lige  meget,  hvem  det  var,«  sagde  Henrik 
Tagesøn.  «Drag  eder  til  Minde,  kære  Venner, 
den  Aftale,  vi  have  truffet,  at  intet  maa  fore- 
tages, førend  vi  ere  beredte  til  at  rykke  i  Mar- 
ken. » 

« At  bie  og  vente  er  Gække  rente, »  sagde 
Helle  Holst. 

«Jeg  maa  dog  tro,  at  det  i  dette  Tilfælde 
er  klogest, »  sagde  Mikkel  Due.  « Hastværk  er 
Lastværk. » 

«Ja  nok,»  svarede  Helle,  «for  dig  og  dine 
maa  Freden  helst  vare  det  længst  mulige.  Du 
har  din  gode,  stærke  Gaard,  hvor  du  han  hytte 
dig,  naar  du  vil,  mens  jeg  og  mine  Brødre  kun 
have  en  usselig  Rønne  med  nogle  magre  Jor- 
der, som  næppe  kunne  brødføde  os.» 

«Ja,  det  er  vist,  at  jeg  ikke  gaar  med  for 
Vindings  Skyld,*   sagde  Mikkel  med  Selvfølelse. 

«Men  tag  dog  Vare  paa  det,  I  har,  Mikkel, » 
sagde  Willads  Andersen.  «I  skulde,  det  snareste 
I  kan,  se  til  Hjemmet.  Vid,  at  Hr.  Lyder  Ka- 
bel og  Fru  Mette  nu  sidde  paa  Torp  og  raade 
for  Gaarden,   som  om  den  var  deres  egen.» 

«Djævlen  annamme  dem ! »  raabte  Mikkel, 
idet  han  sprang  op. 

« Hvoraf  ved  du  det,  Willads, »  spurgte  Hen- 
rik Tagesøn. 

« Niels  Banners  Svend  plaprede  det  ud,»  sva- 
rede Lars.  «Han  antog,  at  hans  Herre  egentlig 
var  reden  til  Torp  for  at  søge  Mikkel. » 

«Ha,  ha,»  lo  Henrik  Tagesøn.  «Da  skulde 
han  vidst,    hvor   nær  han  var   sin  kære  Stifsøn, 

da  han  holdt  heruden  for.  Der  blev  han  skønt 
pudset!  Det  skal  du  glæde  dig  over,  Mikkel, 
og  ikke  kere  dig  om,  at  din  Faster  og  Hr. 
Lyder  sidde  paa  Torp.  Lad  dem  have  den 
Morskab  at  raade   for  Gaarden   en  føie  Stund. » 

«Jeg  skulde  ogsaa  mene,»  sagde  Morsing- 
boeren  Niels  Justesen,  «at  vi  hellere  maa  vide 
vor  Lensmand  deroppe  end  nede  paa  Lund. 
Paa  Torp  vil  han  ikke  mærke  noget  til,  hvad 
vi  have  for.» 

Mikkel  havde  igen  taget  Sæde,  men  hans 
Blik  var  uroligt,  og  han  hørte  aabenbart  ikke 
efter  under  den  Forhandling,  som  nu  paafulgte, 
og  som  dog  var  saa  vigtig  og  afgørende.  Det 
blev  vedtaget,  at  Reisningen  skulde  foregaa  i 
April  Maaned,  men  at  der  straks  skulde  sen- 
des Vidiebrand  omkring  i  Vendsyssel,  thi  Vendel- 
boerne vare  rede  til  at  gaa  i  Spidsen  og  vilde 
alene  klare  Angrebet  paa  Aalborghus. 

Vidiebrand  var  en  Kæp,  som  var  brændt  i 
den  ene  Ende,  og  som  oprindelig  betydede,  at 
Fjenden  var  i  Landet  og  Fejde  forestod  og  der- 
ved advaredes  Befolkningen  om  at  ruste  sig. 
For  Bøndernes  Vedkommende  betydede  det,  at 
de  skulde  slibe  deres  Sværd,  deres  Knive  og 
Økser  samt  skærpe  deres  Lyngleer,  farlige  Vaa- 
ben,    som    bestod  af  lange   Skafter   med   brede, 

Langbuer,  hvor  slige  fandtes  og  svære  Køller 
til  at  slaa  Modstanderne  ned  med.  Naturligvis 
fandt  der  ikke  nogen  Regelmæssighed  Sted  i 
Bevæbningen.  I  den  samme  Flok  var  Folkene 
forsynede  med  de  forskelligste  Vaaben.  Nogle 
førte  kun  Plejler,  men  ogsaa  de  var  farlige  nok. 

Dernæst  skulde  de  samle  Fetalje,  det  vil 
sige  Spise-  og  Drikkevarer,  og  have  et  tilstræk- 
keligt Antal  Vogne  i  Beredskab.  De  maatte 
naturligvis  underholde  sig  selv,  lige  saa  vel  som 
Regeringens  Tropper.  Forplejningsvæsen  var 
i  de  Tider  ukendt,  og,  som  bekendt,  varede  in- 
tet Felttog  dengang  længere  end  indtil  Madpo- 
serne vare  tomme,  og  man  var  kommen  til  Øl- 
tøndernes Bund,  skønt  naturligvis  Hærens  Op- 
løsning kunde  forhales  ved  Plyndring. 

Thyboerne  og  Morsingerne  skulde  gøre  lige- 
saa  og  holde  sig  rede  til  Fremrykning,  naar 
Signalet  dertil  blev  givet  af  Vendelboerne,  saa 
snart  disse  havde  samlet  sig  og  vare  rykkede 
mod  Aalborg.  Da  skulde  der  tændes  Bavner 
og  Blus  hele  Landet  over,  og  saa  skulde  Thy- 
boerne og  Morsingerne  bryde  op  og  rykke  frem, 
men,  hvis  de  ikke  fik  noget  andet  Bud,  kun  til 
Sankt  Jørgens  Bjærg,  hvor  saa  alle  tre  Mære 
skulde  mødes  og  videre  Foretagender  kunde  af- 

tales.  Henrik  Tagesøn  havde  med  et  rigtigt 
Blik  udset  Bjærget  til  et  fast  Holdepunkt,  men 
for  Resten  vare  Vendelboerne  helst  fri  for  at 
faa  deres  Naboer  og  Forbundsfæller  ind  paa 
deres  egen  Grund,  for  at  tage  Del  i  det  Bytte, 
som  der  kunde  være  at  gøre.  At  Vendelboer- 
nes Styrke  i  og  for  sig  var  mere  end  tilstræk- 
kelig til  at  indtage  Aalborghus,  derom  tvivlede 
ingen. 

Henrik  Tagesøn  blev  enstemmigt  kaaret  til 
Overanfører,  og  til  ham  blev  det  overdraget  at 
udvælge  Underanførerne  eller  bringe  dem  i  For- 
slag. I  de  fleste  Tilfælde  blev  det  dog  Almuen 
selv,  der  afgjorde  Sagen.  Naar  nemlig  en  slig 
udvalgt  Anfører  kom  til  en  By,  gik  han  frem 
paa  Torvet  eller  Samlingspladsen,  stak  sit  Spyd 
i  Jorden  og  raabte,  at  enhver,  som  vilde  tjene 
under  ham,  skulde  træde  frem  og  lægge  sin 
Haand  paa  Spydskaftet.  Deri  bestod  hele  Ed- 
fæstelsen,  og  man  kan  tænke  sig,  at  under  slige 
Forhold   maatte  Mandstugten    blive   meget   slap. 

Forøvrigt  skete  Fremrykningen  ikke  i  sluttet 
Trop,  hverken  for  Bøndernes  eller  det  adelige 
Opbuds  Vedkommende,  som  udgjorde  Kongens 
Hær.  Man  drog  i  smaa  Hobe  fra  sit  Hjem  eller 
sin  By  til  det  fastsatte  Samlingssted,  og  voksede 

end    de    fremrykkende  Skarer,    saa  var   der  dog 
ingen  Orden  i  det. 

Da  alt  var  blevet  aftalt,  brød  Forsamlingen 
op  og  ved  Nattetid  drog  hver  til  sit.  Henrik 
Tagesøn  ledsagede  Biskop  Thorlaf  til  Viborg, 
efter  at  han  havde  givet  Mikkel  Due  det  Hverv 
paa  Hjemvejen  til  Torp  at  bringe  Besked  til 
flere  ansete  Bønder,  som  ikke  havde  indfundet 
sig  til  Mødet. 


NIENDE  KAPITEL. 
Kongebud. 


Paa  Asdal  levede  man  imidlertid  trygt  og  uden 
Anelse  om,  at  der  var  Fare  paa  Færde. 
Fru  Johanne  fik  sig  mangen  alvorlig  Samtale 
med  sin  gamle  Ven  Peder  Skram,  som  jo  nu 
var  en  i  Livets  Skole  haardt  prøvet  Mand,  og 
hun  fik  langt  mere  Udbytte  deraf,  end  af  at 
samtale  med  sin  Husbond.  Hun  lagde  i  den 
Grad  Beslag  paa  ham,  at  hendes  Datter  ikke 
fik  meget  godt  af  ham. 

Dog  tog  Jomfru  Anne  sig  ikke  dette  saa 
nær.  Hun  tænkte,  at  hendes  Moder  og  Peder 
Skram  dog  vel  omsider  vilde  faa  afsnakket. 
Men  hvad  der  vakte  hendes  levende  Fortrydelse, 
det  var,  at  Peder  Skrams  Øjne  altid  søgte  Karen 
Madsdatters,  naar  hun  var  til  Stede.  Han  greb 
ogsaa  Lejlighed  til  at  tiltale  hende,  og  naar 
hun   paa    sin    frimodige  Maade  gav   ham   Svar, 

da  oplivedes  hans  barske  Aasyn  af  et  vemodigt 
Smil. 

«Hun  har  troldgjort  ham  med  sine  gloende 
Øjne  og  æblerøde  Kinder,  den  lede  Tøs, »  tænkte 
Jomfru  Anne. 

Hun  anede  ikke  Sammenhængen,  som  var, 
at  Karen  tilfældigvis  havde  nogen  Lighed  med 
Peder  Skrams  i  hendes  blomstrende  Ungdom 
bortrevne  Hustru  og  mindede  ham  om  hende. 
Dog  kom  det  ikke  i  hans  Tanker  at  bejle  til 
en  ufri  Jomfru,  som  Karen  Madsdatter.  Imid- 
lertid var  det  endnu  dengang  ikke  aldeles  uhørt, 
at  slige  Forbindelser  bleve  indgaaede,  og  Jomfru 
Anne  tænkte  sig  derfor  Muligheden  af,  at  Peter 
Skram  virkelig  tænkte  paa  at  trøste  sig  over 
Tabet  af  sin  Hustru  med  Karen.  Hun  sagde 
det  til  sin  Moder,  som  lo  hende  ud,  men  dog 
gav  hun  sig  ikke. 

« Peter  Skrams  Adfærd  er  i  hvert  Fald  ube- 
tænksom,« sagde  hun,  «og  maa  vække  Indbild- 
ninger hos  Karen.  I  eders  Sted,  Moder,  vilde 
jeg  skikke  hende  tilbage  til  hendes  Fader. » 

«Det  vilde  der  ingen  Mening  være  i,  Anne! 
Ved  mit  Løfte  til  Karens  Moder  er  jeg  for- 
pligtet til  at  antage  mig  hende,  og  da  Mathias 
Torbernsøn  saa  herud  forgangen  Aar,  gav  jeg 
Karen    det    bedste    Vidnesbyrd    og    han    sagde 

mig  Tak,  fordi  hans  Datter  blev  holdt  og  op- 
tugtet saa  vel.  Og  nu  skulde  jeg  lade  hende 
gaa,  blot  fordi  du  indbilder  dig,  at  en  god 
Mand  har  kastet  sine  Øjne  paa  hende!  Nej, 
min  Dukke,  der  maa  mere  til,  om  jeg  skal 
skille  mig  ved  Karen,  som  er  bleven  mig  kær, 
og  jeg  kan  desuden  ikke  undvære  hende  til 
min  personlige  Opvartning. 

«Nu, »  sagde  Anne  med  paatagen  Ligegyl- 
dighed, «skal  galt  være,  saa  er  det  dog  bedre, 
at  Karen  løber  af  med  Peder  Skram  end  med 
Mikkel.  Nødigt  vilde  jeg  have  en  Tjenestemø 
til  Broderkone.« 

Den  Pil  ramte  bedre  end  den  forrige.  Fru 
Johanne  blev  rød  af  Vrede,  men  fattede  sig  dog 
snart. 

«Vær  du  kun  rolig, »  sagde  hun,  «sligt  vil 
aldrig  ske.  Hvad  der  har  været  mellem  Mikkel 
og  Karen  var  kun  Børnestreger.  Det  er  nu 
ganske  forbi.  Men  skulde  Mikkel  prøve  paa 
mere  af  den  Sort,  da  skal  jeg  vide  at  sætte 
en  Stopper  for  det,  lid  derpaa!» 

«Lad  os  haabe  det?»  svarede  Anne,  uagtet 
hun  ingenlunde  mente  det,  men  ganske  det 
modsatte.  Det  var  hende  ligegyldigt,  hvem 
Karen  løb  af  med,  naar  det  kun  ikke  blev 
Peder  Skram.    Hun  havde  nu  sat  sig  i  Hovedet 

at  ville  være  denne  gæve  Mands  Hustru,  og 
da  hun  indbildte  sig,  at  Karen  var  en  Hindring 
derfor,  vilde  hun  for  enhver  Pris  have  hende 
fjærnet.  Hun  sluttede  fra  sig  selv  til  andre, 
troede  ikke  paa  uegennyttig  Tilbøjelighed  og 
tvivlede  ikke  om,  at  Karen,  hvis  hun  fik  et  saa 
stort  Tilbud,  som  her  var  Tale  om,  straks  vilde 
give  Køb.  Men  hun  gik  underfundigt  til  Værks, 
thi  da  hun  om  Aftenen  var  alene  med  Karen, 
sagde  hun  venligt  til  hende: 

«Staar  din  Hu  aldrig  til  at  farte  over  til 
Slette  og  se  til  din  Fader  og  din  Broder?  Du 
lever  jo  her  ganske  adskilt  fra  din  egen  Slægt, 
og  det  finder  jeg  hverken  rigtig  eller  ret.» 

Da  Karen  tav  og  saa  paa  den  spørgende, 
som  om  hun  grundede  over,  hvad  Meningen 
med  den  Tale  egentlig  var,  for  Anne  fort  og 
sagde  med  et  Smil: 

«Du  kunde  snart  vinde  derop  nu,  da  du 
ved  din  Faders  stormodige  Gave  er  bleven  saa 
skønt  ridende. » 

«Saamænd,»  svarede  Karen  med  et  Smil, 
«Graamunk  kunde  snart  bære  mig  derhen  paa 
sine  rappe  Ben.» 

Hendes  Fader  havde  nemlig,  da  han  sidst 
var  paa  Asdal,  medbragt  en  smuk  lille  Hest 
og  en  Tværsaddel  for  at  hans  Datter  ikke  skulde 

staa  helt  til  Skamme  ved  Siden  af  Husets  Døtre, 
og  Fru  Johanne  havde  ikke  havt  noget  at  ind- 
vende derimod. 

«Men,T»  vedblev  Karen,  «det  er  dog  for  lang 
en  Vej  til  at  det  kunde  lyste  mig  at  ride  den 
alene,  og  den  Følgesvend,  jeg  helst  vilde  have, 
tilsteder  eders  Moder  ikke  at  ledsage  mig. » 

«Hvem  mon  det  kan  være?»  spurgte  Anne 
med  en  paatagen  ligegyldig  Mine. 

«Lad  ikke  saa  hellig, »  svarede  Karen  i  en 
skarp  Tone,  «thi  I  ved  det  grant.  Det  er  eders 
Broder  Mikkel,  og  I  er  altfor  hofmodig  til  at 
kunne  finde  eder  i,    at  hans  Hu  staar  til  mig.» 

Til  Karens  store  Forundring  brusede  Anne 
ikke  op,  men  svarede  i  en  sagtmodig  Tone: 

«Nu,  Karen,  fryde  mig  vilde  det  just  ikke, 
men  jeg  vilde  tænke,  at  naar  Mikkel  har  faaet 
dig  kær,  saa  vilde  der  intet  være  at  stille  op. 
Han  er  haardnakket  og  opgiver  ikke  det  Forsæt, 
han  engang  har  fattet. » 

«Ej,  Jomfru  Anne,»  udbrød  Karen  i  en  spydig 
Tone,  « hvilken  Helgen  har  gæstet  eder  og  ind- 
givet eder  saa  megen  Fromhed  og  Fornuft?« 

«Spot  du  kun,»  svarede  Anne  roligt  og  fast. 
«Du  skal  faa  at  se,  at  det  er  ærlig  meent.» 

Nu  blev  Samtalen  imidlertid  afbrudt,  da  Ka- 
ren blev  kaldt   ind   til  sin   Frue,    og   den  næste 

Dag  fik  man  andet  at  tænke  paa.  Der  kom 
nemlig  en  kongelig  Udrider  med  en  Skrivelse 
fra  Hr.  Otte  Nielsen  Rosenkrantz,  som  lod  Hr. 
Niels  vide,  at  det  var  Kongens  Vilje,  at  Hr. 
Niels  ufortøvet  skulde  drage  over  til  Lødøse  i 
Skaane,  det  nuværende  Gotheborg,  for  der  i 
Forening  med  nogle  andre  Herrer  af  Rigets 
Raad  at  forhandle  med  Svenskerne  om  Over- 
dragelsen af  den  svenske  Krone  til  Kong  Kri- 
stoffer. Den  Befaling  maatte  jo  adlydes,  og  da 
alt  syntes  roligt  i  Landet,  nærede  Niels  Banner 
ingen  Betænkeligheder  ved  at  forlade  Hjemmet. 

Der  blev  straks  truffet  Forberedelser  til  Rej- 
sen, og  efter  nogen  Overvejelse  besluttede  Hr. 
Niels  sig  til  at  drage  til  Aalborg,  der  hyre 
en  Skude  og  skibe  over  til  Sverrig.  Det  var 
en  langt  nemmere  Rejsemaade  end  gennem 
Øerne  og  over  tre  Sunde,  og  naar  Vejret  blev 
gunstigt,  vilde  den  jo  gaa  langt  hurtigere. 

«Men  hvad  gør  saa  du?»  spurgte  Hr.  Niels 
Peder  Skram.  « Vil  du  blive  her  og  vogte  paa 
mit  Hus,  indtil  jeg  vender  tilbage?  Lad  os 
sige,  at  det  hele  kan  staa  en  Maaned  paa.» 

Peder  Skram  saa  i  nogle  Øjeblikke  i  Tavs- 
hed hen  for  sig,  mens  de  andres  Blikke  hvilede 
i  Spænding  paa  ham. 

«Hav  Tak,  Ven,    for  den  Godhed  og  Tillid, 

du  viser  mig,»  sagde  han  endelig,  «men  jeg 
bør  ikke  gaa  ind  derpaa.  Det  er  saa  sin  Sag 
at  have  Raadighed  over  og  paatage  sig  Ansva- 
ret for  en  anden  Mands  Gaard  og  Gods,  er  det 
end  ens  bedste  Ven.  Dog  er  det  egentlig  ikke 
det,  der  gør  Sagen  af,  al  den  Stund  jeg  ved, 
at  dine  Sager  ere  i  de  bedste  Hænder  hos  din 
kloge  og  trofaste  Hustru.  Hun  har  sandelig 
vist,  at  hun  kan  raade  sig  selv.  Men  jeg  vil 
sige  dig,  Niels,  at  jeg  alt  i  nogen  Tid  har  om- 
gaaedes  med  den  Tanke  at  forlade  eder  og 
drage  bort,  ikke  tilbage  til  mit  Hjem,  men 
over  til  Kong  Kristoffer.  Jeg  staar  dog  i  Tak- 
nemmelighedsgæld til  Hans  Naade  for  den  Gunst, 
han  har  vist  mig. » 

«Man  skulde  tykkes,  at  Hans  Naades  Gæld 
til  eder  var  større,  siden  I  bjærgede  hans  Liv,» 
udbrød  Fru  Johanne. 

«Nu  ja,»  svarede  Peder  Skram,  «det  Ud- 
seende fik  det,  men  han  var  vel  nok  kommen 
paa  det  Tørre  uden  mig.  I  hvert  Fald  kan 
jeg  ved  at  tilbyde  Kongen  min  Tjeneste  faa 
min  Ære  helt  genoprettet.  Hvad  siger  I  dertil, 
Jomfru  Anne?» 

Anne  blev  rød  og  for  sammen,  da  hun  saa 
pludseligt  blev  adspurgt  om  sin  Mening.  Det 
overraskede  hende  saa  meget  mere,    som  Peder 

Skram  hidtil  ikke  havde  givet  noget  Tegn  paa 
Tilbøjelighed  for  hende;  men  alene  det,  at  han 
rettede  dette  Spørgsmaal  til  hende,  syntes  at 
vise,  at  hun  ikke  var  ham  ligegyldig.  Dog 
viste  hendes  Svar,  at  hun  ikke  for  intet  havde 
gransket  den  spørgendes  Tankesæt,  og  at  For- 
standen   altid    sad   i  Højsædet    hos   den  Jomfru. 

«I  maa  vel  have  forstaaet, »  sagde  hun  roligt, 
«at  eders  Nærværelse  aldrig  har  været  mig  imod, 
og  at  jeg  gerne  saa,  at  I  blev  her,  men  naar 
det  gælder  eders  Ære,  da  bliver  det  en  hel 
anden  Sag  for  eder.» 

«Hvilken  Snak!»  udbrød  Fru  Johanne.  «Skulde 
det  gøre  et  Skaar  i  Peder  Skrams  Ære,  at  han 
dvæler  her  en  Maanedstid  og  beskærmer  sin 
Vens  Hustru,   Børn  og  Ejendomme?* 

«Jo,  det  kan,  kære  Frue,»  svarede  Peder 
Skram,  «og  det  af  den  Aarsag,  at  just  nu 
trænger  Hans  Naade  til  sine  Venner  og  tro 
Mænd.  Siden,  naar  han  sidder  fast  i  Sædet, 
vil  det  ikke  være  nogen  Kunst  at  tjene  ham. 
Holder  jeg  mig  derimod  tilbage  nu,  svigter  jeg 
min  Pligt.  Hav  derfor  Tak,  kære  Jomfru  Anne,» 
sluttede  han,  idet  han  saa  mildt  til  hende,  «for 
det  Ord  I  der  sagde  om  en  Mands  Ære.» 

<Ved  min  Helgen, »  udbrød  Hr.  Niels,  «det 
er  rigtigt   og    ret.      Æren  er  det   fejreste  Træ    i 

Skoven,  hvo  der  har  den,  rider  kvædende.  Men 
for  mig  gælder  det  i  denne  Sag  mere  Pligt 
end  Ære,  thi  da  jeg  er  en  af  dem,  som  kaldte 
Hans  Naade  ind  i  Landet,  bør  jeg  ogsaa  støtte 
ham. 

«Nu,»  udbrød  Fru  Johanne  lidt  spydigt,  «det 
var  da  engang  et  fornuftigt  Ord.  Det  andet  om 
Æren  giver  jeg  ikke  meget  for.  Forlad  mig 
min  Oprigtighed,  kære  Ven,»  sagde  hun  til 
Peder  Skram.  «I  kender  mig  og  ved,  at  den 
Egenskab  hører  mig  til,  enten  den  nu  skal  kal- 
des en  Dyd  eller  en  Fejl.  Hvad  jeg  vilde  sige, 
er,  at  det  ved  Guds  Moder  ikke  forundrer  mig, 
at  I  omsider  har  faaet  nok  af  det  stille,  ked- 
sommelige Liv  paa  vor  ensomme  Borg.  At  I 
længes  efter  Afveksling  og  Daad,  det  geraader 
eder  sandelig  ikke  til  Skam.» 

« Dertil  har  jeg  kun  at  svare,  kære  Frue  — 
gid  det  maa  blive  mig  forundt  endgang  i  Frem- 
tiden at  vise,  at  deri  tager  I  ganske  fejl.  Jeg 
har  ikke  i  mange  Aar  følt  mig  saa  vel  noget 
Sted,  som  her  paa  Asdal.  Og  det  glæder  mig, 
at  jeg  kan  drage  herfra  i  Selskab  med  Niels, 
saa  skilles  vi  dog  ikke  straks. » 

«Ja,  det  er  fornøjeligt, »  sagde  Hr.  Niels, 
«men  jeg   er  dog  ikke  saa   glad  ved,   Johanne, 


ug 

at  vi  begge  forlade  Asdal  og  lade  dig  blive 
her  alene. » 

«Aa,  hvad,»  svarede  Fru  Johanne  med  et 
Hovedkast,  «du  har  jo  vænnet  mig  til  det. 
Her  var  mere  uroligt  i  Landet,  da  du  forrige 
Gang  forlod  mig.  Ker  dig  derfor  ikke  om  mig. 
Men,»  tilføjede  hun  et  Øjeblik  efter,  «noget  vil 
jeg  have  for  min  Medgørlighed.  Jeg  vil  følge 
eder  et  Stykke  paa  Vej.  Jeg  har  Ærinde  i 
Aalborg  og  vil  ledsage  eder  saa  langt,  og  Anne 
kan  let  klare  sig  i  de  Par  Dage,  den  Fart  staar 
paa. » 

Det  syntes  Anne  aabenbart  ikke  om,  men 
hun  maatte  finde  sig  deri  og  hun  fik  nogen 
Trøst  i  den  Hjertelighed  og  Ærbødighed,  hvor- 
med Peder  Skram  tog  Afsked  med  hende,  mens 
han  kun  undte  Karen  et  Nik. 

I  de  paafølgende  Dages  Ensomhed  styrede 
Anne  Huset  og  gjorde  sit  til  at  holde  Karen 
nede.  Hun  havde  ventet,  at  hendes  Moder 
vilde  taget  Karen  med  sig,  og  det  var  ogsaa 
paatænkt,  men  blev  opgivet,  fordi  der  indtraf 
nogle  Tilfælde  af  Opsætsighed  blandt  Pigerne 
og  Fru  Johanne  sluttelig  mente,  at  Anne  ikke 
havde  Grebet  paa  at  styre  dem.  Derfor  nøjedes 
hun  med  den  flinkeste  af  de  andre  Terner  til 
Kammerpige  paa  Rejsen. 

Nu  sad  altsaa  Jomfru  Anne  og  Karen  alene 
paa  Borgen  og  havde  rigelig  Lejlighed  til  at 
se  sig  vrede  paa  hinanden.  Jomfru  Anne  be- 
nyttede den,  men  Karen  ikke,  uagtet  hun  nu 
ganske  gennemskuede  sin  unge  Herskerinde,  og 
hendes  uforanderlig  glade  Mine  og  rolige  Væsen 
tirrede  Jomfru  Anne  i  høj  Grad.  Spændingen 
var  paa  det  højeste,  da  Buen  endelig  brast  og 
Løsningen  kom. 

En  Morgen  sad  Anne  alene  ved  Kaminen  i 
Hallen  og  grublede  over,  hvad  hun  skulde  hitte 
paa  for  grundigt  at  ydmyge  Karen,  thi  nu,  da 
hun  intet  havde  at  frygte  af  sin  forhadte  Pleje- 
søster, gjorde  hun  sig  ingen  Ulejlighed  med  at 
skjule  sin  sande  Sindsstemnieg. 

Da  gik  Døren  op,  og  til  hendes  Forundring 
viste  Mikkel  sig  i  den  og  traadte  ind,  efterfulgt 
af  Karen. 

«Jeg  kommer  dig  nok  lidt  uventet,  Anne,» 
sagde  han,  «men  Karen  mener,  at  du  dog 
sluttelig  vil  blive  tilfreds,  al  den  Stund  jeg  er 
kommen  for  at  hente  Karen,  saa  nu  bliver  du 
hende  kvit,    hvad  du  jo  længe  har  higet  efter. » 

«For  at  hente  Karen, »  raabte  Anne,  idet 
hun  sprang  op,  «det  bliver  der  intet  af,  enddog 
du  kommer  som  en  Tyv  for  at  liste  hende  bort, 
mens  Moder  er  bortrejst.* 

«Ja,>  sagde  Mikkel,  «saaledes  tyktes  det  mig 
for  alle  Parter  at  være  bedst. » 

«Du  skal  faa  at  mærke,  hvad  der  er  værst, » 
svarede  Anne,  i  det  hun  gik  et  Skridt  fremad. 
Men  han  greb  hende  i  Armen,  tvang  hende 
tilbage  i  Sædet  og  sagde:  «Tag  det  med  Ro- 
lighed, Søster,  og  gør  ingen  Dumheder.  Du 
har  intet  Ansvar  i  den  Sag,  thi  du  har  det 
ikke  i  din  Magt  at  hindre  det.  Min  Myndighed 
her  paa  Gaarden  er  større  end  din,  og  Karen 
er  saa  yndet  af  Tyendet,  at  du  ikke  faar  nogen 
af  dem  til  at  lægge  Haand  paa  hende.  Snarere 
kunde  det  ende  med,  at  de  spærrede  dig  inde. 
Men  du  skikker  dig  jo  nok,  saa  at  det  hele 
kan  løbe  smukt  stille  af. » 

Anne  sad  og  stirrede  paa  dem  dødbleg*  af 
Harme.  Derpaa  kom  der  et  Par  korte,  hyste- 
riske Lattertoner  fra  hende  og  hun  sagde: 

■<Nu,  det  kan  ved  Guds  Moder  være  mig 
lige  meget,  hvem  Karen  løber  af  med,  og  hvis 
Frillekone  hun  bliver.« 

« Frillekone, »  raabte  Karen  med  blussende 
Kinder.  «Lid  paa,  at  aldrig  bliver  jeg  nogen 
Mands  Frillekone. » 

«Da  maa  du  blive  ved  din  Stand  og  gifte 
dig   med    en    Bonde, »    lød   Annes  skarpe    Svar. 

«Saa,    lad   det    nu  være  nok,  Anne!»    sagde 

Mikkel.  «Nu  har  du  sagt  det  værste,  du  kunde. 
Dine  onde  Ord  gøre  os  ingen  Skade,  men  de 
have  vel  nu  lukket  Munden  paa  Karen,  saa  det 
bliver  mig,  der  maa  tale  i  hendes  Sted.  Hun 
beder  dig  paa  hendes  Vegne  takke  Moder  for 
al  den  Godhed,  hun  har  bevist  hende  og  sige 
hende,  at  naar  vi  faa  Lejlighed  dertil,  ville  vi 
gengælde  hende  det.» 

«Ha,  ha,»  lo  Anne  spodsk,  « det  var  en  skøn, 
storladen  Hilsen  den!  Jeg  takker  ydmygt  paa 
min  Fru  Moders  Vegne. » 

«Lad  os  se  at  komme  fort,  Mikkel, »  sagde 
Karen,  i  det  hun  tog  ham  i  Armen.  «Her  er 
kun  Galde  og  Forgift  at  hente.  Med  din  Moder 
vil  jeg  med  Guds  og  alle  Helliges  Bistand  nok- 
komme  til  Rette,  naar  Tiden  er  der.» 

«Bild  dig  det  ind!»  raabte  Anne,  i  det  Karen 
gik  ud  af  Døren.  «Du  vil  faa  din  Straf  for  din 
skammelige  Adfærd  før  eller  siden. » 

«Nu,  hvad  det  angaar, »  sagde  Mikkel  med 
et  Smil,  «da  lad  Moder  vide,  at  naar  hun  vil 
gøre  op  med  Karen,  da  vil  hun,  om  alt  gaar 
vel,  kunne  træffe  os  paa  Torp.  Vi  agte  ikke  at 
lukke  Døren  for  hende,  men  vi  ville  give  hende 
en  venlig  Modtagelse. » 

Derpaa  gik  de.  Torkild  stod  ventende  i 
Gaarden    med     den    opsadlede    Graamunk,     sin 

Herres  Hest  og  sin  egen,  der  var  belastet  med 
en  Tversæk,  hvori  Karen  havde  pakket  sine 
Klæder. 

Saa  red  de  og  til  Annes  store  Harme  fulgte 
lige  til  Borgledet  af  alle  Ternerne  og  flere  af 
Svendene,  som  tilraabte  dem  et  deltagende  Lev- 
vel. De  fleste  af  dem  følte,  at  med  Karen  drog 
det  bedste  bort,  som  havde  været  paa  Asdal  og 
gjort  Livet  der  lykkeligt  og  godt  for  dem. 


TIENDE  KAPITEL. 


Bondebruden. 

Det  var  en  smuk,  klar  Dag  først  i  April  Maa- 
ned.  Der  rørte  sig  ikke  en  Vind,  Havet 
var  blankt  som  et  Spejl,  hvilket  var  et  Særsyn 
i  disse  urolige  Farvande,  og  Lærken  sang  højt 
i  Sky,  dog  ikke  over  grønnende  Marker  og 
Lunde,  men  over  tørre  Sandrevler  og  Klitter, 
bevoksede  med  Marehalm,  thi  vi  befinder  os 
ved  Bolbjerg  Strand. 

Der  sad  denne  Morgen  et  ungt  Par,  en  kraf- 
tig, velvoksen  Mand  og  en  skøn,  blomstrende 
Kvinde  nede  ved  Strandkanten  og  stirrede  ud 
paa  Skareklits  knejsende  Fjeld,  som  hævede  sig 
op  af  Havet,  omsværmet  af  Maager 

Det  var  Mikkel  og  Karen,  som  nu  vare  blevne 
Ægtefolk  og  befandt  sig  paa  Vejen  til  Torp. 
Hans  Blik  var  alvorsfuldt  og  eftertænksomt, 
hendes  frydefuldt  og  drømmende.  De  havde 
nylig    havt    en    Samtale    om    deres    vanskelige 

Kaar,  hvorfor  deres  Tanker  vare  saa  optagne, 
at  de  næppe  havde  Øje  for  det  skønne  Syn, 
det  storladne  Hav  i  fuldkommen  Hvile.  Dog 
naaede  Lærkernes  jublende  Toner  Karens  Øren 
og  gav  Genlyd  i  hendes  Hjerte.  Hendes  Fryd 
over  at  være  sluppen  bort  fra  Asdal  og  nu 
ganske  at  tilhøre  sin  Ven,  var  stærkere  end  alle 
de  Bekymringer,  som  Tanken  om  den  uvisse 
Fremtid  maatte  vække. 

Hvilken  herlig  Tid  havde  ikke  de  fjorten 
Dage  været,  som  de  havde  tilbragt  dels  paa 
Rejsen,  dels  paa  Gaarden  Slette  i  Hjortdal  Sogn, 
Karens  Fædrenehjem.  Hendes  Fader  Mads  Tor- 
bernsøn  var  bleven  forud  underrettet  om  deres 
Ankomst,  hendes  Broder  Anders  og  nogle  faa 
fædrene  Frænder  med  deres  Hustruer  vare  til 
Stede  for  at  modtage  dem.  Dernæst  vare  det 
gamle  Hus's  tarvelige  Rum  blevne  smykkede 
efter  Evne,  og  i  et  Hjørne  af  Storstuen  stod 
der  noget,  som  mægtigt  bidrog  til  at  hæve 
Karens  Faders  og  hendes  Frænders  Selvfølelse, 
nemlig  en  gammel  Dragkiste  med  en  Sølvplade 
paa  Laaget,  hvorpaa  det  Vaabenmærke  var  ind- 
graveret, som  Slægten  havde  ført,  inden  den 
mistede  sin  adelige  Frihed,  et  springende  Vild- 
svin. Nu  regnedes  Slægtens  Medlemmer  kun 
for    Bønder,    men    i    deres    egne    Øjne    vare    de 

noget  mere.  Der  var  i  det  hele  taget  langt  til, 
at  en  Bonde  kunde  hæve  sig  til  at  være  stolt 
af  sin  Stand  og  betragte  sig  som  en  Adels- 
mands lige. 

Karens  Forbindelse  med  Mikkel  Due  var  i 
deres  Øjne  en  Ære  og  en  Ophøjelse  og  baade 
de  og  alle  de  Bønder,  som  det  unge  Par  gæstede 
paa  Rejsen,  viste  ham  al  Ærbødighed.  Han  selv 
saa  mere  fordomsfrit  paa  Sagen  end  nogen  af 
Bønderne. 

Brudefærden  blev  tarvelig  nok.  Dog  ejede 
Karen  et  Smykke,  som  havde  tilhørt  hendes 
hensovede  Moder,  og  som  Fru  Johanne  i  sin 
Tid  havde  fæstet  paa  Ingerd  Dyres  Liv,  da  hun 
redede  denne  til  Brud.  Dette  Brystspan  var  en 
stor  Trøst  for  Karens  Frænker  og  frydede  dem 
mere  end  Brudens  ungdomsfriske  Skønhed. 

Brudemessen  blev  læst  over  dem  i  Hjortdals 
Kirke  af  Kapellanen,  Hr.  Jørgen,  og  han  var  da 
ogsaa  med  til  Bryllupsgildet  paa  Gaarden.  Uagtet 
han  var  udsendt  fra  Børglum  Kloster  som  Vikar 
for  en  af  Kapitelsherrerne  der,  stod  han  dog 
ganske  paa  Bøndernes  Side,  thi  han  var  en 
bondefødt  Mand.  Han  talte  ved  Gildebordet 
djærve  Ord,  som  dog  ingenlunde  faldt  i  god 
Jord,  for  alle  Gæsterne.  Han  priste  nemlig 
Mikkel  Due,  fordi  han  havde  taget  en  Datter  af 

Folket  til  Hustru  og  bad  ham  blive  den  Sag 
tro,  som  han  havde  sluttet  sig  til.  Der  kunde 
kun  komme  Lykke  af  det,  mente  han.  Men 
tillige  formanede  han  Karens  Fader  og  Broder 
til  at  gaa  med  Bønderne.  De  havde  hidtil  holdt 
sig  tilbage,  til  Dels  af  Hensyn  til  Fru  Johanne 
og  Karens  Fremtid,  men  nu  havde  den  Side  af 
Sagen  jo  ikke  mere  nogen  Betydning,  hvorfor 
de  ogsaa  uden  Betænkning  gav  Mikkel  Haanden 
paa.  at  de  vilde  gaa  med  i  den  forestaaende 
Kamp  ved  hans  og  Henrik  Tagesøns  Side. 

Men  tilsidst  sagde  Hr.  Jørgen  nogle  Ord  om 
de  Anfægtelser,  som  vare  at  vente  fra  Fru  Jo- 
hannes og  Brudgommens  Slægtninges  Side  og 
bad  ham  tage  det  med  Ro. 

« Med  Gud  Herrens  og  alle  Helliges  Hjælp, » 
sagde  han,  « ville  alle  disse  hovmodige  Menne- 
sker til  den  Tid  være  slagne  til  Jorden,  thi 
hovmodige  ere  de,  hvilke  Dyder  de  end  ellers 
have. » 

Disse  Ord  erindrede  Mikkel  om  Afskeds- 
scenen  paa  Asdal  og  det  fjendtlige  Sindelag, 
hans  Søster  ved  den  Lejlighed  havde  lagt  for 
Dagen.  I  Nydelsen  af  sin  Lykke  havde  han 
kun  tænkt  lidt  derpaa,  men  nu  kom  den  skjulte 
Brod  frem,  og  hans  Glæde  blev  formørket.  Han 
maatte    være    forberedt    paa,    at   ingen   af  hans 

Frænder  vilde  anerkende  Karen  for  hans  rette 
Ægtehustru,  og  allermindst  turde  det  ventes  af 
de  to,  som  havde  bidt  sig  fast  paa  Torp  og 
sad  og  bredede  sig  der,  hans  Faster  Mette  og 
hendes  Gemal,  Hr.  Lyder  Kabel.  Denne  bar 
jo  desuden  Nag  til  Karens  Fader.  Der  var  blevet 
talt  derom  paa  Slette  og  Mads  Torbernsøn  havde 
givet  ham  sit  Raad  med  de  tre  Ord:  «smid 
ham  ud!»  Og  det  var  Mikkel  visselig  ikke  bange 
for  at  gore.  Men  selv  om  Hr.  Lyder  og  Fru 
Mette  fortrak,  saa  var  der  dog  Oldemoder  til- 
bage, og  det  var  ikke  at  vente,  at  den  gamle, 
der  nu  i  saa  mange  Aar  havde  styret  Hushold- 
ningen paa  Gaarden,  uden  Modstand  vilde  give 
Slip  paa  Nøglerne  og  overlade  dem  til  en  Kvinde, 
som  hendes  Sønnesøn  vel  kaldte  Hustru,  men  som 
dog  i  hendes  Øjne  maatte  være  uberettiget  til 
at  bære  dette  Hædersnavn,  fordi  hun  var  en 
ufri  Kvinde. 

Sandt  nok,  tænkte  han  tilsidst,  jeg  har  Magten 
og  kan  bruge  den.  Men  naar  nu  om  kort  Tid 
Baunen  blusser  og  kalder  mig  til  Kamp,  mens 
jeg  maa  lade  Karen  blive  alene  paa  Gaarden, 
hvorledes  vil  det  da  gaa  hende?  Det  forekom 
ham  desuden  ved  nærmere  Eftertanke  uklogt  at 
følge  sin  Konefaders  Raad  og  formeligt  vise  sin 
Faster  op-  hendes  Husbond  Døren. 

Det  var  ikke  saa  underligt,  at  han  fik  Ryn- 
ker i  Panden,  mens  disse  brydsomme  Tanker 
kredsede  i  hans  Hoved.  Men  nu  talte  Karen 
til  ham,  og  ved  Lyden  af  hertdes  kære  Røst 
glattedes  Rynkerne,  skønt  han  rigtignok  blev 
højlig  forbauset  over  det,   han  nu  fik  at  høre. 

«0,  Mikkel,«  udbrød  hun,  «gid  vi  kunde 
blive  her,  slaa  os  ned  blandt  Almuen  og  give 
den  øvrige  Verden  en  god  Dag.  Vi  kunde  bygge 
os  en  Hytte  og  du  ernære  dig  som  Fisker.  Du 
færdedes  jo  altid  gerne  paa  Søen.  Og  jeg  er 
sund  og  stærk.  Jeg  kunde  blive  en  god  Fisker- 
kone, maaske  en  bedre  Fiskerkone  end  Herre- 
gaardsfrue.» 

«Karen,»  udbrød  Mikkel,  idet  han  greb  hende 
i  Armen,    «du  snakker  over  dig!» 

«Ja,  det  gør  jeg  vel,»  svarede  hun  og  drog 
saa  et  dybt  Suk.  «Tak,  Ven,  fordi  du  kun  rev- 
sede mig  og  ikke  lo  mig  ud;  thi  vid,  at  dette 
udsprang  af  mit  Hjertes  inderste  og  kom  over 
mig  med  forunderlig  Magt,  som  jeg  sad  her  og 
saa  ud  over  Havet.  Jeg  drømte  en  kort  Drøm, 
og  som  jeg  var  midt  i  den,  tyktes  det  mig,  at 
Maagerne,  som  sværme  derude  ved  Skareklit, 
tilraabte  mig  ved  deres  Skrig  —  ja,  gør  det  og 
I  ville  handle  viseligt!« 

«Staar  det  ilde  til  med  din  Helsen  ?»  spurgte 

Bondebruden.  o 

Mikkel,  idet  han  drog  hende  til  sig  og  saa  hende 
ind  i  Øjnene.  « Aldrig  før  i  alle  de  Aar,  jeg  har 
kendt  dig,  har  jeg  fundet  dig  drømmesyg  eller 
seet  dig  gaa  i  Taaget,  og  nu  begynder  du  der- 
paa,  netop  da  jeg  allermest  har  din  Bistand 
behov.  Paa  Slette  pralede  jeg  af  dit  faste  Mod 
og  sagde,  at  alt  det,  du  havde  lært  paa  Asdal 
vilde  gøre  dig  til  en  dygtig  Husfrue  paa  Torp, 
saa  ung  du  end  er,  og  nu  taler  du  om  at  bygge 
en  Hytte    paa   Stranden   og  vorde  Fiskerkone!* 

«Ja,»  svarede  Karen  uanfægtet.  «Men  mindes 
du,  hvad  Anders  Winter  sagde,  da  du  havde 
endt  den  Tale?  Han  sagde,  jeg  skønner,  Mikkel, 
at  I  er  saa  forgabet  i  hende,  at  naar  I  først  er 
kommen  med  hende  til  Torp,  saa  bliver  I  hæn- 
gende der,  og  vi  kunne  skyde  en  hvid  Pind 
efter  eder,   naar  Fejden  gaar  løs  og  det  gælder.« 

«Det  er  rigtigt,  Karen,  saalunde  faldt  Ordene, 
men  dertil  svarede  jeg,  at  det  skulde  aldrig  ske 
og  at  jeg  følte  mig  forvisset  om,  at  du  vilde 
være  den  sidste  til  at  holde  paa  mig.  Men 
hvad  skal  jeg  tænke  om  dig  nu.  da  din  sære 
Tale  tyder  paa,  at  du  ræddes  ved  det  Ansvar, 
der  venter  dig  paa  Torp?» 

«Tænk  det  bedste,  Ven,»  svarede  Karen, 
«og  lid  paa,  at  jeg  ikke  skal  svigte  i  det,  hvor- 
paa   det   kommer  an.     Jeg   skal   ikke  holde  dig 

fra  at  opfylde  dine  Løfter  og  gøre  din  Pligt. 
Men  lad  mig  ellers  kun  raade  mig  selv.  Det  vil 
du  ikke  komme  til  at  fortryde. » 

Der  var  noget  dulgt  og  forbeholdent  i  Karens 
Mine  og  Væsen,  som  mødte  hendes  Husbond 
fremmed  og  forundrede  ham,  men  han  beholdt 
sine  Tanker  for  sig  selv  og  opfordrede  hende 
til  at  lette  sig  af  Sædet,  saa  at  de  kunde  komme 
afsted.  Torkild  havde  allerede  en  god  Stund 
holdt  og  ventet  med  Hestene  oppe  mellem  Klit- 
terne. 

«Vi  kan  jo  lige  saa  godt  springe  i  det  som 
krybe  i  det,»  sagde  Mikkel,  idet  han  hjalp  Karen 
i  Sadlen. 

«0,  tænk  blot  ikke,  at  jeg  er  ræd  for  det, 
der  venter  mig  paa  Torp,»  sagde  Karen  med 
sit  gamle  kække  Smil. 

«Ja,  vidste  jeg  kun,  hvad  jeg  skal  tænke 
derom, »  svarede  Mikkel  i  en  utaalmodig  Tone, 
idet  han  sprang  i  Sadlen  og  Hestene  kom  i 
Gang.  «Jeg  mærker  dog,  Karen,  at  du  er  som 
andre  Kvinder.  Alle  have  de  Svøb  under  Skød, 
forborgne  Raad  og  Tanker. » 

«Ret  saa,  Ven,»  svarede  Karen  muntert.  «Nu 
begynder  du  at  komme  til  Fornuft  og  indser, 
at  jeg  er  som  Kvinder  ere  flest,  ikke  værre, 
men  heller  ikke  bedre. » 

9* 

De  naaede  ikke  Torp  den  Dag,  men  maatte 
overnatte  bos  en  Bonde  i  Vixø,  af  hvem  de 
erfarede,  at  Hr.  Lyder  og  Fru  Mette  fremdeles 
opholdt  sig  paa  Gaarden.  Den  næste  Morgen 
red  de  videre  og  havde  snart  klaret  den  Mil, 
de  havde  tilbage. 

«Ved  du  hvad,»  sagde  Mikkel,  da  de  vare 
komne  gennem  Rær  By  og  nærmede  sig  Bak- 
kerne ved  Torp,  «jeg  tænker,  at  det  hele  vil 
løbe  af  uden  Kvalm  og  Allarm,  thi  naar  Hr. 
Lyder  ser  dig,  vil  Maden  ikke  mere  smage  ham 
paa  Torp.  Hver  Mundfuld  vil  være  som  for- 
giftet for  ham  formedelst  hans  Nag  til  din  Fader, 
og  han  vil  snarest  fortrække  med  Faster. » 

«Jeg  vil  haabe,  at  du  faar  Ret  i  det, »  sva- 
rede Karen. 

Hun  var  iøvrigt  taus  paa  det  sidste  Stykke 
af  Vejen,  thi  hun  blev  bevæget  i  Sindet  ved  at 
gense  Torp,  hvor  hun  havde  været  et  Par  Gange 
før  med  Fru  Johanne,  og  hun  mindedes  nu  de 
skarpe  Ord,  hendes  Plejemoder  havde  udtalt  den 
Dag,  da  Mikkel  og  hun  bleve  overraskede  i 
Lunden  ved  Asdal,  og  hun  havde  ladet  Fru  Jo- 
hanne høre,  at  hun  havde  sat  sig  op  mod  sine 
Forældre  og  havde  ladet  sig  voldføre  af  Bonde 
Due. 

« Løb   du   kun,    Karen !     Jeg   skal  nok  sørge 

for,    at   du   ikke   kommer  til  at  sidde  som  Frue 
paa  det  Sted,   hvor  jeg  dengang  løb  hen!» 

Og  dog  var  nu  det  nær  ved  at  blive  fuld- 
byrdet, som  hendes  viljestærke  Plejemoder  havde 
svoret  aldrig  skulde  ske.  Mon  den  Herlighed 
skulde  blive  af  lang  Varighed?  Nu  forestod  jo 
en  blodig  Krig,  og  af  dens  Udfald  afhang  vel 
alt.  Fuld  af  forborgne  Raad  og  Tanker,  men 
dog  med  et  roligt  Aasyn  og  siddende  rank  i 
Sadlen  paa  Graamunks  Ryg,  nærmede  hun  sig 
Gaarden,   idet  Mikkel  glad  udbrød: 

«Ej  se,   der  staar  min  Tro  gamle  Jesper!« 

Det  var  Gaardfogden,  som  havde  tjent  paa 
Torp  baade  i  Mikkels  Faders  og  hans  Farfaders 
Tid.  Han  stod  ved  Brodæmningen  og  saa  til, 
mens  nogle  af  Folkene  rammede  Pæle  ned.  Da 
han  saa,  hvem  det  var,  der  kom,  slog  han  Hæn- 
derne sammen,  lod  et  Glædesraab  høre  og  gik 
dem  i  Møde. 

« Velkommen,  velkommen,  Mikkel!  Gud  Her- 
ren være  priset,  at  du  endelig  kom.» 

Den  gamle  havde  jo  kendt  Mikkel  fra  Barn 
af  og  blev  i  Vane  med  at  tiltale  sin  unge  Herre 
med  du,  hvad  denne  slet  ikke  havde  noget 
imod. 

«Tak,  Jesper,  for  den  Velkomst, »  sagde  Mik- 
kel.  «Hvorledes  staar  det  til  her  paa  Gaarden ?» 

«Som  det  kan,»  svarede  Jesper,  idet  han 
stirrede  paa  Karen  og  udbrød  saa:  «Men  hvem 
i  al  Verden  er  det,  du  der  bringer  med  dig? 
Skuffer  mine  gamle  Øjne  mig  ikke,  da  er  det 
jo  Karen  Madsdatter. » 

«Det  er  saa,  Jesper, »  svarede  Mikkel,  «og 
se  i  hende  din  tilkommende  Madmoder,  thi  hun 
er  nu  min  Hustru.  Vi  bleve  ægteviede  for  nogle 
Dage  siden  i  Hjortdal  Kirke  af  Hr.  Jørgen. » 

«Ej,  hvad  maa  jeg  høre!»  udbrød  gamle 
Jesper  i  stor  Sindsbevægelse.  «Det  sidste  er  ved 
min  Helgen  endnu  bedre  end  det  første.  At  du 
kom,  Mikkel,  det  var  godt,  men  at  du  bringer 
en  ung,  fager  og,  efter  hvad  jeg  har  hørt,  saa 
god  Kvinde  hertil  som  Husmoder,  det  er  en 
overvættes  Lykke,  ja,  nu  vil  det  blive  herligt 
at  leve  paa  Torp.» 

Karen  blev  rød  og  nikkede  smilende  til 
Jesper  men  saa  dog  ud,  som  om  hun  ikke 
havde  nogen  rigtig  god  Samvittighed. 

«Lad  det  nu,»  sagde  Mikkel,  «være  godt 
med  de  fagre  Ord,  Jesper;  skønt  jeg  ikke  tviv- 
ler om,  at  de  ere  oprigtigt  mente.  Men  vi  maa 
se  at  faa  Ende  paa  det  og  komme  ind.  Dog 
vil  jeg  ikke  gerne  ride  ind  med  Brask  og  Bram. 
Vil  du  som   jeg,    Karen,    da    stige  vi  af  og  gaa 

derind  sammen.  Torkild  kan  saa  komme  efter 
med  Hestene. » 

Det  Forslag  havde  Karens  Bifald,  hun  sprang 
af  Sadlen,  Mikkel  greb  hende  og  saa  gik  de. 
Men  Mikkel  vendte  sig  om  og  spurgte,  om  Hr. 
Lyder  var  til  Stede. 

«Ja,  han  er, »  svarede  den  gamle.  «I  vil  sik- 
kert finde  ham  oppe  i  Huggehuset.  Der  sidder 
han  ofte  og  forkorter  sig  Tiden  ved  at  arbejde 
i  Træ.  Jeg  tror  han  længes  hjem,  men  Fru 
Mette  vil  ikke  herfra. » 

«Ja  saa,»  udbrød  Mikkel,  «jeg  troede,  at  Hr. 
Lyder   befandt   sig   saare  vel  ved  at  være  her.» 

«Det  gjorde  han  ogsaa  fra  først  af,  men  saa 
begik  han  den  Fejler  at  beskylde  mig  for  Uær- 
lighed og  sætte  mig  af.  Men  saa  kunde  han 
ikke,  den  Rakkerpukkel,  faa  en  eneste  af  Sven- 
dene til  at  flytte  en  Fod  eller  gøre  noget,  hvis 
Aarsag  han  maatte  sætte  mig  ind  igen.  Men 
efter  den  Spas  er  han  led  ved  at  være  her. » 

«Ej  saa, »  svarede  Mikkel,  «det  er  vel!  Det 
vil  da  ikke  blive  svært  at  faa  ham  til  at  for- 
trække.» 

Saa  gik  de  op  til  Ladegaarden  og  da  de 
nærmede  sig  Huggehuset,  hørte  de  Slagene  af 
en  Økse  og  en  sagte  Fløjten.  De  gik  derind  og 
fandt  ganske  rigtig  den  stormægtige  Hr.  Lyder 

i  Færd  med  at  spidse  en  Pæl.  Han  stirrede 
forbauset  paa  de  indtrædende,  Musikken  hørte 
op  og  Øksen  blev  sænket,  men  saa  slap  han 
den,   sprang  op  og  raabte : 

«Nu  se  Gud  og  alle  Rigets  Patroner  i  Naade 
til  os!  Kommer  du  nu  der  bag  paa  os,  Mikkel, 
i  Ledtog  med  Karen  Madsdatter.  Er  hun  løben 
af  Gaarde  med  dig?» 

«Ja  hun  er,»  svarede  Mikkel  roligt,  «men 
hun  er  nu  min  rette,  ægteviede  Hustru. » 

«Hvad  siger  du?»  udbrød  Hr.  Lyder  i  en 
spodsk  Tone.  «Det  er  ved  min  Helgen  en  stor 
Nyhed.  Jeg  maa  straks  op  og  gøre  Mette  og 
Oldemoder  vidende  om  den.» 

Saa  gik  han  hastigt  ind  paa  Borgen,  og 
Mikkel  og  Karen  fulgte  langsomt  efter. 

«Nu  er  det  først,  at  Slaget  skal  staa,»  sagde 
Mikkel,  idet  han  saa  til  Karen  med  en  betæn- 
kelig Mine.     «Er  du  ræd?>, 

«Nej,  paa  ingen  Vis!  Men  jeg  siger  dig 
forud,  at  jeg  vil  fare  med  Lempe. » 

«Nu,  det  er  vel  ogsaa  det  klogeste, »  sva- 
rede Mikkel  efter  et  Øjebliks  Betænkning. 

De  gik  saa  op  paa  Borgen  og  ind  i  Hallen, 
hvor  de  sad  som  Gæster  i  deres  eget  Hus.  Men 
denne  Sagernes  Stilling  forekom  snart  Mikkel 
utaalelig,     Han  rejste  sig  for  at  gøre  Ende  paa 

den,  da  Døren  sprang  op,  og  Faster  Mettes 
trivelige  Skikkelse  viste  sig  i  den  og  bag  hende 
Oldemoder,  gamle  Fru  Anes  tynde  og  krogede. 
Hun  saa  ikke  god  ud,  men  den  Alvor,  der  laa 
i  hendes  Mine,  var  dog  mindre  saarende  end 
den  diaboliske  Spydighed,  som  laa  i  Fru  Mettes 
Væsen  og  Tone,  idet  hun  bød  Mikkel  velkom- 
men hjem. 

«Og  du  har  bragt  en  Husfrue  med  dig,»  til- 
føjede hun,  idet  hun  saa  til  Karen.  «Nu,  det  er 
saare  forsynligt  af  dig.  Men  du  har  saamænd 
heller  ikke  løftet  dine  Øjne  højt,  idet  du  har 
taget  til  Takke  med  en  Tjenestemø.  Af  den 
Sort  kunde  du  saamænd  faaet  et  helt  Dusin, 
om  du  havde  villet.  Men  du,  Karen,  har  sande- 
lig gjort  dine  Sager  godt. » 

Her  blev  hun  afbrudt  af  Mikkel,  som  tog 
Karen  ved  Haanden,  førte  hende  hen  til  gamle 
Fru  Ane  og  sagde: 

«Kære  Oldemoder,  bevis  mig  den  Tjeneste 
at  gaa  paa  dit  Kammer  og  tag  Karen  med  dig, 
saa  at  min  Hustru  kan  blive  fri  for  flere  af 
denne  onde  Kvindes  giftige  Udgydelser. » 

Uagtet  Karen  lod  til  at  være  helt  uforknyt, 
viste  hun  sig  dog  villig  til  at  forlade  Hallen  og 
Oldemoder  opfyldte  Mikkels  Begæring,  skønt 
med  en  tvær  Mine. 

Ligesom  de  vare  gaaede,  kom  Hr.  Lyder. 
Han  vilde  fulgt  med  Kvinderne,  men  Fru  Mette 
havde  ikke  havt  Taalmodighed  nok  til  at  vente, 
mens  hendes  Husbond  lagde  sin  Arbejdsdragt 
og  tog  en  anden  Klædning  paa.  Ogsaa  fryg- 
tede hun,  at  han  skulde  fare  med  Lempe,  thi 
han  var  mere  snu  end  modig,  og  saaledes  var 
det  lykkedes  hende  at  give  sin  første  Forbitrelse 
Luft.  Men  hendes  Gemal  tog  Sagen  paa  en 
hel  anden  Maade.  Han  rakte  Mikkel  Haanden 
og  sagde  venligt: 

«Det  vilde  under  andre  Kaar  glædet  mit 
Hjerte  at  gense  dig  og  blive  fritaget  for  det 
byrdefulde  Hverv  at  styre  din  Ejendom,  men 
nu!   — 

«Jeg  har  ikke  overdraget  eder  det  Hverv, 
Hr.   Lyder,   husk  detl»   sagde  Mikkel  barskt. 

«Sandt  nok, »  begyndte  Hr.  Lyder,  men  blev 
afbrudt  af  Fru  Mette,  som  i  en  arrig  Tone 
sagde : 

«Lad  os  ikke  spilde  mange  Ord  paa  den 
Ting!  Vi  tog  os  af  en  herreløs  Ejendom,  som 
en  gal  Mand  var  løben  fra,  og  da  jeg  jo  endnu 
har  en  Part  i  den  Ejendom,  var  det  min  Ret, 
du  varetog,  Lyder !» 

«Ikke  er  jeg,  det  jeg  ved  af,  Faster,  bleven 

eder  en  Skilling  skyldig  af  det,  jeg  har  at  ud- 
rede til  eder.» 

«Det  skulde  været  dig  tilgivet,  om  det  havde 
været  Tilfældet,  men  at  du  kommer  hertil  med 
en  Almueskvinde,  som  oven  i  Købet  er  en 
Datter  af  den  Mand,  der  har  krænket  min  Gemal 
saa  føleligt   —  » 

«Aa  hvad,»  faldt  Hr.  Lyder  ind,  «lad  det 
blive  udenfor  Sagen.  Deri  er  Karen  jo  uskyldig. 
Og  lad  os  nu  helst  gøre  Tingen  kort  af.  Du 
indser  jo  nok,  Mikkel,  at  vi  nu  ikke  kunne  blive 
her  længere.  Mette  vil  ikke  finde  sig  i  at  være 
i  et  Hus,  hvor  en  ufri  Kvinde  nu  skal  raade  og 
staa  for  Styret,   saa  at  vi  nu  maa  forlade  dig. » 

«Nu,»  udbrød  Mikkel,  «det  er  mig  sandelig 
kært,  at  I  fortrække  frivilligt,  hvad  saa  Aar- 
sagen  er.  Men  mindes  dog,  at  den  Kvinde,  I 
kalde  ufri,   er  min  ægte,   lovlige  Hustru. » 

«For  det  vil  hun  aldrig  blive  erkendt  hver- 
ken af  os  eller  nogen  af  Slægten, »  udbrød  Fru 
Mette,    « lid  paa  det!» 

«Da  har  dog  en  Guds  Tjener  føjet  vore 
Hænder  tilsammen  og  læst  den  hellige  Messe 
over  os,»   svarede  Mikkel. 

«Ej  hvad,»  svarede  Fru  Mette  haanligt, 
« ingen  Messe,  Vielse  eller  Smørelse  kan  gøre  en 
ufri  Almuekvinde  til   en   ædelisr  os  fri,    ved  du 

nok.     Ikke  engang  den  hellige  Fader  selv  vilde 
kunne  gøre  det  Mirakel. » 

«Saa,  Mette,  lad  det  nu  være  nok ! »  sagde 
Hr.  Lyder,   idet  han   nærmede  sig  Døren. 

«Ja,  lad  det  saa  det, »  svarede  Mette.  «Inden 
tre  Stunder  skulle  vi,  om  jeg  maa  raade,  være 
herfra,  og  jeg  haaber,  at  vi  faa  Oldemoder  med. 
Saa  kan  du,  Dreng,  sidde  her  alene  med  din 
Bondebrud  og  fryde  dig  ved  hende.* 

«Bondebrud,»  gentog  Mikkel,  «ej,  det  er  en 
god  og  ærefuld  Benævnelse.  Saa  fik  vi  dog 
noget  godt  af  dig  tilsidst,  Faster,  hav  Tak 
derfor ! » 

Der  blev  Fru  Mette  slaaet  med  sine  egne 
Vaaben,  og  hun  for  ud  af  Døren  uden  at  give 
Svar.  Men  det  lykkedes  hende  ikke  at  komme 
afsted  inden  tre  Timer.  Først  den  næste  Dag 
gik  Afrejsen  for  sig.  Aarsagen  dertil  var,  dels 
at  Hr.  Lyder  ikke  syntes  om  at  forlade  Gaarden 
med  usømmelig  Hast,  dels  at  Fru  Mette  vilde 
have  Oldemoder  med.  Hun  havde  god  Plads 
baade  til  hende  og  hendes  Terne  i  sin  Karm, 
og  hun  troede,  at  Sagen  var  afgjort,  men  da 
det  kom  til  Stykket,  erklærede  den  gamle  til 
Fru  Mettes  store  Forbauselse  og  Harme,  at  hun 
vilde  blive,  hvor  hun  var.  Hun  kunde  ikke  be- 
kvemme  sig   til    nu    paa   de  gamle  Dage  at  for- 

lade  et  Sted,  hvor  hun  havde  levet  i  saa  mange 
Aar.  Hr.  Lyder  fandt  den  Grund  gyldig  og 
god,  og  saa  rejste  de  uden  hende,  men  Fru 
Mette  tænkte,  at  der  maatte  stikke  noget  bag- 
ved,  og  det  gjorde  der  ogsaa. 

Da  nemlig  Karen  den  foregaaende  Dag  var 
kommen  op  til  Oldemoder,  greb  hun  den  gamles 
Haand,   kyssede  den  og  sagde: 

«Kære  Oldemoder  —  tillad,  at  jeg  kalder 
eder  saaledes  —  tænk  ikke,  at  jeg  er  kommen 
for  at  sætte  eder  af  og  rive  Magten  til  mig. 
Jeg  ved,  hvor  godt  I  har  styret  Huset,  men  jeg 
er  for  ung  og  uerfaren  dertil  og  vil  ikke  kunne 
skaffe  mig  Lydighed.  I  viser  mig  en  stor  Tje- 
neste, om  I  vil  beholde  Nøglerne  og  foreløbig 
styre  Huset.  Jeg  ved,  at  Mikkel  skal  bort  om 
nogle  Dage.  Lad  da  alt  blive  ved  det  gamle, 
saa  kan  jeg  imens  lære  af  eder.» 

Den  ydmyge  Tale  afvæbnede  ganske  den 
gamle.  Der  maa  dog  være  noget  godt  ved 
hende,  tænkte  hun,  det  vil  ikke  blive  saa  ilde 
at  leve  her  sammen  med  hende,  og  hun  gik  da 
ind  derpaa. 

Mikkel  blev  paa  sin  Side  ingenlunde  misfor- 
nøjet derover  og  roste  Karen  for  hendes  For- 
nuft og  Fromhed.  Nu,  da  hun  havde  den  gode 
Oldemoder  ved  sin  Side,  kunde  han  forlade  hende 

med  et  roligere  Sind.  Omtrent  en  Uge  efter 
kom  der  Bud  efter  ham  fra  Henrik  Tagesøn,  og 
han  drog  da  af  med  sit  Følge  af  væbnede  Svende. 
Karen  viste  sig  kun  lidet  bevæget  ved  Afskeden, 
og  han  priste  sin  Lykke,  fordi  han  havde  saa 
kæk  en  Hustru. 

Men  et  Par  Dage  efter  kom  en  af  Pigerne 
styrtende  ind  til  Oldemoder  og  raabte: 

«Tænk,  den  unge  Frue  er  aarle  i  Morges 
løben  af  Gaarde  med  Simon.  Hun  var  rejse- 
klædt, og  han  havde  en  Byldt  bag  sin  Saddel. 
Maren  og  Trine  saa  dem  fare  af  og  raabte  dem 
an,  men  de  red  fort  uden  at  svare  dem,  og  da 
vi  nu  vare  oppe  paa  Fruens  Kammer,  saa  vi, 
at  hun  ikke  har  været  i  Seng  i  Nat. » 

<Gud  se  i  Naade  til  os,»  udbrød  Oldemoder 
med  rystende  Stemme,  idet  hun  sank  om  i  sin 
Hyndestol.  «Saa  maa  hun  dog  være  en  Tøjte 
alligevel.      Gaa  straks  og  kald  Jesper  hid!» 

Simon  var  nemlig  Gaardfogdens  yngste  Søn, 
en  smuk  og  beleven  Yngling  paa  atten  Aar,  der 
undertiden  gjorde  Tjeneste  som  Dugsvend  og 
vartede  op  ved  Bordet.  Nu  mindedes  Oldemoder, 
at  Karen  nu  og  da  gav  sig  i  Snak  med  Simon, 
og  een  Gang  havde  hun  overrasket  dem  staa- 
ende  sammen  ude  i  Gangen,  hvor  de  førte  en 
hviskende  Samtale.      De    vare    gaaede    fra   hin- 

anden  med  tydelige  Tegn  paa  Forlegenhed,  men 
Oldemoder  havde  dog  ikke  dengang  gjort  sig 
videre  Tanker  om  det.  Nu  kom  Jesper  og  stod 
der  fortabt  med  sin  Hue  i  den  ene  Haand  og 
kløede  sig  i  Nakken  med  den  anden. 

«Ved  du  hvad  der  er  sket?»  brusede  Olde- 
moder ud. 

«Gud  Herren  se  i  Naade  til  mig,  kære  Fru 
Ane, »  svarede  Jesper  i  en  bedrøvelig  Tone,  «jeg 
maa  vel  vide  det,  siden  det  er  sket  med  mit 
Vidende  og  Samtykke  ...» 

«Hvad  siger  du,  er  du  fra  Vid  og  Samling, 
Mand?» 

«Jeg  burde  vel  være  det, »  svarede  Jesper, 
«men  har  dog  min  Forstands  fulde  Brug.  Hør 
nu,  hvorlunde  det  gik  til.  Hun  kom  forgangen 
Aften,  som  jeg  sad  ene  paa  mit  Kammers, 
gjorde  hun,  Karen,  og  sagde  til  mig:  Jesper, 
jeg  har  din  Herre,  min  Husbond,  mere  kær  end 
Gods  og  Guld  og  al  anden  Herlighed  i  Verden. 
Nødig  skilles  jeg  fra  ham,  og  nu  drager  han  i 
Leding  med  Fare  for  sit  Liv,  thi  det  skal  du 
vide,  at  Vendelboerne  ere  i  Færd  med  at  rejse 
sig,  og  det  bliver  en  blodig  Fejde.  —  Gid  Fan- 
den havde  de  stridige  Karle,  siger  jeg.  Hvor 
gad  dog  Mikkel  give  sig  i  Lag  med  dem?  — 
Hør  nu  videre,   siger  hun.     Jeg  vilde  gøre  ham 

Følgeskab  og  drage  i  Leding  med  ham,  men 
han  afviste  det  ganske,  lo  mig  ud  og  svarede, 
at  jeg  skulde  blive  ved  Hjemmet,  der  var  min 
Post.  Jeg  sagde  ham  ikke  imod,  men  beslut- 
tede ved  mig  selv  at  gøre  det  alligevel,  thi  sig 
mig,  Jesper,  bliver  han  saaret,  hvem  skal  da 
pleje  ham,  og  lader  han  sit  Liv,  hvem  skal  da 
lukke  hans  Øjne?  Hun  agtede  at  ride  til  sit 
Fædrenehjem,  Slette,  og  der  faa  at  vide,  hvor 
Mikkel  var.  Hun  var  ikke  ræd  for  at  trække  i 
Mandsklæder,  om  det  gjordes  behov.  Sluttelig 
fik  jeg  da  at  vide,  at  hun  havde  snakket  med 
Simon  om  Sagen,  og  at  han  havde  lovet  at  følge 
hende  til  Slette,  om  jeg  vilde  give  mit  Minde 
dertil.  Derom  bad  hun  mig  saa  bønligt  og  med 
grædende  Taarer,  at  jeg  ikke  kunde  bære  det 
over  mit  Hjerte  at  sige  nej  dertil,  dog  over- 
vejede jeg  først  Sagen,  men  kom  til  den  Slut- 
ning, at  jeg  dog  muligt  viste  min  kære  unge 
Husbond  en  Tjeneste  derved,  og  at  han  engang 
vilde  takke  mig  derfor. » 

«Vel,  Jesper,  vel,»  sagde  Oldemoder,  som 
med  Utaalmodighed  havde  hørt  paa  den  lange 
Beretning,  «nn  har  jeg  faaet  Forklaring,  men 
jeg  fatter  dog  ikke,  at  du  har  ladet  hende  løbe 
gennem  Landet  med  en  smuk  ung  Svend  som 
din  Søn.     Der  er  Fare  ved.» 

«Nej,  Oldemoder,  ingenlunde.  Simon  er  en 
tugtig  ung  Svend  og  tro  som  Guld.  Og  har 
der  nogen  Sinde  levet  en  dydig  Kvinde,  saa 
maa  det  være  Karen  Madsdatter.  Jeg  har  aldrig 
hørt  andet  end  Lovord  om  hende.  Nej,  min 
største  Betænkelighed  var,  at  min  kære  unge 
Søn  kan  blive  indviklet  i  Fejden  og  sætte  Livet 
til,  men  derom  siger  jeg,  om  saa  skal  være, 
Gud  Herrens  Vilje  ske!» 

«Ak,  Jesper !»  udbrød  Oldemoder,  «hvilke 
Tider  er  det  dog  ikke,   vi  leve  i!» 

«Saamænd,»  svarede  Jesper,  «gode  ere  de 
ikke.  Men  lad  os  haabe,  at  der  vil  komme 
bedre,  og  imens  trøste  os  med,  at  vi  dog  sidde 
trygt  i  denne  Afkrog  af  Landet. » 


Bondebruden. 


ELLEVTE  KAPITEL. 
Den  første  Træfning". 


Nu  lyste  Bavnerne  og  løb  Budstikkerne  gen- 
nem alt  Landet  Nord  for  Limfjorden  og 
Mors  med.  Blussene  forkyndte  Befolkningen, 
at  Bønderne  havde  rejst  sig,  og  nu  var  der 
Fejde  igen.  Rygtet  derom  for  vidt  om  gennem 
Landet,  og  Kong  Kristoffer,  som  var  vendt  til- 
bage til  Kjøbenhavn,  fik  snart  fra  Otto  Nielsen 
Rosenkrantz  paalidelig  Underretning  om,  at  der 
i  Vendsyssel  var  udbrudt  et  saa  alvorligt  Oprør, 
at  der  maatte  gøres  noget  for  at  kue  det.  Dette 
var  saa  meget  mere  nødvendigt,  som  de  ven- 
diske Stæder  med  Fyrst  Philip  af  Burgund  i 
Spidsen  havde  sluttet  Forbund  med  Kong  Erik 
og  hurtigt  sendt  en  Flaade  til  Danmark.  Den 
laa  nu  ved  Helsingør,  som  tillige  med  Helsing- 
borg endnu  holdt  med  Kong  Erik.  Den  for- 
drevne Konges  Sager  stod  derfor  ingenlunde 
haabløst,    og   havde   der   været   nogen    Forstand 

og  Handlekraft  i  ham,  da  vilde  han  endnu  kun- 
net bjærge  sig,  og  hans  Tilhængeres  Skare 
vilde  hurtigt  vokset.  Biskop  Thorlaf  og  Henrik 
Tagesøn  havde  derfor  ingenlunde  handlet  hen  i 
Taaget  ved  at  rejse  Bønderne,  men  de  gjorde 
rigtignok  fejl  Regning  ved  at  sætte  deres  Lid 
til  den  vankelmodige  Konge  og  vente  personlig 
Støtte  af  ham. 

Bavnerne  lyste  og  underrettede  de  indviede 
om,  at  nu  var  Vendelboerne  brudt  op  og  ryk- 
kede mod  Aalborg.  De  Thy-  og  Morsingboere 
satte  sig  da  i  Bevægelse.  De  kom  noget  tvært 
og  ikke  i  saa  stort  Tal,  som  det  var  ventet, 
men  efterhaanden  som  alle  de  Smaahobe  sam- 
ledes, blev  det  dog  en  anselig  Skare,  som  ryk- 
kede ind  i  Kjetterup  ved  St.  Jørgens  Bjærg,  dog 
vare  Vendelboerne  i  Overtallet,  og  først  naar 
de  kom  til,  kan  Bondehæren  have  naaet  den 
anselige  Størrelse,  som  Henrik  Tagesøn  havde 
nævnet  for  Fru  Johanne,  nemlig  af  tyve  tusind 
Mand. 

Regeringens  Embedsmænd  havde  næsten  intet 
at  stille  op  mod  dem,  hvorfor  de  og  alle  Herre- 
mænd indesluttede  sig  paa  deres  Borge  og  be- 
fæstede dem  for  at  kunne  holde  en  Tørn  ud, 
indtil  der  kom  Hjælp. 

Det  gjorde  Niels  Gyldenstjerne  paa  Aagaard 

og  Niels  Godskesøn  paa  Kokkedal,  hvorimod 
Befalingsmanden  paa  Aggersborg,  Jens  Grøn, 
holdt  sig  ganske  rolig,  som  om  han  mente,  at 
han  var  tilstrækkelig  rustet. 

Men  intet  Sted  blev  der  taget  saa  kraftige 
Forholdsregler,  som  paa  Asdal,  uagtet  det  var 
en  Kvinde,  som  der  stod  for  Styret.  Fru  Jo- 
hanne var  bleven  meget  forbitret,  da  hun  ved 
sin  Hjemkomst  fra  Aalborg  fik  at  vide,  at  Mikkel 
havde  bortført  Karen  og  Anne  med  stærke 
Farver  havde  udmalet  den  Trods,  de  havde  ud- 
vist ved  Afskeden.  Hun  grundede  over,  hvad 
det  kunde  være,  der  havde  givet  dem  Mod  til 
at  handle  saa  hensynsløst,  men  kunde  ikke 
gætte  Gaaden,  førend  hun  saa  Glimtet  af  den 
første  Bavne,  der  blev  tændt  paa  den  nærlig- 
gende Bavnehøj  i  Bjergby  Sogn  og  hørte  om 
Bøndernes  ny  Rejsning.  Nu  mente  hun  at  vide, 
hvad  det  var,  der  havde  gjort  Mikkel  og  Karen 
saa  trygge.  Under  en  Fejde  vilde  der  jo  være 
andet  at  tænke  paa  end  at  forfølge  dem  og 
indfange  Karen.  Hun  mindedes  endnu  kun  altfor 
godt  Henrik  Tagesøns  Truselsord  til  hende,  da 
hans  Bejlen  til  Anne  var  bleven  afvist  og  han 
gik  bort  i  Vrede  —  « eders  Hovmod  er  uden 
Grænse,  men  saa  sandt  jeg  lever,  det  skal 
blive  stækket !»     Og   hvor  ofte  havde  hun  ikke 


149 

tænkt,  at  det  maaske  kunde  lykkes  denne  dri- 
stige og  ærgerrige  Mand  at  sætte  noget  i  Værk 
og  styrte  Landet  i  Elendighed.  Da  imidlertid 
alt  blev  stille  i  over  et  halvt  Aar,  forsvandt 
hendes  Frygt;  men  nu  kom  det  og  det  netop 
som  baade  hendes  Husbond  og  den  gæve  Peder 
Skram  havde  forladt  hende.  Hun  tvivlede  ikke 
om,  at  Henrik  Tagesøn  paa  en  eller  anden 
Maade  vilde  ydmyge  hende,  ja  maaske  endogsaa 
plyndre  hende,  hvis  han  kunde.  Men  ikke  saa 
snart  havde  hun  gjort  sig  Sagernes  Stilling  klar 
og  øjnet  Faren,  førend  det  høje  Mod,  der  boede 
i  hende,  vaagnede,  og  hun  besluttede  at  værge 
for  sin  Rede  og  alle  dem,  som  vare  i  den. 

Rigtignok  lyttede  hun  et  Øjeblik  til  Annes 
Raad,  som  lød  paa  at  flygte  ned  til  Aggersborg, 
som  var  stærkere  befæstet  end  Asdal.  Hun 
talte  endogsaa  med  Gaardfogden  derom,  og 
Jørgen  var  en  modig  Mand  og  sit  Herskab  tro- 
fast hengiven,  men  derfor  fik  hans  Raad  desto 
større   Vægt  og  han  raadede  bestemt  fra. 

«Det  er  klogere  at  blive,  hvor  vi  ere,  Frue,» 
sagde  han.  «Det  vilde  være  altfor  vovet  at 
drage  tvært  igennem  Landet  til  Aggersborg, 
mens  Bønderne  samle  sig  og  drage  Øster  paa. 
Jeg  traf  forgangen  Dag  Gampers  Plovkarl  og  fik 
at  vide  af  ham,    at  det  gælder  Aalborg  og  Hr. 

Esge  Brok.  Gamper,  den  Himmelhund,  han 
ved  sikkerlig  Besked.« 

«Ja,»  svarede  Fru  Johanne,  «han  har  jo 
Ord  for  at  have  været  en  af  de  værste  paa 
Bøndernes  sidste  Plyndretog.  Og  han  bærer 
Nag  til  Hr.  Niels  og  mig,  fordi  han  trak  det 
korte  Straa  i  Skæltrætten,  da  han  gik  vort  Eng- 
stykke  ved  Uggerby  Aa  for  nær,  men  det  var 
før  den  Tid,   da  du  kom  i  vor  Tjeneste. » 

«Derom  har  jeg  hørt,  Frue.»  svarede  Jørgen, 
«og  Manden  er  ond,  men  hvad,  nu  er  han  væk, 
paa  Hærtog  med  de  andre,  og  Fejdens  Gang 
gaar  langt  fra  os.  løvrigt  tør  jeg  borge  for 
Gaardens  Besætning.  Husbond  har  været  snild 
nok,  idet  han  har  fæstet  Svende  andet  Steds  fra, 
saa  at  ingen  af  dem  paa  nogle  faa  nær,  have 
Maskepi  med  Bønderne  her  omkring. »   — 

Men  Fru  Johanne  lod  sig  ikke  nøje  med  den 
Besked.  Hun  lod  Svendene  kalde  sammen,  for- 
klarede dem,  hvorledes  Sagen  stod,  og  spurgte 
dem,  om  de  vilde  blive  hende  tro  og  staa  hende 
bi  og  hjælpe  hende  med  at  holde  Gaarden, 
hvis  Bønderne  skulde  angribe. 

«Tænk  ikke, »  sagde  hun,  « at  Bønderne  ville 
faa  Overtaget.  Kong  Kristoffer  vil  komme  før 
eller  siden  med  en  stor  Hær,  samlet  fra  hele 
Riget,   da  maa  de  bukke  under,  men  de  Almues- 

folk  som  ere  blevne  deres  Herskab  tro,  skulle 
vorde  stort  belønnede.* 

«Vel,  Frue,»  sagde  en  af  Svendene,  «vi  skulle 
mindes  disse  eders  løfterige  Ord,  naar  alt  er 
skeet  og  fuldbyrdet,  saaledes  som  I  har  forud- 
sagt. » 

Men  den  Svend,  som  havde  den  Dristighed 
at  sige  det,  var  en  af  dem,  Fru  Johanne  havde 
mindst  Tillid  til,  hvorfor  hun  ikke  tog  sig  det 
nær,  da  det  et  Par  Dage  efter  viste  sig,  at  han  og 
et  Par  af  hans  Fæller  vare  løbne  deres  Vej.  Der 
var  nok  tilbage,  henved  et  halvhundrede  flinke 
Svende,  som  havde  tjent  deres  Herskab  i  ad- 
skillige Aar  og  kendte  deres  Frues  faste  Mod, 
Klogskab  og  Godhed  mod  sine  undergivne  for 
godt  til  at  kunne  ønske  sig  andre  Kaar  eller 
vente  at  faa  bedre.  De  forsikrede  hende  ved 
livlige  Tilraab  om  deres  Troskab,  hun  takkede 
dem,  men  da  hun  gik  fra  dem,  tog  hun  Gaard- 
fogden  med  op  i  Hallen  og  sagde  til  ham: 

«Jørgen,  nu  har  jeg  noget  at  tale  med  dig 
om.  Det  er  godt  nok,  at  vi  kunne  lide  paa 
Svendene  og  holde  Asdal,  men  hvad  udretter  vi 
ellers  ved  at  sidde  stille  her  ?  Kampen  gaar 
andre  Veje,  og  Bondehæren  kommer  sagtens 
slet  ikke  herop  i  denne  Afkrog.  Men  hvad  der 
ligger  mig  paa  Hjerte,  det  er  Aggersborg.     Hvor- 

lunde  mon  det  staar  til  der!  Vi  have  ikke  hørt 
synderligt  derfra  siden  Hr.  Niels  var  der  i 
Efteraaret.  Rigtignok  har  jeg  ogivet  mit  For- 
sæt at  drage  ned  til  Aggersborg  og  bosætte 
mig  der,  men  det  kunde  dog  lyste  mig  at  gøre 
et  Streiftog  derned  og  se,  om  alt  er  i  Orden 
der.  Det  vilde  ikke  være  af  Vejen  at  føle  Jens 
Jepsen  en  Kende  paa  Tænderne.  Hr.  Niels  tror 
ham  blindt,  men  det  har  altid  tyktes  mig,  at 
han  er  lovlig  sødttalende. » 

Jørgen  undrede  sig  ikke  over,  at  hans  Frue 
havde  faaet  det  Indfald  at  ville  strejfe  ud,  thi 
det  havde  hun  gjort  før  og  redet  gennem  Lan- 
det med  sine  væbnede  Svende.  Hun  var  mere 
modig  og  mandhaftig  end  nogen  anden  Kvinde, 
han  havde  kendt.  Men  dog  fandt  han  det  for- 
nødent at  advare  hende  alvorligt  mod  den  Fare, 
hun  udsatte  sig  for  ved  i  Øjeblikket  at  vove  sig 
ud  i  Distriktet. 

«Aa,  hvad,»  svarede  hun,  « Faren  er  vel 
ikke  saa  stor.  De  fleste  Bønder  er  alt  borte 
og  paa  Vejen  ned  til  Aalborg,  som  siges  at 
være  deres  Maal.  De  drage  jo  desuden  gerne 
frem  i  Smaahobe,  og  de  have  intet  Rytteri. 
Mærker  jeg  nogen  Fare,  da  kan  jeg  let  salvere 
mig.  Lad  fire  og  tyve  af  Svendene  se  deres 
Vaaben    efter   og    ruste    sig,    saa    at    de    kunne 

være  rede  til  at  ride  aarle  i  Morgen.  Sørg  for, 
at  Hestene  bliver  vel  fodrede  i  Nat.  Erik  Staal- 
pande skal  med  og  være  Svendenes  Fører. 

« Vel  Frue,  "  svarede  Jørgen.  «Vel!  Ja,  Erik, 
han  er  saa  stærk  som  tre  andre  og  gaar  paa 
som  en  Buk.  Vil  I  fægte  med  Bønderne,  da 
er  han  den  bedste  af  dem  alle,  men  agter  I  at 
salvere  eder,  da  er  han  min  Tro  den  værste  at 
have  med.» 

«Du  glemmer,  Jørgen,*  lød  Fruens  stolte 
Svar,  «at  jeg  selv  fører  Befalingen.  Erik  vil 
ikke  driste  sig  til  at  stille  sig  op  mod  mig.» 

Jørgen  trak  blot  paa  Skuldrene  og  gik  saa 
for  at  udføre  den  Befaling,    der  var  ham  givet. 

Den  næste  Morgen  ved  Daggry  vare  Ryt- 
terne i  Sadlen  og  holdt  i  skøn  Orden  i  Borg- 
gaarden  med  Erik  Staalpande  i  Spidsen.  Fru 
Johanne  viste  sig  snart,  iført  en  sid  Kaabe,  men 
da  hun  slog  den  til  Side  for  at  stige  i  Sadlen, 
saaes  det,  at  hun  bar  Mandsdragt.  En  saadan 
havde  hun  ladet  forfærdige  allerede  mens  Hr. 
Niels  var  i  Palæstina  og  hun  overtog  hans  Rolle 
som  Lensherre.  Det  var  altsaa  ikke  noget  nyt 
for  Gaardens  Folk  at  se  hende  saaledes  ud- 
stafferet. Anne  fandt  det  usømmeligt  og  sagde 
det  rent  ud  til  sin  Moder. 

«Hvad?»    udbrød  Fru  Johanne,   idet  hun  lo. 

«  dække  ikke  disse  Hoser  og  Trøjen  mit  Le- 
geme lige  saa  godt,  ja  snarere  bedre  end  et 
Livstykke  og  Skørter?  Og  skal  man  færdes  til 
Hest  blandt  Mænd  i  Marken,  da  bør  man  sidde 
over  Skrævs  i  Sadlen  og  ikke  i  en  Vippegynge 
af  en  Tværsaddel.  Enden  paa  det  Ridt,  naar 
Sadlen  drejede  rundt,  turde  blive  mindre  sømme- 
ligt og  dertil  saare  farligt.  Men  dig  kan  det 
jo  være  lige  meget,  Anne,  al  den  Stund  at  en 
Finsidse  som  du  næppe  nogen  Sinde  bekvemmer 
sig  til  at  sidde  saaledes  paa  en  Hesteryg,  som 
det  baade  er  sikkert  og  naturligt,  eftersom  Kvin- 
derne lige  saa  godt  have  Ben,   som  Mændene.« 

Jomfru  Anne  forargedes  naturligvis  højligt 
over  den  Tale,  men  denne  Ordstrid  om  Dragten 
var  nu  forlængst  udfægtet.  Denne  Gang  gjaldt 
det  at  formaa  Moderen  til  ikke  at  udsætte  sig 
for  Fare,  men  alle  Bønner  og  Advarsler  vare 
spildte,  Fru  Johanne  sprang  i  Sadlen,  slog  ud 
med  Haanden  til  Farvel  og  red  muntert  over 
Vindebroen  med  sin  Rytterskare. 

Det  var  ikke  saa  kort  en  Rejse,  Fru  Johanne 
der  vovede  sig  ud  paa,  thi  der  var  mindst  tolv 
Mile  ned  til  Aggersborg.  Hun  saa  sig  imidler- 
tid vel  for  og  holdt  sig  langs  Kysten,  indtil 
hun  var  kommen  Store  Vildmose  forbi.  Saa 
styrede  hun  Kaasen  lige  Vester  paa,  thi  det  var 

ikke  hendes  Hensigt  straks  at  ride  til  Aggers- 
borg.  Hun  havde  taget  den,  som  det  syntes, 
fornuftige  Beslutning  at  søge  ind  til  Aagaard, 
se  til  Niels  Gyldenstjerne  og  Fru  Pernille  og 
forhøre  sig  om,  hvorledes  det  stod  til  der  paa 
Egnen.  Fra  Aagaard  var  der  kun  halvanden 
Mil  ned  til  Aggersborg,  saa  der  kunde  hun  let 
naa  ned,  hvis  Vejen  var  klar.  Hun  glædede 
sig  til  at  gense  sine  Venner  paa  Aagaard,  som 
sikkert  vilde  blive  højlig  overraskede  ved  at  faa 
saa  uventet  Besøg;  men  hun  naaede  ikke  saa 
langt. 

Hidtil  var  Rejsen  gaaet  uden  mindste  Hin- 
dring, men  nu,  da  de  kom  til  det  Punkt,  hvor 
Vejen  fra  Hjortdal  skar  ind,  stødte  de,  lige 
som  de  drejede  om  Hjørnet  af  en  Lyngbakke, 
uformodet  paa  en  Skare  af  flere  hundrede  Bøn- 
der. De  standsede  og  Bønderne  gjorde  ligesaa, 
men  satte  sig  kort  efter  igen  i  Bevægelse  og 
rykkede  nærmere,  saa  at  Fru  Johanne  kunde 
tage  dem  i  Øjesyn,  thi  hun  blev  roligt  holdende 
og  tænkte  ikke  paa  at  flygte. 

Bønderne  vare  næsten  alle  til  Fods  og  væb- 
nede med  de  mest  forskellige  Vaaben  og  Red- 
skaber, gamle  Sværd,  Lanser,  Plejler  og  Lyng- 
leer. I  Halen  paa  Toget  rumlede  en  Snes 
Vogne,     deres    vandrende    Spise-    og    Material- 

kammer.  Men  i  Spidsen  red  dog  nogle  Ryttere, 
en  hoj  kraftig  Mand,  hvem  Fru  Johanne  antog 
for  at  være  Anføreren,  og  et  Par  unge  Svende. 
Disse  vare  noget  bedre  og  finere  klædte  end 
Bønderne. 

Erik  Staalpande  var  reden  frem,  som  om 
han  ventede  en  eller  anden  Befaling  af  sin  Frue, 
da  hun  pludselig  pegede  paa  de  tre  Ryttere, 
som  langsomt  nærmede  sig  og  raabte  til  ham  : 

«Se  paa  den  midterste,  kan  du  kende,  hvem 
det  er?» 

«Ho,  ho!»  svarede  Erik  uden  lang  Betænk- 
ning, «bar  den  Rytter  ikke  Trøje  og  Hoser, 
vilde  jeg  tro,  at  det  var  Karen  Madsdatter. » 

«Det  er  hende, »  udbrød  Fru  Johanne  heftigt 
og  hurtigt:  «Hun  er  løben  af  Gaarde,  ved  du, 
uagtet  hun  var  i  mit  Brød.  Jeg  vil  have  hende 
igen,  det  er  min  lovlige  Ret.  Tag  nogle  af 
Svendene  og  gør  et  Indhug.  Grib  hendes  Hest 
ved  Tøjlen  og  før  hende  med  dig.  Saa  ride  vi 
fort  med  hende  og  give  Bønderne  en  god  Dag. 
Tør  du?» 

Erik  turde  og  bar  sig  snildt  nok  ad.  Med 
en  halv  Snes  af  Svendene  red  han  sindigt  frem, 
og  da  Bøndernes  Fortrop  saa  det,  standsede 
de,  som  om  de  troede,  at  Rytterne  kom  i 
fredelig  Hensigt.     Men    pludselig    for   de  i  fuldt 

Firspring  ind  paa  Bønderne,  omringede  de  tre 
Ryttere,  som  red  i  Spidsen,  og  Erik  greb  Ka- 
rens Hest  ved  Tøjlen,  idet  han  raabte:  «Nu 
skal  du  hjem  til  din  Frue,  din  Rendemaske!* 
Men  Karen  havde  til  Nødværge  en  Kniv  i  sit 
Bælte.  Den  drog  hun  og  huggede  ham  over 
Fingrene  med  den,  saa  at  han  maatte  slippe. 
Nu  vilde  han  tage  fat  paa  hende  selv,  men 
han  fik  andet  at  tænke  paa,  da  Karens  Led- 
sagere, som  ingen  andre  var  end  unge  Simon 
og  Bondehobens  Anfører,  Helle  Holst,  ilede 
hende  til  Hjælp  og  Bønderne  trængte  paa  og 
omringede  Erik,  saa  at  han  blev  adskilt  fra  sine 
Svende.  Han  huggede  imidlertid  drabeligt  om 
sig,  men  da  skete  det  Under,  at  han  med  et 
vaklede  i  Sadlen,  faldt  af  Hesten  og  forsvandt 
for  Karens  Øjne.  Nu  laa  han  paa  Jorden  og 
sprællede,  men  straks  kastede  nogle  af  Bønderne 
sig  over  ham  og  bandt  ham  paa  Hænder  og 
Fødder. 

Der  havde  Fru  Johanne  med  sine  egne  Øjne 
faaet  at  se,  hvor  farlige  Modstandere  de  slet 
rustede  og  uøvede  Bønder,  som  hun  havde  lært 
at  ringeagte,  kunde  være.  Nogle  af  dem  førte 
lange  Lanser  eller  Stænger  med  en  stærk  Jern- 
krog i  Enden  og  nu  viste  det  sig,  hvad  de 
skulde    bruges    til.      En    af  dem    kom   bag   paa 

Erik  Staalpande,  stak  Krogene  i  hans  Sværd- 
bælte,  der  til  Skade  for  ham  viste  sig  at  være 
altfor  solidt,  et  Par  andre  hjalp  til,  og  saaledes 
fik  de  ham  trukket  af  Hesten. 

Fru  Johannes  Harme  over  det  Uheld,  der 
ramte  hendes  kække  Svend,  var  naturligvis  stor, 
og  den  blev  ikke  mindre  derved,  at  Bønderne, 
da  de  saa  Erik  falde,  udstødte  et  Frydeskrig. 
Men  hun  tænkte  ikke  paa  at  flygte  og  salvere 
sig.  Tvertimod  samlede  hun  sine  Ryttere  om 
sig,  red  nærmere  til  Bønderne  og  raabte,  at 
hun  ønskede  at  faa  Hobens  Anfører  i  Tale. 
Helle  Holst  red  da  hen  til  hende,  og  hun  gav 
sig  straks  til  Kende,  idet  hun  sagde : 

«Jeg  er  Fru  Johanne  af  Asdal.» 

«Det  ved  jeg, »  svarede  Helle  Holst,  idet  han 
høvisk  nok  hilste  hende.  « Eders  Sønnekone,  som 
er  med  os,  genkendte  eder  og  eders  Svend  paa 
lang  Afstand.* 

«Jeg  ved  ikke  af  nogen  Sønnekone  at  sige,» 
lød  Fru  Johannes  barske  Svar.  «Hun,  som 
holder  der  henne  paa  den  graa  Hest  og  som  I 
vel  sigter  til,  er  min  Mø,  Karen  Madsdatter, 
som  er  løben  af  sin  Tjeneste  hos  mig.  Jeg 
fordrer  hende  udleveret,  det  er  min  lovlige  Ret. » 

«Det  kommer  kun  an  paa, »  sagde  Helle, 
«hvor    langt  Lovens  Arm  i  disse  Tider  rækker. 

I  har  nu  i  hvert  Fald  ikke  benyttet  eder  af  den, 
men  forsøgt  at  bruge  Vold.> 

«Hun  fortjener  det  ikke  bedre,  hun  som 
strejfer  Landet  rundt,  formummet  som  en  Mand.» 

« Forlad  mig,  ædle  Frue, »  svarede  Helle  med 
et  spydigt  Smil,  «men  I  gør  jo  ligesaa  og  har 
da  intet  at  lade  hende  høre. » 

«Med  mig  er  det  en  anden  Sag, »  sagde  Fru 
Johanne,  rød  af  Harme.  «Min  Husbond  er  fra- 
værende, saa  jeg  maa  hjælpe  mig  selv.  Men 
jeg  er  en  Taabe,  som  har  indladt  mig  i  Ord- 
veksel med  eder. » 

Saa  samlede  hun  Tøjlerne,  som  om  hun 
vilde  bryde  op,  men  tøvede  dog  og  sagde : 

«Jeg  haaber  at  I  lader  min  Svend  Erik,  som 
saa  lumskt  blev  overmandet,   løse  og  slippe. » 

«Jeg  ved  ikke,  om  Bønderne  gaa  ind  paa 
det,  thi  han  var  den  angribende  Part,  og  det 
skal  I  vide,  at  unge  Fru  Karen,  som  blev  ægte- 
viet i  Hjortdals  Kirke  til  eders  Søn  Mikkel,  er 
deres  Øjesten.  De  taale  ikke,  at  der  bliver 
krummet  et  Haar  paa  hendes  Hoved. » 

«Men  hvor  er  min  Søn,  som  hun  kalder  sin 
Husbond  og  som  jo  skulde  beskytte  hende  ?» 

«Ej,»  udbrød  Helle,  «ogsaa  i  saa  Henseende 
er  hun  i  samme  Kaar,  som  I,  ædle  Frue.  Hen- 
des Husbond  er  fraværende,  saa  hun  har  maattet 

hjælpe  sig  selv,  indtil  hun  traf  paa  os,  som 
have  lovet  at  føre  hende  derhen,  hvor  vi  mene, 
at  han  er  og  hvor  vi  ogsaa  selv  agte  os  hen. 
Hun  var  paa  Slette,  men  da  hun  hørte  om  vort 
Opbrud,  begærede  hun  at  komme  med,  thi  hun 
vilde  være  der,   hvor  hendes  Hjertenskær  er. » 

I  det  samme  kom  Karen,  ledsaget  af  Simon, 
hen  til  dem,  og  en  gammel  Bonde  gik  ved 
Siden  af  hendes  Hest.  Der  var  nemlig  kun  et 
Par  hundrede  Skridt  mellem  dem    og  Bønderne. 

«Vi  maa  nu  fort,  Helle, »  sagde  Bonden. 
« Folkene  vilde  ikke  opholdes  længere.  De  have 
sendt  mig  for  at  faa  at  vide,  hvad  den  lange  Snak 
med  Fruen  fra  Asdal  skal  til  og  hvad  I  vil,  at 
vi  skal  gøre  med  hende  og  hendes  Svende.  Og 
Fru  Karen  fulgte  med  for  at  lægge  et  godt  Ord 
ind  for  dem.» 

«Ej,  hvor  naadigt  af  dig,  Karen, »  udbrød 
Fru  Johanne  i  en  spydig  Tone.  <Men,»  ved- 
blev hun,  idet  hun  henvendte  sig  til  Bonden, 
«bild  eder  ikke  ind,  at  jeg  giver  mig  saa  let. 
Mine  Ryttere  have  gode  Sværd,  og  deres  Heste 
rappe  Ben.  Vi  kunne  nok  hugge  nogle  af  eder 
sønder  og  sammen,  komme  I  os  for  nær  og  vi 
skulle  nok  vare  os  for  eders  Krogestænger. » 

«Ak,  kære  Fru  Moder, »  udbrød  Karen  i  en 
bønlig    Tone,     «salver    eder    mens    det    er    Tid. 

Det  vilde  gaa  mig  nær  til  Hjertet,  blev  der  til- 
føjet eder  noget  ondt. » 

«Ja,»  sagde  Bonden,  «idet  han  traadte  nær- 
mere, «I  kunde  aldrig  faaet  en  bedre  Sønnekone 
end  hende  der,  Johanne  Andersdatter,  og  dog 
har  I  vraget  hende.  I  er  ikke  mere  den,  I  var, 
mens  eders  første  gode  Husbond  levede.  Ja,  se 
kuns  rigtig  paa  mig.  Jeg  er  gamle  Ejler,  som 
var  hos  Hr.  Bonde  i  hans  sidste  Stund,  da  han 
opgav  Aanden  paa  Slagmarken.« 

Fru  Johanne  saa  rigtig  paa  ham,  men  sva- 
rede ikke  et  Ord. 

« Karen, »  vedblev  gamle  Ejler,  'har  ellers 
ikke  talt  ondt  om  eder,  men  tværtimod  gaaet 
i  Forbøn  for  eder,  saa  at  I  kan  slippe  uantastet 
bort.  Og  jeg  raader  eder  til  at  nytte  Lejlig- 
heden, mens  den  er  der.  Vi  ere  ikke  de  sidste, 
der  kommer  flere  efter,  saa  I  kan  let  falde  i 
værre  Hænder. » 

«Vel,»  svarede  Fru  Johanne  med  et  trodsigt 
Hovedkast,  « siden  I  saa  gerne  ville  være  mig 
kvit,  da  skal  jeg  fortrække,  men  kun  paa  det 
Vilkaar,  jeg  har  nævnet,  at  I  giver  Erik  Staal- 
pande fri. » 

«0  ja,  gør  det,  for  min  Skyld, »  bad  Karen. 

«Nu,»  sagde  Helle  Holst  efter  et  Øjebliks 
Betænkning,    «det  er  kun  af  ringe  Vigtighed  for 

Bondebruden.  I  i 

os  at  holde  paa  den  Lejesvend.  Kan  jeg  faa 
Bønderne  til  at  gaa  ind  derpaa,  da  skal  det  ske.» 

Saa  red  de  tilbage  til  Bønderne.  Karen 
dog  først  efter  at  have  tøvet  lidt  og  seet  til 
Fru  Johanne,  som  om  hun  gerne  vilde  vekslet 
et  Par  Ord  med  sin  Plejemoder,  men  denne  saa 
til  den  anden  Side,  saa  der  blev  intet  af. 

Kort  efter  saa  hun  Erik  Staalpande  i  en  Fart 
komme  ridende  ud  af  Bondehoben.  En  af  Bøn- 
derne gav  hans  Hest  et  Dask  med  en  Kæp,  og 
alje  raabte  de  og  hujede  efter  ham.  Han  var 
mærkelig  flov  og  flad,  da  han  naaede  hen  til 
sin  Frue,  skønt  han  nok  brugte  Mund. 

«Djævlen  have  det  Pak,»  sagde  han.  «Med 
slige  lumske  Hunde  lader  ingen  ærlig  Dyst  sig 
udfægte. » 

«Ja,  det  kom  du  daarligt  fra,  Erik,»  sagde 
Fru  Johanne  spydigt.  « Vil  du  lade  det  sidde 
paa  digr» 

«Det  bliver  jeg  vel  nødt  til,  Frue,»  svarede 
Erik  i  en  forsagt  Tone.  «De  ere  for  mange, 
og  hvad  kan  man  udrette  med  Sværd  imod 
Krogstænger,  Plejler  og  Lyngleer  ?  Og  I  skulde 
blot  hørt,  hvorlunde  de  talte  om,  hvad  de  vilde 
gøre  med  os,  hvis  de  traf  paa  os  igen.  Det  er 
et  sandt  Under,  at  jeg  slap  levende  derfra.     Vi 

bør  vende  om,  Frue,  og  søge  ad  Hjemmet  til. 
Hvad  mene  I,  Folk?) 

«Vi  mene  som  du,  Erik,  svarede  den  ældste 
af  Svendene.  «Jørgen  spaaede,  at  det  vilde 
gaa  galt,  og  det  er  da  ogsaa  slaaet  til.  Det 
vilde  være  at  friste  Gud  nu  at  drage  videre. » 

«Ja,  jeg  gør  det  ikke,  om  jeg  saa  skal  ride 
alene  hjem,»   sagde  Erik  trodsigt. 

Trods  sin  Harme  indsaa  Fru  Johanne,  at 
hun  ikke  havde  noget  Valg.  Uden  at  sige  et 
Ord,  vendte  hun  sin  Hest  og  red,  fulgt  af  Sven- 
dene, tilbage  ad  Asdal  til,  som  hun  naaede  uden 
Uheld  men  med  ilde  Anelser  om,  hvad  Frem- 
tiden vilde  bringe,  mens  Karen  drog  videre  med 
Bønderne  for  at  finde  sin  Husbond. 

TOLVTE  KAPITEL. 
Røvertog". 

Imidlertid  var  Bondehærens  Fortrav  naaet  ned 
til  Aalborg,  hvor  det  blodige  Dramas  første 
Akt  skulde  spilles.  Men  det  var  ikke  saa  let 
at  komme  i  Gang  dermed,  fordi  de  befandt  sig 
paa  den  nordlige  Side  af  Limfjorden.  Rigtignok 
var  denne  her  kun  900  Alen  bred,  men  selv- 
om de  havde  havt  et  tilstrækkeligt  Antal  Far- 
tøjer til  at  iværksætte  Overfarten  til  Aalborg, 
hvad  de  ikke  havde,  saa  vilde  det  dog  være 
voveligt  at  prøve  derpaa,  fordi  Aalborghus  laa 
truende  lige  ved  Vandet  med  sine  Volde,  som 
vare  spækkede  med  Skærmbrækkere.  Disse  pri 
mitive  Kanoner  vare  ikke  farlige  i  lang  Afstand, 
men  paa  nært  Hold  kunde  de  være  morderiske 
nok.  Bønderne  maatte  da  foreløbig  blive  staa- 
ende  paa  Bakkerne  bag  Sundby  og  se  over  til 
Hr.  Esge  Imidlertid  havde  store  Hobe  af  dem 
gjort  sig  det  bekvemt  hos  Bønderne  i  Omegnen, 

navnlig  i  den  nærmest  liggende  By  Hvorup,  og 
da  disse  ikke  havde  gjort  fælles  Sag  med  Op- 
rørerne, saa  bleve  de  nu  udspiste  og  udplyn- 
drede. 

Henrik  Tagesøn  blev  imidlertid  ikke  staaende 
paa  Bakkerne  bag  Sundby  for  intet.  Han  haa- 
bede,  at  det  tilsidst  skulde  lykkes  ham  at  lokke 
den  stolte  og  hidsige  Hr.  Esge  frem  af  sit 
Skjul,  og  i  den  Retning  forsømte  han  intet. 
Han  sendte  nogle  unge,  forvovne  Karle  ud  i 
Baade  ved  Nattetid,  saa  at  de,  skjulte  af  Mør- 
ket, kom  ganske  nær  ved  Aalborghus's  Volde, 
og  saa,  naar  Dagen  gryede  og  nogle  af  Besæt- 
ningen viste  sig,  pillede  dem  bort  ved  vel 
rettede  Pileskud.  Naar  de  skyndsomst  roede 
tilbage,  knaldede  der  gerne  et  Par  Skud  fra 
Volden,  men  Kuglerne  røg  altid  hen  over  deres 
Hoveder  og  faldt  plaskende  i  Vandet  foran  dem. 

Tilsidst  blev  der  endogsaa  sendt  et  Par  Bøn- 
der fra  Hvorup  med  en  skriftlig  Opfordring  fra 
Henrik  Tagesøn  til  Hr.  Esge  om  at  overgive 
sig,  da  han  ellers  udsatte  sig  for  det  værste, 
thi  han  kunde  lide  paa,  at  det  nok  før  eller 
siden  skulde  lykkes  Bønderne  paa  en  eller 
anden  Maade  at  komme  over  til  ham  og  ind- 
tage Borgen. 

Disse    Drillerier    bleve   tilsidst    Hr.   Esge    for 

meget.  Desuden  harmede  det  ham  hver  Dag 
fra  sine  Volde  at  se  Bønderne  tumle  sig  ovre 
paa  Bakkerne  ved  Sundby  og  vide,  at  Bønderne 
ovre  i  Kjær  Herred  bleve  udsugede.  Rigtignok 
hørte  selve  Sundby  ikke  til  hans  Len,  da  Kong 
Valdemar  den  Store  i  sin  Tid  havde  skænket 
Byen  og  Kirken  til  det  af  ham  oprettede  Vit- 
skøl Kloster  nede  i  Sallingland,  men  Beboerne 
stod  dog  i  livlig  Forbindelse  med  Aalborg  og 
maatte  regnes  til  Byens  Opland. 

Saa  endte  det  da  med,  at  han  en  Dag  først 
i  Maj  kom  til  den  Beslutning  at  sætte  over 
Fjorden,  overrumple  Bønderne  og  splitte  dem 
ad.  Han  raadførte  sig  dog  først  med  Høveds- 
mændene for  sine  Landsknægte,  men  disse 
med  Jyderne  lidet  kendte  Udlændinge  nærede 
den  dybeste  Ringeagt  for  Bondehæren  og  mente, 
at  Bønderne  kun  af  den  Aarsag  havde  vundet 
saa  stor  Fremgang,  fordi  der  ingen  Sinde  var 
bleven  sendt  en  Hær  af  øvede  Krigsfolk  imod 
dem.  De  antog,  at  de  fem  hundrede  Knægte, 
som  Hr.  Esge  havde  til  sin  Raadighed,  vilde 
være  tilstrækkelige  til  at  splitte  de  uordnede 
Bondehobe  ad,  naar  det  blot  kunde  lykkes  at 
komme  bag  paa  dem.  Og  da  de  selv  var  kede 
af  deres  vanmægtige,  ørkesløse  Stilling,  gik  de 
villigt  ind  paa  at  gore  Forsøget. 

En  mørk  Nat  blev  da  den  lille  Hær,  baade 
Fodfolkene  og  Rytterne,  indskibede  paa  de 
Pramme  og  Baade,  som  Hr.  Esge  havde  til  sin 
Raadighed,  og  stilede  hen  imod  Øen  Egholm, 
som  ligger  en  halv  Mil  fra  Aalborg  i  nordvest- 
lig Retning.  Men  da  de  vare  komne  paa  Højde 
med  den,  bøjede  de  af,  styrede  ind  imod  Fjor- 
dens nordlige  Kyst  og  gik  i  Land  der  paa  et 
bekvemt  Sted.  Derpaa  rykkede  de  langs  Stran- 
den ad  Sundby  til,  og  da  de  vare  komne  nær 
ved  Byen,  søgte  de  op  paa  Bakkerne,  men  alle- 
rede længe  før  var  det  begyndt  at  dages. 

Hr.  Esge,  som  red  i  Spidsen  med  Lands- 
knægtoversten  ved  sin  Side,  priste  sin  Lykke, 
fordi  de  uden  at  være  blevne  opdagede  vare 
slupne  over,  men  næppe  havde  han  sagt  det, 
førend  han  blev  overbevist  om  sin  Fejltagelse. 
Der  lød  pludselig  høje  Raab  omkring  dem,  og 
Bønderne  myldrede  frem  fra  alle  Sider.  Navnlig 
samlede  der  sig  en  tæt  Skare  bag  dem  for  at 
umuliggøre  ethvert  Forsøg  paa  Flugt.  De  vare 
blevne  skarpt  iagttagne,  men  da  Henrik  Tage- 
søn netop  ønskede  at  komme  i  Lag  med  dem 
og  en  slig  Krigslist  ganske  faldt  i  de  snilde 
Vendelboers  Smag,  holdt  hver  Mand  sig  stille, 
indtil  Fjenden  var  gaaet  i  Fælden. 

Men  nu  fik  Hr.  Esge  og  hans  Mænd  at  fole, 

at  de  vare  vaagne.  Det  blev  en  vild  Kamp, 
eller  rettere  et  Slagteri,  thi  her  var  ti  mod  een, 
og  hvad  skulde  Lejetropperne,  selv  de  af  dem, 
som  førte  Lanser,  stille  op  imod  disse  vilde 
Horder,  som  faldt  over  dem  med  Jernplejle, 
Lyngleer  og  Køller,  som  vare  forsynede  med 
Jernpigge.  Faldt  en  af  Bønderne  under  en  Hest, 
gav  han  sig  straks  til  at  skære  dens  Ben  og 
sønderflænge  eller  stikke  den  i  Bugen,  indtil 
den  styrtede.  Landsknægtene  maatte  ønske,  at 
de  havde  havt  krigsvante  Modstandere,  som 
fægtede  paa  mere  ridderlig  Maade:  Denne  vilde 
barbariske  Kampmaade  var  forbløffende  for  dem, 
men  det  afgørende  var  dog  Bøndernes  store 
Overmagt  og  det  Raseri,  hvormed  de  kæmpede. 

Hr.  Esge  værgede  drabeligt  for  sig,  omgivet 
af  sine  tapreste  Mænd,  men  tilsidst  maatte  de 
alle  bide  i  Græsset.  Dødshugget  fik  Hr.  Esge 
af  Gamper,  og  da  den  stolte  Ridder  faldt,  lød 
der  høje  Jubelraab  fra  Bønderne. 

«Der  ligger  han,  den  Blodhund  og  Bonde- 
plager, »  raabte  Gamper,  idet  han  sparkede  til 
Liget.  =<Saaledes  skulle  alle  de  omkomme,  som 
have  villet  underkue  Bonden.* 

Men  i  det  samme  sagde  en  dyb  Røst  bag 
ham: 

« Dette     er    ilde    gjort ,     Gamper !       Klogere 

vilde    det    været  at  fange  ham  levende  og  have 
ham  som  Gidsel. » 

Det  var  Henrik  Tagesøn,  som  kom  til,  og 
ved  hans  Side  viste  sig  Mikkel  Due,  som  erklæ- 
rede, at  han  var  af  samme  Mening. 

Ho,  ho!»  udbrød  Gamper,  idet  han  saa 
fra  den  ene  til  den  anden,  «der  talte  nok  det 
fine,  ætstolte  Blod,  som  er  lige  glad,  hvorlunde 
det  gaar  Bonden,  naar  kun  de  faar  deres  egen 
Krig  frem  og  deres  Usselryg  af  en  Konge  i 
Sædet  igen.  De  ere  lige  gode  alle,  til  hvilken 
Konge  de  end  have  svoret.  Vi  ville  ikke  mere 
vide  af  nogen  Konge  eller  noget  Herskab  og 
ikke  mere  tynges  af  nogen  Skat.» 

«Ret  saa,  Gamper, »  raabte  en  af  de  mest 
ophidsede  Bønder,  «hvad  du  der  sagde,  er  vore 
Hjerters  sande  Mening.  Der  skal  ikke  blive 
Brug  for  Gidsler  i  denne  Krig.  De  skulle  alle 
slaaes  ned  for  Fode.» 

Men  nu  traadte  Lars  Smaltesøn  og  flere  af 
de  ældre  Bønder  til  og  forsøgte  at  tale  de  andre 
Bønder  til  Rette. 

«Kære  Venner, »  sagde  Lars,  «se  eder  dog 
vel  for,  hvad  I  gøre!  Man  bør  fare  sagte,  selv 
naar  man  har  Magt,  ellers  nedkalder  man  Guds 
Vrede    over    sig    og    faar    des    strengere    Dom. 

Skal  de  faa  Ret,  som  sige,  at  Bonden  er  et 
vildt  Dyr,  der  ikke  evner  at  tæmme  sig?» 

«Nu  Lars,»  sagde  Gamper,  «hold  nu  op 
med  det  Præk.  Det  vilde  min  Tro  ikke  været 
let  at  fange  den  vilde  Karl  levende,  selv  om  vi 
havde  ønsket  det,  men  jeg  indser  ved  min  Hel- 
gen heller  ikke,  hvad  der  vilde  være  vundet 
ved  det.  Men  hvad  skulle  vi  nu  gøre  med  det 
Aadsel,  som  ligger  der?» 

«Lad  os  skikke  Liget  over  til  hans  Enke, 
det  tykkes  mig  at  være  det  sømmeligste, »  sagde 
Henrik  Tagesøn. 

«Nej,»  raabte  en  Bonde  vildt,  «det  vilde 
være  altfor  skønt.  Hun  er  sin  Mands  Lige  i 
Hovmod  og  har  aldrig  undt  Bonden  det  godt. 
Jeg  staar  for,  at  vi  partere  ham  og  sende  et 
Stykke  af  hans  usle  Legeme  til  hvert  af  vore 
syv  Herreder,  saa  kan  det  blive  haandgribeligt 
kundbart,  at  Aaget  er  afkastet,  og  at  vi  nu  ere 
vore  egne  Herrer. » 

« Dette  tyder  ikke  paa  noget  godt,»  sagde 
Henrik  Tagesøn  til  Mikkel,  da  de  gik  derfra. 
« Vildskaben  faar  Overhaand  og  jeg  mister  min 
Magt  over  Bønderne.  Du  skal  se,  at  det  bliver 
dog  kun  til  Skænden  og  Brænden  ogsaa  denne 
Gang, »  tilføjede  han  i  en  mismodig  Tone,    «og 

kunde  indgyde  vore  Modstandere  Agtelse. » 

«Døm  ikke  for  hastigt,  v  svarede  Mikkel  be- 
roligende. « Bøndernes  Forbitrelse  maatte  have 
Luft.  At  Esge  Brok  er  ryddet  af  Vejen,  det 
er  ved  min  Helgen  en  stor  Vinding  for  vor 
Sag. » 

Men  medens  Bønderne  hoverede  over  deres 
Sejr  og  strømmede  til  for  at  beskue  den  afsjæ- 
lede Lensmand,  sneg  en  lille  Hob  Lansknægte, 
som  vare  blevne  afskaarne,  sig  tilbage  til  Land- 
gangsstedet,  gik  i  Baadene  og  Prammene  og 
slap  lykkeligt  med  dem  over  til  Aalborg. 

Saaledes  mistede  Bønderne  Midlet  til  For- 
følgelse, men  det  tog  de  sig  ikke  nær.  Dels 
vare  de  faa  Fartøjer  ikke  tilstrækkelige  til  at 
overføre  deres  store  Styrke,  dels  var  en  Frem- 
rykning gennem  Landskabet  og  Plyndring  af 
Herregaardene  en  mere  fristende  Opgave  for 
dem,  end  at  ligge  og  belejre  en  stor  By,  hvis 
talrige  Befolkning  evnede  at  gøre  kraftig  Mod- 
stand. 

De  rykkede  da  tilbage  vesterpaa,  men  i  stor 
Uorden  og  delte  i  flere  Hobe.  Nogle  af  dem 
drog  deres  egne  Veje  og  Gamper  rykkede  med 
en    Hob    paa    flere    hundrede    Mand   Nord    paa, 

ingen  vidste  hvorhen,  Hovedstyrken  fulgte  dog 
Anføreren,   Henrik  Tagesøn. 

Han  indsaa  imidlertid,  at  Bønderne,  naar 
ikke  det  hele  skulde  gaa  i  Stykker,  maatte 
føres  mod  et  bestemt  Maal,  og  det  første  Offer 
for  deres  Hævn  blev  da  den  skønne  Gaard 
Kokkedal,  hvor  Niels  Gyldenstjernes  Frænde 
og  Ven,  Gotskalk  Andersen,  efter  et  tappert 
Forsvar  faldt  og  Gaarden  blev  plyndret  og  af- 
brændt. Samme  Skæbne  fik  den  nærliggende 
Gaard  Fristrup  og  dens  Ejer  Niels  Ovesen. 

Derefter  gik  Bønderne  løs  paa  Aagaard,  men 
den  var  vel  befæstet  og  blev  en  haardere  Nød 
at  knække.  Niels  Gyldenstjerne  forsvarede  sig 
heltemodigt,  men  tilsidst  maatte  han  dog  vige 
for  Overmagten.  Han  gik  derfra  «med  Kæp  i 
Haand»,  som  det  hedder  i  Beretningerne,  men 
han  slap  dog  bort  med  sin  Hustru,  den  gode 
Fru  Pernille  og  sit  Søskendebarn  Fru  Kirsten 
Eriksdatter,  som  var  tyet  til  Aagaard,  hvor- 
hen hendes  Husbond,  Gotskalk  Andersen  havde 
sendt  hende,  da  Bønderne  nærmede  sig  Kokke- 
dal. De  flygtende  slap  i  en  Baad  over  Fjorden 
til  Nibe,  hvor  de  saa  sad  og  ventede  paa  Hæv- 
nens og  Oprejsningens  Dag,  som  de  fuldt  og 
fast  troede  før  eller  siden  vilde  oprinde. 

Nu    rykkede  Bondehæren    ned    til    det  Sted, 

hvorhen  Henrik  Tagesøn  helst  vilde  ført  den 
direkte  og  uden  Forhaling,  nemlig  Kongsgaarden 
Aggersborg.  Besiddelsen  af  dette  stærkt  befæ- 
stede Slot  ansaa  han  for  at  være  af  den  største 
Vigtighed,  først  i  og  for  sig  som  et  fast  Støtte- 
punkt og  dernæst  paa  Grund  af  dets  Beliggen- 
hed ved  det  smalle  Aggersund.  Det  beherskede 
Overfarten  til  Himmersyssel  og  Veien  fra  Vi- 
borg gik  lige  derop.  Ad  den  Kant  vilde  efter 
al  Sandsynlighed  den  kongelige  Hær  komme,  og 
at  en  saadan  før  eller  siden  vilde  rykke  frem, 
ansaa  Henrik  Tagesøn  for  givet. 

Saa  var  det  jo  heldigt,  at  der  paa  Aggers- 
borg  sad  en  Gaardfoged,  om  hvem  man  maatte 
tro,  at  han  i  Hjertet  var  Bønderne  hengiven. 
Og  Jens  Grøn  skuffede  heller  ikke  Forventnin- 
gerne. Efter  et  kort  Forsvar  paa  Skrømt  oplod 
han  Borgen  for  Henrik  Tagesøn,  idet  han  be- 
roligede sin  Samvittighed  med,  at  det  dog  var 
til  en  af  sine  lige  og  ikke  til  Bønderne,  at  han 
havde  overgivet  Borgen. 

Det  var  nu  ogsaa  Henrik  Tagesøns  Hensigt 
at  rykke  ind  paa  Borgen  med  en  mindre  Skare 
af  de  Bønder,  som  vare  ham  særligt  hengivne 
og  saaledes  skaffe  dem  og  sig  selv  et  sikkert 
Tilflugtsted  for  alle  Tilfældes  Skyld,  men  det 
mislykkedes    ganske.      Bønderne    brød    sig    ikke 

om  Forbud,  trængte  ind  i  stor  Mængde,  op- 
fyldte Borgen  og  Volden  og  forjog  Besætningen. 
Saa  gav  de  sig  til  at  plyndre  og  svire,  saalænge 
der  var  Sul  i  Fadeburene  og  01  og  Vin  i  Kæl- 
derne.  Selv  de  besindigere  af  Bønderne  toge 
Del  i  det,  thi  siden  der  dog  skulde  være  Gilde, 
hvad  gavnede  det  da  at  holde  sig  tilbage?  Da 
der  ikke  var  mere,  hverken  at  tage,  æde  eller 
drikke,  stak  de  Ild  paa  alle  Borgens  Bygninger 
og  gjorde  det  grundigt  og  godt,  saa  at  de,  da 
de  vare  slupne  ud,  kunde  fryde  sig  ved  Synet 
af  det  vældige  Baal,  og  de  jublede  højt  ved  at 
se  det,  thi  det  var  for  de  fleste  af  dem  Krigens 
vigtigste  Formaal,  at  faa  enhver  Borg  paa  Vend- 
syssels Grund,  som  var  en  Tilflugt  for  deres 
Undertrykkere,    ødelagt   og   jævnet  med  Jorden. 

Dette  var  en  bitter  Skuffelse  for  Henrik 
Tagesøn.  Han  tænkte  nu  paa  at  opgive  Evret 
og  overlade  Bønderne  til  deres  egen  Skæbne. 
Men  Lars  Smalteson  og  fiere  af  de  ældre 
Bønder  bad  ham  indstændigt  om  at  blive  og 
holde  ud. 

«Store  Grumheder, »  sagde  Lars,  «ere  dog 
endnu  ikke  blevne  begaaede,  og  det,  mener 
jeg,  skyldes  fornemmelig  eders  Nærværelse  og 
Indflydelse.  Skønt  Bønderne  ikke  lystrer  eder 
i    alt,    saa    er    det    dog    saare    langt  fra,    at   de 

ringeagter  eder.  Tværtimod  vente  de  sig  store 
Ting  af  eder  paa  Farens  Dag,  naar  den  engang 
kommer. » 

Jens  Gron,  som  indsaa,  at  hans  Frelse  nu 
ene  afhang  af  Bøndernes  Sejr,  erklærede  nu, 
at  han  ganske  sluttede  sig  til  dem  og  stillede 
sig  under  Henrik  Tagesøns  Beskyttelse. 

«Tab  ikke  Taalmodigheden , »  sagde  han. 
« Bøndernes  Harme  maa  have  Luft,  men  de  faa 
jo  nok  udraset,  og  da  vil  alt  blive  bedre. » 

Men  at  de  ikke  havde  udraset  endnu,  viste 
sig  derved,  at  et  overvældende  Flertal  af  dem 
begærede  at  blive  ført  over  Fjorden  for  at 
hærge  nogle  Gaarde  nede  i  Himmersyssel,  som 
tilhørte  Niels  Gyldenstjerne  og  saa  drage  videre 
fort  paa  Eventyr.  Henrik  Tagesøn  saa  sig  dog 
ikke  i  Stand  til  at  hindre  det,  og  Under- 
anførerne, Brødrene  Holst  og  Jens  Grøn,  havde 
ikke  saa  meget  imod  lidt  mere  Hærgen  og 
Plyndren. 

Toget  blev  altsaa  besluttet,  men  nu  meldte 
Mikkel  Due  sig  fra. 

«Det  har  nu  taget  saa  gal  en  Fart,»  sagde 
han  til  Henrik  Tagesøn,  «at  nu  gaar  jeg  ikke 
længere  med.» 

«Vil  du  da  bryde  med  os?»  udbrød  Henrik, 
«for  at  salvere  dig  selvr     Betænk  vel,  hvad  du 

gør.     Du   er   alt   gaaet   for   vidt   til,    at   det   vil 
kunne  bjærge  dig. » 

«Det  gælder  mere  dig  end  mig,   Henrik. » 

«Saamænd,  Mikkel,  og  det  var  ogsaa  den 
egentlige  Aarsag  til,  at  jeg  ikke  trak  mig  ud 
af  Sagen.  Vi  maa  nu  sejre  eller  gaa  under. 
Bliv  da  hos  mig,  Ven,   for  at  dele  min  Skæbne. » 

«Jeg  har  ikke  tænkt  paa  at  svigte  dig, 
svarede  Mikkel,  «men  over  Fjorden  og  ud  paa 
Røvertog  gaar  jeg  ikke.  Jeg  vil  blive  her  og 
afvente  eders  Tilbagekomst.  Jeg  tænker  mig, 
at  I  komme  med  de  kongelige  i  Hælene  paa 
eder,  og  da,  naar  det  gælder,  skal  jeg  ikke 
svigte. » 

Med  den  Forsikring  maatte  Henrik  Tagesøn 
lade  sig  nøje.  Men  da  det  blev  bekendt  blandt 
Bønderne,  at  Mikkel  Due  agtede  at  blive  til- 
bage, sluttede  en  mindre  Kreds,  bestaaende  af 
de  sindigste  og  fornuftigste  Bønder,  sig  til  ham 
og  gjorde  ligesaa.  Mens  den  store  Hob  med 
sit  Tros  satte  over  Fjorden  i  Aggersborgs 
Pramme  og  Baade,  rykkede  den  lille  sindigt 
Nord  paa.  Maalet  var  Kjetterup  By.  Henrik 
Tagesøn  havde  bedet  dem  drage  did,  fordi  der 
var  der  sat  de  Morsing-  og  Thyboer  Stævne, 
som  endnu  ikke  havde  indfundet  sig,  og  der, 
ved    Vendsyssels    vestlige    Grænse,     havde    han 

tænkt  at  mødes  med  dem.  Det  var  da  ikke  af 
Vejen,  at  der  var  nogle,  som  kunde  modtage 
dem  og  gøre  dem  kloge  paa  Sagernes  Stilling. 
Paa  det  nærliggende  Skt.  Jørgensbjærg  var  der 
desuden  en  god  Lejrplads  med  vid  Udsigt  over 
Egnen,  og  der  agtede  de  at  slaa  sig  ned. 


Bondebruden 

ikkel  og  et  Par  af  de  ældste  Bønder  lagde 
sig  ind  hos  Willads  Andersen  i  Kjetterup, 
hvis  Gaard  var  bleven,  hvad  vi  i  vore  Dage  vilde 
kaldt  Hovedkvarteret,  thi  de  Bønder,  som  havde 
fulgt  Mikkel,  betragtede  ham  som  deres  Høv- 
ding, og  de,  som  kort  efter  kom  til  fra  Thy  og 
Morsing,  havde  større  Tillid  til  Bonde  Dues  Søn, 
end  til  nogen  anden  Mand. 

Men  da  nu,  midt  i  Maj,  Varmen  var  kom- 
men, og  Vejret  var  usædvanlig  mildt,  saa  fore- 
trak de  fleste  at  leve  i  fri  Luft  i  Stedet  for  at 
stænges  inde  i  kvalme  Stuer.  De  kørte  derfor 
deres  Vogne  op  paa  det  nærliggende  Skt.  Jør- 
gens Bjærg  og  slog  Lejr  mellem  Kæmpehøjene. 
Der  befandt  de  sig  saare  vel,  og  da  Stedet  til- 
lige var  et  udmærket  Udkigspunkt,  havde  Mik- 
kel mere  end  en  Gang  tænkt  paa  at  flytte 
derop,    men    da    hans  Vært  nødig  vilde  af  med 

ham,  var  det  hidtil  ikke  blevet  til  noget.  Dog 
gik  han  næsten  hver  Dag  derop  og  gav  sig  i 
Snak  med  Bønderne,  hvorved  han  gjorde  sig 
saare  yndet  og  ganske  vandt  deres  Hengivenhed. 
De  fleste  af  dem  vare  enige  med  ham  i,  at 
Vendelboerne  vare  gaaede  over  Stregen  og  faret 
altfor  voldsomt  frem. 

«Men,»  plejede  Mikkel  da  at  sige,  «derved 
er  intet  at  gøre.  Vi  maa  nu  tage  Følgerne. 
Jeg  vil  ingenlunde  skille  min  Sag  fra  deres,  men 
staa  Last  og  Brast   med  dem   til    det   yderste. » 

Denne  Erklæring  var  jo  et  Vidnesbyrd  om 
hans  Trofasthed,  men  dog  blev  den  modtagen 
i  Taushed  og  uden  at  der  hørtes  Bifaldsytrin- 
ger.  Flere  af  Thyboerne  og  Morsingerne  mente, 
at  det  Oprør,  som  Vendelboerne  saa  egenmæg- 
tig havde  begyndt,  det  burde  de  ogsaa  selv  rede 
sig  ud  af,  men  ingen  af  dem  dristede  sig  til  at 
udtale  disse  Tanker,  thi  det  kunde  vakt  Splid, 
da  der  endnu  var  urolige  Hoveder  nok  iblandt 
dem. 

Aarle  en  Morgen  i  den  sidste  Uge  af  Maj 
var  Mikkel  gaaet  derop  og  sad  ved  Foden  af 
en  af  Højene.  Han  stirrede  ud  over  det  sol- 
belyste  Landskabs  lyngklædte  Høje,  grønklædte 
Enge  og  over  til  Limtjorden,  hvis  Vande  blinkede 
i  det  fjærne.   Men  hans  Tanker  strejfede  længere 

bort,  snart  mod  Syd  og  derned,  hvor  Henrik 
Tagesøn  nu  tumlede  sig  med  Vendelboerne, 
snart  mod  Nordvest,  hvor  hans  unge  Hustru 
sad  paa  hans  ensomme  Gaard.  Der  var  hun 
jo  rigtignok  i  Sikkerhed,  men  hvorledes  mon 
det  ellers  gik  hende  ?  Han  havde  ikke  tænkt 
meget  paa  hende  i  den  sidste  Tid,  da  han  havde 
været  saa  stærkt  omtumlet  af  Begivenhederne, 
men  nu  blev  han  i  denne  skønne,  stille  Morgen 
greben  af  en  heftig  Længsel  efter  hende. 

Da  følte  han  en  Haand  paa  sin  Skulder  og 
hørte  en  klar  Røst  sige: 

«Mikkel  Bondesøn,  vær  ej  for  tryg,  du  ved 
ej,  hvad  der  er  bag  din  Ryg!»  Han  sprang 
op  og  greb  til  sin  Dolk,  men  veg  tilbage,  for- 
virret ved  det  Syn,  han  saa  —  en  Ungersvend, 
som  han  aldrig  havde  set  før,  men  dog  syntes 
at  skulle  kende.  Men  Uvisheden  varede  kun  et 
Øjeblik,  thi  Ungersvenden  lagde  sine  Arme  om 
hans  Hals,  og  han  skønnede,  at  det  var  Karen. 
Efter  de  muntre  Ord,  hun  havde  ladet  falde 
bag  hans  Ryg,  fulgte  et  lille  Latterudbrud,  men 
derpaa  brød  Taarerne  frem. 

«Ak,  Hjerteven,*  sagde  hun,  «jeg  blev  saa 
glad  ved  at  se  dig,  at  jeg  ikke  vidste,  enten  jeg 
skulde  le  eller  græde,  og  derfor  gjorde  jeg  begge 
Dele.» 

Men  uagtet  Mikkel  havde  følt  saa  stor  Læng- 
sel efter  at  se  hende,  var  hendes  Tilsynekomst 
saa  uventet  og  i  Mandsdragt  dog  ikke  til  ublan- 
det Glæde  for  ham.  Hun  læste  Mishag  i  hans 
ærlige  Aasyn  og  hørte  ham  udbryde: 

«Men  Karen  dog,  hvad  er  det  for  et  Æven- 
tyr  ? » 

Vel  var  hun  forberedt  paa,  at  hendes  Flugt 
fra  Torp  vilde  mishage  ham,  men  hun  havde 
dog  haabet,  at  Glæden  ved  Gensynet  vilde  over- 
veje alt  andet.  At  det  ikke  slog  til,  var  hende 
en  Skuffelse,  men  hendes  Forstand  sagde  hende 
dog,  at  det  var  ganske  naturligt,  at  det  maatte 
komme  saaledes.  Saa  megen  Forstand  havde 
hun  allerede  paa  Livet,  at  hun  skønnede,  at 
der  var  en  Gradsforskel  paa  Mandens  og  Kvin- 
dens Kærlighed. 

«Du  har  Ret,  Ven,»  svarede  hun  sagtmo- 
digt, «det  er  et  Eventyr  og  jeg  skal  straks 
gøre  dig  klog  paa  det,  men  alt  det  er  kun 
Smaating  imod  det  ene,  at  jeg  fandt  dig  karsk 
og  i  Live,   derover  jublede  jeg  i  mit  Hjerte. » 

Mikkel  følte  sig  beskæmmet,  gav  hende  et 
varmt  Kys  og  drog  hende  ned  til  sig.  De  satte 
sig  ved  Foden  af  Kæmpehøjen  og  begyndte  en 
Samtale,  der  blev  mindeværdig  for  dem  for  Re- 
sten   af  deres  Dage.       Mikkel  Due   blev  dybere 


182 


indviet  i  et  Kvindehjertes  Mysterier,  end  det 
vilde  være  sket  under  rolige,  daglige  Forhold, 
men  han  tænkte  siden  ofte,  at  der  ikke  fandtes 
mange  Kvinder  som  hende. 

«Se  ikke  saa  meget  og  med  saa  stort  Mis- 
hag paa  min  Hat,  min  Trøje  og  mine  Hoser, » 
sagde  hun  med  et  Smil.  «Den  Mummedragt  skal 
blive  aflagt,  men  ikke  straks,  thi  den  yder  mig 
Sikkerhed.  Simon,  Jespers  Søn,  som  fulgte  mig 
fra  Torp,  og  jeg,  vi  ere  Faders  Svende  og  in- 
tet andet,   mærk  dig  det ! » 

«Guds  Død, »  udbrød  Mikkel,  « spænd  mig 
nu  ikke  længere  paa  Pinebænken,  men  beret 
mig,  saa  jeg  kan  forstaa  det,  hvorledes  det 
hele  fra  første  Færd  er  kommet. » 

Det  gjorde  hun  da,  og  han  fik  først  to  Ting 
at  vide,  at  hun  ikke  kunde  udholde  Tanken  om 
at  leve  adskilt  fra  ham  og  vide  ham  maaske 
saaret  og  lidende  eller  endogsaa  døende  uden 
at   kunne  være   hos  ham,    pleje   og   trøste  ham. 

«Det  var  kærligt  nok  af  dig, »  bemærkede 
Mikkel  noget  koldsindigt,  «men  det  var  dog 
Svaghed ;  thi  det  kan  da  ikke  for  Alvor  være 
din  Mening,  at  alle  Hustruer  skulle  løbe  efter 
deres  Mænd  i  Felten  og  varte  dem  op  der. 
Deres  Pligt  er  at  blive  ved  Hjemmet. » 

"Det  er  det  vel, »  svarede  Karen,    «naar  ikke 

højere  Pligter  kalder  dem  derfra.  Men  Torp, 
ser  du,  var  ikke  mit  Hjem,  hvad  det  saa 
kan  blive.  Vist  er  det,  at  ingen  af  dine  under 
mig  det:  det  faar  kun  Værd  for  mig,  naar  du 
er  der,  saa  det  kostede  mig  ikke  megen  Over- 
vindelse at  forlade  det.» 

Derpaa  kom  hun  til  det  andet,  som  hun 
tænkte,  at  han  vilde  sætte  Pris  paa,  idet  hun 
tilføjede: 

«Men  jeg  løb  ikke  dog  derfra  og  lod  alt  i 
Stikken.  Jeg  raadførte  mig  med  Jesper,  som  vel 
gjorde  Indvendinger,  men  det  endte  dog  med, 
at  han  gav  mig  sin  egen  Søn  til  Ledsager.* 

«Du  burde  raadført  dig  med  Oldemoder, 
Karen. » 

«Jo  vist,  Mikkel!  Nej,  saa  vilde  der  vel  intet 
blevet  af. » 

«Ak,  Karen,  du  har  der  med  eet  Slag  kastet 
alt  bort,  din  Værdighed  som  Husmoder  og  den 
Magt,  som  jeg  havde  givet  dig.  Nu  faa  alle  de 
Ret,  som  have  lastet  mig,  fordi  jeg  gjorde  dig 
til  min  Hustru. » 

Karen  stirrede  paa  ham  uden  straks  at  give 
Svar.  Saa  forskellig  var  hun  fra  de  fleste  af 
Datidens  Kvinder,  at  hun  havde  troet,  at  det 
maatte  hæve  hende  i  andres  og  især  i  hendes 
Husbonds  Øjne,  at  hun  satte  hans  Person  højere 

end  hans  Gods.  Hun  haabede  ogsaa,  at  det 
dog,  naar  det  kom  til  Stykket,  vilde  vise  sig  at 
være  Tilfældet,  i  det  mindste  med  ham. 

«Nu,  kære  Ven, »  svarede  hun  omsider,  «jeg 
har  intet  mistet,  som  jeg  ikke  kan  faa  igen  ved 
dig,  men  jeg  sorger  ikke  over  noget  Tab,  und- 
tagen hvis  den  Ulykke  skulde  times  mig,  at  jeg 
mistede  din  Hengivenhed  og  Tillid. » 

Atter  følte  Mikkel  sig  beskæmmet,  men  han 
sagde  kun : 

«Far  nu  helst  fort  med  din  Beretning!* 

Og  det  gjorde  hun  da.  Han  fik  at  vide,  at 
hun  lykkelig  havde  naaet  Slettegaard  og  der 
truffet  sin  Fader,  som  var  bleven  forsinket,  men 
som  nu  stod  i  Begreb  med  at  bryde  op.  Han 
syntes  imidlertid  ikke  meget  begærlig  efter  at 
komme  afsted,  og  tog  nu  af  sin  Datters  ufor- 
modede Hjemkomst  Anledning  til  at  forlænge 
sit  Ophold  paa  Slettegaard.  Han  var  meget  op- 
bragt over  hendes  i  hans  Øjne  taabelige  Opførsel. 
Han  truede  med  at  lade  hende  spærre  inde,  og 
da  hun  syntes  at  mærke,  at  det  fortrød  ham, 
at  han  havde  sluttet  sig  til  Bønderne  og  at  han 
helst  vilde  slippe  for  at  drage  ad  Aalborg  til, 
saa  undveg  hun  fra  Slettegaard  med  Simon  og 
sluttede  sig  til  Helle  Holst  og  hans  Skare. 

Saaledes  kom    hun   til    at    opleve   Eventyret 

med  Fru  Johanne  alene  og  priste  siden  i  den 
Anledning  sin  Lykke,  thi  hun  tænkte  sig,  at 
som  hendes  Fader  dengang  var  stemt,  kunde 
det  faldet  ham  ind  at  fri  sig  for  alt  Ansvar  ved 
at  udlevere  hende  til  hendes  Plejemoder.  Det 
vilde  Bønderne  maaske  dog  ikke  modsat  sig,  da 
de  vidste,  at  hun  var  flygtet  fra  Torp  uden  sin 
Ægtefælles  Vilje  og  Vidende. 

Ved  at  høre  Beretningen  om  denne  overra- 
skende Begivenhed  glemte  Mikkel  ganske  sin 
Fortrydelse  paa  Karen  og  udbrød : 

«Gud  og  alle  Hellige  være  priset,  mit  Hjerte, 
at  du  slap  for  at  blive  ført  tilbage  til  Asdal  og 
der  komme  under  Aaget  igen.  Det  nødsages 
jeg  til  at  sige,  uagtet  Talen  er  om  min  egen 
Moder.  Men  hvad  skulle  vi  tænke  om  din 
Fader  ? » 

«Lad  os  først  blive  færdige  med  din  Moder,  •» 
sagde  Karen. 

«Ak,  Karen, »  udbrød  Mikkel,  «vi  er  ganske 
færdige  med  hende!  Hun  tilgiver  dig  aldrig 
det  forsmædelige  Nederlag,  hun  der  maatte 
lide. » 

« Trods  sine  fire  og  tyve  Ryttere,«  tilføjede 
Karen  med  et  Smil.  <Men  sig  mig  dog,  kære 
Ven,  hvad  tænker  du  om  din  værdige  Moder, 
som  red  gennem  Landet  i  Trøje  og  Hoser,  lige- 


1 86 


som  jeg  og  havde  dog  ikke  den  Undskyldning, 
at  hun  gjorde  det  af  Kærlighed  til  sin  Husbond. 
Kan  det  ikke  gøre  min  Brøde  lidt  ringere  i 
dine  Øjne?» 

Mikkel  kunde  maaske  "nok  svaret  noget  til 
det,  men  han  trykkede  blot  hendes  Haand  og 
sagde : 

« Karen,  du  skal  aldrig  mere  høre  ilde  af 
mig  for  den  Sags  Skyld !» 

«Tak,  Ven,»  sagde  hun  med  et  kærligt  Smil, 
«men  hør  saa  ogsaa  det  af  mig,  at  jeg  ikke 
bærer  mindste  Nag  til  din  gode  Moder  og  er 
rede  til  Forlig  med  hende,  naar  det  skal  være. 
Ikke  heller  hader  jeg  din  Søster  Anne  eller 
din  Faster.  Hvem  af  dem  er  saa  lykkelig,  som 
jeg?» 

Mikkel  sad  og  saa  paa  hende  med  et  usik- 
kert Blik.  Han  forstod  ikke,  at  hun  med  sin 
klare  Forstand  og  sit  høje  Mod  kunde  være 
from  som  en  Helgen.  Han  vilde  hellere  hørt 
noget  fra  hende  om  Had  og  Hævn.  Som  om 
hun  havde  gættet  hans  Tanker,  sagde  hun  med 
et  sørgmodigt  Smil: 

« Forarg  dig  ikke  paa  mig,  Ven!  Det  bæres 
mig  for,  at  jeg,  som  min  Stilling  er,  vil  have 
al  den  Fromhed  nødig,  jeg  ejer,  for  at  bjærge 
vor  Lykke. » 

Han  klappede  hende  paa  Haanden  og  bad 
hende  blot  fortsætte  sin  Beretning. 

« Hvorledes  blev  du  igen  forenet  med  din 
Fader  ?»   spurgte  han. 

«Jo, »  svarede  hun,  «han  kom  til  Besindelse 
og  fandt  det  dog  sluttelig  rettest,  at  han  holdt 
sit  Ord  og  gik  med  Bønderne.  Ogsaa  angrede 
det  ham,  at  han  havde  ladet  mig  i  Stikken. 
Han  ilede  da  efter  os,  indhentede  os  og  tog 
mig  og  Simon  under  sin  Beskyttelse.* 

«Det  glæder  mit  Hjerte,  Karen, »  udbrød 
Mikkel.  «Jeg  har  altid  tænkt  godt  om  din  Fa- 
der, men  i  disse  onde  Tider  ved  man  ikke, 
hvem  man  skal  tro.» 

«Saa  drog  vi  videre  Øster  paa, »  fortsatte 
Karen,  «og  jeg  følte  mig  mere  glad  og  tryg 
under  min  Faders  Værn.  Men  vi  naaede  først 
Sundby,  efter  at  Slaget  var  vundet  og  Hr.  Esge 
havde  maattet  bøde  med  Livet.  Og  da  Fader 
hørte  om  den  Grumhed  med  Ligets  Partering, 
sagde  han  til  mig:  «Nu  er  Bønderne  blevne 
vilde  og  gale.  Vi  ville  ikke  for  det  første  have 
med  dem  at  skaffe.  Lad  os  holde  os  i  Af- 
stand.* Det  gjorde  vi  da,  men  fulgte  dog  efter 
dem  og  jeg  havde  den  Glæde,  Mikkel,  et  Par 
Gange  at  faa  dig  at  se,  at  du  var  frisk  og  i 
god  Behold.    Jeg  saa  Himlen  rødme  af  de  Luer, 


som  fortærede  baade  Kokkedal  og  Aagaard. 
Dermed,  tænkte  vi,  at  det  værste  var  forbi. 
Men  snart  saa  vi,  at  den  samme  Skæbne  skulde 
overgaa  Aggersborg.  Da  blev  Fader  urolig  og 
sendte  Simon  ud  for  at  spejde,  og  han  gjorde 
sine  Sager  snildt.  Han  bragte  os  den  Tidende, 
at  Henrik  Tagesøn  vilde  føre  Hæren  over  Fjor- 
den og  drage  Syd  paa,  mens  du  med  en  lille 
Skare  Thyboere  vilde  drage  herop.  Hid  styrede 
vi  vor  Kaas,  og  saaledes  gik  det  til,  at  vi  trods 
al  Ufred,  som  er  om  os,  kunde  mødes  her  i 
Fred  og  Glæde.* 

De  fik  en  Frist  til  at  nyde  deres  Lykke,  og 
en  Dag  skete  det,  som  de  sad  paa  den  Plads 
paa  Bjærget,  som  de  havde  faaet  kær,  at  Tosse- 
Marie  kom  der  forbi.  Hun  standsede,  gjorde  et 
Kniks  og  sagde : 

«Vær  hilset  Hr.  Mikkel  og  Fru  Karen !  Gud 
give  eder  god  Lykke !  > 

«Tak,  Marie, »  svarede  Mikkel,  «men  jeg  er 
ikke  Herre  og  hun  der  da  heller  ikke  Frue, 
selv  naar  hun  igen  faar  Skørter  paa.» 

« Lige  meget,  hvad  hun  er  eller  bliver,«  sva- 
rede Marie  med  Fynd.  « Aldrig  glemmer  jeg 
Karen  Madsdatter,  at  dengang  din  haarde  Pleje- 
moder kom  ud  for  at  jage  mig  af  Asdal,  da 
bad  du  for  mig,   det  jeg  selv  hørte.     Skulde  du 

nogen  Tid  komme  til  at    trænge  til  Bistand,   da 
lid  paa  mig. » 

Saa  gik  hun  uden  at  vente  paa  Tak,  idet 
Mikkel  sagde : 

«Jeg  gad  vidst,  hvad  den  stakkels  Kvinde 
indbilder  sig.  Hvormed  skulde  hun  kunne  komme 
dig  til  Hjælp  ?» 

Kærlighedsidyllen  paa  Bjærget  varede  kun 
et  Par  Dage.  Da  kom  den  store  Bondehær 
med  alt  sit  Tros,  og  der  blev  Liv  og  Larm. 
Rygtet  om,  at  Kong  Kristoffer  omsider  havde 
sat  sig  i  Bevægelse  og  var  i  Færd  med  at  samle 
en  Hær,  havde  naaet  Bønderne  og  gjort  dem 
betænkelige.  Det  faldt  derfor  ikke  Henrik  Tage- 
søn vanskeligt  at  faa  dem  til  at  vende  om  og 
salvere  sig  over  Limfjorden  for  ikke  at  blive 
afskaarne.  Nu  kom  de  da,  saa  mange  de  var, 
med  en  lang  Række  Vogne,  fulde  af  Føde- 
varer og  Kostbarheder,  som  de  havde  gjort  til 
Bytte. 

Da  de  vare  komne  til  Kjetterup  og  Henrik 
Tagesøn  standsede  paa  Torvet,  sagde  han : 

«Lad  os  rykke  op  paa  Bjærget  og  sætte  os 
fast  der.  Vi  kunde  havt  en  god  Fæstning  i 
Aggersborg,  men  siden  I  have  revet  den  paa 
Gulvet,  ved  jeg  intet  Sted,  hvor  vi  bedre  kunne 
oppebie  Fjenden.      Vi  ville   gøre  Stillingen   saa 

stærk,  som  vi  kunne,  og  her  er  da  Plads,  saa 
vi  kunne  røre  os. » 

«Skt.  Jørgen  skal  nok  bjærge  os,  om  det  er 
fornødent,*  raabte  en  af  Bønderne.  «Men  først 
skal  da  Fjenden  over  Fjorden.« 

«Du  har  Ret,»  svarede  Henrik  Tagesøn,  «vi 
maa  holde  god  Vagt  ved  Aggersborg,  men  gi- 
vet er  det  dog  ikke,  at  han  kommer  fra  den 
Kant.     Muligt  kommer  han  ad  Søvejen.* 

«Nu  lige  meget, »  sagde  Helle  Holst,  «lige 
meget  ad  hvilken  Vej  han  kommer,  det  kan 
kun  blive  med  en  Klat  Folk,  hvormed  han  ikke 
kan  fordrive  os  herfra.« 

Disse  Ord  viste,  at  Bønderne  trods  alt  Praleri 
dog  ikke  vilde  være  glade  ved  at  møde  den 
kongelige  Hær  i  aaben  Mark. 


FJORTENDE  KAPITEL 
Skjoldungernes  Arvetager. 


Det  Rygte,  at  Kong  Kristoffer  vilde  komme 
ad  Søvejen  og  formentlig  rykke  frem  fra 
Aalborg  eller  Sundby,  holdt  sig  og  blev  troet 
af  Bønderne  til  Trods  for,  at  det  var  meget 
usandsynligt.  Hansernes  Flaade  laa  nemlig  stadig 
i  Øresund  og  baade  Helsingørs  og  Helsingborgs 
Befalingsmænd  havde  bevaret  deres  Troskab  mod 
den  fordrevne  Konge.  Rigtignok  havde  Kong 
Kristoffer  indledet  Underhandlinger  med  Kong 
Eriks  Forbundsfæller,  men  de  vare  ingenlunde 
afsluttede,  og  skulde  det  ske,  at  hans  Person 
faldt  i  deres  Hænder,  da  kunde  det  let  bevirke, 
at  Udfaldet  af  disse  Underhandlinger  blev  meget 
ufordelagtige  for  ham.  At  samle  en  Hær  ved 
Kjøbenhavn  eller  et  andet  Sted  paa  Sjælland, 
vilde  tage  lang  Tid  og  Overførelsen  til  Jylland 
vilde,  selv 'om  det  kun  drejede  sig  om  en  fem, 
sex  tusinde  Mand   Fodfolk  og  Rytteri,  udkræve 

en  stor  Transportflaade  af  Datidens  smaa  Skibe. 
Han  kunde  altsaa  ikke  liste  sig  bort, 

Han  besluttede  derfor  efter  sine  Omgivelsers 
Raad  at  drage  over  Øerne  til  Jylland,  efterhaan- 
den  under  Fremrykningen  at  trække  sine  Lens- 
mænds Tropper  til  sig,  men  i  øvrigt  lod  han 
dem  alle  ved  Ombud  vide,  at  det  endelige  Sam- 
lingssted for  Hæren  skulde  væreWitskøl  Kloster*) 
i  Himmersyssel.  Dette  anselige  og  rige  Kloster 
laa  nemlig  lige  ved  Landevejen,  som  langs  Lim- 
fjorden førte  fra  Viborg  lige  op  til  Løgstør, 
eller  Løgsted  Øre,  som  den  dengang  kaldtes, 
der  laa  i  Nærheden  af  Overfartstedet  til  Aggers- 
borg,  hvor  den  kongelige  Hær  agtede  at  til- 
tvinge sig  Overgangen.  Og  da  Witskøl  Kloster 
kun  laa  halvanden  Mil  derfra,  var  det  et  Sted, 
hvorfra  Indfaldet  i  Vensyssel  bekvemt  kunde 
udføres,  ikke  for  langt  borte  og  heller  ikke  for 
nær  ved. 

Imidlertid  havde  det  dog  sine  Vanskeligheder 
at  komme  ubemærket  derop,  og  derfor  havde 
Kongens  Marsk,  Oluf  Axelsøn  Tott,  undfanget 
den  snilde  Ide  at  sende  nogle  Skibe  med  et 
Par   Faner   Landsknægte    fra    Kallundborg   over 


*)  Den  nuværende  Herregaard  Bjørnsholm,  hvis  ene  Fløj 
er  en  Rest  af  Klostret. 

til  Aalborg  og  saa,  forstærkede  af  væbnede 
Borgere  fra  Byen,  rykke  Vester  paa  for  at  vild- 
lede Bønderne  og  afdrage  deres  Opmærksomhed 
fra  Aggersborg. 

Hr.  Oluf  Axelsøn  havde  al  Grund  til  at  an- 
strenge sig  for  at  hindre  Kong  Erik  i  at  komme 
til  Magten  igen,  thi  han  hadede,  ganske  i  Mod- 
sætning til  sin  gamle  Fader,  Hr.  Axel  paa  War- 
berg,  Kong  Erik  af  Hjertens  Grund.  Og  han 
havde  engang  i  Kongens  Vanmagtsdage  givet 
sin  Harme  Luft  paa  en  for  Hans  Naade  højst 
krænkende  Maade.  Da  han  nemlig  en  Dag  paa 
Københavns  Gader  mødte  en  skøn  Kvinde,  agende 
i  en  Karm,  hilste  han  hende  ærbødigt,  uagtet 
han  ikke  kendte  hende.  Men  da  han  af  en 
Herre  af  sit  Følge  straks  efter  blev  belært  om, 
at  den  skønne  Kvinde,  som  han  havde  vist  saa 
stor  Ærbødighed,  var  Kongens  Frille,  Cæcilie, 
blev  han  saa  rasende,  at  han  lod  hende  trække 
ud  af  Karmen  og  give  en  Revselse  midt  paa 
Gaden.  Det  var  da  klart,  at  han  ikke  kunde 
vente  sig  noget  godt  af  Fru  Cæcilies  kongelige 
Elsker.  — 

Den  kongelige  Hær  indtraf  efterhaanden  i 
smaa  Hold  og  lejrede  sig  i  den  store  skønne 
Skov,  som  dengang  omgav  Klostret.  Hans  Naade 
kom  en  af  de  sidste  Dage  i    Maj    med   et  stort 

Følge,  bestaaende  af  hans  Hofsinder,  flere  Lens- 
mænd og  adskillige  andre  høje  Herrer.  Blandt 
disse  var  Lyder  Kabel,  Niels  Banner  og  Peter 
Skram.  De  to  sidste  vare  længselsfulde  efter 
at  komme  over  Fjorden  for  at  faa  at  vide, 
hvorledes  det  gik  Fru  Johanne,  men  da  de  ikke 
havde  hørt  noget  om,  at  Bønderne  havde  hærjet 
den  nordlige  Del  af  Vendsyssel,  havde  de  Grund 
til  at  tro,  at  alt  stod  vel  til  paa  Asdal. 

Kongen  blev  modtaget  ved  den  prægtige 
Klosterkirkes  Portal  af  Abbeden,  Hr.  Niels  Mou- 
ridssøn,  Prioren  og  Subprioren  og  det  hele 
Klosterkonvent,  som  bestod  af  tolv  Cisterciencer- 
Munke.  Hr.  Niels  holdt  en  Tale,  hvori  han 
sagde,  at  det  var  en  Ære  og  Lykke  for  Klo- 
stret at  blive  gæstet  af  den  store  Stifters  Ætling 
og  Skjoldungernes  Arvtager. 

Det  kunde  Christoffer  af  Bayern  jo  nok 
kaldes,  skønt  det  Skjoldungeblod,  der  flød  i 
hans  Aarer,  var  blevet  noget  tyndt  paa  den 
lange  Vej  gennem  Tidernes  Løb  ned  til  ham. 
Han  nedstammede  nemlig  paa  Spindesiden  fra 
den  gamle  Kongeslægt  og  endda  kun  fra  Walde- 
mar Atterdag,  hvis  ældste  Datter  Ingeborg, 
Dronning  Margrethes  Søster,  var  hans  Olde- 
moder. Men  han  var  tillige  Kong  Eriks  Søster- 
søn og    som  saadan  nærmest   til   at   arve  de  tre 

Kroner,    som    hans    uheldige    Morbroder  var   lø- 
ben fra. 

Abbeden  dvælede  især  ved  Stamfaderens 
Storhed,  men  fandt  dog  Lighed  mellem  Kong 
Waldemars  og  Kong  Kristoffers  Skæbne  deri, 
at  de  begge  tiltraadte  Regeringen  under  fare- 
fulde Omstændigheder,  men  den  nuværende  Konge 
var  langt  lykkeligere,  da  han  var  kaldet  til  at 
herske  over  hele  Norden  og  ikke  havde  nogen 
personlig  Uven,  som  tragtede  ham  efter  Livet, 
kun  en  lille  Hob  vildledte,  oprørske  Under- 
saatter,  som  det  vistnok  snart  vilde  lykkes  ham 
at  bringe  til  Lydighed. 

Dernæst  fremhævede  han  den  store  Konges 
gudfrygtige  Sindelag,  som  havde  bevæget  ham 
til  at  stifte  dette  Kloster  af  Taknemmelighed 
imod  Forsynet,  der  havde  friet  ham  ud  af  den 
Livsfare,  hvori  han  havde  været  stedet  Sankt 
Laurentii  Aften  i  Aaret  1157  ved  det  Gæstebud 
i  Roskilde,  hvor  Kong  Svend  Eriksen  forsøgte 
at  snigmyrde  begge  sine  Medkonger,  men  det 
lykkedes  jo  kun  med  Knud,  som  udaandede  i 
Absalons  Arme. 

«Gid  det  aldrig  maa  times  Eders  Naade, » 
sagde  Abbeden,  «at  faa  slige  utro  Venner,  om 
hvem  den  hedenfarne  Konge  siger  i  sit  Stiftel- 
sesbrev,  at  de  aad  det  søde  Brød  med  ham  og 

holdt  venlige  Samtaler  med  ham,  samtidig  med, 
at  de  bag  hans  Ryg  tragtede  ham  efter  Livet. 
Men  han  ønskede  i  hvert  Fald  Hans  Naade 
det  samme  fromme  Sindelag,  som  havde  besjæ- 
let Kong  Waldemar  og  forsikrede  ham  om,  at 
dette  Klosters  Konvent  fremfor  noget  andet 
vilde  bede  for  hans  Vel. 

Kong  Kristoffer  var  en  lille  trivelig  Herre 
med  et  lidet  anseligt  Ydre,  intet  vakte  Fore- 
stillingen om  Storhed  hos  ham,  men  han  havde 
et  forstandigt  Blik,  og  Velvilje  lyste  ud  af  hans 
Aasyn.  Han  svarede  beskedent,  men  dog  ikke 
uden  Værdighed,  at  han  ikke  vilde  staa  sig  ved, 
at  der  i  nogen  Henseende  blev  anstillet  Sammen- 
ligninger mellem  ham  og  hans  store  Forfader, 
som  ved  sin  egen  Dygtighed  havde  erhvervet 
sig  den  bedste  Part  af  det,  han  selv  saa  let  var 
kommen  til.  Det  var  ham  da  en  stor  Glæde, 
at  Begivenhedernes  Gang  havde  ført  ham  her 
til  Witskøl,  saa  at  Stadfæstelsen  af  dette  herlige 
Klosters  Privilegium  kunde  blive  en  af  hans 
første  Regeringshandlinger. 

Selvfølgelig  vandt  disse  huldsalige  Ord  navn- 
lig alle  Klosterbrødrenes  levende  Bifald.  Men 
ogsaa  de  tilstedeværende  Riddere  og  Væbnere 
hørte  med  Velbehag  de  fromme  Ord  og  priste 
deres    Lykke,    at    de    havde    faaet    saa   god    og 

føjelig  en  Herre.  Svenskerne  sagde  jo  ogsaa 
om  Kong  Kristofter,  at  man  kunde  faa  ham  til 
at  love,  hvad  det  skulde  være,  om  man  saa 
bad  ham  om  Himmelens  Stjerner,  saa  vilde  han 
love  at  skafte  dem,  men  det  var  en  uretfærdig 
og  forhastet  Dom.  Vist  nok  var  et  Hovedtræk  i 
hans  Politik  en  Stræben  efter  at  gøre  alle  tilpas, 
men  det  viste  sig  dog  snart,  at  der  baade  var 
Alvor  og  Kraft  i  ham,  navnlig  ved  det  Konge- 
brev, han  udstedte  Aaret  efter,  og  hvori  han 
forbød,  ikke  alene  Bønderne,  men  alle  Stænder 
at  bære  Vaaben  uden  for  Hjemmet.  Denne 
humane  Foranstaltning  viste  i  hvert  Fald,  at 
han  var  langt  forud  for  sin  Tid. 

Noget  af  det  kom  ogsaa  frem,  da  han  og 
hans  Følge  efter  at  have  hørt  Messen  i  Kirken, 
bleve  beværtede  i  Refektoriet  eller  Spisehallen. 
Der  var  dækket  et  Bord,  som  bugnede  af  lækre 
Retter  og  prydedes  af  kostbare  Drikkekar.  Al 
denne  Overdaadighed  var  en  Haan  mod  Ordens- 
reglen, som  paabød  streng  Afholdenhed  og  for- 
kastede al  Pragt,  endogsaa  i  Kirken.  Men  skulde 
Munkene  bringes  til  Lydighed  i  det  Punkt,  saa 
maatte  de  begyndt  med  at  nedrive  det  stolte 
Kloster  og  den  prægtige  Kirke,  en  af  de  skøn- 
neste i  Norden. 

Slige  Tanker  meldte   sig   da  heller  ikke  hos 

en  eneste  af  de  tilstedeværende,  kun  vare  de 
gejstlige  mere  maadeholdne  i  at  tiltale  Bægerne 
end  de  verdslige,  som  efter  et  anstrengende 
Ridt  havde  sat  sig  til  Bords  med  en  uslukkelig 
Tørst  og  Madlyst.  De  bleve  muntre,  højrøstede 
og  tog  i  deres  Udtalelser  intet  Hensyn  til  Kon- 
gens Nærværelse.  Det  gik  især  ud  over  Kong 
Erik,  de  Mænd,  der  vare  blevne  ham  tro,  og 
Bonden. 

«Nu  sidder  han  derovre  paa  Wisborg,  den 
Usselryg,  og  plyndrer  fredelige  Købmandsskibe,» 
sagde  Marsken  Oluf  Axelsøn  om  Kong  Erik,  <det 
er  dog  altfor  argt. » 

«Gør  han  det, »  sagde  Kong  Kristoffer  med 
et  Smil.  «Det  er  muligt,  og  skønt  er  det  ikke, 
men  derom  siger  jeg :  han  skal  jo  ogsaa  leve ! 
Jeg  kender  ædelige  Mænd  i  mit  Fædreland,  der 
have  gjort  ligesaa,  kun  paa  Landevejen  og  ikke 
paa  Søen.  Og  mon  der  ikke,  Oluf  Axelsøn, 
her  i  Danmark  findes  Mænd,  der  ikke  ere  bedre 
i  det  Stykke.« 

Det  Hib  ramte,  thi  en  lignende  Beskyldning 
var  bleven  rejst  imod  en  af  Hr.  Olufs  Brødre. 

«Der  fik  du  den,»  hviskede  Mogens  Løven- 
balk  fra  Tjele,  som  sad  paa  den  anden  Side  af 
Hr.  Oluf,    «og   den  var  vel    fortjent,    thi    du   be- 

tænkte  ikke,  at  Kong  Erik  dog  er  Hans  Naades 
Morbroder. 

«Ja,  ja,»  svarede  Hr.  Oluf  med  et  spydigt 
Smil,  «men  jeg  havde  ikke  tænkt,  at  den  fromme 
Herre  havde  en   Braad,   som  kunde  stikke. » 

Samtalen  drejede  sig  for  Resten  af  Maaltidet 
udelukkende  om  Bøndernes  Ustyrlighed  og  deres 
mange  Misgerninger,  ikke  een  af  Herrerne  sagde 
et  Ord  til  deres  Forsvar  eller  Undskyldning,  indtil 
endelig  Kongen  tog  Ordet. 

«Jeg  har  den  Tro  om  den  danske  Bonde, » 
sagde  han,  «at  han  er  god,  naar  han  bliver 
taget  paa  den  rigtige  Maade  og  der  bliver  gjort 
Ret  og  Skel   imod  ham  » 

«Det  er  det  samme,  som  Eders  Naade  havde 
sagt,  at  det  ikke  er  sket  hidtil, »  udbrød  Lyder 
Kabel.  «Nu  faar  I  selv  prøve  Kunsten;  men 
I  vil  da  finde,  at  saaledes  er  det  med  Bonden, 
at  giver  man  ham  en  Finger,  da  tager  han  hele 
Haanden.  Han  vil  ikke  vide  af  noget  Herskab 
og  ikke  betale  Skat.  Gud  fri  os  for  Bonderegi- 
mente ! » 

«I  mistyder  ganske  mine  Ord,  Hr.  Lyder, » 
sagde  Kongen  sagtmodigt.  «Det  er  langt  fra 
min  Tanke  at  ville  gøre  Bonden  til  Herre  i 
Landet,  men  han  bør  heller  ikke  nedtrykkes  til 
at   være  Træl.     Nægtes    kan   det    ikke,    at   han 

ofte  har  faaet  svære  Byrder  at  bære.  Jeg  har 
jo  selv  maattet  paalægge  ham  en  haard  Ekstra- 
skat, og  det  har  vel  bidraget  meget  til,  at  han 
rejste  sig. » 

«Nej,  Eders  Naade,»  sagde  Hr.  Otte  Nielsen 
Rosenkrantz,  «hver  attende  Pending  af  Indtæg- 
terne, det  er  ikke  mere  end  hvad  Bønderne  let 
kunde  udrede,   om  de  havde  villet.* 

«Men  de  ere  blevne  besnakkede  og  forførte 
af  urolige  Hoveder  og    ondsindede  Mennesker. » 

«Det  ere  de,»  sagde  Hr.  Otte  forbeholdent, 
«men  jeg  nævner  ingen. » 

Det  behøvede  han  heller  ikke,  thi  hver  af 
de  tilstedeværende  vidste,  at  det  var  Henrik 
Tagesøn,  Kongen  havde  sigtet  til,  og  denne 
var  jo  en  Frænde  af  ham  eller  rettere  af  hans 
Hustru,  for  saa  vidt  som  hans  første  Hustrus 
Søster,  Kirstine  Ovesdatter  Hvide,  var  Henrik 
Tagesøns  Moder.  Men  efter  hende  blev  han 
Parthaver  i  Hvidernes  gamle  Gaard  Bjørnholm, 
som  Anders  Ovesen  Hvides  Enke  havde  bragt 
Otte  Rosenkrantz  i  sit  andet  Ægteskab  med 
ham.  Altsaa  var  Henrik  Tagesøn  en  Torn  i 
Øjet  paa  Otte  Rosenkrantz  og  han  ønskede 
Medejeren  af  Bjørnholm  Døden  og  Djævelen  og 
mente  med  saa  megen  mere  Grund  at  kunne 
gøre   det,    som  Henrik  var    bleven  en  Urostifter 

og  en  Fjende  af  sin  Stand.  Det  glædede  han  sig 
over,   men  fandt  det  ikke  sømmeligt  at  sige  det. 

«Ha,  ha!»  lo  Oluf  Axelsøn  kort  og  skarpt. 
«Jeg  haaber  ikke,  at  Eders  Naade  lader  den 
Mand,  som  Hr.  Otte  Nielsen  ikke  vil  nævne, 
slippe  for  Straf? » 

« Visselig  ikke,  om  han  falder  i  vore  Hæn- 
der,*  svarede  Kongen 

«Og  heller  ikke  den  Ræv,  Biskop  Thorlaf  i 
Viborg,  som  har  staaet  Henrik  Tagesøn  bi,» 
sagde  Lyder  Kabel,  «og  som  har  nok  saa  stor 
Skyld  i  Oprøret. » 

«Om  ham  ved  jeg  intet, »  sagde  Kongen, 
«men  i  hvert  Fald  vil  jeg  nødigt  forgribe  mig 
paa  en  af  Guds  og  Kirkens  Tjenere. » 

« Eders  Naade  slipper  for  det, »  sagde  Abbeden. 
«Da  jeg  for  et  Par  Dage  siden  var  i  Viborg,  er- 
farede jeg,  at  Hr.  Thorlaf  har  salveret  sig.  Han 
er  draget  til  Hals  for  derfra  at  skibe  til  Norge, 
siges  der.» 

«Lad  da  Norge  og  Fanden  have  ham,»  ud- 
brød Lyder  Kabel,  «da  er  han  i  enhver  Hen- 
seende der,   hvor  han  hører  hjemme. » 

«Mon  det  ikke,»  sagde  en  af  de  andre  Her- 
rer, « vilde  været  bedre  for  ham,  om  han  havde 
søgt  over  til  sin  gamle  Herre  paa  Gotland  og 
var  bleven  Biskop  der  af  Fandens  Naade !» 

De  andre  lo  deraf  og  anede  ikke,  at  det 
visselig  vilde  været  bedre  for  Hr.  Thorlaf,  thi 
et  Par  Aar  efter  blev  han  myrdet  i  Bergen  af 
Hanserne. 

Kong  Kristoffer  var  en  Ven  af  Bordets  Glæ- 
der. Han  havde  taget  rigeligt  til  sig  baade  af 
Mad  og  Drikke  ved  det  overdaadige  Maaltid  og 
var  i  godt  Lune,  da  han  henad  Aften,  ledsaget 
af  sit  Følge,  vandrede  i  Skoven  og  standsede 
paa  et  Punkt,  hvorfra  der  var  Udsigt  over  Fjor- 
den, som  laa  der  blank,  mens  den  dalende  Sol 
belyste  den  nærliggende  Livø  og  kastede  sine 
Straaler  over  Furland,  Salling  og  Mors  i  det 
Fjerne.  Det  var  en  henrivende  Aften,  hvis 
Fred  dannede  en  slaaende  Modsætning  til  de 
Mænds  Tanker,  som  nød  Skuet.  Kong  Kristof- 
fer følte  det  og  udbrød: 

«Hvor  skønt!  Danmark  er  et  herligt  Land, 
var  blot  Menneskene  her  mere  fredelige  og  for- 
ligelige!« 

<. Eders  Naade  skal  se,  det  kommer  nok, » 
sagde  Otte  Rosenkrantz,  «naar  vi  har  givet  disse 
gale  Bønder  en  Lektion  og  faaet  dem  til  at 
skikke  sig. » 

«Mon  det    bliver  saa   let?»   spurgte   Kongen. 

«Ej,    hvor  kan  Eders  Naade   tvivle  derom  ?» 

udbrød  Hr.  Otte  med  en  Forundring,  som  næ- 
sten smagte  lidt  af  Ringeagt. 

Men  hvordan  det  end  blev,  saa  skulde  det 
nu  gøres.  Den  næste  Morgen  indtraf  en  Ryt- 
terhøvedsmand, som  hørte  til  den  Styrke,  der 
var  sendt  til  Aalborg,  og  meldte,  at  de  vare 
lykkeligt  ankomne  til  Sundby,  og  havde  draget 
et  Par  hundrede  væbnede  Borgere  til  sig  fra 
Aalborg.  Derpaa  vare  de  rykkede  Vester  paa 
og  vare  ved  Kokkedal  stødt  paa  nogle  Bønder- 
hobe, som  aabenbart  vare  blevne  sendte  ud  for 
at  spejde.  Men  da  de  vare  blevne  jagne  til- 
bage, havde  Øversten  sendt  en  halv  Fane 
Knægte  og  nogle  Ryttere  langs  Fjorden  ned 
ad  Aggersborg  til.  Og  mens  Hovedstyrken 
langsomt  rykkede  videre  ad  Kjetterup  og  Skt. 
Jorgensborg  til,  havde  de  andre  naaet  Aggers- 
borg  Færgested,  overrumplet  den  svage  Styrke, 
som  Bønderne  havde  efterladt  der  og  vare  ski- 
bede over  til  Løgstør-Siden  med  alle  de  Baade 
og  Pramme,   som  de  havde  forefundet. 

Nu  gjaldt  det  altsaa  at  benytte  Lejligheden. 
Kongen  og  Hæren  brød  øjeblikkeligt  op,  de 
halvanden  Mil  til  Færgestedet  vare  snart  til- 
bagelagte og  allerede  inden  Aften  var  en  stor 
Part  af  de  fem  til  seks  tusinde  Mand,  som  ud- 
gjorde den  kongelige  Hær,   ført  over  det  smalle 

Aggersund.  I  Løbet  af  Natten  kom  Resten 
med  Heste  og  Tros,  den  næste  Dag  inden 
Middag  satte  Hæren  sig  i  Bevægelse,  og  da  der 
kun  var  en  god  Mil  op  til  Skt.  Jørgens  Bjærg, 
naaede  de  kongelige  med  Lethed  Maalet  inden 
Aften. 

Bøndernes  Opmærksomhed  havde  saa  ganske 
været  hendraget  mod  Øst,  at  Henrik  Tagesøn 
først  sent  blev  underrettet  om  Fjendens  Nær- 
melse  fra  en  anden  Kant.  Dog  var  der  endnu 
Tid  til  at  rykke  ud  og  overfalde  de  kongelige, 
men  Henrik  Tagesøn  dristede  sig  ikke  til  med 
sine  udisciplinerede  Hobe  at  vove  et  Slag  i 
aaben  Mark  mod  en  øvet,  krigsvant  Hær,  selv 
om  den  var  langt  mindre  end  Bøndernes,  men 
han  vidste  iøvrigt  ikke  nøje  Besked  om,  hvor 
stor  den  kongelige  Hær  var,  og  han  udsatte 
sig  dernæst  ved  at  rykke  ud  for  at  blive  taget 
i  Flanken  af  de  Tropper,  som  vare  komne 
Øster  fra.  Han  opgav  derfor  enhver  Tanke 
derom  og  besluttede  at  blive  i  sin  Forskansning 
paa  Bjærget  og  tage  imod  Fjendens  Angreb  der. 

Da  han  saa  det  kongelige  Fortrav  rykke  ind 
paa  Hørups  Made,  en  flad  Slette  Sydvest  for 
Bjærget,  sagde  han  til  Mikkel : 

«Det  gjorde  den  Hertug  af  Bayerland  ikke 
ilde,   men  det  skal  ikke  nytte  ham  noget.     Lad 

ham  nu  kun  komme  med  sin  Smule  Hær  og 
løbe  Panden  mod  Borgen. » 

Dermed  sigtede  han  til  den  Forskansning, 
Bønderne  havde  dannet  paa  Bjærgets  Top  af 
deres  mange  Vogne,  som  bleve  opstillede  kreds- 
formigt  i  tre  Rækker,  og  som,  besatte  af  Mand- 
skabet, ikke  var  noget  daarligt  Værn.  I  Midten 
af  Vognborgen  anbragtes  de  Kvinder  og  Børn, 
som  vare  tyede  derop,  og  der  befandt  sig  ogsaa 
Karen. 

Man  har  ment,  at  disse  Vognborge  først 
bleve  brugte  af  de  bøhmiske  Hussiter,  men  at 
en  af  dem  skulde  være  kommen  til  Jylland  og 
endogsaa  have  stiftet  en  Sekt  i  det  nordlige 
Vendsyssel,  er  Opdigtelse.  Der  var  ikke  Spor 
af  religiøs  Bevægelse  i  denne  Folkerejsning. 


FEMTENDE   KAPITEL. 
Sejp  og"  Nederlag-. 


Skt.  Jørgens  Bjærg  er  en  lang,  flad  Hedeaas, 
i  Gjennemsnit  kun  halvandet  hundrede  Fod 
høj,  men  de  paa  Toppen  liggende  Kæmpehøje 
gør  den  mere  anselig.  Bøndernes  Vognborg 
omsluttede  en  Del  af  dem,  og  der  sad  de  fleste 
af  dem  Morgenen  efter  den  kongelige  Hærs 
Ankomst  og  forfriskede  sig  ved  deres  Sul,  Brød 
og  hjemmelavede  bitre  Porseøl.  De  tænkte  kun 
lidet  paa,  at  mange  af  dem  snart  skulde  komme 
til  at  hvile  ved  Siden  af  deres  Fædre,  som 
havde  kæmpet  her  i  Oldtiden,  dengang  Vendel- 
boer og  Thyboer  reves  om  Besiddelsen  af 
Landet.  Nu  skulde  de  rigtignok  ved  hinandens 
Side  kæmpe  mod  en  fælles  Fjende,  men  dog 
var  der  ingen  rigtig  hjertelig  Forstaaelse  imellem 
dem.  De  blandede  sig  ikke  mellem  hverandre. 
Vendelboerne    havde   slaaet    Lejr   i   den  sydlige 

Ende  af  Vognborgen,  Thyboerne  og  Morsing- 
boerne  i  den  nordlige,  skønt  der  ikke  var  nogen 
skarp  Grænse  imellem  dem. 

Den  nordlige  Ende  af  Bjærget  var  højest, 
den  sydlige  stejlest,  og  her  løb  en  Hulvej  forbi, 
kaldet  Husby-Hole,  hvori  Bønderne  haabede  at 
kunne  nedstyrte  de  angribende  Fjender.  Da  den 
kongelige  Lejr  trak  sig  længst  hen  mod  Syd, 
ventede  de  Angrebet  fra  den  Kant. 

Henrik  Tagesøn,  Mikkel  Due  og  de  andre 
Anførere  vandrede  om  fra  Hob  til  Hob  og  til- 
talte Bønderne,  dog  ikke  for  at  opildne  dem, 
thi  det  behøvedes  ikke,  men  for  at  holde  dem 
tilbage.  De  vare  nemlig  utaalmodige,  fordi  de 
kongelige  ikke  angreb  straks  den  næste  Morgen 
og  higede  efter  at  styrte  ned  ad  Bakken  og 
kaste  sig  over  dem.  De  mente  ved  deres  store 
Overmagt  let  at  kunne  gøre  det  af  med  dem. 
Men  det  lykkedes  dog  Henrik  Tagesøn  at  faa 
dem  derfra. 

«Mon  det  dog  ikke  vilde  være  rettest  at 
benytte  den  Kamplyst,  Henrik,  mens  den  er 
saa  levende?«   spurgte  Mikkel. 

«Nej,  det  vilde  være  Daarskab,»  svarede 
Henrik.  «Du  ser  jo  selv,  at  Hæren  er  opstillet 
i  Slagorden,  og  hvad  formaar  Bøndernes  Kæppe 
og  Stænger  mod  Knægtenes  lange  Lanser?  Vore 

Folk  ville  blive  spiddede  paa  dem,  og  saa  vil 
de  adelige  Hestfolk  falde  os  i  Flanken.  Ved 
Sundby  havde  vi  kun  med  nogle  Hundrede  at 
gøre,   men  her  er  Tusinder. » 

Mikkel  maatte  bøje  sig  for  disse  Grunde  og 
det  kom  altsaa  ikke  til  Kamp  den  Dag. 

Men  det  var  en  Skuffelse  for  de  kongelige. 
De  havde  haabet,  at  Bønderne  i  deres  Overmod 
vilde  skredet  til  Angreb,  og  de  følte  sig  over- 
tydede om,  at  de  i  aaben  Mark  let  vilde  kunne 
faa  Bugt  med  deres  uordnede  Hobe,  og  det 
vilde  vel  ogsaa  skeet,  hvis  Henrik  Tagesøn  ikke 
havde  været  saa  klog  og  duelig  en  Hærfører. 

Imidlertid  tilbragte  Karen  Dagen  i  stor  Angst 
og  Spænding.  Hvad  vilde  den  næste  Dag  bringe? 
«Sejr!»  sagde  Mikkel,  «lid  paa  det!»  Han  var 
i  godt  Lune  og  tilfreds  med  hende,  fordi  hun 
endelig  havde  bekvemmet  sig  til  at  aflægge 
Mandsklæderne.  Hun  viste  sig  nu  i  Kvindedragt. 
Den  var  rigtignok  kun  simpel,  thi  en  ung  Bonde- 
kvinde havde  laant  hende  den,  men  desto  bedre 
passede  hun  til  det  Selskab,  hvori  hun  nu  be- 
fandt sig,  og  de  andre  Kvinder  i  Lejren  betrag- 
tede det  som  en  Ære,  at  hun,  en  Adelsmands 
Hustru,  ikke  holdt  sig  for  god  til  at  gaa  klædt 
som  en  af  dem. 

Nu  havde  de  nemlig  alle  faaet  at  vide,  hvem 

hun  var,  og  Simon,  hvem  de  udspurgte,  udbredte 
hendes  Ros.  Overalt,  hvor  hun  kom  hen,  saa 
hun  venlige  Ansigter,  og  hun  svigtede  ikke  den 
Hengivenhed,  der  blev  hende  vist,  thi  hun  tog 
sig  med  Omhu  af  de  syge  Kvinder  og  Børn. 
hvoraf  der  var  flere  i  Lejren.  Og  Tosse-Marie 
fulgte  hende  som  hendes  Skygge  og  hjalp  til, 
hvor  det  behøvedes.  Men  denne  maatte  ikke 
lignet  sig  selv,  hvis  hun  havde  forsømt  Lejlig- 
heden til  at  tjene  lidt  Mønt  som  Spaa-  og 
Signekjærling.  Mange  Kvinder  følte  sig  bero- 
ligede ved  hendes  Spaadomme  om  Lykke  og 
Sejr,  og  der  var  ogsaa  de  Mænd  blandt  Bøn- 
derne, som  gik  mere  modige  i  Kampen,  fordi 
hun  havde  læst  over  deres  Sværd  og  derved 
efter  deres  Mening  gjort  ethvert  Hug  af  dem 
dødbringende. 

Imidlertid  smaasnakkede  nogle  af  Bønderne 
om,  hvor  Gamper  var  bleven  af  og  hvad  han 
vel  tog  sig  for. 

«Vær  vis  paa,  at  hvad  han  saa  gør,  da  er 
det  til  Gavn  for  vor  Sag, »  sagde  Henrik  Tage- 
søn, «men  jeg  har  mine  Grunde  til,  at  der  ikke 
skal  snakkes  om  det  nu.  De  Par  hundrede 
Mand,  han  har  med  sig,  savne  vi  jo  ikke.» 

Saaledes  blev  Munden  lukket  paa  Bønderne 
og  hverken  Mikkel  eller  Karen  ofrede  Gampers 


Bondebruden. 

Forsvinden  nogen  Tanke.  Men  Henrik  Tagesøn 
vidste,  hvad  Gamper  tog  sig  for.  Han  var 
rykket  op  til  Asdal  for  at  belejre  og  indtage 
Borgen.  Henrik  Tagesøn  havde  givet  sit  Minde 
dertil  paa  den  Betingelse,  at  der  ikke  tilføjedes 
Fru  Johanne  eller  hendes  Børn  nogen  personlig 
Overlast.  Han  undte  de  to  hovmodige  Kvinder 
paa  Asdal  en  grundig  Ydmygelse,  men  han 
kunde  ikke  afvige  fra  sin  Vej  og  selv  udføre 
Hævnen.  Han  beroligede  sin  Samvittighed  med, 
at  Fru  Johanne  ikke  alene  havde  været  en  afgjort 
Modstanderske  af  Bøndernes  Sag,  men  ogsaa 
gjort,  hvad  hun  kunde,  for  at  hindre  Mikkels 
og  Karens  Forening  og  Lykke.  Men  han  kendte 
dem  dog  begge  nok  til  at  vide,  at  de  vilde 
være  i  Stand  til  at  vise  sig  ædelmodige  og 
holde  Haanden  over  Fru  Johanne  og  Asdal. 
Men  derved  kunde  opstaa  en  Splid,  som  kunde 
blive  skæbnesvanger  nok,  thi  de  fleste  Thyboere 
vilde  stille  sig  paa  Mikkel  Dues  Side  og  følge 
ham.  Nu  derimod  gik  det  hele  stille  af,  og 
Henrik  tænkte  —  skulde  Skæbnen  ville,  at  vi 
bukke  under,  saa  har  jeg  dog  den  Tilfredsstil 
lelse,  at  jeg  er  bleven  hævnet,  men  sejre  vi 
saa  kan  jeg  jo  altid  vise  Naade.  Den  Mulighed 
at  Asdal  kunde  modstaa  Bøndernes  Angreb 
regnede  han  slet  ikke  med. 

Henad  Aften  red  Kongen  med  sit  Følge  i 
nogen  Afstand  omkring  Bjærget  og  iagttog  Stil- 
lingen. De  saa,  at  Vognborgen  havde  en  stor 
Udstrækning,  saa  at  Angriberne  maatte  sprede 
deres  Kræfter  for  meget,  hvis  de  vilde  falde  an 
over  hele  Linien,  hvorimod  Forsvarerne  hurtigt 
kunde  samle  en  overlegen  Styrke  paa  ethvert 
truet  Punkt. 

Men  trods  dette  uheldige  Forhold  sejrede 
dog  de  urolige  og  hidsige  Hoveder  i  Kongens 
Raad,  og  det  blev  besluttet  at  gribe  an  den 
næste  Morgen. 

Allerede  ved  Daggry  gik  det  løs,  og  Nattens 
Stilhed  afbrødes  af  Raab  og  Vaabenlarm.  De 
kongelige  angreb  samtidig  paa  flere  Punkter, 
men  formaaede  intet  Sted  at  trænge  ind  i  Vogn- 
borgen. De  udrettede  ikke  stort  med  deres 
Lanser,  fordi  Bønderne  stod  højere  paa  deres 
Vogne  og  tildængede  de  ad  Skraaningen  op- 
rykkende Fjender  med  Sten  og  Kastevaaben. 
Kort  sagt,  Angrebet  blev  fuldstændig  afslaaet. 

Dog  naaede  en  Lanse  hist  og  her  sit  Maal 
og  saarede  eller  dræbte  en  af  Forsvarerne. 
Ulykkeligvis  blev  Mikkel  Due  et  af  Ofrene. 
Han  anførte  Thyboerne  og  udsatte  sig  meget, 
saa  at  en  Lansespids  kom  ham  for  nær  og  bi- 
bragte  ham  et  dybt    Saar  i  den    højre  Skulder. 

Han  styrtede  ned  af  den  Vogn,  hvorpaa  han 
stod,  men  straks  var  Karen  og  Simon  ved 
Haanden  og  fik  ham  baaren  ind  i  Lejren,  hvor 
de  redte  et  Leje  til  ham  i  Lyngen,  og  Tosse- 
Marie  kom  saa  til  og  forbandt  ham.  Nu  priste 
han  sin  Lykke,  fordi  han  havde  sin  trofaste 
Hustru  hos  sig. 

De  kongeliges  Mandefald  var  ikke  egentlig 
stort,  men  dog  mistvivlede  de  om  med  deres 
faatallige  Hær  at  kunne  faa  Bugt  med  Bønderne 
og  udjage  dem  af  deres  stærke  Stilling  paa 
Bjærget.  Kong  Kristoffer  fik  derfor  det  Raad 
at  opgive  Evret  for  den  Gang  og  vente  paa 
bedre  Lejlighed.  Sammenholdet  mellem  Bøn- 
derne vilde  næppe  vare  længe.  Men  andre  af 
Rongens  Raadgivere  mente  tværtimod,  at  hvis 
de  drog  derfra  med  uforrettet  Sag,  saa  vilde 
Bønderne  blive  overmodige  og  det  hele  Land 
snart  staa  i  Flammer.  Kongen  sluttede  sig 
ikke  til  nogen  af  de  to  Partier,  men  sagde: 

«Lad  os  prøve  det  med  det  gode!  Vi  ville 
underhandle. » 

« Underhandle,«  udbrød  Marsken  forbavset. 
« Vil  Eders  Naade  nedlade  eder  saa  dybt?  I 
kan  ikke  vente,  at  Bønderne  gaa  ind  paa  rime- 
lige og  antagelige  Tilbud. » 

«I  misforstaar  mig, »  svarede  Kongen.    «Ikke 

er  det  min  Mening  at  ville  forhandle  med  Bøn- 
derne som  om  de  vare  vore  Ligemænd.  Jeg 
vil  tilbyde  dem  Naade  og  Frihed  for  Straf, 
hvis  de  ville  nedlægge  Vaabnene  og  drage  hjem 
hver  til  sit. » 

Der  herskede  nogle  Øjeblikke  Taushed  i 
Raadsforsamlingen,  mens  flere  af  Herrerne  ved 
Hovedrysten  og  Smil  tilkendegav  deres  Tvivl 
om  at  kunne  komme  nogen  Vej  med  Bønderne 
ved  Mildhed.  Men  da  rejste  Lyder  Kabel  sig 
og  sagde: 

« Eders  Naades  Paafund  er  godt,  naar  det 
kun  udføres  paa  den  rette  Maade.  At  komme 
til  Henrik  Tagesøn  og  hans  Makkere  med  et 
sligt  Tilbud  vil  intet  gavne.  De  ville  ikke  fæste 
Lid  til  Eders  Naades  Løfter  om  Tilgivelse  og 
Vendelboerne  ere  nu  saa  ophidsede,  at  de  ikke 
ville  laane  Øre  til  Forslag  om  Forlig,  men  med 
Morsingerne  og  Thyboerne  er  det  en  anden  Sag. 
De  ere  lede  ved  Fejden  og  trak  sig  gerne  ud 
af  Sagen,  naar  de  blot  turde.  Faa  de  paalide- 
lig  Kundskab  om,  at  Eders  Naade  vil  række 
dem  Haanden  til  Forlig,  da  tror  jeg,  at  de  give 
sig. » 

«Og  hvorledes  vil  I  sætte  det  i  Værk?» 
spurgte  Otte  Nielsen  Rosenkrantz  i  en  skarp 
Tone.      «De    overmægtige    Vendelboer    ville    jo 

sikkert  lægge  sig  imellem  og  gøre  det  Forsøg 
til  intet. » 

«Forstaar  sig,  Hr.  Otte,»  svarede  Lyder 
Kabel,  med  et  ringeagtende  Smil,  «hvis  vi  gaa 
aabenlyst  til  Værks.  Men  det  maa  ske  fordækt, 
sad  at  Vendelboerne  ikke  faa  nogen  Anelse 
derom  » 

«Jeg  gad  vidst,  hvorledes  I  vil  faa  det  gjort, » 
sagde  Marsken  i  en  bidsk  Tone,  thi  han  fryg- 
tede ikke  mindre  end  Otte  Rosenkrantz,  at 
Lyder  Kabel,  hvis  hans  Anslag  lykkedes,  skulde 
overfløje  dem  og   komme  i  Gunst   hos  Kongen. 

«Sig  frem,  Hr.  Lyder,  hvad  har  I  udtænkt  ?» 
udbrød  Kongen  utaalmodig,  da  Lyder  Kabel 
forholdt  sig  tavs. 

«Det  er  kun  for  Eders  Naades  egne  Øren, » 
svarede  Hr.  Lyder.  « Vil  Eders  Naade  give  mig 
Foretræde  under  fire  Øjne  i  eders  eget  Telt,  da 
skal  det  snart  være  sagt  og  let  gjort. » 

Til  Otte  Rosenkrantz  og  Oluf  Axelsøns  store 
Ærgrelse  rejste  Kongen  sig,  forlod  Raadsteltet, 
hvor  de  befandt  sig,  og  bød  Lyder  Kabel 
følge  sig. 

« Hvortil  den  store  Hemmelighedsfuldhed,  Hr. 
Lyder!«  spurgte  Kongen,  da  de  vare  komne 
ind  i  hans  Telt.  «Tror  I,  at  jeg  er  omgiven  af 
Forrædere?« 

« Det  just  ikke,  Eders  Naade, »  svarede  Lyder 
Kabel,  men  Sagen  er  af  den  Beskaffenhed,  at 
jo  færre,  der  er  indviede  i  den,  desto  bedre. 
Hvad  jeg  agter  at  gøre,  er  dette  —  jeg  gaar 
straks,  naar  Mørket  falder  paa,  over  til  Bjærget, 
lister  mig  op  ad  det  paa  den  nordlige  Side  og 
ser  at  faa  fat  i  nogle  af  Morsingernes  ældste 
Mænd.  De  kende  jo  mig,  Befalingsmanden  paa 
Lund,  og  vil  ikke  tvivle  om,  at  jeg  kommer  i 
et  alvorligt  Ærinde.  Men  bedst  vil  det  dog 
være,  om  eders  Naade  medgav  mig  eders  Segl- 
ring til  Vidnesbyrd  om,  at  jeg  kommer  fra  eder. 
Modtage  de  Eders  Naades  Tilbud  og  spørge  mig 
om,  hvorledes  de  skulle  forholde  sig  for  at  komme 
løs  fra  Vendelboerne,  da  vil  jeg  svare:  vi  gribe 
an  aarle  i  Morgen  og  rette  hele  vor  Styrke 
mod  Vendelboerne.  Mens  det  staar  paa,  og  de 
ere  optagne  af  Kampen,  da  kan  I  liste  eder 
bort  med  alt  eders  Tros  ad  Bjærgets  Nordside. » 

« Ved  Sankt  Kristoffer,«  udbrød  Kongen,  «det 
er  snildt  udtænkt.  Lykkes  det,  Hr.  Lyder,  da 
skal  I  blive  kongelig  lønnet. » 

«Nu,  Eders  Naade,  det  er  mig  ikke  om 
Lønnen  at  gøre, »  svarede  Hr.  Lyder  med  søm- 
melig Beskedenhed,  «men  kun  om  at  det  lykkes 
og  bliver  eder  og  Riget  til  Gavn.  Og  nu,  da 
Eders  Naade  uden  Indvending  er  gaaet  ind  der- 

paa,  tør  jeg  vel  forvente,  at  det  bliver  derved 
og  at  Eders  Naade  ved  at  tilkendegive  Marsken 
og  Hofmesteren,  at  det  saaledes  er  Eders  Naades 
Vilje,  sikrer  Eder  deres  Bistand  til  Anslagets 
punktlige  Iværksættelse. » 

Det  gjorde  Hans  Naade,  men  først  efter  at 
Lyder  Kabel  havde  fjærnet  sig  og  var  paa  Vejen 
over  til  Bjærget,  saa  at  de  to  mægtige  Herrer 
vare  nødsagede  til  at  gaa  ind  paa  Hærens  Frem- 
rykning den  næste  Morgen  og  iøvrigt  nøjes 
med  at  sige,  at  hvad  der  kom  ud  af  dette,  det 
gik  ganske  paa  Hr.  Lyders  Kappe. 

Han  indfandt  sig  ved  Midnatstid  ovre  ved 
Bjærget,  men  det  var  lyst  nok,  da  Himlen  var 
bleven  klar,  og  de  lyse  Nætter  for  længe  siden 
vare  begyndte,  thi  det  var  den  6te  Juni,  som 
var  i  Færd  med  at  oprinde.  Han  havde  taget 
sin  Livsvend,  Søren  Sillerslev  med  sig,  saaledes 
kaldet  efter  den  By,  hvorfra  han  stammede  og 
som  hørte  under  den  gamle  Kongsgaard  Lund 
paa  Morsø,  hvor  hans  Herre  jo  var  Befalings- 
mand. Hr.  Lyder  kunde  ingen  bedre  Ledsager 
have  paa  denne  Udflugt,  end  Søren  Sillerslev, 
som  havde  tjent  sin  Herre  i  en  Række  af  Aar 
og  fulgt  ham  alle  Vegne.  Der  fandtes  ikke  ret 
mange  Morsinger,  som  ikke  kendte  ham. 

De    listede    sig    gennem    den   høje  Lyng    og 

kom  temmelig  nær  hen  til  Morsingernes  bagerste 
Vognrække  uden  at  blive  opdagede. 

«De  sove  som  Svin,  jeg  kan  høre  en  af  dem 
snorke, »   sagde  Søren. 

«Prøv  paa  at  vække  dem,»  bad  Hr.  Lyder, 
men  læmpeligt.     Fløjt  en  Vise.» 

Det  gjorde  Søren  og  valgte  en  Vise,  hvis 
Tone  ethvert  Barn  paa  Mors  kendte,  og  han 
fløjtede  den  højt  og  skarpt.  Den  gjorde  derfor 
sin  Virkning.  En  lang  Karl  rejste  sig  i  den 
nærmeste  Vogn  og  sagde  med  en  søvndrukken 
Stemme : 

«Hvad  er  nu  det  for  Gøgl?  Er  det  dig, 
Lasse,  som  kvæder  i  Søvne  ?» 

Men  Søren  kendte  den  spørgende  paa  Røsten 
og  svarede: 

«Nej,  Severin,  det  er  ikke  Lasse,  men  Søren 
Sillerslev.  Raab  helst  ikke  saa  højt,  jeg  kom- 
mer i  et  hemmeligt  Ærinde. » 

«Nu,  det  maa  jeg  tro,»  sagde  Severin.  «Du 
er  vel  rømmet  fra  din  Herre  og  søger  nu  til 
os  ?» 

«Vidt  fejlet, »  svarede  Søren.  «Min  Herre 
er  her  selv.» 

«Det  var  som  Fanden,«   udbrød  Severin. 

«Kom  herud  til  os,  saa  skal  du  faa  nærmere 
Besked. » 

«Og  I  ere  her  alene  to,  jeg  falder  ikke  i  et 
Raghold  ? » 

«Paa  det  Lav,  nej,  Severin,  Meningen  er 
den  bedste. » 

Lange  Severin,  som  han  paa  Grund  af  sin 
Højde  kaldtes,  sprang  nu  af  Vognen  og  gik 
hen  til  Hr.  Lyder,  hvem  han  godt  kendte  af 
Udseende,  og  hilste  ham  ærbødigt  nok.  Da 
han  hørte,  at  der  ikke  forlangtes  andet  af  ham, 
end  at  han  skulde  hidkalde  sin  Husbond,  en 
Selvejerbonde  ved  Navn  Jens  Ellerup,  og  for 
Resten,  naar  det  var  gjort,  blive  til  Stede  og 
holde  sig  rolig,  adlød  han  uden  Betænkning. 
Jens  var  ikke  langt  borte,  og  mens  Hr.  Lyder 
talte  med  ham,  fandt  Søren  det  raadeligst  at 
indvie  lange  Severin  i  Sagen,  og  Karlens  Udbrud: 
« Hille  den  sorte,  kunde  vi  pudse  de  hovne  Ven- 
delboere, det  vilde  blive  en  Spas ! »  —  var  intet 
daarligt  Vidnesbyrd  om,  hvorledes  Stemningen 
var  blandt  Morsingerne. 

Jens  Ellerup  var  Hr.  Lyder  bekendt  som  en 
af  de  mest  fredeligt  sindede  Mænd  paa  Mors. 
Det  var  altsaa  et  Held,  at  han  først  fik  ham  i 
Tale.  Hans  Glæde  over  Kongens  Tilbud  var 
stor,  hvorfor  han  paa  Hr.  Lyders  Anmodning 
straks  begav  sig  ind  i  Lejren  for  at  samle  nogle 
af  Morsingernes  ældste  Bønder  til  en  Raadslag- 

ning.  Han  fik  Søren  Sillerslev  med,  for  at 
denne  kunde  bevidne,  at  Hr.  Lyder  virkelig  var 
kommen  til  Stede,  mens  lange  Severin  blev  hos 
Hr.  Lyder  for  at  sikre  ham  mod  Overfald. 

Det  varede  ikke  længe,  inden  Hr.  Lyder  var 
omgiven  af  en  lille  Kreds  af  de  mest  ansete 
Morsinger,  hvem  han,  efter  først  at  have  fremvist 
Seglringen  som  et  Vidnesbyrd  om,  at  det  var 
Kongen  selv,  der  havde  sendt  ham,  bragte  en 
venlig  Hilsen  fra  Hans  Naade  med  Tilbud  om 
Tilgivelse  og  Fred,  naar  de  straks  vilde  forlade 
Bjærget.  Han  indestod  for,  at  ogsaa  de  Adels- 
mænd, som  havde  Tjenestebønder  blandt  Op- 
rørerne, vilde  lade  Naade  gaa  for  Ret  og  ikke 
kræve  nogen  Mand  til  Regnskab  for  hvad  der 
var  sket. 

De  fleste  af  Bønderne  erklærede,  at  det  var 
et  godt  Tilbud,  som  burde  modtages,  men  et 
Par  af  dem  mente  dog,  at  det  vilde  være  vove- 
ligt at  gaa  til  det  uden  at  faa  Thyboerne  med. 
De  vilde  ikke  erklære  sig,  førend  Thyboerne 
vare  blevne  spurgte. 

Der  var  altsaa  ikke  andet  for,  end  at  nogle 
af  dem  maatte  hentes,  og  de  kom  villigt  nok. 
De  tiltraadte  næsten  alle  Forslaget,  saa  kede 
vare  de  af  Fejden.  Men  en  af  dem,  nemlig 
Blankert    fra   Rær,    den    Bonde,    hos    hvem  Hr. 

Lyder  havde  havt  Nattekvarter,  da  han  drog  til 
Torp,  rejste  heftig  Indsigelse  og  kaldte  det  et 
skammeligt  Forræderi,  som  han  aldrig  vilde 
gaa  med  til. 

«Godt,»  sagde  Hr.  Lyder,  «nu  vide  vi  Be- 
sked om  dig,  Blankert!  Naar  Regnskabens 
Dag  kommer,  og  lid  paa,  at  den  ikke  vil  ude- 
blive, da  skal  jeg  trække  dig  frem  som  et 
mærket  Faar  for  at  du  kan  faa  den  haardeste 
Straf.  Saa  det  skulde  være  Forræderi  at  vende 
tilbage  til  Lydighed  mod  sin  lovlige  Herre  r  Og 
Hustru,  Børn  og  Ejendom  skulde  gives  til  Pris 
blot  for  at  en  Landløber  og  en  Eventyrer  som 
Henrik  Tagesøn  kan  vinde  Ære  og  Magt?  Det 
undrede  ham,  at  saa  kloge  og  sindige  Mænd 
nogen  Sinde  havde  kunnet  sætte  deres  Lid  til 
ham.  Naar  de  nu  kunde  komme  derfra  paa 
saa  gode  Vilkaar,  da  maatte  man  sige,  at  Lyk- 
ken havde  været  bedre  end  Forstanden,  men 
naar  de  ikke  nu  greb  Kongens  fremrakte  Haand, 
da  maatte  de  siges  at  være  rent  fra  Vid  og 
Samling. 

Den  Tale  gjorde  et  afgørende  Indtryk,  og 
da  Blankert  i  Grunden  var  en  Vendekaabe,  gav 
han  sig  snart.  Men  da  Tiden  allerede  var  frem- 
rykket, maatte  der  straks  skrides  til  Værket. 
Vognene  bleve  læssede  og  Forspandet  af  Heste 

og  Stude  samlede,  saa  at  de  kunde  være  rede 
til  at  bryde  op  med  kort  Varsel.  Men  Hr.  Lyder 
ilede,  glad  over  at  han  havde  opnaaet  sin  Hen- 
sigt, tilbage  til  den  kongelige  Lejr,  underrettede 
Kongen  om  det  heldige  Udfald  af  hans  Forsøg 
og  stillede  sig  saa  med  sine  Folk  i  Hærens 
Rækker,   da  den  rykkede  frem. 

Imidlertid  blev  Karen  skræmmet  op  ved  Med- 
delelsen om,  hvad  der  forestod.  Hun  sad  ved 
Siden  af  sin  saarede  Husbond,  som  endnu  laa 
paa  sit  Leje  i  Lyngen.  Han  havde  Saarfeber 
og  talede  vildt.  Hun  grublede  over,  hvorledes 
hun  kunde  faa  ham  ført  bort,  bragt  under  Tag 
og  i  en  Seng,  hvor  han  kunde  faa  ordentlig 
Pleje,  og  derfor  kom  det,  der  ellers  vilde  vakt 
Forargelse  hos  hende,  som  et  Glædesbudskab. 
Hvad  var  Bøndernes  Sejr  eller  Nederlag  for 
hende  i  Sammenligning  med  hendes  elskede 
Husbondes  Død  ? 

Men  hun  kunde  dog  ikke  lade  være  at  tænke 
—  hvad  vilde  Mikkel  tænkt  og  gjort,  om  han 
havde  været  ved  sin  Samling?  Hun  sagde  det 
til  sin  gamle  Ven,  Bonden  Ejler,  som -var  ilet 
til  for  at  bringe  den  saarede  til  Leje  i  en  af 
Vognene. 

«Nu,»  svarede  Ejler,  «intet  er  saa  galt,  at  det 
jo  er  godt  for  noget.    Havde  Mikkel  været  ved 

sin  Samling,  da  vilde  han  gjort  alt  for  at  hindre 
dette,  som  i  hans  Øjne  maatte  være  Forræderi 
mod  hans  gamle  Ven  Henrik  Tagesøn  og  mu- 
ligt vilde  komme  til  at  dele  Skæbne  med  ham. 
Tro  mig,  den  bliver  ikke  god!  Nu  kan  vi  dog 
muligt  bjærge  din  Husbond.  Og  enten  det  nu 
kaldes  Forræderi  eller  ikke,  saa  maa  det  hellere 
gaa  ud  over  dem,  der  voldte  Ulykken,  end 
over  de  uskyldige.* 

Imidlertid  var  Bevægelsen  blandt  Morsingerne 
og  Thyboerne  ikke  gaaet  ganske  ubemærket 
hen.  Henrik  Tagesøn  fik  Nys  om,  hvad  der 
var  paa  Færde  og  en  Overløber  fra  Thyboernes 
Lejr  berettede,  hvorledes  det  var  gaaet  til,  og 
det  blev  bekendt  blandt  Vendelboerne,  at  det 
var  Hr.  Lyder  Kabel,  som  havde  lokket  For- 
bundsfællerne til  Frafald.  Nu  vilde  Henrik 
Tagesøn,  ledsaget  af  flere  af  de  andre  Anførere, 
ile  til  Morsingernes  Lejr  for  at  forebygge  Ulyk- 
ken, men  det  var  for  silde,  de  kongelige  vare 
allerede  i  Færd  med  at  rykke  frem,  mens  de 
sidste  af  Morsingernes  og  Thyboernes  Vogne 
forlod  Lejrpladsen,  kørte  ned  ad  Bjærgets  nord- 
lige Skraaning  og  saaledes  lode  Vognborgen 
være  aaben.  Henrik  Tageson  maatte  da  blive 
paa  sin  Post  og  Vendelboerne  tage  Stødet  alene. 
Som  der  staar  i  den  kendte  Folkevise: 

Først  da  rømmed  de   Morsinger, 
Saa  de  Forrædere  af  Ty. 
Efter  da  stod  de  Vendelboer, 
De  vilde  ikke  fly. 

Nej,  det  vilde  de  ikke,  og  de  kæmpede  som 
sande  Helte.  Men  dog  maatte  de  bukke  under 
for  de  krigsøvede  kongelige  Tropper,  hvis  Ryt- 
tere nu  kunde  tage  dem  i  Ryggen.  Det  blev 
en  meget  blodig  Kamp,  efter  hvis  Afslutning 
der  laa  mindst  tusinde  Lig  paa  Valpladsen,  mest 
Bønder,  dog  ogsaa  flere  adelige  Herrer  og  Rid- 
dere, deriblandt  otte  i  en  Kreds  omkring  Hen- 
rik Tagesøn,  som  havde  kæmpet  med  Løvemod. 
Selv  fik  han  kun  nogle  ubetydelige  Saar.  Hans 
Medanførere  slap  ligeledes  derfra  med  Livet, 
men  kun  til  liden  Glæde  for  dem,  thi  de  bleve 
alle  overmandede  og  bundne. 

«Hvi  gjorde  vi  os  dog  al  den  Umage  at  fægte 
saa  drabeligt,*  sagde  Helle  Holst  i  en  mismodig 
Tone  til  Henrik  Tagesøn.  «Forraadte,  som  vi 
vare,  kunde  vi  lige  saa  godt  givet  os  straks.* 

«Det  fryder  dog  mit  Hjerte  at  se  alle  disse 
Riddersmænds  Aadsler  ligge  der, »  svarede  Hen- 
rik Tagesøn  med  et  funklende  Blik.  «Nu  dør 
jeg  dog  ikke  uhævnet. » 

«Ej  hvad,  dø,»  udbrød  Helle,  «vi  leve  dog 
endnu. » 

« Bered  dig  til  at  lægge  dit  Hoved  paa  Blok- 
ken, Helle!  Kan  du  tvivle  om,  at  det  bliver 
vor  Skæbne?  Jeg  haaber  det,  thi  det  er  dog 
bedre  end  at  vorde  hængt. » 

Mens  disse  to  tappre,  ulykkelige  Mænd  veks- 
lede disse  Alvorsord,  foregik  der  ikke  langt  fra 
dem  noget  som  fyldte  deres  Hjerte  med  vild 
Glæde.  Karens  Fader,  Mads  Torbernsøn  var 
bleven  Bøndernes  Sag  tro  og  havde  sluttet  sig 
nøje  til  Førerne,  af  hvem  han,  hvis  de  sejrede, 
ventede  sig  store  Ting.  Han  fægtede  tappert 
i  den  sidste  Dyst,  og  ligesom  Henrik  Tagesøn 
var  bleven  overmandet,  stødte  han  paa  Hr.  Ly- 
der Kabel,  som  havde  vovet  sig  vidt  frem  for 
at  være  Vidne  til,  at  Henrik  Tagesøn  fik  sin 
Rest.  Men  da  han  nu  saa  sin  gamle  Uven, 
glemte  han  alt  andet  og  raabte  til  sine  Svende: 

«Ej,  der  har  vi  Mads  Gris!  Grib  ham  og 
bind  ham ! » 

Gris  var  et  Tilnavn,  som  Folket  havde  givet 
Mads,  fordi  hans  Fædre  jo  havde  ført  et  Vild- 
svin i  deres  Vaaben.  Men  Hr.  Lyders  Svende 
vare  ikke  hurtige  nok.  Mads  røg  ind  paa  ham 
og  stødte  sin  Dolk  i  hans  Hjerte,  saa  han  faldt 
med  et  Raab  og  opgav  straks  efter  Aanden. 
Men  selvfølsrelior  blev  han  hævnet.    Den  dræbtes 

Svende  kastede  sig  over  Mads  og  huggede  ham 
ned. 

Uden  at  ane  noget  af  dette,  som  ellers  skulde 
blive  skæbnesvangert  nok  for  hende,  drog  Karen 
Nord  paa  med  de  flygtende  Thyboere.  Men  da 
Mikkels  Tilstand  nødte  dem  til  at  køre  lang- 
somt, bleve  de  langt  bagefter  de  andre.  De 
hastede,  som  om  de  ikke  ret  troede  paa  Freden, 
og  de  jublede  ikke  over  at  være  komne  i  Sik- 
kerhed. Trods  alle  Fornuftgrunde  tyngede  dog 
Tanken  om  Forræderiet  deres  Sind. 

Dette  var  ogsaa  Tilfældet  med  Karen.  I 
det  første  Øjeblik  havde  hun  kun  tænkt  paa  sin 
Husbonds  Sikkerhed  og  Frelse,  men  nu,  da  hun 
var  draget  bort  og  hørte  Bulderet  af  Kampen 
fra  det  Fjærne,  lød  det  i  hendes  Øren  som 
Nødraab,  der  rejste  Anklage  mod  hende  og  alle 
dem,  der  havde  svigtet. 

«Hvad  vi  have  gjort,  kan  aldrig  forsvares,* 
sagde  hun  til  Tosse-Marie,  som  sad  foran  i  Vog- 
nen. «Hvad  tror  du,  at  min  Husbond  vil  sige, 
naar  han  kommer  til  sin  Samling  og  faar  det 
at  vide?» 

«Ej,»  svarede  Tosse-Marie  koldsindigt,  «jeg 
maa  tro,  at  siden  det  er  gaaet  for  sig,  uden  at 
han  har  rakt  Haand  dertil  og  er  uden  Skyld 
deri,  saa  vil  han  sige,  at  det  var  vel  gjort. » 

Bondebruden.  1 5 

«Ej,  hvem  kommer  springende  der  over 
Heden, »  raabte  Simon,  som  sad  paa  Forbrædtet 
og  kørte  Hestene.  «Tror  jeg  ikke,  at  det  er 
Erik  Staalpande !» 

Det  viste  sig,  at  det  virkelig  var  ham. 
Vognen  holdt,  han  standsede  ved  den  og  raabte 
forpustet: 

«Gud  være  priset,  at  jeg  traf  dig,  Karen !» 

«Kommer  du  fra  Asdalr*  spurgte  Karen  hur- 
tigt.    «Er  der  noget  paa  Færde  der?» 

«Ja,  Fanden  er  løs,»  svarede  Erik,  idet  han 
tørrede  sin  svedige  Pande  med  sit  Trøjeærme. 
« Bønderne  have  ligget  i  fjorten  Dagen  for  Gaar- 
den  og  belejret  den.  Gamper,  som  fører  dem, 
har  svoret,  at  den  skal  svies  af  og  jævnes  med 
Jorden.  Det  vilde  alt  være  skeet,  havde  ikke 
Fru  Johanne  ført  os  saa  tappert.  Men  det  kunde 
vel  endda  ikke  gjort  det,  havde  vi  ikke  havt 
den  gamle  Brumbasse  af  en  Skærmbrækker,  som 
vi  have  bragt  op  paa  Volden,  men  nu  have  vi 
bortskudt  næsten  alt  vort  Krudt  og  Lod  — .» 

«Og  du  er  skikket  ud  for  at  søge  Hjælp, 
Erik  ? » 

«Ja  vel,  Karen!  Det  er  at  sige,  jeg  har 
skikket  mig  selv.  Ingen  af  de  andre  turde  vove 
sig  udenfor  Voldene.  I  Forgaars  Morges  aarle 
slap  jeg  over  Graven,  endskønt  Vandet  gik  mig 

næsten  til  Skulderen,  gav  en  Bonde,  som  sad 
ved  Vadestedet  og  holdt  Vagt,  men  var  falden 
i  Søvn,  en  paa  Skallen,  saa  han  trimlede  og 
løb  saa  de  otte  Mile  herned. » 

«Men  hvad  er  dit  Erinde,   Erik?» 

«At  opsøge  Husbond,  Peder  Skram,  eller  en 
Befalingsmand  ved  den  kongelige  Hær,  om  den 
var  indtruffen  og  bede  dem  rykke  os  til  Und- 
sætning, men  vare  de  ikke  at  finde,  eller  var 
den  Ulykke  sket,  at  Bønderne  havde  sejret,  da 
skulde  jeg  henvende  mig  til  Mikkel  — .» 

«Ja,  der  ligger  Mikkel  og  kan  hverken  høre 
eller  sanse, »  sagde  Karen.  «Han  blev  saaret  i 
Kampen  i  Gaar.> 

«Og  nu  ere  I  paa  Flugt,  -.  udbrød  Erik.  «Man 
sagde  dog  i  Gaar  Aftes,  at  Bønderne  havde 
sejret.     Hvorledes  er  det  at  forstaa?» 

I  det  samme  kom  nogle  Bønder  flygtende 
og  raabte,  at  Slaget  var  tabt  og  alt  forbi. 

«Saa  der  har  staaet  et  nyt  Slag  i  Dag?» 
udbrød  Erik. 

«Ja  vel  har  der, »  sagde  Simon  med  et  lille 
Grin,  «men  vi  Thyboere  og  Morsingerne  vilde 
ikke  være  med  til  det.    Vi  gik  vor  Vej  i  Tide. » 

«Ha,  ha!»  lo  Erik.  «Det  var  forbandet 
klogt  gjort !» 

Men  i  det  samme  kom  der  en  Flygtning  til, 

som  havde  mindre  Hastværk  og  mere  Mod. 
Han  genkendte  Erik  Staalpande,  huggede  til 
ham  og  raabte :  « Tag  det,  din  Skælm ! »  Men 
Erik  afbødede  behændigt  Hugget,  og  da  Simon 
sprang  af  Vognen  for  at  staa  ham  bi,  flygtede 
Vendelboen. 

«Se  saa  at  komme  fort,  Erik,-«  sagde  Karen, 
«og  røgt  dit  Ærinde.  Du  vil  let  finde  den 
kongelige  Lejr  ved  Bjærget.* 

«Og  det  giver  du  dit  Minde  til  r »  udbrød 
Erik  forundret. 

«Ja,»  svarede  Karen  med  usikker  Røst,  «jeg 
vil  ikke  min  gode  Plejemoders  Død.» 

«Det  er  ved  min  Helgen  skønt  af  dig,»  ud- 
brød Erik,  «al  den  Stund  hun  ikke  har  været 
dig  eller  Mikkel  god  paa  det  sidste. » 

Saa  løb  han,  men  Karen  drog  et  Suk  og 
sagde : 

«Saa,   nu  er  Forræderiet  fuldbyrdet!« 

Men  da  de  havde  naaet  de  andre  og  hun 
udøste  sit  Hjerte  for  Ejler,  sagde  han: 

«Ja,  Karen,  det  er  onde  Tider  disse,  og  kun 
faa  af  os  undgaa  at  komme  paa  Kant  med  vor 
Samvittighed.  Men  jeg  maa  dog  spørge  — 
hvad  skulde  du  gjort  andet  ?  Du  kunde  dog 
ikke  give  din  Plejemoder  til  Pris  for  de  rasende 
Mennesker,   som  Gamper,   den  Nidding,   har  ført 

mod  Asdal.  Jeg  ved,  at  Fru  Johanne  er  en  hov- 
modig Kvinde,  men  jeg  vilde  dog  hellere  have 
med  hende  at  gøre,  end  med  mange  af  dem, 
der  kalde  sig  vore  Venner. » 

«Jeg  venter  mig  dog  intet  godt  af  hende, » 
svarede  Karen  forsagt. 

«Nu,  nu,  Karen, »  sagde  Ejler  venligt,  «tab 
ikke  Modet!  Jeg  tænker,  at  du  nu  vil  komme 
paa  en  god  Fod  med  din  Værmoder,  som  jo 
sikkert  vil  faa  Undsætning  og  blive  reddet. 
Men  skulde  hun  endda  være  dig  gram,  da  kan 
du,  naar  du  først  sidder  paa  Torp,  blæse  hende 
et  Stykke,  thi  det  er  jeg  sikker  paa,  at  hver 
Mand  i  Thy  vil  være  rede  til  at  holde  Vagt  og 
værne  om  eder  og  alt,  hvad  eders  er.» 

Med  den  Trøst  drog  Karen  videre  med  sin 
lidende  Ven.  Men  hun  fik  snart  en  bedre;  thi 
da  han  Dagen  efter  vaagnede  til  Bevidsthed  og 
fik  at  vide,  hvad  der  var  sket,  tog  han  det 
langt  sagtmodigere,  end  hun  havde  ventet. 

<Tak  Gud  for  hans  fromme  Sind,»  sagde 
Marie,    <det  vil  redde  hans  Liv.» 


SEKSTENDE  KAPITEL. 
Skønt  og*  lovligt  rettet. 


Sorg  og  Glæde  vekslede  ofte  brat  i  hine  be- 
vægede Tider,  men  dog  skete  der  sjældent 
noget  saa  overraskende,  som  det,  der  nu  time- 
des Fru  Johanne. 

Det  var  den  9de  Juni,  altsaa  tre  Dage  efter 
den  afgørende  Kamp  paa  Bjærget,  hvorom  hun 
intet  vidste,  men  fem  Dage  efter  at  hun  havde 
udsendt  Erik  Staalpande,  og  det  huskede  hun 
kun  altfor  godt.  Da  han  ikke  var  vendt  tilbage 
endnu,  begyndte  hun  at  opgive  Haabet  om  at 
fåa  Hjælp  og  tabe  Modet.  I  henved  fjorten 
Dage  havde  hun  holdt  sig  standhaftig,  og  det 
var  lykkedes  hende  ved  sit  Eksempel  at  sætte 
Mod  baade  i  Besætningen  og  Kvinderne  paa 
Gaarden.  Men  nu  skønnede  hun,  at  Enden 
nærmede  sig,  thi  Gamper  var  i  Dagbrækningen 
bleven  seet  i  Færd  med,  hjulpen  af  flere  Bøn- 
der,   at  tømre   en   Flaade,    som    skulde   erstatte 

den  afbrudte  Vindebro.  Det  var  altsaa  aaben- 
bart,  at  de  havde  tabt  Taalmodigheden  og  nu 
vilde  forsøge  at  gaa  over  og  tage  Borgen  med 
Storm. 

«Nu  er  det  Tid,  at  vi  giver  os,  Moder, » 
sagde  Jomfru  Anne,  som  ellers  havde  holdt  sig 
kæk.  «Lad  os  skikke  Bud  over  til  Gamper. 
Naar  vi  komme  til  Orde  med  ham  og  vise  ham 
Venlighed,  da  er  det  dog  tænkeligt,  at  han 
skikker  sig  og  farer  med  Lempe. » 

«Nej!»  raabte  Fru  Johanne,  saa  det  klang  i 
Hallen.  «Jeg  gor  det  ikke !  Jeg  vil  ikke  bede 
ham  om  godt  Vejr,  den  grove  Æsel,  som  nu 
hver  Dag  har  sendt  mig  saa  mange  Smædeord 
over  Voldgraven.« 

«Men  Moder  dog,  vil  I  da,  at  vi  alle  skulle 
mishandles  og  gaa  plat  til  Grunde  ?»  udbrod 
Anne,  i  det  hendes  yngre  Søskende  gav  sig  til 
at  græde,    og  Tjenestemøerne  stemmede  i  med, 

«Gør  det  selv  og  prøv  din  Lykke, »  sagde 
Fru  Johanne  omsider.  «Skik  en  af  Svendene 
ned  til  Voldgraven  og  lad  ham  raabe  over  og 
bede  Gamper  være  saa  naadig  at  komme  til 
Bro-Aabningen,    der  kan  du  snakke  med  ham.» 

Anne  gik  ufortøvet,  men  hendes  Moder  rej- 
ste sig  dog  snart  og  fulgte  efter  for  at  se,  hvor- 
ledes det  vilde  spænde  af. 

Gamper  havde  hørt  Raabet  og  lod  til  at 
være  villig  til  at  efterkomme  Opfordringen,  thi 
han  nærmede  sig  Broen.  Alen  i  det  samme 
lød  der  et  Skrig  bag  Anne,  som  vendte  sig 
om  og  saa  sin  Moder  staa  for  Enden  af  Broen 
og  vinke  ivrigt  ad  hende.  Hun  fulgte  Vinket 
og  gik  hen  til  hende,  mens  Gamper,  som  imid- 
tid  havde  naaet  Bro-Aabningen,  truede  med  sin 
knyttede  højre  Haand  og  bandede  de  falske 
Kvinder,   som  holdt  ham  for  Nar. 

«Se,»  raabte  Fru  Johanne,  idet  hun  stirrede 
frem  for  sig  og  løftede  den  højre  Haand.  Anne 
vendte  sig,  saa  i  den  Retning  og  blev  noget 
var,  som  glimrede  i  den  opgaaende  Sols  Straa- 
ler  over  den  nærmeste  Bakkekam. 

«Vi  ere  frelste,  Hjælpen  er  nær, »  raabte 
Fru  Johanne,  og  hun  gættede  ikke  fejl,  thi  det, 
hun  saa,  var  de  blanke  Spidser  af  de  kongelige 
Knægtes  lange  Lanser.  Straks  efter  kom  de 
selv  til  Syne  og  dernæst  en  Rytterhob. 

Fru  Johanne  og  Anne  bleve  staaende  Haand 
i  Haand  som  forstenede  og  saa  paa,  hvad  der 
nu  gik  for  sig ;  Bønderne  vare  spredte  i  smaa 
Hold  over  Marken  og  vare  aabenbart  ganske 
uforberedte.  De,  som  ikke  skyndte  sig  med  at 
fly  bleve  overvældede  og  nedhuggede.  Men 
det  lykkedes  dog   nogle   af  dem    at  naa  ned  til 


233 

Voldgraven  og  slutte  sig  til  Gamper,  som  imid- 
lertid havde  samlet  de  Folk,  han  havde  hos  sig, 
og  aabenbart  agtede  at  værge  for  sig  til  det 
yderste.  Men  han  blev  forvirret  ved,  at  Ryt- 
terne, som  nu  havde  naaet  ham  og  hans  Folk, 
hvem  de  omringede,  forholdt  sig  rolige  og  ikke 
gjorde  Mine  til  at  angribe. 

Da  lød  en  Røst,  som  Gamper  genkendte. 
Den  kom  fra  Hr.  Niels  selv,  som  raabte: 

« Folkens!  Vil  I  skille  eders  Sag  fra  Garn- 
pers  og  udlevere  ham,  da  vil  jeg  lade  eder  løbe 
og  I  skulle  slippe  for  Straf? » 

Der  paafulgte  nogle  Øjeblikkes  Taushed, 
men  saa  raabte  en  af  dem  : 

«Lad  ham  dø,  den  Hund!  Han  har  nu  længe 
nok  regeret  og  torteret  os ! » 

«Din  Usling, »  raabte  Gamper  og  huggede 
efter  ham  med  sit  Sværd. 

Men  Manden  sprang  til  Side,  og  da  Rytterne 
aabnede  deres  Rækker,  løb  han  sin  Vej.  De 
andre  fulgte  efterhaanden  hans  Eksempel,  og 
tilsidst  stod  Gamper  der  ganske  alene. 

'<Nu  skal  du  dø,   Gamper !»  sagde  Hr.  Niels. 

«Jeg  skal  anklage  dig  for  Guds  Domstol, » 
raabte  Gamper.  « Straffen  vil  engang  indhente 
dig,  din  Bøddel ! » 

«Ja,»  svarede  Hr.  Niels,   «jeg  er  vel  en  Syn- 

der  i  Gud  Herrens  Øjne,  men  en  Mordbrænder 
og  Kvindeskænder  som  du,  det  er  jeg  dog  ikke. 
Saa  til  Værket ! » 

Den  Opfordring  var  rettet  til  Landsknegtenes 
Profos,  som  frivilligt  var  fulgt  med  paa  denne 
lille  Udflugt,  der  for  ham  var  som  en  Adspre- 
delse. Men  han  havde  ikke  nogen  Haandlanger 
med,  hvorfor  Erik  Staalpande  maatte  gøre  Tje- 
neste, og  det  gjorde  han  af  Hjertens  Lyst.  Af 
et  stærkt  Reb  lavede  han  en  nydelig  Strikke, 
lagde  den  om  Offerets  Hals  og  sagde  med  et 
fælt  Grin: 

«Se  nu,  Gamper,  hvilken  Stads  vi  gøre  af 
dig !     Du  bliver  skønt  og  lovligt  rettet. » 

Men  hvorledes  Gamper  end  ellers  var,  saa 
var  han  dog  for  meget  Mand  til  nu  at  indlade 
sig  paa  Mundhuggeri  eller  beklage  sig.  Rolig 
og  stum  gik  han  i  Døden.  Han  blev  klynget 
op  i  et  Træ,  som  stod  i  Nærheden,  og  der 
blev  han  i  længere  Tid  hængende  til  Skræk  og 
Advarsel  for  hans  lige. 

«Vi  havde  ikke  behøvet  at  gøre  os  saa  me- 
gen Ulejlighed  med  ham,»  sagde  Peder  Skram, 
da  de  red  derfra.  «Det  vilde  været  nok  saa 
simpelt  at  hugge  ham  ned. » 

«Nej,»  svarede  Hr.  Niels.  «Han  var  en  af 
de  værste.      Det   vil    gøre    sin   Virkning,    at    vi 

have  statueret  et  Eksempel  paa  ham,  men  til- 
lige ville  Bønderne  skønne  paa,  at  jeg  viste 
Mildhed  og  lod  de  andre  slippe. » 

Da  de  kom  ned  til  Gaarden,  fandt  de  Vinde- 
broen nedladt  og  alle  Beboerne,  kvindelige  og 
mandlige,  i  Færd  med  at  skride  over  den  for 
at  gaa  dem  i  Møde.  Snart  var  Hr.  Niels  og 
Peder  Skram  af  Sadlen,  den  første  laa  i  sin 
Hustrus  Arme,  den  anden  kyssede  Annes  Haand 
og  trykkede  den  derpaa  saa  fast,  at  hun  nær 
havde  skreget. 

Nu  krydsede  Spørgsmaal  og  Svar  hinanden, 
Kvinderne  fik  Rede  paa,  hvad  der  var  sket,  og 
Fru  Johanne  jublede  over,  at  Gud  og  alle  Hel- 
lige havde  staaet  paa  de  kongeliges  Side  og 
skænket  dem  Sejr.  Nogle  af  de  andre  stem- 
mede i  med,  men  pludselig  lod  en  dyb  Røst 
sig  høre,  som  sagde: 

«I  bør  dog  vide,  Frue,  at  næst  Gud  maa  I 
takke  Karen  Madsdatter  for  eders  Frelse.  Uden 
hende  vilde  I  have  været  fortabt ! »  Det  var  Erik 
Staalpande,  som  sagde  det. 

«Ej  saa!»  udbrød  Fru  Johanne,  « hvorledes 
er  det  gaaet  til  ? » 

Hun  fik  nu  Forklaringen  og  Erik  tilføjede; 
«I   skønner,     at    hun    kunde     hindret    min    Fart 

over  til  den  kongelige  Leir,  hvis  hun  ikke  havde 
undt  eder  det  godt.» 

«Nu, »  sagde  Anne,  «det  var  da  ikke  mere, 
end  hvad  hun  skyldte  sin  Frue  for  de  mange  i 
Aarenes  Løb  modtagne  Velgerninger. » 

Det  er  sandt,    mit  Barn,    du  træffer   stedse 
det  rette, »   sagde  Hr.   Niels. 

Men  hvad  Fru  Johanne  end  tænkte,  saa  sagde 
hun  ikke  et  Ord  om  Karen,  derimod  spurgte 
hun  Erik  nærmere  ud  om  Mikkel.  Erik  beskrev 
hans  Tilstand,  men  tilføjede : 

«Han  staar  det  nok  igennem,  da  han  er  i 
de  bedste  Hænder  hos  sin  Hustru  og  Tosse- 
Marie  og  de  drager  lige  hjem  til  Torp.« 

«Hvem  kalder  du  Mikkels  Hustru?«  spurgte 
Jomfru  Anne. 

«Tæm  nu  din  Tunge, »  sagde  Fru  Johanne 
skarpt. 

«Nu,»  svarede  Anne  spydigt,  «jeg  tænkte 
kun  som  saa,  at  naar  nu  Mikkels  Bondebrud  og 
en  Signekærling  skal  raade  paa  Torp,  det  maa 
blive  et  underligt  Værtskab.« 

Men  denne  Gang  høstede  hun  dog  ikke  Bi- 
fald hos  sin  Fader. 

«Du  forglemmer,«  sagde  han,  «at  Mikkel 
dog  er  din  Broder.  Han  staar  dig  nærmere 
end  mig.     Men  vid  ellers,    at  om  føje  Tid  dra- 

ger  jeg  derover  for  at  se,  hvorledes  det  staar 
til  med  ham,   Stakkel !» 

Saa  blev  der  ikke  talt  mere  om  Mikkel  og 
Karen.  Herskabet  paa  Asdal  tilbragte  nu  nogle 
Dage  fulde  af  Fryd  og  Gammen,  uden  at  an- 
fægtes af,  at  der  endnu  laa  ujordede  Lig  paa 
Marken  og  at  Garn  pers  syndige  Krop  hang  i 
Træet  nær  ved  Voldgraven  lige  for  deres  Øjne. 
Ham  turde  ingen  røre,  men  de  andre  døde  bleve 
efterhaanden  hentede  af  Frænderne,  de  meget 
faa  saarede  vare  straks  blevne  bragte  i  Sikker- 
hed af  Bønderne.  Men  Herskabet  ofrede  hver- 
ken de  saarede,  de  døde  eller  de  efterlevende 
mange  Tanker,  derimod  viste  de  deres  Befriere 
deres  Taknemlighed  og  beværtede  Landsknæg- 
tene kongeligt  inden  de  droge  bort. 

Det  eneste,  som  for  Alvor  kunde  rystet  den 
glade  Tryghed,  hvis  de  havde  været  vidende 
derom,  det  var  Hr.  Lyders  Død.  Men  baade 
Hr.  Niels  og  Peder  Skram  vare  ved  Erik  Staal- 
pandes Budskab  bleven  bortkaldte,  inden  Slagets 
sidste  Katastrofe  havde  fundet  Sted. 

Saaledes  vare  de  uvidende  om,  at  det,  der 
nærmest  forestod,  var  Jordefærd,  og  de  gave 
sig  til,  saa  godt  det  lod  sig  gøre  i  den  lille 
Kirke  paa  Asdal,  at  fejre  Trolovelsen.  Peder 
Skram    havde    nemlig   begæret  Jomfru  Anne    af 

hendes  Forældre  og  naturligvis  straks  faaet  Løfte 
om  hende,  efter  at  han  først  havde  sikret  sig 
hendes  eget  Samtykke.  Nu  havde  hun  naaet 
sit  Maal  og  var  glad,  uden  at  dog  Glæden 
gjorde  hende  mildere. 

« Trolovelsen,«  sagde  hendes  Fader,  « vil  om 
føje  Tid  blive  rettelig  fejret,  naar  vi  kunne  faa 
vore  Frænder  samlede.  Men  dog  ville  vi  den 
Dag  i  Morgen  gøre  Sagen  af,  i  det  vi  lade 
Ringene  paasætte  og  hidkalde  Hr.  Povel,  at 
han  kan  signe  Pagten  og  da  tømme  et  Bæger 
god  rhinsk  paa  de  Trolovedes  Vel.» 

Hr.  Povel  kom  gerne,  thi  den  Signelse  gav 
en  Kendelse  i  hans  slunkne  Pung.  Den  lille 
Festlighed  løb  altsaa  smukt  af.  Men  samme 
Dag,  som  var  den  12te  Juni,  mens  man  frydede 
sig  ved  Livet  paa  Asdal,  maatte  Henrik  Tage- 
søn brat  sige  Verden  Farvel  og  bode  for  sine 
Gerninger  ude  i  Aalborg. 

Han  blev  nok  saa  skønt  og  lovligt  rettet 
som  Gamper,  thi  Aalborgs  Borgere,  som  vare 
forbitrede  over  al  den  Skade,  Bøndernes  Oprør 
havde  anrettet  og  over  deres  Lensmands  Drab, 
regnede  sig  det  til  Ære,  at  Bøndernes  Anførere 
skulde  undgælde  for  deres  Gerninger  i  deres 
By.  De  lod  derfor  et  solidt  og  højt  nyt  Ska- 
fot   rejse    paa    Byens  Torv,    saa    at   Handlingen 

kunde  blive  synlig  for  Mængden.  Alle  Byens 
Tømmersvende  deltoge  i  at  rejse  det  og  hver 
Tømmermester  slog  en  Nagle  i  Tømmeret,  for 
at  Arbejdet  ikke  skulde  geraade  nogen  enkelt 
til  Skændsel.  Og  det  blev  overdraget  Retfær- 
dighedens syndige  Haandlangere,  Skarpretteren 
og  hans  Medhjælper,  Skinderen  eller  Rakkeren, 
at  besørge  Henrettelsen,  skønt  man  meget  be- 
klagede, at  Synderne  i  Følge  Kongens  Bestem- 
melse skulde  rettes  med  Sværdet  og  ikke  hæn- 
ges. Dertil  var  Byens  gamle  Skafot  indrettet, 
og  Skarpretteren  mente,  at  det  vilde  tage  sig 
prægtigt  ud  at  se  saa  mange  Lig  hænge  paa 
Rad,  thi,  berettes  der,  Henrik  Tagesøn  maatte 
selv  femtende  bøde  med  Livet.  Men  at  lægge 
Ligene  paa  Stejle,  det  blev  ikke  Skarpretteren 
formeent. 

Om  alt  dette  fik  man  først  Efterretning  paa 
Asdal  et  Par  Dage  efter. 

«Nu,»  sagde  Hr.  Niels,  <de  Skælmer  have 
kun  faaet,  hvad  de  have  fortjent. » 

«Sandt  nok,»  svarede  Peder  Skram,  «men 
vi  maa  dog  lade  Henrik  Tagesøn,  at  han  var 
en  duelig,  modig  og  i  nogle  Henseender  ædel- 
sindet Mand!» 

Det  fremkaldte  levende  Modsigelse  fra  hans 
Fæstemøs    Side,     mens    hendes    Moder    forholdt 

sig  tavs.  Fru  Johanne  var  bleven  meget  tanke- 
fuld ved  Efterretningen  om  hendes  fordums  Vens 
og  Meningsfælles  ynkelige  Død.  Den  stemte 
hende  til  Mildhed  og  Forsonlighed  i  Forholdet 
til  Mikkel  og  Karen. 

Men  kort  efter  kom  Budskabet  om  Lyder 
Kabels  Død,    og  det   forjog   alle  andre   Tanker. 

Fru  Mette  meldte  selv  Begivenheden  i  et 
kortfattet,  fyndigt  Brev,  som  kom  med  et  ri- 
dende Bud,  lige  fra  Mors.  Men  hvad  der  ry- 
stede Fru  Johanne  saa  meget  var  ikke  selve 
Dødsbudskabet,  som  det,  at  Hr.  Lyder  var  fal- 
den for  Karens  Faders  Haand. 

«Nu  se  Gud  Herren  i  Naade  til  os,»  udbrød 
hun,  «nu  er  der  Blod  mellem  Karen  og  Mette! 
Nu  bliver  det  aldrig  godt. » 

«Ej  hvad,  Moder, »  udbrød  Anne,  «har  I 
virkelig  indbildt  eder,  at  det  nogen  Sinde  kunde 
blive  godt  mellem  Bondebruden  og  nogen  af 
os  r» 

Hendes    Fader    maatte    dog    bøde    for    den 
Daad  med  sit  Liv,»  sagde  Fru  Johanne. 

Men  derom  skrev  Fru  Mette: 

«Jeg  tænker,  at  den  Niddings  Sjæl  nu  pines 
i  Skærsilden,  mens  min  Husbond  er  paa  Vejen 
til  Paradis. » 

løvrigt  indeholdt  Brevet  en  Opfordring  om, 
at  de  alle  vilde  drage  ned  til  Lund,  for  at 
trøste  hende  i  hendes  Sorg  og  overvære  Jorde- 
færden. De  begav  sig  derfor  allerede  den  næ- 
ste Dag  paa  Rejse. 


Bondebruden.  1 6 


SYTTENDE  KAPITEL. 
Herlige  Dage. 


Det  viste  sig,  at  det  var  en  umulig  Opgave  at 
trøste  Fru  Mette,  thi  hun  var  mere  forbitret 
end  sørgende.  Hun  nedkaldte  Himlens  Forban- 
delse, ikke  alene  over  Mads  Torbernsøns  Sjæl 
og  Bøndernes,  men  ogsaa  over  Kong  Kristoffer, 
som  havde  udsendt  hendes  Husbond  til  Bøn- 
derne i  det  farlige  Ærinde  og  til  den  kongelige 
Hærs  Befalingsmænd,  der  efter  hendes  Mening 
havde  ladet  Hr.  Lyder  i  Stikken,  og  endelig 
fordømte  hun  Bondebruden  paa  Torp  ned  i  Hel- 
vede. Det  var  det  mærkeligste  ved  det  hele, 
at  hun  fik  udregnet,  at  Karen  Madsdatter  egent- 
lig var  Aarsag  i  Ulykken.  Denne  Paastand  blev 
trods  sin  Urimelighed  ikke  i  tilstrækkelig  Grad 
modsagt,  ikke  af  Fru  Johanne,  som  nødigt  vilde 
mundhugges  med  sin  hidsige  Frænke,  ikke  af 
Anne,  fordi  hun  i  sit  Hjerte  glædede  sig  over 
Fasterens  Forbitrelse,  endelig  heller  ikke  af  Hr. 

Niels,  som  nødigt  vilde  støde  Fru  Mette  for 
Hovedet.  Hun  var  nemlig  meget  rig  ved  den 
store  Arv,  hun  havde  faaet  efter  sin  Husbond, 
og  da  der  ingen  Børn  eller  nære  Arvinger  var, 
kunde  hun  give  sit  Gods  til  hvem  hun  vilde. 
Men  at  forspilde  en  Arv  for  en  Ordstrids  Skyld, 
det  syntes  dog  Hr.  Niels  at  være  en  altfor  dyr 
Fornøjelse,  og  at  der  var  Fare  for  det,  viste 
sig  snart. 

Fru  Johanne  var  nemlig  ikke  saa  ængstelig 
af  sig,  og  hun  lagde  derfor  ikke  Skjul  paa,  at 
hun  agtede  paa  Hjemturen  at  lægge  Vejen  over 
Torp  og  se  derind  for  at  faa  at  vide,  hvorledes 
det  stod  til  der.  Fru  Mette  anede  imidlertid, 
at  hendes  Svigerinde  vilde  mere  end  det,  og 
derfor  sagde  hun : 

«Du  kan  jo  gøre  eller  lade,  hvad  du  vil, 
Johanne,  men  det  vil  jeg  sige  dig,  at  hvis  du 
indlader  dig  med  Karen  Madsdatter  og  blot  gør 
Mine  til  at  ville  anerkende  hende  som  din 
Sønnekone  og  Lem  af  Familien,  saa  bryder  jeg 
med  dig  og  alle  dine,  og  I  skulle  aldrig  mere 
se  mig  for  eders  Øjne.» 

«Det  vilde  jo  være  sørgeligt, »  svarede  Fru 
Johanne  med  et  lille  Smil.  «Jeg  har  ikke  sagt, 
at  jeg   vil    gøre   det,    men  det  skal  du  vide,    at 

faar  jeg  det  af  en  eller  anden  Grund  i  Sinde, 
da  vil  jeg  gøre  det  og  blæse  dig  et  Stykke.« 

Det  kække  Svar  forskrækkede  baade  hendes 
Husbond  og  hendes  Datter,  saa  at  de  begge 
erklærede,  at  de  ikke  vilde  ledsage  hende  til 
Torp,  ja  Hr.  Niels  viste  sig  endogsaa  i  den 
Grad  som  Mand,  at  han  sagde: 

« Vil  du  endelig  til  Torp  nu,  Johanne,  da 
faar  du  gaa  paa  dine  Ben,  du  faar  hverken  at 
age  med  eller  ride  paa  af  mig. » 

Da  lo  Fru  Johanne  og  sagde:  «Nej,  det 
vilde  dog  blive  mig  for  strengt.*  Men  det  var 
ingen  god  Latter.  «Det  mærkes, »  sagde  hun 
saa  i  en  skarp  Tone,  «at  Mikkel  ikke  er  din 
Søn,   men  min  er  han  dog. » 

Mere  sagde  hun  ikke  den  Gang,  og  hun 
drog  saa  uden  Indvending  hjem  med  de  andre. 
Og  det  hele,  hun  saa  fik  gjort,  var  at  sende  et 
ridende  Bud  til  Torp  og  lade  forhøre  om  Mik- 
kels Tilstand,  et  Bevis  paa  Deltagelse,  som  dog 
glædede  ham  meget.  Men  saa  fik  hun  andet  at 
tænke  paa,  navnlig  i  Anledning  af  Annes  Bryl- 
lup med  Peder  Skram,  som  fejredes  i  Høsten 
paa  Asdal  med  stor  Pragt. 

Saaledes  gik  det  til,  at  Mikkel  og  Karen  fik 
Lov  til  at  leve  uforstyrrede  paa  deres  ensomme 
Gaard  ved  det  brusende  Hav  i  længere  Tid,  og 

det  blev  herlige  Dage  for  dem.  Rigtignok  læ- 
gedes Mikkels  Saar  kun  langsomt,  men  det  var 
blevet  saa  meget  bedre  med  ham,  at  Karen 
mente  at  kunne  nøjes  med  Hjælp  af  en  af 
Gaardens  Piger.  Tosse-Marie  blev  altsaa  afske- 
diget med  Tak  og  en  rigelig  Kendelse,  og  glad 
var  hun,  thi  hun  kunde  kun  daarligt  trives  blandt 
Thyboerne.  Men  Karen  sad  næsten  hele  Dagen 
ved  sin  Husbonds  Sygeleje,  og  det  havde  hun 
gjort  hele  Tiden,  mens  Oldemoder  beholdt  Nøg- 
lerne og  fremdeles  styrede  Huset,  saa  at  der 
ikke  blev  ført  noget  Værtskab  af  Bondebruden 
og  Signekællingen,  som  Jomfru  Anne  saa  haan- 
ligt  havde  stillet  i  Udsigt.  Og  Oldemoder  for- 
undrede sig  højligt  over  Karens  Beskedenhed 
og  Fromhed  og  tænkte :  at  hun  har  ham  inderlig 
kær,  det  er  aabenbart,  men  mon  hun  virkelig 
er  hans  Hustru? 

Dog  kom  der  Bevis  for,  at  de  i  det  mindste 
havde  levet  sammen  som  Ægtefolk,  thi  inden 
Aaret  var  omme,  lagde  Karen  sig  og  bragte  en 
Datter  til  Verden.  Mikkels  Glæde  var  usigelig 
stor,  og  da  han  første  Gang  holdt  Barnet  i  sine 
Arme,  sagde  han  til  Oldemoder: 

« Dette  er  mit  ægtefødte  Barn,  mærk  eder 
det,  Oldemoder,  og  lad  eder  aldrig  besnakke 
til  at  tro,  at  det  skulde  være  anderledes.« 

«Men  naar  saa  er, »  sagde  Oldemoder,  «af 
hvad  Aarsag  har  Karen  da  ikke  taget  Nøglerne 
til  sig  og  gjort  sin  Ret  gældende?* 

«Det  har  I  Grund  til  at  forundre  eder  over, » 
svarede  Mikkel.  <  Jeg  har  selv  lastet  hende  der- 
for, men  hun  brød  sig  kun  om  min  Person  og 
vidste,  at  hverken  min  Moder  eller  nogen  af 
mine  Frænder  vilde  vedkende  sig  hende  som 
deres  lige.» 

«Men  saa  er  hun  jo  dog  gaaet  ind  paa  en 
Frilles  Kaar, »  udbrød  Oldemoder  forarget,  «og 
det  bør  en  ærbar  Kvinde  aldrig  gøre. » 

«Ja,  ja,  gamle, »  svarede  Mikkel  med  et  Smil, 
«I  er  nok  lige  saa  ugudelig  og  forstokket  som 
de  andre,  der  mene,  at  ikke  den  hellige  Kirkes 
Bekræftelse  og  Signelse,  men  kun  Frændernes 
Samtykke  kan  skabe  et  ret  Ægteskab.  Men 
trøst  eder,  thi  nu  da  Herren  har  skænket  os  et 
Barn,   maa  og  skal  det  blive  anderledes. » 

Han  sendte  da  ogsaa  straks  Bud  til  Asdal, 
men  kun  for  at  melde,  at  der  var  født  ham  en 
Arving.  Han  bød  ingen  til  Fadder  og  lod 
straks  Barnet  døbe  og  kalde  Else.  Men  der 
gik  fiere  Maaneder  hen,  inden  de  hørte  fra 
Asdal. 

Dog  manglede  de  ikke  Selskab  og  Opmun- 
tring, thi  flere  af  de  mest  ansete  Bønder  i  Thy 

saa  ind  paa  Torp  og  bleve  gæstfrit  modtagne. 
Mikkel  ønskede  sig  ikke  noget  bedre  Selskab 
end  disse  brave  og  besindige  Mænd,  for  hvis 
Mening  han  havde  stor  Agtelse.  Sit  bonde- 
venlige Sind  havde  han  taget  i  Arv  efter  sin 
Fader  og  bevarede  i  sin  Hukommelse  mange 
kloge  Ord,  som  denne  havde  udtalt  om  Vigtig- 
heden af  et  godt  Forhold  mellem  de  to  Sam- 
fundsklasser, de  adelige  og  fri  og  de  uadelige 
eller  ufri.  Paa  nogen  egentlig  social  Lighed 
tænkte  han  ikke,  det  laa  altfor  fjærnt  fra  Da- 
tidens Forestillinger,  uagtet  en  saadan  dog  maatte 
blive  den  sluttelige  Udgang  paa  Sagen.  Men 
uagtet  han  hverken  var  Statsmand  eller  nogen 
dyb  Tænker,  indsaa  han  dog,  at  hvis  Adelen 
vedblev  med  sine  Overgreb,  saa  vilde  der  ikke 
blive  Herremænd  og  Bønder  i  Danmark,  men 
Herrer  og  Trælle,  og  alt  tydede  paa,  at  Ud- 
viklingen nu,  efter  Bøndernes  Nederlag,  vilde 
gaa  i  den  Retning. 

Det  var  en  stor  Velgerning  for  Bønderne  at 
samtale  med  deres  forstandige  unge  adelige 
Ven,  for  hvem  de  kunde  udtale  sig  frit,  og  det 
var  en  Fryd  for  Karen  at  sidde  og  høre  paa 
disse  Samtaler.  Undertiden  tog  Bønderne  deres 
Hustruer  med,  og  de  bleve  altid  paa  det  ven- 
ligste modtagne  af  Karen,   hvorimod  Oldemoder 

holdt  sig  tilbage.  Dette  førte  imidlertid  til,  at 
Karen  ikke  fik  anden  Løn  for  sin  Ligefremhed, 
end  at  Bøndernes  Kvinder  tvivlede  om,  at  hun 
var  Mikkel  Dues  rette  Ægtehustru. 

Saaledes  levede  Mikkel,  saa  ung  han  end 
var,  lykkeligt  som  en  Patriark  i  sin  Fødeegn. 
Uforglemmelig  blev  for  Karen  den  Dag,  da  de 
sidste  Gang  havde  deres  Bondevenner  samlede 
hos  sig,  sidste  Gang  fordi  Mikkels  Tilstand  for- 
værredes, og  han  atter  maatte  ty  til  Sengen. 
Da  talte  han  saa  skønt  og  trøstende  til  Bøn- 
derne, mens  hans  Øjne  funklede  og  hans  Kinder 
blussede,  dog  mere  af  Feber  end  af  Sinds- 
rørelse. 

En  af  Bønderne  udtalte  sin  Beklagelse  over, 
at  de  havde  indladt  sig  paa  dette  Oprør,  som 
kun  havde  gjort  ondt  værre,  og  lastede  Henrik 
Tagesøn,  som  havde  forledt  'em  dertil.  Men 
der  var  en  frimodig  og  oprigtig  Mand  til  Stede, 
som  sagde: 

«Nej,  Henrik  Tagesøn  bærer  ikke  Skylden 
for  den  slette  Udgang  paa  Tingen,  men  vi  selv 
og  Morsingerne,  som  rømmede  og  lode  Vendel- 
boerne i  Stikken.  Jeg  raadede  da  ogsaa  fra, 
som  I  vel  husker.  Hvad  tænker  I  derom,  Mik- 
kel ?» 

«Nu,»    svarede  Mikkel,    «jeg  tilstaar,   Jonas, 

at  havde  jeg  været  ved  min  Samling,  da  vilde 
jeg  ikke  raadet  fra,  men  fulgt  Trop  med  Ven- 
delboerne og  staaet  min  gæve  Ven  Henrik 
Tagesøn  bi  til  det  yderste.* 

«Nu,»  sagde  den  Bonde,  der  først  havde 
talt,  «da  nødsages  jeg  til  at  kalde  det  et  Held, 
at  I  ikke  var  ved  eders  Samling. » 

«Det  mener  jeg  selv, »  sagde  Mikkel,  «thi 
vi  maatte  dog  bukket  under  før  eller  siden,  og 
jo  dyrere  Sejren  var  bleven,  desto  haardere 
Vilkaar  vilde  de  overvundne  faaet.  Som  det 
nu  gik,  vil  det  ikke  blive  saa  slemt.  Vi  have 
i  Hertugen  af  Bayerland  en  mild  Konge,  ikke 
alle  Herremænd  ere  Tyranner,  og  for  dem,  der 
ere  det,  har  det  været  en  gavnlig  Lære  at 
mærke,  at  der  endnu  er  Kraft  i  Bonden  og  at 
man  ikke  uden  Fare  tør  byde  ham  alt.  Jeg 
nærer  Haab  om    "i  god  Fremtid. » 

Den  Tale  hørte  de  gode  Thyboere  naturlig- 
vis gerne,  de  fleste  af  dem  troede  paa  Mikkel 
Dues  Forudseenhed  og  gik  trøstede  og  oplivede 
fra  ham  og  Karen. 

Rigtignok  var  der  faldet  en  Skygge  over 
deres  Glæde  ved  Efterretningen  om  Karens  Fa- 
ders Død,  men  Sorgen  blev  ikke  saa  stor,  fordi 
de  indsaa,  at  hvis  han  havde  levet  efter  den 
Daad,    som    endte    hans  Liv,    vilde    han  sikkert 

med  de  andre  bleven  ført  til  Aalborg  for  at 
lægge  sit  Hoved  paa  Blokken  og  siden  komme 
til  at  pryde  en  Stejle.  Saa  var  det  dog  bedre 
at  falde  paa  Valen,  og  om  videre  Følger  for 
Mikkel  og  hende  af  Hr.  Lyders  Død  gjorde  de 
sig  ikke  videre  Tanker.  Karen  havde,  siden  de 
ikke  hørte  fra  Asdal,  slaaet  sig  til  Ro  med  den 
Forestilling,  at  man  ikke  mere  vilde  befatte 
sig  med  dem  og  lade  dem  sejle  deres  egen  Sø. 

Men  hun  blev  snart  reven  ud  af  den  Vild- 
farelse. Ikke  lang  Tid  efter  kom  nemlig  Fru 
Johanne,  ikke  agende  i  sin  Karm,  men  farende 
til  Hest  og  ledsaget  af  Erik  Staalpande  og  en 
Trop  væbnede  Svende,  som  om  hun  ikke  rigtig 
troede  paa  Freden.  Dog  fandt  hun  det  roligt 
overalt,  hvor  hun  kom  frem. 

Karen  sad  inde  hos  sin  syge  Husbond  og 
rørte  sig  ikke,  men  Oldemoder  tog  imod  Fru 
Johanne,  og  de  havde  en  lang  fortrolig  Samtale 
med  hinanden  i  Enrum.  Derpaa  gik  Fru  Jo- 
hanne ind  i  Sygestuen,  og  gav  Karen  venligt 
nok  Haanden,  men  fik  ikke  talt  med  Mikkel, 
som  havde  Feber  og  var  uklar.  Derimod  gav 
hun  sig  i  Lag  med  Barnet,  tog  liden  Else  paa 
Skødet,  klappede  og  kyssede  hende. 

«Jeg  tror,»  sagde  hun,  «at  hun  vil  komme 
til  at  ligne  sin  Fader  og  blive  en  ægte  Due. » 

Saa  tav  hun,  men  saa  ud,  som  om  hun  vilde 
sige  mere,   men  det  blev  ikke  til  noget. 

Inden  hun  drog  bort,  sagde  hun  til  Olde- 
moder: 

«Saa  vidt  jeg  kan  skønne,  vil  det  næppe 
vare  længe  med  stakkels  Mikkel.  Naar  det  er 
forbi,   da  skik  straks  Bud  til  Asdal.» 

Det  varede  kun  en  Uge,  saa  havde  Mikkel 
Due  udstridt,  og  Karen  sad  grædende  ved  hans 
Lig.  Gerne  havde  hun  fulgt  ham  i  Døden, 
men  hun  havde  jo  deres  Barn  at  leve  for. 
Hvorledes  mon  nu  liden  Elses  og  hendes  egen 
Skæbne  vilde  blive?  Hun  talte  til  Oldemoder 
derom,  men  fik  kun  Hovedrysten  og  forblom- 
mede Ord  til  Svar. 


ATTENDE   KAPITEL. 
Fru  Johannes  Mø. 


Ikke  mange  Dage  efter  indtraf  ikke  alene  Fru 
Johanne,  men  ogsaa  Hr  Niels.  Vel  var  hun 
til  Hest,  men  hun  havde  dog  en  Karm  med  sig. 
Karen  tog  selv  imod  dem  og  lagde  straks  Mærke 
til,  at  skønt  de  ikke  vare  uvenlige,  var  der  dog 
noget  dulgt  i  deres  Væsen.  Fru  Johanne  var 
ligesom  forrige  Gang  venlig  mod  liden  Else, 
havde  ofte  Barnet  paa  sit  Skød,  kælede  for  det 
og  roste  det  for  dets  Medgørlighed.  Men  der 
blev  intet  sagt  eller  foretaget,  som  kunde  gøre 
Karen  klog  paa  Sagernes  Stilling. 

Jordefærdsdagen  blev  højtidsfuld,  og  Thy- 
boernes Deltagelse  overvældende.  Mange  af 
Bønderne  og  deres  Kvinder  indfandt  sig  paa 
Gaarden  for  at  vise  Karen  deres  Deltagelse, 
uden  at  de  tog  synderligt  Hensyn  til  Hr.  Niels 
og  Fru  Johanne.  Men  værst  blev  det  i  Hellig 
Kors  Kirken  i  Rær,   hvor  Jordfæstelsen  foregik. 

Alle  den  afdødes  Venner  og  Tilhængere  vilde 
høre  Dødsmessen  blive  læst.  Ikke  alene  Kirken 
var  stuvende  fuld,  men  der  stod  saa  mange  uden- 
for, at  det  hele  lignede  et  Folkeopløb.  Hr.  Niels 
følte  sig  ilde  til  Mode  derved  og  ønskede  sig 
selv  til  Lykke,  da  det  hele  var  forbi  og  løbet 
fredeligt  af. 

Den  næste  Dag  var  han  dog  hel  Karl  igen 
og  skred  til  Udførelsen  af  det  Værk,  som  længe 
forud  var  blevet  besluttet,  idet  han  bød  Gaard- 
fogden,  gamle  Jesper,  at  sammenkalde  Folkene, 
og  forkyndte  dem,  at  han  nu  paa  sin  Hustrus 
Vegne  overtog  Styrelsen  af  Gaarden.  Folkene 
studsede,  og  gamle  Jesper  sagde: 

«Vel,  Hr.  Niels!  Vi  have  intet  imod  at  staa 
under  eders  Befaling,  men  vi  have  ellers  troet, 
at  eders  Stifsøn  har  efterladt  sig  en  Enke  og 
en  Arving«. 

Hr.  Niels,  som  ikke  havde  glemt  de  Beviser 
paa  Deltagelse  for  Karen,  som  han  havde  været 
Vidne  til,   svarede  spagfærdigt: 

«Nu,  Jesper,  det  er  ikke  saa  sært,  at  du  har 
troet  det,  men  det  forholder  sig  dog  ikke  saa. 
Imidlertid  kan  du  være  forvisset  om,  at  den 
Kvinde,  til  hvem  du  sigter,  skal  blive  godt  og 
rigeligt  forsørget*. 

Da  han  havde  fjernet  sig,  sagde  en  af  Sven- 
dene: 

«Hun  skal  skubbes  til  Side,  fordi  hun  er  en 
Bondepige.     Det  er  skammeligt.« 

«Og  det  er  ulovligt, »  sagde  en  af  de  andre 
Svende.  «Vide  vi  dog  af  Simon,  at  Husbond 
og  Karen  bleve  rettelig  ægteviede  i  Hjortdals 
Kirke. » 

« Derom  kan  der  ingen  Tvivl  være,»  svarede 
Jesper.  «Men,  kære  Venner,  hvad  skulle  vi  gøre 
derved?  Retten  sidder  nu  engang  i  Spydstagen, 
saa  det  er  klogest,  at  vi  tage  Fingrene  til  os. 
Hr.  Niels  er  desuden  ikke  nogen  ond  Mand,  og 
han  er  klogere,  end  Hr.  Lyder  var,  thi  han  har 
ikke  sat  mig  af,  og  ser  I,  Børn,  naar  jeg  er 
her,  saa  bliver  dog  alt  ved  det  gamle. » 

Mens  dette  foregik  nede  i  Borggaarden,  sad 
Fru  Johanne  og  talte  med  Karen  oppe  i  Fruer- 
stuen. Karen  var  bleg  og  sad  og  saa  paa  sin 
Fostermoder  med  et  usikkert  Blik,  som  om  hun 
ikke  rigtig  forstod  Meningen  af  Fru  Johannes 
Tale,  indtil  endelig  følgende  Ord  ramte  hendes 
Øren  og  stillede  hende  klart  for  Øje,  hvad  det 
gjaldt  om. 

«Du  ser  altsaa,  Karen,  at  du  ikke  kan  for- 
blive her  paa  Torp.  Hr.  Niels  vil  ikke  tillade 
det,   og  Slægten  vil  ikke  taale  dig  her.» 

«Hvad, »  udbrød  Karen,  «skal  jeg  da  jages 
ud  i  Verden  med  mit  Barn?» 

«Nej,»  sagde  Johanne,  «det  er  just  det,  jeg 
vil  forebygge.  Du  kan  faa  det  godt  endda,  om 
du  vil  skikke  dig.  Mit  Forslag  er,  at  du  skal 
vende  tilbage  til  mig  og  igen  blive  min  Mø, 
som  du  var  før.» 

Karen  skiftede  Farve. 

«Ha,  ha, »  lo  hun  kort  og  skarpt,  «det  var 
en  god  Spas  den.» 

«Nej,»  svarede  Fru  Johanne  bestemt,  men 
dog  ikke  umildt,  «det  er  ramme  Alvor,  og  du 
vil  staa  dig  ved  at  skikke  dig  vel.  Kunde  jeg 
nu  blot  faa  dig  overtydet  om,  at  jeg  mener  dig 
det  godt,  men,  mærk  dig  det,  ikkun  jeg,  ingen 
af  de  andre.« 

Hvor  kan  jeg  tro  det,»  udbrød  Karen, 
« siden  I  ikke  vil  erkende  mig  for  eders  Sønne- 
kone, men  nedværdige  mig  til  en  Tjeneste- 
kvindes lave  Stilling. » 

«Det  har  du  aldrig  været,  Karen,  og  du  skal 
end  mindre  blive  det  nu.  Men  bryd  ikke  dit 
Hoved  med  det  nu,  det  vil  altsammen  give  sig.» 

«Ej  saa!  Men  hvad  skal  der  blive  af  mit 
Barn  ? » 

«Det  faar  du  tage   med  dig  og  beholde  hos 


256 

dig,  mens  det  er  lille.  Siden  vil  jeg  antage  det 
som  mit  eget.» 

«Det  lovede  I  ogsaa  min  Moder  for  mit  Ved- 
kommende, men  holdt  det  dog  ikke.  Denne 
Gang  vil  I  gøre  det  end  mindre,  efterdi  I  jo, 
naar  I  vedkender  eder  Barnet,  anerkender  mit 
Ægteskabs  Lovlighed,  og  det  er  det,  som  hele 
Mikkels  Slægt  modsætter  sig.» 

«Det  synes  at  være  rigtigt,  Karen,  men  dog 
folger  ikke  her  det  ene  af  det  andet.  Vi  kunne 
godt  tage  Barnet,  fordi  Mikkels  Blod  flyder  i 
dets  Aarer,   og  lade  dig  løbe. » 

«Det  vilde  være  umenneskeligt !»  udbrød 
Karen,   idet  hun  blev  dødbleg. 

«Skøn  da,»  sagde  Fru  Johanne,  «at  jeg  er 
menneskelig,  eftersom  jeg  ikke  har  villet  give 
mit  Minde  til,  at  det  sker.  Erkend  dog  nu,  at 
jeg  er  dig  god,  og  vil  du  endelig  vide  Aarsagen, 
da  er  det  den,  at  du  havde  Hjerte  for  mig,  da 
jeg  var  i  Nød,  og  ikke  hindrede  Erik  i  at  hente 
mig  Hjælp,  da  jeg  var  saa  haardt  trængt  af 
Bønderne.* 

Karen  havde  imidlertid  nu  forstaaet  Meningen 
af  det  hele.  Hun  skulde  skubbes  til  Side,  men 
Barnet  skulde  tages  til  Naade.  Det  syntes  selv- 
modsigende,   men    var  dog  sket  før  for  at  ud- 

vidske   den    Plet,    som    et   ufrit    Menneskes  Ind- 
trængen i  en  adelig  Slægt  havde  sat  paa  den. 

Blodet  kogte  i  Karens  Aarer.  Nu  først  følte 
hun,  hvad  Bøndernes  Nederlag  betydede  for 
hende.  Men  hun  kunde  dog  ikke  bekvemme  sig 
til  at  skilles  fra  sit  Barn.  Hun  gav  sig  da  og 
lod  sig  føre  til  Asdal  for  igen  at  tage  Aaget 
paa  Nakken. 


Hun  levede  saa  i  adskillige  Aar  roligt  paa 
Asdal,  men  hun  var  ikke  mere  den  frejdige 
Karen,  der  havde  spredt  Lys  og  Glæde  om  sig, 
derimod  stilfærdig  og  alvorsfuld.  Flere  af  hen- 
des tidligere  Medtjenerinder  prøvede  paa  at  ud- 
fritte hende  angaaende  de  Eventyr,  hun  havde 
oplevet  siden  de  saa  hende,  men  hun  viste  dem 
kort  af.  Hun  mærkede  nemlig  paa  deres  spot- 
tende Bemærkninger,  at  ingen  af  dem  vilde  tro, 
at  hun  havde  været  Mikkel  Dues  Ægtehustru, 
om  hun  saa  havde  svoret  derpaa.  Men  desto 
større  var  Møernes  Forundring  over,  at  deres 
Frue  havde  taget  Karen  med  samt  Slegfred- 
barnet til  sig  og  viste  hende  stor  Godhed.     De 

kunde  kun  forklare  sig  det  deraf,  at  Fru  Johanne 
nu  i  en  Række  af  Aar  havde  været  vant  til  at 
blive  opvartet  af  Karen  og  nu  vanskeligt  kunde 
undvære  hende. 

Deri  tog  de  da  heller  ikke  fejl.  Fru  Johannes 
Kammerjomfru  og  Selskabskvinde  det  var  det, 
Karen  nu  var.  Hendes  Ulykke  formildedes  meget 
ved  den  Tillid  og  Fortrolighed,  som  Fru  Johanne 
viste  hende,  og  der  syntes  kun  at  være  et  Skridt 
til  Oprejsning  for  Karen  og  Forlig,  men  det 
Skridt  blev  dog  aldrig  gjort. 

Karen  boede  i  et  eget  Kammer  og  havde  i 
Begyndelsen  Barnet  hos  sig.  Men  da  liden  Else 
var  bleven  to  Aar  gammel,  blev  hun  taget  fra 
sin  Moder  og  betroet  til  en  Kvinde,  som  fik 
Ophold  i  et  Kammer  ved  Siden  af  Fruerstuen. 
Nu  var  det  kommet,  som  Karen  hele  Tiden 
havde  frygtet,  hendes  Barn  skulde  fjernes  fra 
hende  og  gøres  fremmed  for  hende.  Det  skete 
vel  ikke  paa  een  Gang,  men  kom  dog  efter- 
haanden,  saaledes  at  Else  saa  paa  sin  Moder 
med  fremmede  Øjne.  Naar  der  kom  Gæster  i 
Gaarde,  viste  Karen  sig  ikke,  ja  blev  end  ikke 
nævnet. 

Mest  ilde  til  Mode  var  hun,  naar  der  ven- 
tedes Besøg  af  Fru  Anne,  Peder  Skrams,  men 
dog  blev  det  den  bedste  Tid,  naar  hun  var  paa 

Asdal,  thi  hun  kunde  ikke  taale  at  se  Karens 
Barn,    som   derfor    blev   anbragt  hos  sin  Moder. 

Imidlertid  mundhuggedes  Fru  Johanne  og 
Anne  dygtigt  om  Sagen. 

«.At  du  gider  have  denne  Tøjte  i  dit  Hus 
og  holde  din  Haand  over  Slegfredbarnet,  det 
gaar  over  min  Forstand, »  udbrød  Anne  en  Dag. 

«Og  over  din  Faders  med,»  tilføjede  Fru 
Johanne,  «men  i  den  Sag  lader  jeg  mig  ikke 
rokke.  Karen  er  ingen  Tøjte  og  Else  er  Mik- 
kels Barn.  Det  skal  hæderligt  forsørges,  Karen 
ogsaa,  men  med  hendes  Person  skulle  I  ikke 
blive  besværede.* 

«Det  er  endda  en  Lykke, »  svarede  Anne 
spydigt,  «at  ikke  min  Fader,  mine  Søskende  og 
alle  vore  Frænder  skal  fordrives  herfra  for  Karen 
Madsdatters  Skyld.  Hun  har  voldt  Ulykke  nok 
endda. » 

Ja,  det  havde  hun,  skønt  uden  egen  Skyld, 
thi  Faster  Mette  var  bleven  saa  forbitret  over, 
at  Fru  Johanne  havde  taget  Karen  til  sig,  og 
at  Else  skulde  tage  Arv  efter  sin  Fader,  at  hun 
aldrig  mere  kom  til  Asdal.  Hun  havde  endogsaa 
givet  sin  Fætter  Bonde  Jepsen  Thotts  Børn 
Skøde  paa  sine  tre  store  skaanske  Herregaarde, 
Torsø,  Sørup  og  Gyllebo  og  overdraget  sin 
lollandske  Hovedgaard  Fuglsang  til  Maribo  Klo- 

17* 

ster,  kun  forbeholdende  sig  Brugen  af  den  for 
sin  Livstid,  hvilke  Foranstaltninger  saa  længe 
førend  hendes  Død  kun  kunde  være  gjorte  for 
at  berøve  Mikkel  Due  og  hans  og  Karens  Barn 
al  Udsigt  til  Arv. 

Imidlertid  gled  Aarene  roligt  hen  for  Karen, 
som  mest  levede  et  Drømmeliv,  da  hendes  Tan- 
ker helst  syslede  med  Fortiden.  Men  undertiden 
blev  hun  dog  vækket  til  levende  Bevidsthed  om 
Nutiden  og  dens  Kval.  Saaledes  en  Dag,  da 
Else,  som  nu  havde  fyldt  sit  tolvte  Aar,  kom 
ind  til  hende,  sad  en  Stund  og  stirrede  paa 
hende  og  sagde  derpaa: 

«Sig  mig  dog,  Karen,  er  du  min  Moder, 
eller  er  du  det  ikke?> 

Dybt  bevæget  drog  Karen  hende  til  sig  og 
sagde : 

« Visselig  er  jeg  din  Moder.  Jeg  har  baaret 
dig  under  mit  Hjerte  og  født  dig  med  Smerte. 
Det  troede  jeg,  at  du  vidste.  Har  nogen  sagt 
dig  andet  ?» 

«Ja!  Nogle  af  Tjenestefolkene  sige,  at  du 
kun  har  været  min  Amme,  andre,  at  du  i  intet 
Fald  har  været  min  Faders  ægteviede  Hustru. 
Jeg  har  ofte  villet  spørge  dig  derom,  men  har 
ikke  turdet  det. » 

«Ja> ,  svarede  Karen  med  et  sørgmodigt  Smil, 

saa  kommer  det   jo   an   paa,    hvem  du  vil  tro, 
de  andre  eller  mig. » 

«0,»  udbrød  Else  med  et  kærligt  Smil,  «jeg 
ønsker  mig  ingen  anden  Moder  end  dig!  Men 
hvoraf  kommer  det  da,  at  du  har  maattet  leve 
saa  stille  og  fortrykt,  og  at  de  andre  ikke  har 
villet  vedkende  sig  dig?» 

«Det  kommer  deraf,  mit  Barn,  at  jeg  var  en 
Bondepige,  som  de  fri  ædelige  Kvinder  ikke 
vilde  erkende  for  deres  Lige.  Og  havde  din 
Farmoder  ikke  været  saa  god  og  trofast,  som 
hun  er,  da  vilde  du  bleven  forstødt  tilligemed 
mig.  Men  hun  vilde  bjærge  sin  Søns  Barn,  og 
du  kan  tænke  dig,  at  det  vilde  jeg  ikke  hindre. 
For  din  Skyld  har  jeg  fundet  mig  i  min  Skæbne. 
Havde  du  ikke  været,  vilde  jeg  aldrig  draget 
tilbage  til  Asdal,  uagtet  jeg,  da  min  Fader  var 
død  og  min  Broder  landflygtig,  intet  andet  Til- 
hold havde.  Du  ser  paa  mig,  som  om  du  ikke 
ret  forstod  mig.  Giv  Stunder,  naar  du  er  bleven 
ældre,  vil  du  let  begribe  det.  Bryd  derfor  ikke 
dit  Hoved  med  det  nu.» 

Men  det  varede  ikke  meget  længe,  inden 
Spørgsmaalet  rykkede  baade  Else  og  hendes 
Moder  nærmere  paa  Livet.  Der  meldte  sig  nem- 
lig en  Bejler  af  god  gammel  Æt,  Anders  Niel- 
sen Munk  fra  Brunss:aard  nede  ved  Randers.   Det 

var  en  vakker  Ungersvend,  mild  og  god,  og  da 
Else  havde  arvet  Skønhed  nok  efter  sin  Moder, 
havde  de  to  faaet  Tilbøjelighed  for  hinanden. 

Da  dette  kom  paa,  havde  Hr.  Niels  forladt 
Livet  og  var  gaaet  til  sine  Fædre.  Fru  Johanne 
var  altsaa  eneraadende  over  alle  sine  Ejendomme 
og  Kong  Kristoffer  havde  ladet  hende  blive  sid- 
dende i  sin  afdøde  Husbonds  Len.  Det  største 
af  dem  var  Aalborghus,  som  han  havde  faaet 
efter  Bondekrigens  Ophør,  men  oplevede  kun 
Herligheden  i  nogle  faa  Aar. 

Der  sad  da  Fru  Johanne  og  var  bleven  en 
saare  mægtig  Frue.  Hun  gav  endogsaa  under- 
tiden Møde  i  Rigets  Raad  og  tog  Del  i  vigtige 
Forhandlinger.  Hun  opholdt  sig  nu  mest  paa 
Aalborghus,  men  hun  overlod  Styrelsen  af  Hus- 
holdningen paa  Asdal  til  Karen. 

Derimod  var  Else  paa  Aalborghus  hos  sin 
Farmoder  sammen  med  sin  Faster,  Mikkels 
yngre  Halvsøster  Ide  Banner.  Denne  Jomfru 
havde  et  bedre  Sind  end  hendes  ældre  Søster, 
Fru  Anne.  Hun  havde  faaet  Else  kær,  uagtet 
Barnet  ikke  mindre  var  en  Vanbyrding  i  hendes 
Øjne  end  i  de  andres.  Til  hende  havde  Else 
Fortrolighed,  og  nu  viste  det  sig,  at  Else  dog 
havde   faaet    Forstand  paa  sin  Moders  Stilling  i 

det  adelige  Samfund  Hun  sagde  nemlig  til 
Faster  Ide: 

«At  Anders  Nielsen  har  mig  kær,  det  er 
aabenbart.  Men  hvad  tror  I,  Faster,  at  han  vil 
gøre,  naar  han  erfarer,  at  jeg  i  Frændernes  Øjne 
er  en  Vanbyrding?  Han  ved  det  aabenbart  ikke. 
Skal  jeg  sige  ham  det,  eller  fortie  det?» 

<Ærlighed  er  altid  bedst ,»  svarede  den  gode 
Faster  Ide.  «Tal  frit  ud  med  ham  derom.  Det 
maa  jo  dog  desuden  komme  for  Dagen. » 

Og  det  gjorde  da  Else  paa  en  Maade,  som 
var  Mikkel  Dues  Datter  værdig.  Da  han  nemlig 
bad  hende  om  hendes  Tro,   svarede  hun  : 

«Jeg  har  eder  inderlig  kær,  Anders,  og 
ønsker  ingen  anden  Husbond  end  eder.  Men 
dog  kan  jeg  kun  give  eder  min  Haand  paa  eet 
Vilkaar,  det  nemlig,  at  I  vil  agte  og  ære  min 
Moder. » 

x  Eders  Moder !»  udbrød  Anders  Munk  for- 
undret. «Nu  har  jeg  været  her  to  Gange  og 
hverken  set  hende  eller  hørt  noget  om  hende. 
Jeg  troede,  at  hun  var  død,  og  at  I  var  et  for- 
ældreløst Barn.» 

«Min  Moder  var  en  Bondepige,  der  har  I 
hele  Forklaringen, »  svarede  Else  i  stor  Sinds- 
bevægelse. « Derfor  har  hendes  Uvenner  kaldet 
hende  Bondebruden. » 

«Umuligt!»  udbrød  Anders  Munk.  :Hvor 
er  hun :  ■> 

<Paa  Asdal.» 

Jeg  maa  se  hende,  før  jeg  tror  det, »  ud- 
brød Anders  Munk. 

« Intet  vilde  være  mig  kærere,*  svarede  Else, 
<end  om  I  kom  til  at  staa  Ansigt  til  Ansigt 
med  hende. 

«Saa  lad  det  snarest  ske,»  sagde  Anders 
Munk. 

Else  gik  da  til  sin  Farmoder  og  fortalte 
hende,  hvad  der  var  foregaaet  mellem  hende  og 
Anders.  Det  kom  ikke  Fru  Johanne  uventet, 
og  hun  ønskede  intet  hellere,  end  at  den  For- 
bindelse skulde  komme  i  Stand,  men  hun  kunde 
jo  ikke  afgøre  Sagen  egenmægtigt.  Der  kunde 
blive  rejst  Indvendinger  fra  Anders  Munks  For- 
ældre, og  hun  ansaa  det  da  for  klogest  at  lade 
Forholdet  mellem  de  to  unge  udvikle  og  befæste 
sig  uforstyrret.  At  hun  havde  handlet  rigtigt 
deri,  det  viste  sig  nu,  thi  Anders  Munk  gik  til 
hende  og  sagde: 

«Ædle  Frue,  jeg  vilde  begæret  Else  af  eder, 
men  nu  hører  jeg,  at  hendes  Moder  er  i  Live. 
Det  er  altsaa  først  og  fremmest  hendes  Sam- 
tykke, jeg  skal  have.  Jeg  maa  til  Asdal  og  faa 
hende   i    Tale.     I   ser   forundret  paa  mig?     Jeg 

ved  nu,  at  hun  holdes  for  at  være  en  ufri  Kvinde, 
men  Elses  Moder  er  hun  dog. » 

« Visselig  er  hun  det, »  svarede  Fru  Johanne, 
<men  dog  er  det  mig,  der  giver  hende  bort.  Jeg 
under  eder  hende,  saa  mit  Samtykke  har  I.  Det 
kommer  nu  kun  an  paa,  hvad  eders  Forældre 
og  Frænder  sige  dertil.  Det  har  dog  ingen 
Hast  dermed,  da  Else  er  saa  ung.  Lad  os  nu 
først  drage  op  til  Asdal,  da  vil  I  selv  kunne 
skønne,  om  I  finder  Karen  Madsdatter  Agtelse 
og  Ære  værd.» 

Det  gjorde  de  da,  og  Karen  blev  højlig 
overrasket  ved  deres  Komme.  Hun  var  trivedes 
godt  ved  sit  rolige,  men  dog  virksomme  Liv  i 
en  næsten  uafhængig  eller  dog  meget  betroet 
Stilling.  Hun  var  blomstret  op  igen  og  kunde 
godt  gaaet  for  en  ældre  Søster  af  sin  Datter. 
Da  hun  hørte,  hvad  der  var  i  Gære,  blev  hun 
stærkt  bevæget,  omfavnede  Else  og  udbrød : 

Ja,  om  det  kunde  lykkes !» 

« Hvorfor  ikker»   udbrød  Anders  Munk. 

«Gud  signe  eder, »  svarede  Karen,  «I  er  ung 
og  mener  det  godt,  men  I  skal  snart  erfare, 
hvad   Verden  giver. » 

Hun  havde  saa  en  lang  Samtale  med  ham 
og   gjorde   ham    bekendt   med    sin    Fortid.      Da 

han  derefter  blev  alene  med  Else  og  Faster 
Ide,   udbrød  han: 

« Aldrig  i  mine  Dage  saa  jeg  før  en  slig 
Bondepige.  Hvad  siger  jeg,  nej  selv  blandt 
ædelige  Kvinder  skal  man  lede  længe  om  hen- 
des Lige  i  Ynde  og  Forstand.* 

«ja,»  sagde  Faster  Ide,  « Moder  har  ogsaa 
optugtet  hende  og  gjort  hende  til  det,  hun  er.» 

«Saa  I  mener, »  udbrød  Anders,  «at  noget 
Menneske  kan  gøre  en  Svane  af  en  Gæsling? 
Nej,  Gud  Herren  har  selv  sat  sit  Stempel  paa 
hende,  og  i  mine  Øjne  er  hun  ædel  og  fri- 
baaren.» 

«Ej,»  udbrød  Faster  Ide,  «der  kom  I  højt 
op!     Jeg  havde  tiltroet  eder  mere  Forstand.« 

Men  Else  lønnede  sin  Ven  med  et  varmt 
Kys,  og  da  Fru  Johanne  fik  at  vide,  hvad 
Anders  Munk  havde  ytret  om  Karen,  sagde  hun 
blot: 

«Saaledes  er  det  bedst,  thi  jeg  har  besluttet, 
at  Else  skal  blive  godt  gift,  og  nu  vil  hendes 
Bejler  af  al  sin  Evne  drive  paa  Værket. » 

Anders  rejste  saa  hjem,  men  Fru  Johanne 
medgav  ham  en  Skrivelse  til  hans  Forældre, 
hvori  hun  havde  skrevet,  at  hun  gav  sit  Sam- 
tykke til  Foreningen,  og  da  hendes  Sønnedatter 
bragte  en  stor  Medgift,  saa  haabede  hun,  at  de 

vilde  se  bort  fra,  at  der  var  en  Mangel  ved  Af- 
stamningen paa  mødrene  Side. 

Glad  rejste  Anders  Munk  med  den  Skrivelse 
ned  til  Bruusgaard,  men  han  kom  bedrøvet  til- 
bage. Vel  erklærede  Niels  Munk,  at  han  af  Ag- 
telse for  Fru  Johanne  ikke  ligefrem  vilde  mod- 
sætte sig  Forbindelsen,  men  hverken  han,  hans 
Hustru  eller  de  Frænder,  som  han  havde  talt 
med,  kunde  eller  vilde  bivaane  et  Bryllup,  hvori 
en  ufri  Kvinde  som  Karen  Madsdatter  skulde 
sidde  i  Højsædet  som  Brudens  Moder,  og  de  vilde 
heller  ikke  se  den  Sønnekone  for  deres  Øjne  eller 
have  nogen  Omgængelse  med  hende. 

«Det  kommer  et  Afslag  temmelig  nær, »  sagde 
Anders  Munk  forsagt. 

«Det  gør  det,»  sagde  Fru  Johanne,  «men 
maaske  kan  jeg  dog  finde  paa  en  Udvej. » 

Hun  gik  til  Karen  og  fortalte  hende,  hvilket 
Svar  Anders   havde   hentet   sig  paa  Bruusgaard. 

«Det  kommer  mig  ved  Guds  Moder  ikke 
uventet,*  sagde  Karen.  «Nu,  gerne  vilde  jeg 
være  med  til  min  kære  Datters  Brudefærd,  men 
bliver  jeg  til  Anstød  der,  saa  vil  jeg  vige  og 
holde  mig  derfra. » 

«Vel,  Karen,  men  det  kan  ikke  gøre  det, 
indser  du  nok.  Skal  det  blive  godt  for  Else,  da 
maa  vore  Veje  nu  ganske  skilles. » 

<Hvad  mener  I?»  udbrød  Karen  forskrækket. 

«Jeg  har  overvejet  Sagen  og  er  kommen  til 
en  Beslutning, »  svarede  Fru  Johanne.  <  Du  maa 
herfra,  men  du  skal  faa  en  Forsørgelse,  som 
mangen  fri  ædelig  Jomfru  vilde  misunde  dig. » 

Karen  fik  saa  at  vide,  at  Fru  Johanne  vilde 
skaffe  hende  en  Plads  i  Dueholm  Kloster  paa 
Mors.  Det  var  ganske  vist  et  Kloster,  men  til- 
lige en  Stiftelse,  hvori  mange  kunde  indgive  sig 
uden  straks  at  aflægge  Klosterløftet,  «som  i  en 
alsom  tryggeste  Havns  Tilflugt  for  alle  dem, 
som  ud  af  denne  Verdens  storm-  og  skibbrud- 
fulde Bølge  til  samme  trætte  henfly »,  hedte  det. 

De  velhavende  kunde  selv  bygge  sig  Boliger 
paa  Klostrets  Grund,  naar  de  betænkte  det  med 
Gaver,  og  faa  deres  Underhold  der.  En  saadan 
Plads  købte  Fru  Johanne  saa  til  Karen,  der  blev 
bygget  et  skønt  lille  Hus  til  hende,  og  hun  fik 
rigeligt  Underhold  fra  Klostret  i  alle  Henseender. 
Ingen  adelig  Kvinde  i  Klostret  havde  det  bedre. 

Der  drog  Karen  saa  til  sin  Tid  hen,  og  ved 
Elses  Brudefærd  maatte  man  undvære,  hvad  der 
vilde  været  dens  bedste  Pryd.  Klostret  fik  et 
Par  af  Fru  Johannes  Gaarde,  og  det  blev  gjort 
urykkeligt  ved  alle  Arvingernes  Samtykke,  som 
dog  kun  opnaaedes  derved,  at  Karen  fandt  sig 
i    at   lade   sig    i    Overdragelsesdokumentet   kalde 

Fru   Johanne   Andersdatters    Mø,    det    vil    sige: 
uadelige  Terne. 

Men  det  gjorde  hende  ikke  ringere  i  de 
andre  Klosterkvinders  Øjne.  Hun  vandt  de 
flestes  Agtelse  og  nogles  Kærlighed  ved  at  være 
dem  til  Hjælp  og  Trøst.  Hun  havde  den  Glæde 
nu  og  da  at  faa  Besøg  af  Anders  og  Else,  men 
hvad  der  greb  hende  dybest,  det  var,  naar  nogle 
af  Mikkels  og  hendes  gamle  Venner  blandt  Thy- 
boerne saa  ned  til  hende.  Da  talte  de  om  de 
svundne  Tider  og  opfriskede  gamle  Minder. 

Men  ved  en  saadan  Lejlighed  blev  der  talt 
om,  hvor  fejlt  Mikkel  havde  set  paa  Fremtiden, 
idet  han  spaaede,  at  alt  engang  vilde  blive  godt. 
thi  det  blev  jo  længere  jo  ringere  for  Bonden. 
Kun  lidet  anede  de  dog,  hvad  der  skulde  komme, 
at  Bonden  i  det  næste  Aarhundrede  skulde  rejse 
sig  paa  ny  ogsaa  i  en  fordreven  Fyrstes  Navn, 
at  Landet  skulde  hærjes  i  Grevefejden,  at  denne 
vilde  Kamp  ogsaa  skulde  begynde  med  en  Sejr 
for  Bønderne,  men  ende  med  et  Nederlag  saa 
grundigt,  at  alle  de,  som  havde  grebet  til  Vaa- 
ben,  ikke  alene  bleve  overvundne,  men  næsten 
udryddede  af  Johan  Rantzovs  haarde  Haand. 

Nu  først  kom  Bonden  dybt  ned,  og  hans 
Kaar  var  jo  til  visse  Tider  ikke  stort  bedre 
end    en    Træls,     indtil    halvtredie    Aarhundrede 

senere  en  menneskekærlig  Fyrste  og  hans  ædle 
og  forstandige  Raadgivere  tog  Aaget  af  hans 
Nakke  og  han  saa  i  vore  Dage,  da  Tidens  Fylde 
kom,  har  faaet  fuld  Oprejsning  og  er  bleven 
stillet  lige  med  Samfundets  andre  Medlemmer. 
Altsaa  fik  Mikkel  Due  dog  Ret,  men  hvor  længe 
varede  det  ikke,  inden  hans  Spaadom  gik  i  Op- 
fyldelse ! 

